מסכת פסחים פרק ערבי פסחים

מדף קט/ב. עד דף קיב/א

לקרב בעזרת ה' אל ההבנה את הסוגיה של "זוּגוֹת"

על פי הספר שיעורים בהגדות חז"ל

על סדר העין יעקב, של הרב חנוך גבהרד שליט"א

זוּגוֹת

בְּהִלְכוֹת לֵיל הַסֵּדֶר נֶאֱמַר: וְהַגַּבָּאִים לֹא יִפְחֲתוּ לוֹ, לֶעָנִי הַמִּתְפַּרְנֵס מִצְּדָקָה, שֶׁלֹּא יִתְּנוּ לוֹ פָּחוֹת מֵאַרְבַּע כּוֹסוֹת שֶׁל יַיִן. עַל תַּקָּנָה זוֹ שׁוֹאֲלִים הַחֲכָמִים: הֵיכִי קַיְמֵי רַבָּנָן =כֵּיצַד עוֹמְדִים הַחֲכָמִים לַאֲסֵפָה וּמְתַקְּנֵי מִלְּתָא =וּמְתַקְּנִים דָּבָר דְּאָתֵי =שֶׁיְּכוֹלִים לָבוֹא בָּהּ לִידֵי סַכַּנְתָּא =סַכָּנָה, וְהָא =הֲרֵי בְּחֻקֵּי הַסַּכָּנָה שֶׁל 'זוּגוֹת' הַפּוֹתַחַת שַׁעַר בִּפְנֵי כֹּחוֹת הָרַע בָּעוֹלָם, לְהֵאָחֵז בְּמִי שֶׁאֵינוֹ נִזְהַר בְּכָךְ, בְּהַנְחָיַת הַזְּהִירוּת מִפְּנֵי כֹּחוֹת בִּלְתִּי מֻסְבָּרִים, שָׁם תַּנְיָא: לֹא יֹאכַל אָדָם תְּרֵי =שְׁנֵי דְּבָרִים דּוֹמִים יַחַד, אוֹ אַרְבַּע אוֹ שֵׁשׁ, וְכֵן לֹא יִשְׁתֶּה תְּרֵי =שְׁנֵי דְּבָרִים דּוֹמִים, אֶלָּא אוֹ אֶחָד אוֹ שָׁלֹשׁ אוֹ חָמֵשׁ וְכֵן הָלְאָה, אַךְ לֹא מִסְפָּר זוּגִי. וְכֵן אַחַר שֶׁעָשָׂה צְרָכָיו וְהִתְפַּנָּה מֵהַפְּסֹלֶת שֶׁבַּמֵּעַיִם, לָא יְקַנַּח תְּרֵי =פַּעֲמַיִם, וְלֹא יַעֲשֶׂה צְרָכָיו עִם הָאִשָּׁה - תְּרֵי =פַּעֲמַיִם רְצוּפוֹת, אֶלָּא בְּכָל הַדְּבָרִים הַלָּלוּ צָרִיךְ לַעֲשׂוֹת אֶחָד, אוֹ שָׁלֹשׁ, חָמֵשׁ, שֶׁבַע וְכוּ', כִּי "שְׁתַּיִם", "אַרְבַּע", "שֵׁשׁ" וְכוּ' הוּא 'זוּגוֹת', וְיֵשׁ בּוֹ מִשּׁוּם סַכָּנָה, אִם כֵּן כֵּיצַד קָבְעוּ הַחֲכָמִים אַרְבַּע כּוֹסוֹת, וְלֹא שָׁלֹשׁ, חָמֵשׁ אוֹ שֶׁבַע? הַסַּכָּנָה שֶׁל 'זוּגוֹת' אֵינָהּ קְשׁוּרָה לְעוֹלָם טָמִיר וְנֶעְלָם, כְּשֶׁאָנוּ שׁוֹמְעִים עַל "עוֹלָמוֹת טְמִירִים" מִצְטַיֵּר לָנוּ בַּדִּמְיוֹן מַשֶּׁהוּ מְרוֹמָם, אֲבָל 'טָמִיר' זֶה נֶעְלָם, לֹא רַק הָעוֹלָמוֹת הַמְרוֹמְמִים נֶעֱלָמִים מֵאִתָּנוּ, אֶלָּא גַּם אֵלֶּה הַנְּמוֹכִים וְשׁוֹקְעִים מִתַּחַת קַו הַקַּרְקַע, גַּם הֵם נֶעֱלָמִים מֵאִתָּנוּ, וְהַסַּכָּנָה שֶׁל 'זוּגוֹת' נוֹבַעַת מֵהַמָּקוֹם הָרָדוּד הַהוּא, שָׁם נִמְצֵאת הַמִּפְקָדָה שֶׁל הַשֵּׁדִים, וְהַיְּכֹלֶת שֶׁלָּהֶם לְהַזִּיק קְשׁוּרָה לְ'זוּגוֹת', וּלְמִי שֶׁפּוֹתֵחַ לָהֶם פֶּתַח לַכִּוּוּן

הַהוּא, כְּגוֹן שָׁתָה שְׁתֵּי כּוֹסוֹת יַיִן, אוֹ אַרְבַּע, אוֹ שֵׁשׁ, אוֹ שְׁמוֹנֶה, אוֹ שֶׁאָכַל דָּבָר-מָה בְּ'זוּגוֹת'. לַמְרוֹת שֶׁאֵין לָנוּ הֲבָנָה בְּנוֹשֵׂא זֶה, חֲזַ"ל הִצְבִּיעוּ עַל הַדְּבָרִים הַמְּסֻכָּנִים, וְהֵסֵבּוּ אֶת תְּשׂוּמַת לִבֵּנוּ לְהִזָּהֵר מִפְּנֵיהֶם, גַּם אִם לֹא נָבִין מַדּוּעַ (באר הגולה למהר"ל עמ' ל', ראה הוריות יג/ב: "אפסר גמל").

הַ'זּוּגוֹת' הַשְּׁלִילִי

הַמָּסֹרֶת וְהַסְּטָטִיסְטִיקָה יוֹדְעוֹת לְהַצְבִּיעַ בְּוַדָּאוּת גְּמוּרָה עַל הָרֶוַח שֶׁל הַזְּהִירִים וְנֶזֶק שֶׁל הַיְהִירִים הַסְּבוּרִים שֶׁאֵין צֹרֶךְ לְהִזָּהֵר מִמַּה שֶּׁלֹּא נִרְאֶה בָּעֵינַיִם. אֶת כֹּחוֹת הָרַע לֹא רוֹאִים מִפְּנֵי שֶׁאֵין לָהֶם מָקוֹם בָּעוֹלָם, הֵם נוֹבְעִים מֵחִסָּרוֹן וּמוֹפִיעִים הֵיכָן שֶׁנִּגְרַם כִּשָּׁלוֹן. כְּדֵי לְהַמְשִׁיךְ לְהִתְקַיֵּם הֵם נִדְבָּקִים דַּוְקָא סָבִיב הַקְּדֻשָּׁה, נִטְפָּלִים לְ'נִיצוֹצוֹת' בִּלְשׁוֹן הַמְּקֻבָּלִים, שׁוֹאֲבִים אֶת חִיּוּתָם מֵהַשִּׁירַיִם, מְרוֹקְנִים אֶת הַנִּפְגָּע וְחוֹשְׂפִים אוֹתוֹ לִנְזָקִים. יֶשְׁנָם מְקוֹמוֹת שֶׁבָּהֶם תְּנָאֵי הַגִּדּוּל שֶׁלָּהֶם מְאַפְשְׁרִים לָהֶם לְהִצָּמֵד יוֹתֵר בְּחָזְקָה, וְלִינוֹק מִשָּׁם יוֹתֵר הַרְבֵּה חִיּוּת וּקְדֻשָּׁה. 'שְׁנַיִם' הוּא בֵּית גִּדּוּל מָעֳדָף, כָּל מַה שֶּׁהוּא הֶמְשֵׁךְ וְלֹא הַתְחָלָה. מַהוּתוֹ שֶׁל שֵׁנִי הוּא צִמְצוּם הָרִאשׁוֹן וְהַגְבָּלָתוֹ, אִם לֹא הָיָה אוֹתוֹ שֵׁנִי, הָיָה הָרִאשׁוֹן שָׁלֵם לְגַמְרֵי. לָכֵן יְכוֹלִים הַמַּזִּיקִים לְהִצָּמֵד לְמַה שֶּׁנִּבְרָא בַּיּוֹם הַשֵּׁנִי לִבְרִיאַת הָעוֹלָם. הַיּוֹם הָרִאשׁוֹן הוּא בְּרִיאָה מֻשְׁלֶמֶת, וְאִלּוּ הַיּוֹם הַשֵּׁנִי מַגְבִּיל אֶת הַיּוֹם הָרִאשׁוֹן וּמְצַמְצֵם אֶת הֱיוֹתוֹ מֻחְלָט. לָכֵן לֹא נֶאֱמַר בַּיּוֹם הַשֵּׁנִי: "כִּי טוֹב", שֶׁבְּיוֹם זֶה נִבְרָא גַּם הַגֵּיהִנֹּם, שֶׁהוּא הַהֶעְדֵּר וְהַחִסָּרוֹן (פסחים נד/א). 'שֵׁנִי' נֶחְשָׁב מְסֻכָּן, אַחֲרָיו בָּא 'רְבִיעִי', שׁוּב יֵשׁ לַמַּזִּיקִים רְשׁוּת לִשְׁלֹט בּוֹ, עַל כֵּן כְּשֶׁנִּתְלוּ הַמְּאוֹרוֹת בְּיוֹם רְבִיעִי, נִכְתַּב בַּתּוֹרָה בִּכְתִיב חֲסַר: "מְאֹרֹת" (בראשית א/יד), שֶׁהוּא לָשׁוֹן מְאֵרָה וּקְלָלָה (ירוש' תענית כא/ב). 'שִׁשִּׁי' הוּא שׁוּב 'זוּגוֹת', לָכֵן בַּיּוֹם הַשִּׁשִּׁי נִתְקַלֵּל אָדָם הָרִאשׁוֹן. הַ'שְּׁנַיִם' הַמְּקוֹרִי - מִסְפָּר שְׁתַּיִם, הוּא הֶחָזָק בְּיוֹתֵר, הוּא אֲבִי אָבוֹת הַ'זּוּגוֹת'. הַמִּסְפָּר אַרְבַּע חַלָּשׁ יוֹתֵר, כִּי הוּא תּוֹצָאָה שֶׁל שְׁתַּיִם, הַמִּסְפָּר שֵׁשׁ עוֹד יוֹתֵר חַלָּשׁ כִּי הוּא תּוֹצָאָה שֶׁל אַרְבַּע, וְאִלּוּ שְׁמוֹנֶה, הוּא הַחַלָּשׁ בְּיוֹתֵר, עַד כִּי אֶל הַמִּסְפָּר 'עֶשֶׂר' כְּבָר אֵין לָרַע כֹּחַ לְהַגִּיעַ. לָכֵן מַרְכִּיבָה הַמִּלָּה "עֶשֶׂר" אֶת הָאוֹתִיּוֹת "שַׁעַר", וּמֵעַתָּה מַתְחִילָה סִדְּרָה חֲדָשָׁה - אַחַת-עֶשְׂרֵה, שְׁתֵּים-עֶשְׂרֵה, עֶשְׂרִים וְאַחַת, שְׁלֹשִׁים וְאַחַת, מֵאָה וְאַחַת, אֶלֶף וְאַחַת וְכֵן הָלְאָה עַד אֵין סוֹף, תָּמִיד אַחַר הָעֲשָׂרוֹת חוֹזְרוֹת הַיְחִידוֹת. זֶהוּ הַ"שַּׁעַר" - כְּנִיסָה לְעוֹלָם חָדָשׁ, סִפְרָה הַסּוֹגֶרֶת מַעְגָּל וְסוֹגֶרֶת כְּנִיסַת מַזִּיקִים. עַל הַשְּׁאֵלָה: "מַדּוּעַ קָבְעוּ חֲכָמִים אַרְבַּע כּוֹסוֹת בְּלֵיל פֶּסַח, מַצִּיגִים הַחֲכָמִים שָׁלֹשׁ תְּשׁוּבוֹת:

א - בְּלֵיל פֶּסַח אֵין מַזִּיקִים

אָמַר רַב נַחְמָן: אֶת אַרְבַּע הַכּוֹסוֹת הַלָּלוּ שׁוֹתִים בְּלֵיל פֶּסַח, עַל לַיְלָה זֶה אָמַר קְרָא: "וַיְהִי בְּעֶצֶם הַיּוֹם הַזֶּה יָצְאוּ כָּל צִבְאוֹת ה' מֵאֶרֶץ מִצְרָיִם, לֵיל שִׁמֻּרִים הוּא לְהַשֵּׁם" (שמות יב/מא-מב), כְּלוֹמַר: לַיְלָה הַמְּשֻׁמָּר וּבָא בְּכָל שָׁנָה וְשָׁנָה מֵחָדָשׁ מִן הַמַּזִּיקִים, שֶׁבְּלֵיל פֶּסַח אֵין לָהֶם רְשׁוּת לְהַזִּיק, מִפְּנֵי שֶׁחַג הַפֶּסַח אֵינוֹ חַג לְזֵכֶר דָּבָר שֶׁהָיָה בֶּעָבָר, אֶלָּא בְּכָל שָׁנָה וְשָׁנָה נִדְלָקִים מֵחָדָשׁ אוֹרוֹת גְּאֻלָּה בְּחַג זֶה. אוֹתָן זְכֻיּוֹת שֶׁלִּוּוּ אֶת עַם יִשְׂרָאֵל בֶּעָבָר, עוֹמְדוֹת לִימִינוֹ גַּם כַּיּוֹם, וְזֶה נִקְבַּע כְּבָר בְּלֵיל הַפֶּסַח הָרִאשׁוֹן, שֶׁאֲפִלּוּ הַכְּלָבִים לֹא חָרְצוּ אֶת לְשׁוֹנָם (שמות יא/ז. מהר"ל). הָעֻבְדָּה שֶׁאֵין מַזִּיקִים בְּלֵיל פֶּסַח, זוֹ לֹא מַתָּנָה נוֹסֶפֶת וּצְדָדִית שֶׁעַם יִשְׂרָאֵל קִבֵּל בְּנוֹסָף לְכָל מַה שֶּׁהָיָה אָז, אֶלָּא זוֹ תּוֹצָאָה טִבְעִית הַנּוֹבַעַת מֵהָעֻבְדָּה שֶׁהַגְּאֻלָּה הֵבִיאָה אוֹתָנוּ לִהְיוֹת בִּרְשׁוּתוֹ שֶׁל הַקָּבָּ"ה, כְּפִי שֶׁהוּא אוֹמֵר בִּמְפֹרָשׁ לְמֹשֶׁה רַבֵּנוּ: "אֱמֹר לִבְנֵי יִשְׂרָאֵל: אֲנִי ה', וְהוֹצֵאתִי אֶתְכֶם מִתַּחַת סִבְלֹת מִצְרַיִם, וְהִצַּלְתִּי אֶתְכֶם מֵעֲבֹדָתָם, וְגָאַלְתִּי אֶתְכֶם - - - וְלָקַחְתִּי אֶתְכֶם לִי לְעָם" (שמות ו/ו). הַשָּׁרוּי בְּמַצָּב מְרוֹמֵם זֶה, מָצוּי בְּמָקוֹם הַרְבֵּה יוֹתֵר גָּבֹהַּ מֵהֵיכָן שֶׁנִּמְצָאִים הַמַּזִּיקִים, יֵשׁ לָהֶם רְשׁוּת לְהַזִּיק רַק מִמְּקוֹמָם וּכְלַפֵּי מַטָּה. אֲפִלּוּ הַמַּצּוֹת שֶׁאָנוּ אוֹכְלִים שְׁמוּרוֹת מִנֶּזֶק, חִמּוּץ וּתְפִיחָה (מהר"ל). כָּל הַמַּזִּיקִים קְשׁוּרִים אֶל עוֹלָם הַחֹמֶר וְאֶל חֻקֵּי הַטֶּבַע, בְּדֶרֶךְ הַטֶּבַע יֵשׁ לָהֶם כֹּחַ לְהַזִּיק, אַךְ בְּפֶסַח אֵין שִׁלְטוֹן לְמַזִּיקִים, כִּי הוּא זְמַן שֶׁמִּחוּץ לְגִדְרֵי הַטֶּבַע (מהר"ל ומהרש"א), וַאֲפִלּוּ הַלַּיְלָה שֶׁהוּא זְמַן שִׁלְטוֹנָם שֶׁל הַמַּזִּיקִים (תהילים קד/כ), בְּלֵיל פֶּסַח הֵם מִחוּץ לַתְּחוּם, כַּנֶּאֱמַר: "וַיָּאֶר אֶת הַלָּיְלָה" (שמות יד/כ), עַל כֵּן הוּא אֵינוֹ נֶחְשָׁב כִּזְמַן חָשׁוּךְ שֶׁיֵּשׁ בּוֹ שִׁלְטוֹן לְמַזִּיקִים (עיון יעקב). הַשְּׁמִירָה בְּלַיְלָה זֶה הִיא כֹּה אֵיתָנָהּ וּמֻחְלֶטֶת, עַד שֶׁאָנוּ מַרְשִׁים לְעַצְמֵנוּ לִקְרֹא תִּגָּר לַמַּזִּיקִים, וְשׁוֹתִים כּוֹסוֹת יַיִן בְּ'זוּגוֹת', דָּבָר שֶׁמְּסֻכָּן לַעֲשׂוֹתוֹ בְּאֶמְצַע הַשָּׁנָה, וּבְלֵיל פֶּסַח לֹא שֶׁמֻּתָּר לַעֲשׂוֹת כֵּן, אֶלָּא מֻמְלָץ, זֶה כְּמוֹ קְרִיאָה בְּקוֹל: "חֵץ בָּעֵינַיִם שֶׁל הַשָּׂטָן"! (ראה סוכה לח/א: "גירא בעיניה"). אָכֵן נִקְבַּע בַּהֲלָכָה שֶׁבְּלֵיל פֶּסַח נוֹהֲגִים שֶׁלֹּא לִקְרֹא עַל הַמִּטָּה אֶת פָּרָשַׁת "שְׁמַע" וְלֹא אֶת שְׁאָר הַפַּרְשִׁיּוֹת, שֶׁמַּטְרָתָן לִשְׁמֹר מִן הַמַּזִּיקִים, שֶׁבְּלַיְלָה זֶה אֵין לָהֶם רְשׁוּת לְהַזִּיק (או"ח תפא/ב). כֵּיצַד שׁוֹמֵר הַלַּיְלָה הַזֶּה מֵהַמַּזִּיקִים? כְּבָר מֵרֹאשׁ בִּזְמַן בְּרִיאַת הָעוֹלָם, הִצִּיג הַקָּבָּ"ה בִּפְנֵי הַשָּׂטָן אֶת לוּחוֹת הַשָּׁנָה שֶׁל כָּל הַהִסְטוֹרְיָה, סִמֵּן אִיקְס גָּדוֹל עַל הַתַּאֲרִיךְ לֵיל חֲמִשָּׁה עָשָׂר בְּנִיסָן, וְהוֹדִיעַ לוֹ בְּאֹפֶן מְפֹרָשׁ וּבָרוּר: "זֶה מִחוּץ לַתְּחוּם".

ב - בְּרָכָה מִצְטָרֶפֶת לְטוֹבָה

רָבָא אָמַר: לְמַעֲשֶׂה יֵשׁ בְּלֵיל פֶּסַח רַק שָׁלֹשׁ כּוֹסוֹת, כִּי הַכּוֹס הַשְּׁלִישִׁית - כּוֹס שֶׁל בְּרָכָה =שֶׁל בִּרְכַּת הַמָּזוֹן נֶחְשֶׁבֶת כְּכוֹס עַצְמָאִית, וְאֵינָהּ מֵחֶשְׁבּוֹן הַכּוֹסוֹת, עַל כֵּן מִצְטָרֵף לְטוֹבָה וְאֵינוֹ מִצְטָרֵף לְרָעָה. מֵעַתָּה גַּם אִם יִסְפְּרוּ אוֹתָהּ, לֹא תְּאֻנֶּה רָעָה, וּכְשֶׁמַּגִּיעִים לַכּוֹס הָרְבִיעִית, הִיא כְּבָר לֹא כּוֹס שְׁלִילִית הַבָּאָה אַחַר כּוֹס שְׁלִישִׁית, כִּי לֹא יָכוֹל לָצֵאת קִלְקוּל מִ"כּוֹס שֶׁל בְּרָכָה", עַל כֵּן נֶחְשֶׁבֶת הַכּוֹס שֶׁאַחֲרֶיהָ, כּוֹס חִיּוּבִית שֶׁבָּאָה אַחַר "כּוֹס בְּרָכָה", וּכְאִלּוּ שֶׁהִיא הַשְּׁלִישִׁית, וְלַשְּׁלִישִׁית יֶשְׁנָה סְפִירָה נִפְרֶדֶת. לָכֵן גַּם אִם יִשְׁתֶּה אַחַר-כָּךְ כּוֹס חֲמִשִּׁית, הִיא לֹא תִּהְיֶה כּוֹס רְבִיעִית, אֶלָּא חֲמִשִּׁית, שֶׁהֲרֵי הַכּוֹס הַשְּׁלִישִׁית מִצְטָרֶפֶת לְטוֹבָה כְּדֵי לְהַחְשִׁיב אֶת הַחֲמִשִּׁי כְּבִלְתִּי זוּגִית. עַל תְּכוּנָה זוֹ יֵשׁ לִשְׁאֹל: הֲרֵי כָּל 'זוּגוֹת' הוּא הֶמְשֵׁךְ שְׁלִילִי שֶׁל שְׁלֵמוֹת! זוֹ הַמַּהוּת שֶׁל 'זוּגוֹת' - הִצְטָרְפוּת לְדָבָר שָׁלֵם, וּבְכָל זֹאת זֶה גּוֹרֵם נֶזֶק. אֶלָּא יֵשׁ הֶבְדֵּל בֵּין 'שָׁלֵם' לְבֵין 'בְּרָכָה'. הַמִּצְטָרֵף לְדָבָר שָׁלֵם מְקַצֵּץ בּוֹ, וְאִלּוּ הַמִּצְטָרֵף לִבְרָכָה אֵינוֹ מְחַסֵּר מִמֶּנָּה אֶלָּא מֻשְׁפָּע מִמֶּנָּה, כִּי הַבְּרָכָה מִטִּבְעָהּ גּוֹלֶשֶׁת, מַשְׁפִּיעָה, מַעֲנִיקָה וּמִתְחַבֶּרֶת אֶל כָּל הַסּוֹבְבִים אוֹתָהּ וּמִתְקָרְבִים לִגְבוּלָהּ, מִפְּנֵי שֶׁ'בְּרָכָה' הִיא תּוֹסֶפֶת וְרִבּוּי, כְּמוֹ 'בְּרֵכָה' הַנִּמְשֶׁכֶת מֵהַמַּעְיָן - מְקוֹר הַבְּרָכָה, "בְּרָכָה" הִיא גַּם מִלְּשׁוֹן "בֶּרֶךְ", אָכֵן הַבֶּרֶךְ מַעֲנִיקָה אֶפְשָׁרוּת לְהִתְרַחֵב, בִּגְלַל שֶׁהִיא נִתֶּנֶת לְכִפּוּף, וּלְהַעֲנִיק לָרֶגֶל גְּמִישׁוּת וְאֶפְשָׁרוּת לִצְעֹד וּלְהִתְקַדֵּם, וְלָכֵן כַּאֲשֶׁר מְכוֹפְפִים אֶל הָאֲדָמָה עָנָף גָּמִישׁ, כְּגוֹן זְמוֹרוֹת גֶּפֶן, כְּדֵי לְהַצְמִיחַ כֶּרֶם חָדָשׁ, פְּעֻלָּה זוֹ נִקְרֵאת 'הַבְרָכָה' (כלאים ז/א). אוֹתִיּוֹת הַמִּלָּה "ב.ר.ך." הֵן ב=2, כ=20, ר=200, כִּי בַּמִּלָּה בְּרָכָה עַצְמָהּ כְּבָר נִמְצֵאת הַבְּרָכָה וְהָרִבּוּי. כָּךְ גַּם גּוֹלֶשֶׁת הַבְּרָכָה בַּמִּלָּה "גָּלַשׁ" ג=3, ל=30, ש=300. כָּל זֶה מוֹכִיחַ שֶׁ"בְּרָכָה" הִיא מַשֶּׁהוּ שֶׁמִּצְטָרְפִים אֵלֶיהָ וְלֹא מַחְסִירִים מִמֶּנָּה.

ג - כּוֹס אַחַת אַרְבַּע פְּעָמִים

רָבִינָא אָמַר: אֵין בְּלֵיל פֶּסַח אַרְבַּע כַּסֵּי =כּוֹסוֹת, אֶלָּא יֵשׁ כּוֹס אַחַת, וְאַחַר כָּךְ שׁוּב כּוֹס אַחַת, כָּךְ אַרְבַּע פְּעָמִים נִפְרָדוֹת, שֶׁאוֹתָן תַּקִינוּ רַבָּנָן - דֶּרֶךְ חֵרוּת, כָּל חַד וְחַד =כָּל כּוֹס וְכוֹס מִצְוָה בְּאַפֵּי נַפְשֵׁיהּ הוּא =בִּפְנֵי עַצְמָהּ הִיא, וְהִיא אֵינָהּ חֵלֶק מִ"מַּעֲרֶכֶת כְּלָלִית שֶׁל אַרְבַּע כּוֹסוֹת". בַּהֶמְשֵׁךְ מְבֹאָר שֶׁבְּאֶמְצַע הַשָּׁנָה, יְצִיאָה לַשּׁוּק בֵּין כּוֹס לְכוֹס, נֶחְשֶׁבֶת כְּהֶפְסֵק בֵּינֵיהֶן, כָּךְ גַּם אֲמִירַת הַהַגָּדָה בְּפֶסַח, וְהַגְדָּרַת כָּל כּוֹס כְּמִצְוָה בִּפְנֵי עַצְמָהּ, נֶחְשָׁבִים לְהַפְסָקָה בֵּין הַכּוֹסוֹת (גבורות ה' למהר"ל עמ' ר"ח).

הַ'זּוּגוֹת' מְחַפֵּשׂ חַלָּשִׁים

עַל זֶה שֶׁנֶּאֱמַר: "לֹא יַעֲשֶׂה צְרָכָיו עִם אִשְׁתּוֹ - תְּרֵי", יֵשׁ לִתְמֹהַּ, אַמַּאי? =מַדּוּעַ, הֲרֵי דָּבָר זֶה אֵינוֹ דּוֹמֶה לְמִי שֶׁמָּזְגוּ לוֹ שְׁתֵּי כּוֹסוֹת יַיִן וְהוּא שָׁתָה אֶת שְׁתֵּיהֶן, אֶלָּא אַחַר שֶׁעָשָׂה אֶת צְרָכָיו, נִמְלַךְ הוּא לַעֲשׂוֹת שׁוּב, וּשְׁתֵּי הַפְּעָמִים הַלָּלוּ אֵינָן מִצְטָרְפוֹת כְּדֵי לְהֵחָשֵׁב 'זוּגוֹת'. אָמַר אַבַּיֵּי: מִכֵּיוָן שֶׁעֲשִׂיַּת הַצְּרָכִים גּוֹרֶמֶת חֻלְשָׁה, כְּפִי שֶׁכָּתַב הָרַמְבַּ"ם: "שִׁכְבַת זֶרַע הִיא כֹּחַ הַגּוּף וְחַיָּיו וּמְאוֹר הָעֵינַיִם, וְכָל שֶׁתֵּצֵא בְּיוֹתֵר הַגּוּף כַּלֵּה וְכֹחוֹ כַּלֵּה וְחַיָּיו אוֹבְדִים - - - כָּל הַשָּׁטוּף בִּבְעִילָה - זִקְנָה קוֹפֶצֶת עָלָיו וְכֹחוֹ תָּשַׁשׁ, וְרֵיחַ רַע נוֹדֵף מִפִּיו - - - שִׁנָּיו נוֹפְלוֹת וְהַרְבֵּה כְּאֵבִים בָּאִים עָלָיו" (דעות ד/יט). לָכֵן בֵּאֵר אַבַּיֵּי שֶׁהָכִי קָאֲמַר =כָּךְ הִתְכַּוֵּן הַמַּאֲמָר: לֹא יֹאכַל תְּרֵי =שְׁתַּיִם וְלָא יִשְׁתֶּה תְּרֵי =שְׁתַּיִם, וְאִם הוּא אָכַל אוֹ שָׁתָה בְּ'זוּגוֹת', הוּא נִמְצָא בְּמַצָּב שֶׁל סַכָּנָה וְחֻלְשָׁה, עַל כֵּן אַחַר אֲכִילַת אוֹ שְׁתִיַּת 'זוּגוֹת' לֹא יַעֲשֶׂה צְרָכָיו אֲפִלּוּ פַּעַם אַחַת, אֶלָּא יִדְחֶה זֹאת לְיוֹם אַחֵר, אוֹ לְפָחוֹת לְשָׁעָה אַחֶרֶת, שֶׁתַּעֲבֹר הַפְסָקָה מַשְׁמָעוּתִית בֵּנְתַיִם, דִּילְמָא =שֶׁמָּא הוּא יֶחֱלֶה וְיִהְיֶה חָלִישׁ =חַלָּשׁ וּמִיתְרַע =וְיֵרַע מַזָּלוֹ, אָז יַצְלִיחוּ כֹּחוֹת הַטֻּמְאָה וְהָרַע לְהֵאָחֵז בּוֹ וְגַם בִּילָדָיו. כְּלִי זְכוּכִית וְחַרְסִינָה הוּא דֻּגְמָא לְכָךְ; כָּל זְמַן שֶׁהוּא שָׁלֵם, יָכוֹל הוּא לְקַבֵּל מַכָּה וְלֹא יִקְרֶה לוֹ מְאוּמָה, אַךְ אַחַר שֶׁנִּסְדַּק, כָּל מַכָּה קַלָּה תַּאֲרִיךְ אֶת הַסֶּדֶק בִּמְאֹד, וְחִישׁ-קַל תְּנַפֵּץ אֶת הַכְּלִי לְגַמְרֵי. הוּא הַדִּין לְכָאן, הַ'זוּגוֹת' גּוֹרְמוֹת לְסֶדֶק וְיָדִית אֲחִיזָה לַמַּזִּיקִים, אַחַר-כָּךְ כָּל מַכָּה גּוֹרֶמֶת נֶזֶק רְצִינִי.

דָּמוֹ בְּרֹאשׁוֹ

תָּנוּ רַבָּנָן: מִי שֶׁשּׁוֹתֶה כִּפְלַיִם ='זוּגוֹת', דָּמוֹ בְּרֹאשׁוֹ, הוּא שׁוֹפֵךְ אֶת דָּמוֹ בְּמוֹ יָדָיו, וְהָאַחֲרָיוּת עַל מַעֲשֶׂה מְסֻכָּן זֶה הִיא עָלָיו בִּלְבַד. לָשׁוֹן זוֹ שְׁאוּלָה מֵהַבְטָחַת מְרַגְּלֵי יְהוֹשֻׁעַ בִּן נוּן לְרָחָב, שֶׁבִּטְּחוֹן מִשְׁפַּחְתָּהּ הוּא עַל אַחְרָיוּתָם (יהושע ב/יט). הַסַּכָּנָה מֻגְדֶּרֶת כְּ'דָם', כִּי כָּל זְמַן שֶׁהַדָּם זוֹרֵם בְּתוֹךְ הַגּוּף וְאֵינוֹ נִרְאֶה, הוּא אֵינוֹ נִקְרָא 'דָּם', אֶלָּא חֵלֶק מִגּוּף בָּרִיא וְשָׁלֵם, אַךְ כַּאֲשֶׁר נִרְאֵית שְׁלוּלִית דָּם, מִתְקַשֵּׁר הַדָּבָר מִיָּד עִם מָוֶת, כְּמוֹ שְׁלוּלִית הַדָּם שֶׁל זְכַרְיָה הַנָּבִיא בַּחֲצַר בֵּית הַמִּקְדָּשׁ, שֶׁכָּל רוֹאֶה זָקַף גַּבּוֹת וְשָׁאַל: "מִי הוּא הֶהָרוּג"? (גיטין נז/ב). דָּם מַזְכִּיר הֲרִיגָה, כְּפִי שֶׁנֶּאֱמַר: "כִּי הַדָּם הוּא הַנֶּפֶשׁ" (דברים יב/כג). יֵשׁ לָנוּ כְּבָר מַפְתֵּחַ עַל חֲצִי מִשְׁפָּט שֶׁל "דָּמוֹ בְּרֹאשׁוֹ", זֶהוּ הַ'דָּם'. הָ'רֹאשׁ' הוּא מִשְׁכַּן הַשֵּׂכֶל וְהַנְּשָׁמָה, מִמֶּנּוּ נוֹבְעוֹת הַהַחְלָטוֹת, וּמִשָּׁם יוֹצְאוֹת הַהוֹרָאוֹת לְכָל הַמַּעֲשִׂים. בְּכָךְ הִתְחַבְּרוּ הַמִּלִּים: "דָּמוֹ בְּרֹאשׁוֹ" לְלַמֵּד שֶׁהוּא בְּעַצְמוֹ שׁוֹפֵךְ אֶת דָּמוֹ בְּמֵזִיד וּבְיוֹדְעִין, וּבַשָּׂפָה שֶׁלָּנוּ הָיִינוּ מְכַנִּים אֶת זֶה: הוּא חַי עַל זְמַן שָׁאוּל.

הַפְסָקָה קַלָּה מְבַטֶּלֶת 'זוּגוֹת'

אָמַר רַב יְהוּדָה: אֵימָתַי? =מָתַי וּבְאֵיזֶה מִקְרֶה נֶאֶמְרָה אַזְהָרָה חֲמוּרָה זוֹ? בִּזְמַן שֶׁהוּא שָׁתָה אוֹתָם סְמוּכִים זֶה לָזֶה, וְלֹא רָאָה אֶת פְּנֵי הַשּׁוּק בֵּינֵיהֶם. אֲבָל אִם עָשָׂה הַפְסָקָה, כְּגוֹן שֶׁרָאָה אֶת פְּנֵי הַשּׁוּק בֵּין כּוֹס לְכוֹס, דְּהַיְנוּ: שֶׁיָּצָא הַחוּצָה אֲפִלּוּ לְרֶגַע-קָט, זֶה מְבַטֵּל לְגַמְרֵי אֶת הַקֶּשֶׁר בֵּין הַכּוֹסוֹת, וּמִמֵּילָא הָרְשׁוּת בְּיָדוֹ לִשְׁתּוֹת כּוֹס נוֹסֶפֶת בְּלִי שׁוּם נֶזֶק, אֲפִלּוּ לֹא קָלוּשׁ וְקַל. אָמַר רַב אַשִּׁי: אָכֵן רְאִיַּת פְּנֵי הַשּׁוּק מְסַלֶּקֶת אֶת הַסַּכָּנָה לְגַמְרֵי, וְלֹא נוֹתָר אֲפִלּוּ חֲשָׁשׁ רָחוֹק, שֶׁהֲרֵי חֲזֵינָא לֵיהּ לְ=רָאִיתִי אֶת רַב חֲנַנְיָא בַּר בֵּיבֵי, דְּאַ-כָּל כָּסָא =אַחַר כָּל כּוֹס וְכוֹס הוּא הֲוָה נָפֵיק =הָיָה יוֹצֵא וַחֲזִי אַפֵּי שׁוּקָא =וְרוֹאֶה אֶת פְּנֵי הַשּׁוּק וּמִיָּד חוֹזֵר, וַאֲנִי מַכִּיר אוֹתוֹ וְיוֹדֵעַ שֶׁאִם הָיָה אֲפִלּוּ חֲשָׁשׁ רָחוֹק שֶׁל סַכָּנָה אוֹ אִסּוּר, הוּא לֹא הָיָה עוֹשֶׂה כֵּן, אוֹ לְפָחוֹת הָיָה יוֹצֵא לְסִבּוּב שֶׁל שָׁעָה קַלָּה, וְלֹא הַבָּטָה חֲפוּזָה בִּלְבַד, הֲרֵי שֶׁבְּאֹפֶן כָּזֶה אֵין כָּל חֲשָׁשׁ לְ'זוּגוֹת'.

יְצִיאָה לַדֶּרֶךְ מִחוּץ לְעִיר

וּכְמוֹ-כֵן לָא אֲמָרָן =לֹא נֶאֱמַר נֶזֶק הַ'זּוּגוֹת' בִּשְׁתִיַּת שְׁתֵּי כּוֹסוֹת יַיִן, אֶלָּא לָצֵאת לַדֶּרֶךְ, כִּי חוּץ לָעִיר שֶׁאֵינוֹ מוֹשַׁב בְּנֵי הָאָדָם, הוּא שִׁלְטוֹנָם שֶׁל הַכֹּחוֹת הַבִּלְתִּי בְּרוּרִים. הַתְּכוּנָה הַבְּסִיסִית שֶׁל שֵׁדִים הִיא שֶׁלֹּא לְהִפָּגֵשׁ בִּקְדֻשָׁה, וּבְכָל אָדָם יֶשְׁנוֹ "צֶלֶם אֱלֹקִים", עַל כֵּן הַשֵּׁדִים מִשְׁתַּדְּלִים שֶׁלֹּא לִפְגֹּשׁ בְּנֵי אָדָם, וּמַעֲדִיפִים לִשְׁהוֹת מִחוּץ לְיִשּׁוּב (מבואר בהמשך). מִכָּאן נוֹבֵעַ הַכְּלָל: "הַמְּהַלֵּךְ בַּדֶּרֶךְ יְחִידִי הֲרֵי זֶה מִתְחַיֵּב בְּנַפְשׁוֹ" (אבות ג/ד), כָּל יוֹצֵא לַדֶּרֶךְ נֶחֱשָׂף לְמָקוֹם בּוֹ שׁוֹלְטִים הַכֹּחוֹת הַשְּׁלִילִיִּים, וְלָכֵן יֵשׁ לָקַחַת כָּל מִינֵי מְקַדְּמֵי בְּטִיחוּת, כְּגוֹן לִוּוּי, לִמּוּד תּוֹרָה וּתְפִלַּת הַדֶּרֶךְ (סוטה מו/ב). אֲבָל הַיּוֹצֵא לַדֶּרֶךְ עֲדַיִן אֵינוֹ נֶחְשָׁב כְּמִי שֶׁשָּׂם אֶת נַפְשׁוֹ בְּכַפּוֹ, אֶלָּא אִם יַעֲשֶׂה זֹאת אַחַר שֶׁאָכַל אוֹ שָׁתָה 'זוּגוֹת', אָז הוּא נִכְלָל בַּסַּכָּנָה הַמְבֹאֶרֶת בַּקֶּטַע הַקּוֹדֵם בְּמָשָׁל הַסֶּדֶק בִּכְלִי זְכוּכִית. אֲבָל הַנּוֹתָר בְּבֵיתוֹ, אַחַר שְׁתִיַּת שְׁתֵּי כּוֹסוֹת יַיִן בְּזוֹ אַחַר זוֹ, לֹא צָרִיךְ לַחְשֹׁשׁ מִשּׁוּם נֶזֶק.

שֵׁינָה וּבֵית-הַכִּסֵּא

אָמַר רַבִּי זֵירָא: וּמְסֻכָּן גַּם לִישָׁן =לִישׁוֹן מִיָּד אַחַר שְׁתִיַּת הַיַּיִן, וְזֶה כְּמוֹ לָצֵאת לַדֶּרֶךְ זֶה דָּמִי =נֶחְשָׁב, כִּי בִּשְׁעַת הַשֵּׁינָה יְכוֹלִים הַמַּזִּיקִים לְהִתָּפֵס בְּקַלּוּת, מִפְּנֵי שֶׁהַשֵּׁינָה נֶחְשֶׁבֶת כִּזְמַן שֶׁל "נְפִילָה", שֶׁבָּהּ הָאָדָם נֶחְלָשׁ וּמְאַבֵּד אֶת הַשְּׁלִיטָה עַל מַצָּבוֹ, כְּפִי שֶׁאוֹמְרִים חֲזַ"ל: בִּקְּשׁוּ מַלְאֲכֵי הַשָּׁרֵת לִסְנוֹט [=לִפְגֹּעַ] בְּיַעֲקֹב כְּשֶׁרָאוּהוּ יָשֵׁן, וְלָעֲגוּ כְּשֶׁרָאוּהוּ בְּחֻלְשָׁתוֹ הַגּוּפָנִית (בר"ר סח/יב). בְּשֵׁנָה אָנוּ מְאַבְּדִים אֶת שְׁלִיטַת הַשֵּׂכֶל, שֶׁהוּא הַשּׁוֹמֵר הַיָּעִיל בְּיוֹתֵר נֶגֶד שֵׁדִים, מַזִּיקִים וְדִמְיוֹנוֹת. הַיָּשֵׁן נִרְאֶה בְּעֵינֵי הַשֵּׁדִים כִּ"שְׂדֵה נְחִיתָה". עַל כֵּן נֶאֱמַר עַל אֶחָד הַחֲכָמִים שֶׁטֶּרֶם עֲלוֹתוֹ עַל יְצוּעוֹ הָיָה שׁוֹמֵר אֶת עַצְמוֹ עַל יְדֵי אֲמִירַת "שִׁיר שֶׁל פְּגָעִים", שֶׁקְּדֻשַּׁת פְּסוּקָיו מוֹנַעַת אֶת הַשְׁפָּעַת הַמַּזִּיקִים (שבועות טו/ב). כְּמוֹ-כֵן כַּאֲשֶׁר חָשַׁשׁ שְׁלֹמֹה הַמֶּלֶךְ מִפְּנֵי הַנְּקָמָה שֶׁל מֶלֶךְ הַשֵּׁדִים, הוּא אָמַר אֶת פְּסוּקֵי "בִּרְכַּת כֹּהֲנִים" (במדבר ו/כג. במדב"ר יא/ג), הוּא עָשָׂה כֵן כְּדֵי שֶׁלֹּא לְאַפְשֵׁר לְמַזִּיקִים לְהִתְקָרֵב אֵלָיו בְּשָׁעָה שֶׁהוּא יָשֵׁן (שיה"ש ג/ח). כְּמוֹ-כֵן מְסֻפָּר עַל חָכָם שֶׁהַמַּזִּיקִים רָצוּ לִפְגֹּעַ בּוֹ, וּלְשֵׁם כָּךְ הֵם פָּנוּ אֶל מִטָּתוֹ, שֶׁבַּבֹּקֶר נִתְגַּלּוּ בָּהּ קִרְעֵי סַכִּינִים (תענית כד/א). בְּשֵׁינָה חֲשׂוּפִים אָנוּ לִנְזָקִים, דַּרְכָּהּ מְנַסִּים הַשֵּׁדִים לְהַגִּיעַ אֶל מַטְּרָתָם, עַל כֵּן נֶחְשֶׁבֶת הַשֵּׁינָה כִּמְסֻכֶּנֶת לְעִנְיַן הַשֵּׁדִים וְהַמַּזִּיקִים, כִּי כְּבוֹד הָאָדָם הוּא עֻבְדַּת הֱיוֹתוֹ זָקוּף - כְּמַלְאֲכֵי הַשָּׁרֵת, וּבִשְׁעַת הַשֵּׁינָה הִנְנוּ מֻטָּלִים מְאֻזָּן, כְּשֶׁהַמֹּחַ - הַחוֹשֵׁב, וְהַלֵּב הַחוֹמֵד אֵינָם גְּבוֹהִים מֵהַכָּבֵד - הַמְבַצֵּעַ (שבת קד/א משמעות רצף האותיות מ'ל'כ'). לָכֵן צָרִיךְ לוֹמַר פְּסוּקֵי שְׁמִירָה טֶרֶם הַשֵּׁינָה.

שֵׁינָה = אֶחָד מִשִּׁשִּׁים בְּמִיתָה

הַשֵּׁינָה מֻגְדֶּרֶת בִּלְשׁוֹן חֲזַ"ל: "אֶחָד מִשִּׁשִּׁים בְּמִיתָה" (ברכות נז/ב). בְּשֵׁינָה כְּמוֹ בַּמָּוֶת מְאַבְּדִים אֶת הַשְּׁלִיטָה הַשִּׂכְלִית, לָכֵן בְּהִלְכוֹת כִּבּוּד אָב-וָאֵם נֶאֱמַר שֶׁאֵין לְבֵן לָשֶׁבֶת עַל כִּסֵּא אָבִיו, אַךְ בְּהֶחְלֵט יָכוֹל הוּא לִישׁוֹן בְּמִטָּתוֹ, כִּי מְקוֹם הַשֵּׁינָה אֵינוֹ מָקוֹם שֶׁל כָּבוֹד. נְפִילָה זוֹ הִיא מֵעֵין הַנְּפִילָה שֶׁל הַמָּוֶת, אֶת הַיָּשֵׁן אֶפְשָׁר לְעוֹרֵר, וְאֶת הַמֵּת יְעוֹרֵר הַקָּבָּ"ה בִּזְמַן הַתְּחִיָּה. הַשֵּׁינָה נוֹעֲדָה לְהַשְׁקִיט אֶת סַעֲרוֹת הַיּוֹם, לֶאֱרֹז אֶת הֶחָשׁוּב, לְסַלֵּק אֶת הַפְּסֹלֶת, לְמַיֵּן וּלְסַנֵּן, זֹאת עוֹשִׂים בְּכָל יוֹם בְּאֹפֶן חֶלְקִי. לִפְנֵי הַהִתְעוֹרְרוּת הַגְּדוֹלָה לְחַיֵּי הָעוֹלָם הַבָּא, צְרִיכָה לָבוֹא עָלֵינוּ שֵׁינָה מְשֻׁבַּחַת, שֶׁמִּמֶּנָּה יָקִיצוּ כָּל יְשֵׁנֵי עָפָר (דניאל יב/ב), יִתְעוֹרְרוּ לְבֹקֶר חָדָשׁ, רַעֲנָן - "כְּאוֹר שִׁבְעַת הַיָּמִים" (ישעיהו ל/כו). אוֹהֲבֵי הַשֵּׁינָה וְהַבַּטָּלָה מֻגְדָּרִים כְּ"בוֹרְחִים מֵהַחַיִּים", זֶהוּ בְּדִיּוּק הַטַּעַם שֶׁתַּלְמִידֵי חֲכָמִים מְנַדְּדִים שֵׁינָה מֵעֵינֵיהֶם (ב"ב י/א), לֹא רַק מְנַסִּים לְהַרְוִיחַ אֶת הַשָּׁעָה שְׁעָתַיִם שֶׁל הַלִּמּוּד, אֶלָּא "מְדִידִים שֵׁינָה", זוֹ מַעֲלָה בִּפְנֵי עַצְמָהּ שֶׁל רָצוֹן לֹא לִהְיוֹת קְרוֹבִים אֶל הַמָּוֶת. דָּוִד מֶלֶךְ יִשְׂרָאֵל מֻגְדָּר כְּ"חַי וְקַיָּם" (ר"ה כה/א), הוּא הִקְפִּיד שֶׁלֹּא לִישׁוֹן אַף פַּעַם שִׁשִּׁים נְשִׁימוֹת רְצוּפוֹת, כְּדֵי שֶׁלֹּא לָחוּשׁ בְּטַעַם שֶׁל מֵעֵין מִיתָה, אֶלָּא נוֹתָר חַי בִּרְצִיפוּת וּלְלֹא הֶרֶף (זהר א/רז). אָכֵן בְּבִרְכַּת הַמַּפִּיל שֶׁל טֶרֶם הַשֵּׁינָה, אָנוּ מַזְכִּירִים "וְהָאֵר עֵינַי פֶּן אִישָׁן [עַד] הַמָּוֶת", וְעִם שַׁחַר כְּשֶׁאָנוּ מִתְעוֹרְרִים, אָנוּ אוֹמְרִים: "בָּרוּךְ אַתָּה ה', הַמַּחֲזִיר נְשָׁמוֹת לִפְגָרִים מֵתִים". לַשֹּׁרֶשׁ "פ.ג.ר." יֵשׁ שְׁתֵּי מַשְׁמָעוּיוֹת: הָאַחַת 'לְהָאֵט' (ש"א ל/י), כְּפִי שֶׁאָנוּ אוֹמְרִים בְּעִבְרִית עֲמָמִית: "הַשָּׁעוֹן מְפַגֵּר", כְּלוֹמַר: הוֹלֵךְ לְאַט. הַמַּשְׁמָעוּת הַשְּׁנִיָּה הִיא גְּוִיָּה מֵתָה (בראשית טו/יא). הֵן אֵינָן שְׁתֵּי מַשְׁמָעוּיוֹת שׁוֹנוֹת, אֶלָּא יֵשׁ הַהוֹלֵךְ לְאִטּוֹ וּמְפַגֵּר בְּמִקְצָת, וְיֵשׁ הַנֶּעֱצָר לְגַמְרֵי - פֶּגֶר מֵת. אִם יָקוּם מַאן-דְּהוּ בַּבֹּקֶר וִיגַלֶּה שֶׁשְּׁעוֹנוֹ מֵאֵט בְּקֶצֶב שֶׁל שְׁלֹשִׁים אָחוּז, בְּמֶשֶׁךְ שָׁעָה הוּא מִתְקַדֵּם רַק 40 דַּקּוֹת, וְכָל יוֹם וְיוֹם הוּא מְפַגֵּר בִּשְׁמֹנֶה שָׁעוֹת, זֶהוּ וַדַּאי שָׁעוֹן לֹא יָעִיל. לְמַרְבִּית הַפֶּלֶא וְהַכְּאֵב, כָּךְ הַגּוּף שֶׁלָּנוּ מְפַגֵּר בְּכָל יוֹם וְיוֹם בִּשְׁמֹנֶה שָׁעוֹת, הוּא בָּנוּי בְּאֹפֶן שֶׁבְּכָל יְמָמָה הוּא מֻטָּל כִּשְׁמֹנֶה שָׁעוֹת כְּאֶבֶן שֶׁאֵין לָהּ הוֹפְכִין, כָּךְ שֶׁמֶּשֶׁךְ שְׁלִישׁ מֵהַחַיִּים שֶׁלָּנוּ חֲשׂוּפִים אָנוּ לִפְגִיעָתָם הָרָעָה שֶׁל הַמַּזִּיקִים, חֲלוֹמוֹת רָעִים וּשְׁאָר מַרְעִין בִּישִׁין, שֶׁאָנוּ צְרִיכִים לָתֵת עֲלֵיהֶם אֶת הַדַּעַת, וְלִמְנֹעַ בְּעוֹד מוֹעֵד אֶת כְּנִיסָתָם אֶל הַנֶּפֶשׁ וְהָאִישִׁיּוּת שֶׁלָּנוּ.

זֻהֲמַת בֵּית הַכִּסֵּא מָזוֹן לַשֵּׁדִים

אָמַר רַב פַּפָּא: וְלָצֵאת לְבֵית הַכִּסֵּא, גַּם הוּא כְּלָצֵאת לַדֶּרֶךְ דָּמִי =נֶחְשָׁב, כִּי שָׁם הוּא נִקּוּז הַפְרָשׁוֹת מְאוּסוֹת, וְלֹא רַק שֶׁשָּׁם מוֹצְאִים הַשֵּׁדִים מָקוֹר לִשְׁאֹב מִמֶּנּוּ אֶת חִיּוּתָם, אֶלָּא בֵּין הַשֵּׁדִים יֶשְׁנָם מַאַבְקֵי כֹּחַ וּשְׁלִיטָה, וְהַחֲזָקִים שֶׁבָּהֶם הַנֶּחְשָׁבִים 'אֲרָיוֹת', מִשְׁתַּלְּטִים עַל עֶמְדוֹת כֹּחַ בְּבָתֵּי כִּסֵּא צִבּוּרִיִּים, וְדוֹחֲקִים אֶת רַגְלֵי הַמַּזִּיקִים הַפְּשׁוּטִים (שבת סז/א: "קרקפי דארי"). בְּבֵית הַכִּסֵּא יֵשׁ טֻמְאָה, וְלָכֵן שָׁם הַשֵּׁדִים חֲזָקִים יוֹתֵר, וְיֵשׁ לָהֶם שָׁם יוֹתֵר שִׁלְטוֹן. אָכֵן גַּם זְבוּבִים רַבִּים נִמְצָאִים שָׁם, וַהֲרֵי הַזְּבוּב נִמְשָׁל לְיֵצֶר הָרַע הַיּוֹשֵׁב עַל מִפְתְּחֵי הַלֵּב (קהלת י/א וברש"י שם), הַיֵּצֶר הָרַע הוּא מַלְאַךְ הַמָּוֶת (ב"ב טז/א), הַשֵּׁדִים הֵם חַיָּלָיו שֶׁל מַלְאָךְ הַמָּוֶת, וּמְקוֹמָם בִּמְקוֹמוֹת מְאוּסִים הָרוֹחֲשִׁים זְבוּבִים מְפִיצֵי מַחֲלוֹת. אַף עַל פִּי כֵן בֵּית הַכִּסֵּא אֵינוֹ נֶחְשָׁב כִּמְקוֹם סַכָּנָה, כִּי הַבִּקּוּר הַתְּמִידִי שֶׁל בְּנֵי הָאָדָם בּוֹ, שׁוֹבֵר לָהֶם אֶת הַשִּׁלְטוֹן (ראה יבמות עב/א: "דשו ביה רבים"). אַךְ מִי שֶׁשָּׁתָה אוֹ אָכַל 'זוּגוֹת' וְאַחַר כָּךְ נִכְנָס אֶל תּוֹךְ הַמִּפְקָדָה שֶׁלָּהֶם, יֵשׁ לוֹ סִבָּה טוֹבָה לַחְשֹׁשׁ שָׁם, כְּפִי שֶׁפַּעַם סַבָּל קְשֵׁה-יוֹם הִתְיַשֵּׁב לָנוּחַ לְתֻמּוֹ תַּחַת מַרְזֵב שֶׁהָיָה מִפְקֶדֶת שֵׁדִים, וְהֵם הִזִּיקוּ אוֹתוֹ, כִּי רָאוּ בּוֹ פּוֹלֵשׁ לִתְחוּם הַשִּׁלְטוֹן שֶׁלָּהֶם (חולין קה/ב).

הַאִם הַמַּזִּיק רַשַּׁאי לְרַקֵּד בַּבַּיִת

הִתְבָּאֵר שֶׁחֲשַׁשׁ הַ'זוּגוֹת' הוּא רַק בִּמְקוֹמוֹת הַמֻּעָדִים לְפֻרְעָנוּת, עַל כָּךְ יֵשׁ לִשְׁאֹל: וְהַאִם מִי שֶׁנִּמְצָא בְּבֵיתוֹ, לֹא צָרִיךְ לַחְשֹׁשׁ לְ'זוּגוֹת'? וְהָא =הֲרֵי רָבָא, אַחַר שֶׁשָּׁתָה כּוֹס אַחַת וְרָצָה כּוֹס שְׁנִיָּה, כְּדֵי שֶׁלֹּא יִהְיֶה 'זוּגוֹת' הוּא הָיָה מָנִי =סוֹפֵר כְּשּׁוּרֵי =אֶת הַקּוֹרוֹת הָעֲרוּכוֹת בַּתִּקְרָה בְּבֵיתוֹ - וְעַל פִּיהֶן יָכוֹל הָיָה לָדַעַת אֶת כַּמּוּת הַכּוֹסוֹת שֶׁשָּׁתָה. כָּל כּוֹס הוּא הִשְׁוָה לְקוֹרָה נוֹסֶפֶת, וְתָמִיד יָכוֹל הָיָה לָדַעַת אִם הוּא אוֹחֵז בְּכוֹס זוּגִית אוֹ לֹא זוּגִית. בַּל נִטְעֶה לְהַחְשִׁיב אוֹתוֹ כְּשַׁתְיָן שֶׁאֵינוֹ יוֹדֵעַ כַּמָּה יַיִן שָׁתָה, שֶׁהֲרֵי כַּמּוּת הַכֹּהֶל בַּיַּיִן שֶׁלָּהֶם נָעָה בֵּין שְׁנַיִם לִשְׁלֹשָׁה אָחוּז, הַכּוֹס הָיְתָה קְטַנָּה, וּכְשֶׁהוּא יוֹשֵׁב לִלְמֹד שֵׁשׁ / שֶׁבַע שָׁעוֹת בְּיוֹם חַם שֶׁמְּזִיעִים בּוֹ כַּהֹגֶן, בְּקַלּוּת שׁוֹתִים שֵׁשׁ שֶׁבַע כּוֹסוֹת בְּנוֹת מֵאָה גְּרָם כָּל אַחַת, וַהֲרֵי הָרַב לֹא הִתְעַסֵּק בְּלִסְפֹּר כּוֹסוֹת, אֶלָּא הָיָה שָׁקוּעַ בְּלִמּוּדוֹ, אִם כֵּן בְּקַלּוּת יָכוֹל הוּא לְסַיֵּם אֶת הַנּוֹשֵׂא בְּאֵיזוֹשֶׁהִי כּוֹס זוּגִית, וְאַחַר כָּךְ לְהִנָּזֵק. אֲבָל כְּשֶׁהוּא הֵזִיז אֶת הַכִּסֵּא קְצָת עִם כָּל כּוֹס וְכוֹס, בְּסוֹף הַלִּמּוּד הוּא יָכוֹל הָיָה לִרְאוֹת תַּחַת אֵיזוֹ קוֹרָה הוּא יוֹשֵׁב, וְלִהְיוֹת אַחֲרַאי שֶׁבַּהֶמְשֵׁךְ לֹא תִּהְיֶינָה הַפְתָּעוֹת רָעוֹת.

הַאִם 'זוּגוֹת' פּוֹגֵעַ בְּתוֹךְ הַבַּיִת

וְכֵן אַבַּיֵּי, כִּי שָׁתֵי =כַּאֲשֶׁר הָיָה שׁוֹתֶה חַד כִּסֵּא =כּוֹס אַחַת, עוֹד בְּטֶרֶם יִצְמָא שׁוּב, כְּבָר הָיְתָה מַנְקִיט לֵיהּ =אוֹחֶזֶת לוֹ אִימֵּיהּ =אִמּוֹ תְּרֵי כַּסֵּי =שְׁתֵּי כּוֹסוֹת בִּתְרֵי יָדֵיהּ =בִּשְׁתֵּי יָדֶיהָ, כְּדֵי שֶׁאִם יִרְצֶה עוֹד כּוֹס, יִהְיוּ לוֹ מִיָּד עוֹד שְׁתַּיִם, וְלֹא יַגִּיעַ לַחֲשַׁשׁ 'זוּגוֹת', חָלִילָה. בַּל נִטְעֶה לַחֲשֹׁב שֶׁזּוֹ הָיְתָה אִשָּׁה אַלְמוֹנִית עִם חֲשָׁשׁוֹת מֻגְזָמוֹת בַּלֵּב, לֹא וָלֹא! הִיא הָיְתָה מְלֻמֶּדֶת וּמַשְׂכִּילָה, וְכָל חַכְמֵי הַתַּלְמוּד זָכוּ לְהַחְכִּים בִּמְאֹד מֵאִימְרוֹתֶיהָ הַמְאִירוֹת, הַשְּׁנוּנוֹת וְהַמַּחְכִּימוֹת. כְּשֶׁהַחֲכָמִים מַצִּיגִים כָּאן אֶת זְהִירוּתָהּ הַמֻּפְלֶגֶת, זֶה אוֹמֵר שֶׁיֵּשׁ לָקַחַת נוֹשֵׂא זֶה בִּמְלֹא הָרְצִינוּת. וְכֵן רַב נַחְמָן בַּר יִצְחָק, כִּי הֲוָה שָׁתֵי תְּרֵי כָּסָא =כְּשֶׁהָיָה שׁוֹתֶה שְׁתֵּי כּוֹסוֹת יַיִן, מַנְקִיט לֵיהּ שְׁמָעֵיהּ =אָחַז לוֹ הַמְשָׁרֵת חַד כָּסָא =כּוֹס אַחַת, וְאִם הוּא הָיָה שׁוֹתֶה חַד כָּסָא =כּוֹס אַחַת, הָיָה מַנְקִיט לֵיהּ =אוֹחֵז הַמְשָׁרֵת בִּשְׁבִילוֹ תְּרֵי כַּסֵּי בִּתְרֵי יָדֵיהּ =שְׁתֵּי כּוֹסוֹת בִּשְׁתֵּי יָדָיו. זֶה אֵינוֹ סִפּוּר עַל הַהַקְפָּדָה הַמֻּפְלֶגֶת שֶׁל הַמְשָׁרֵת, אֶלָּא רַב נַחְמָן בַּר יִצְחָק הוֹרָה לוֹ לְהִתְנַהֵג כָּךְ, כִּי יָדַע שֶׁבְּלַהַט הָרִיתְחָא דְּאוֹרַיְתָא הוּא לֹא יַצְלִיחַ לֶאֱחֹז רֹאשׁ בְּמִנְיַן הַכּוֹסוֹת. רַב נַחְמָן בַּר יִצְחָק הַזֶּה מֻגְדָּר בְּפִי הַחֲכָמִים: "מָרֵי דְּעוּבְדָא", פֵּרֵשׁ רַשִׁ"י: "מְדַקְדֵּק בְּמַעֲשָׂיו" (שבת לז/ב), לָכֵן כְּשֶׁמְּסַפְּרִים מַשֶּׁהוּ שֶׁהוּא עָשָׂה, זֶה כְּמוֹ לְצַטֵּט פִּסְקָה מִתּוֹךְ הַ'שֻּׁלְחָן עָרוּךְ'. מִכָּל הָאָמוּר עוֹלֶה שֶׁגַּם בַּבַּיִת יֶשְׁנוֹ הַחֲשָׁשׁ, וְלֹא רַק לַיּוֹצֵא לַדֶּרֶךְ, אוֹ לַיָּשֵׁן, אוֹ לַהוֹלֵךְ לְבֵית הַכִּסֵּא!

'זוּגוֹת' מְסֻכָּן לְאַנְשֵׁי מַעֲלָה

עַל שְׁאֵלָה: "הֲרֵי 'זוּגוֹת' אֵינוֹ פּוֹגֵעַ בְּתוֹךְ הַבַּיִת"! הֵשִׁיבוּ בְּבֵית הַמִּדְרָשׁ: אָכֵן 'זוּגוֹת' מַזִּיק רַק בִּמְקוֹמוֹת מֻעָדִים, וְאַף עַל פִּי כֵן נִזְהֲרוּ גְּדוֹלֵי יִשְׂרָאֵל בְּתוֹךְ בֵּיתָם, כִּי כְּמוֹ שֶׁיֵּשׁ מְקוֹמוֹת מֻעָדִים, יֵשׁ גַּם אַנְשֵׁי מֻעָדִים, וּלְמַרְבִּית הַפֶּלֶא דַּוְקָא אָדָם חָשׁוּב שָׁאנֵי =שׁוֹנִים אֶצְלוֹ הַכְּלָלִים, הוּא צָרִיךְ לְהִזָּהֵר גַּם בְּבֵיתוֹ, כִּי לֹא אֶת הַחַלָּשִׁים שֶׁעֲתִידִים לִפּוֹל בֵּין כֹּה וָכֹה מְנַסִּים כֹּחוֹת הָרַע וְהַטֻּמְאָה לְהַפִּיל, אֶלָּא הֵם זוֹמְמִים לְהַפִּיל דַּוְקָא אֶת הָאֲנָשִׁים הַחֲזָקִים וְהַחֲכָמִים, בָּהֶם מִתְאַמְּצִים הֵם מְאֹד. הַסִּבָּה לְכָךְ נְעוּצָה בְּשֹׁרֶשׁ מְקוֹר חַיֵּיהֶם הַשְּׁלִילִיִּים הַנּוֹבְעִים מִכִּשְׁלוֹנוֹת, לָכֵן כְּכָל שֶׁהַנִּכְשָׁל גָּדוֹל יוֹתֵר, יִהְיֶה כִּשְׁלוֹנוֹ מַשְׁמָעוּתִי יוֹתֵר, וִינִיקָתָם מֵהַכִּשָּׁלוֹן תִּהְיֶה בַּעֲלַת עָצְמָה רַבָּה יוֹתֵר - בְּהֶתְאֵם לְגֹדֶל הַכִּשָּׁלוֹן. כְּמוֹ לַהֲקַת אֲרָיוֹת הַמִּתְאַמֶּצֶת לִלְכֹּד שׁוֹר וְלֹא גְּדִי שֶׁאֵינוֹ יָכוֹל לְהַשְׂבִּיעַ אוֹתָם. עַל כֵּן אוֹרְבִים הַמַּזִּיקִים לְתַלְמִיד חָכָם יוֹתֵר מֵאֲשֶׁר לְעַם-הָאָרֶץ, וּמְנַסִּים לְהִטַּפֵּל אֶל לוֹמֵד הַתּוֹרָה יוֹתֵר מֵאֲשֶׁר לְכָל בַּעַל מַעֲלָה אַחֶרֶת, וּמִכָּאן נוֹבַעַת הָאַזְהָרָה: "תַּלְמִיד חָכָם - אַל יֵצֵא יְחִידִי בַּלַּיְלָה" (חולין צא/א ובתוס' שם). אֶת הַהֶסְבֵּר הַזֶּה לֹא הִמְצִיאוּ הַדּוֹרוֹת הַמְּאֻחָרִים יוֹתֵר, אֶלָּא אַבַּיֵּי וְרָבָא בְּעַצְמָם, שֶׁהָיוּ מְאֹד זְהִירִים בְּכָךְ, הֵם עַצְמָם יָדְעוּ שֶׁזּוֹ הַנְהָגָה רַק עֲבוּרָם וַעֲבוּר שְׁאָר רָאשֵׁי הַיְּשִׁיבָה וְנִכְבְּדֵי הָעָם, אֲבָל לְתַלְמִידֵיהֶם, לֹא רַק שֶׁלֹּא הוֹרוּ לְהִזָּהֵר בְּכָךְ, אֶלָּא הֵם עַצְמָם מָזְגוּ לְתַלְמִידִים כּוֹסוֹת יַיִן בְּלִי סְפִירָה וְחֶשְׁבּוֹן (פסחים קי/א).

'זוּגוֹת' מְסֻכָּן בַּצַּד הֶחָזָק

כְּמוֹ-כֵן אֵצֶל הָאָדָם עַצְמוֹ יֶשְׁנָם שְׁנֵי צְדָדִים, הַצַּד הַיְמָנִי הוּא בַּעַל הַשְׁפָּעָה חֲזָקָה יוֹתֵר, וְאִלּוּ בַּשְּׂמֹאלִי יֵשׁ פָּחוֹת עָצְמָה (שמות יג/טז וברש"י שם). הַמַּזִּיקִים נִטְפָּלִים דַּוְקָא אֶל הַיָּמִין, וּסְבִיב כָּל אֶחָד מִתַּלְמִידֵי בֵּית הַמִּדְרָשׁ לוֹטְשִׁים עֵינַיִם רְבָבָה מַזִּיקִים מִימִינוֹ [=10,000] , וְרַק אֶלֶף בְּצַד שְׂמֹאל (תהילים צא/ז. ברכות ו/א). סִבָּה חֲזָקָה יֵשׁ לְכָל כֹּחוֹת הָרַע לְהִטַּפֵּל דַּוְקָא לְתַלְמִיד חָכָם, מִפְּנֵי שֶׁהוּא מְהַוֶּה לָהֶם הַפְרָעָה בְּדַרְכָּם לְהַזִּיק, שֶׁהוּא מְלַמֵּד אֶת בְּנֵי הָאָדָם כֵּיצַד לְהִתְנַהֵג נָכוֹן, וְעַל יְדֵי כָּךְ הֵם לֹא יִפְּלוּ בִּידֵי גְּדוּדֵי הַשָּׂטָן, הַיֵּצֶר-הָרַע וּשְׁאָר כֹּחוֹת הַטֻּמְאָה. לָכֵן כָּל הַכֹּחוֹת הַשְּׁלִילִיִּים רוֹאִים בְּתַלְמִיד חָכָם אֶתְגָּר, וְאִם הֵם יַצְלִיחוּ לְנַצֵּחַ רַק אֶחָד, כָּל הַסּוֹבְבִים אוֹתוֹ יִפְּלוּ לִידֵיהֶם כִּפְרִי בָּשֵׁל. זֶהוּ הַמָּקוֹר לַכְּלָל: "כָּל הַגָּדוֹל מֵחֲבֵרוֹ - יִצְרוֹ גָּדוֹל הֵימֶנּוּ" (סוכה נב/א). הַחֲכָמִים יוֹדְעִים כְּלָל זֶה וְאָכֵן נוֹהֲגִים בְּמִשְׁנֵה זְהִירוּת, וְלִפְעָמִים אֲפִלּוּ בְּאֹפֶן שֶׁפְּשׁוּטֵי הָעָם זוֹקְפִים גַּבָּה תְּמֵהָה, וְחוֹשְׁבִים שֶׁזּוֹ זְהִירוּת לֹא רַק מֻפְלֶגֶת אֶלָּא אֲפִלּוּ מֻגְזֶמֶת. מִתּוֹךְ נְקֻדַּת רְאִיָּה שִׁטְחִית הֵם צוֹדְקִים, הֵם אָכֵן מֵעוֹלָם לֹא הִתְנַסּוּ בִּקְשָׁיִים דַּקִּים הַדּוֹרְשִׁים הַבְחָנָה חַדָּה וּרְגִישָׁה.

בְּ-10 אֵין 'זוּגוֹת'

אָמַר עוּלָא: לַמְרוֹת שֶׁהַמַּזִּיקִים נִתְפָּסִים עַל מִי שֶׁאֵינוֹ נִזְהָר בְּ'זוּגוֹת', אַךְ זֶה רַק בִּסְפָרוֹת הַקְּטַנּוֹת עַד עֶשֶׂר, אֲבָל עֶשֶׂר כּוֹסוֹת, וְיוֹתֵר, כְּבָר אֵין בָּהֶם מִשּׁוּם 'זוּגוֹת', אַף עַל פִּי שֶׁזֶּה מִסְפָּר זוּגִי, הוּא הַדִּין לְ-12, 14, 16 וְכוּ'. עוּלָא שֶׁאָמַר אֶת הַדְּבָרִים, אָמַר אוֹתָם לְטַעֲמֵיהּ =לְפִי טַעֲמוֹ וּלְפִי דְּרָשָׁה שֶׁיֵּשׁ לוֹ בַּנּוֹשֵׂא, דְּאָמַר עוּלָא, וְאָמְרֵי לָהּ =וְיֵשׁ הָאוֹמְרִים שֶׁדָּבָר זֶה בְּמַתְנִיתָא תַּנָּא =בַּבְּרַיְתָא שָׁנִינוּ, כְּלוֹמַר: עוּלָא לֹא חִדֵּשׁ אֶת הַדְּבָרִים אֶלָּא הֵבִיא לְבֵית הַמִּדְרָשׁ דִּין יָשָׁן, שֶׁבּוֹ נֶאֱמַר: עֶשֶׂר כּוֹסוֹת תִּקְּנוּ חֲכָמִים לִשְׁתּוֹת בְּבֵית הָאָבֵל, כְּדֵי לְנַצֵּל אֶת תְּכוּנַת הַשִּׂמְחָה שֶׁמַּעֲנִיק הַיַּיִן, כַּכָּתוּב: "יַיִן יְשַׂמַּח לְבַב אֱנוֹשׁ" (תהילים קד/טו), תְּכוּנָה שֶׁנּוֹעֲדָה לְשַׂמֵּחַ אֲבֵלִים, כַּנֶּאֱמַר: "תְּנוּ שֵׁכָר לְאוֹבֵד וְיַיִן לְמָרֵי נֶפֶשׁ" (משלי לא/ו-ז). עַל יְדֵי שְׁתִיָּה מְבֻקֶּרֶת יְכוֹלִים הָאֲבֵלִים לָצֵאת מֵהַרְגָּשׁוֹתֵיהֶם הַמְצַעֲרוֹת (מהרש"א ערובין סה/א). לָכֵן בְּתִשְׁעַת יְמֵי הָאֲבֵלוּת עַל חֻרְבַּן בֵּית הַמִּקְדָּשׁ אָסוּר לָנוּ לִשְׁתּוֹת יַיִן, כִּי אָז זֶה אֵינוֹ זְמַן שֶׁאָנוּ צְרִיכִים לְהִתְאוֹשֵׁשׁ מֵהַצַּעַר, אֶלָּא לְהֵפֶךְ - לְהַפְנִים אוֹתוֹ עוֹד וְעוֹד. נִתָּן לְלַקֵּט פְּסוּקִים וּמַאֲמָרִים לָרֹב עַל מַעֲלָתָהּ שֶׁל שְׁתִיַּת יַיִן מְבֻקֶּרֶת, מְתוּנָה וּמְדוּדָה. הַחֲכָמִים סִדְּרוּ אֶת עֶשֶׂר הַכּוֹסוֹת הַלָּלוּ בְּאֹפֶן זֶה: שָׁלֹשׁ קֹדֶם אֲכִילָה, עוֹד שָׁלֹשׁ בְּתוֹךְ אֲכִילָה וְעוֹד אַרְבַּע לְבִרְכַּת הַמָּזוֹן, כְּפִי שֶׁאָנוּ נוֹהֲגִים כַּיּוֹם לְבָרֵךְ בִּרְכַּת הַמָּזוֹן עַל כּוֹס אַחַת. בְּבֵית הָאָבֵל תִּקְּנוּ אַרְבַּע כּוֹסוֹת בְּבִרְכַּת הַמָּזוֹן, כְּנֶגֶד אַרְבַּע הַבְּרָכוֹת שֶׁיֵּשׁ בָּהּ, וּבְכָל בְּרָכָה יֵשׁ רֶמֶז לְנִחוּמֵי אֲבֵלִים (כתובות ח/ב). וְאִי סַלְקָא דַּעְתָּךְ =וְאִם הָיָה עוֹלֶה עַל דַּעְתְּךָ שֶׁעֶשֶׂר כּוֹסוֹת, יֵשׁ בָּהֶן מִשּׁוּם 'זוּגוֹת', הֵיכִי קַיְמֵי רַבָּנָן =כֵּיצַד עוֹמְדִים הַחֲכָמִים לַאֲסֵפָה וְתִקְּנוּ מִילְּתָא =וּמַתְקִינִים דָּבָר דְּאָתִי =שֶׁעָלוּל לָבוֹא מִמֶּנּוּ לִידֵי סַכָּנָה? אֶלָּא וַדַּאי קוֹבְעֵי הַמִּנְהָגִים שֶׁהִכִּירוּ אֶת חֻקֵּי הָעוֹלָם, יָדְעוּ שֶׁבְּעֶשֶׂר כּוֹסוֹת אֵין חֲשָׁשׁ לְ'זוּגוֹת', בִּגְלַל שֶׁ'עֶשֶׂר' הוּא 'שַׁעַר' הַנֶּחְשָׁב כִּיחִידָה חֲדָשָׁה הַפּוֹתַחַת סֵדֶר מִסְפָּרִים חָדָשׁ, מִמֵּילָא מְאַבֵּד אֶת הַקֶּשֶׁר עִם הַסְּפָרוֹת הַבּוֹדְדוֹת שֶׁהָיוּ לְפָנָיו, הָעֶשֶׂר נֶחְשָׁב כְּ"אֶחָד", וְלֹא 'זוּגוֹת'. הֲרֵי בִּמְפֹרָשׁ נֶאֱמַר עַל מַעֲשֵׂר בְּהֵמָה: "הָעֲשִׂירִי יִהְיֶה קֹּדֶשׁ" (ויקרא כז/לב), לָעֲשִׂירִי יֶשְׁנָה מַעֲלָה שֶׁל קְדֻשָּׁה. מֵהַטַּעַם הַזֶּה נִבְחַר יוֹם הָעֲשִׂירִי שֶׁל חֹדֶשׁ תִּשְׁרֵי כְּיוֹם הַכִּפּוּרִים הַקָּדוֹשׁ (נצח ישראל למהר"ל עמ' נ"ד). הַשֵּׁדִים הֵם חֵלֶק מֵהָרַע שֶׁבָּעוֹלָם שֶׁהִיא הַהֵפֶךְ מֵהַקְּדֻשָּׁה, עַל כֵּן בְּדִיּוּק בְּאוֹתָהּ מִדָּה שֶׁהֵם נִמְשָׁכִים לִמְקוֹמוֹת מְזֹהָמִים וּטְמֵאִים, בְּדִיּוּק כָּךְ לֹא יָכוֹל לִהְיוֹת לָהֶם קֶשֶׁר לַקְּדֻשָּׁה, וְכָל "עֲשִׂירִי" מֻפְקָע מִשְּׁלִיטָתָם (מהרש"א). אָכֵן כְּשֶׁאָנוּ מִתְפַּלְּלִים בְּמִנְיָן שֶׁל עֲשָׂרָה אֲנָשִׁים, הַתְּפִלָּה שֶׁלָּנוּ שְׁמוּרָה מִנְּזָקִים וּפְגִיעוֹת בְּדַרְכָּהּ אֶל שַׁעֲרֵי הַשָּׁמַיִם.

לֹא תָּמִיד יֵשׁ 'זוּגוֹת' בְּזוּגִיִּים

בְּעֶשֶׂר כּוֹסוֹת אֵין סַכָּנַת 'זוּגוֹת', לַמְרוֹת שֶׁזֶּה מִסְפָּר זוּגִי, כִּי זֶה רָחוֹק מִ"שְּׁתַּיִם", שֶׁהוּא עִקָּר וּמְקוֹר הַ'זּוּגוֹת'. כְּשֶׁמִּתְרַחֲקִים מֵהַמָּקוֹר, דּוֹעֶכֶת הַסַּכָּנָה בְּהַדְרָגָה, עַד שֶׁבְּעֶשֶׂר הִיא כְּבָר אֵינָהּ קַיֶּמֶת כְּלָל. צִיֵּן עוּלָא: אֲבָל תְּמַנְיָא =שְׁמֹנֶה כּוֹסוֹת, עֲדַיִן יֵשׁ בָּהֶם מִשּׁוּם 'זוּגוֹת'. עַל דֵּעָה זוֹ חוֹלְקִים רַב חִסְדָּא וְרַבָּה בַּר רַב הוּנָא, דְּאָמְרֵי תַּרְוַיְיהוּ =שֶׁאוֹמְרִים שְׁנֵיהֶם: גַּם בִּשְׁמֹנֶה כּוֹסוֹת כְּבָר מִתְדַּלְדֵּל כֹּחָם שֶׁל הַ'זוּגוֹת' עַד כְּדֵי כָּךְ שֶׁאֵינָם יְכוֹלִים לְהַזִּיק, וְלֹא רַק בִּגְלַל הִתְרַחֲקוּתָם מִ"שְׁתַּיִם", אֶלָּא בִּגְלַל זְכוּת מְיֻחֶדֶת שֶׁל הַמִּסְפָּר 'שְׁמֹנֶה', שֶׁמִּקּוּמוֹ הוּא אַחַר "שֶׁבַע" הַקְּשׁוּרָה לְבִרְכַּת כֹּהֲנִים, שֶׁיֵּשׁ לָהּ כֹּחַ לְהוֹעִיל לִדְבָרִים רַבִּים וּלְבַטֵּל נְזָקִים רַבִּים, וְהוּא הַכֹּחַ הַנֶּגְדִּי הַמְּבַטֵּל אֶת הַשֵּׁדִים וְאֶת הַנְּזָקִים שֶׁנִּגְרָמִים מִ'זּוּגוֹת'. בְּרָכָה זוֹ מֻרְכֶּבֶת מִשְּׁלֹשָׁה פְּסוּקִים, בַּפָּסוּק הָרִאשׁוֹן שָׁלֹשׁ מִלִּים, בַּפָּסוּק הַשֵּׁנִי חָמֵשׁ מִלִּים וּבַפָּסוּק הַשְּׁלִישִׁי שֶׁבַע מִלִּים - כָּל פָּסוּק הוּא בְּמִסְפָּר לֹא זוּגִי שֶׁל מִלִּים, לָכֵן מִי שֶׁשּׁוֹתֶה שֵׁשׁ כּוֹסוֹת, חַיָּב לְהוֹסִיף כּוֹס שְׁבִיעִית, כּוֹס זוֹ מַקְבִּילָה לַמִּלָּה 'שָׁלוֹם' שֶׁל בִּרְכַּת כֹּהֲנִים, הַמִּלָּה הַשְּׁבִיעִית בַּפָּסוּק הָאַחֲרוֹן שֶׁל הַבְּרָכָה, וְעַל כֵּן אִם אַחַר כָּךְ יוֹסִיף לִשְׁתּוֹת עוֹד כּוֹס, הִיא כְּבָר לֹא תֵּחָשֵׁב לִהְיוֹת "כּוֹס שְׁמִינִית", שֶׁיֵּשׁ בָּהּ זוּגִיּוּת מְסֻכֶּנֶת, אֶלָּא הִיא הֶמְשֵׁכָהּ שֶׁל "כּוֹס הַשָּׁלוֹם", שֶׁאֵינָהּ מִצְטָרֶפֶת לְרָעָה, אֶלָּא נֶחְשֶׁבֶת אַף הִיא כְּמוֹ הַכּוֹס שֶׁאַחַר הַשִּׁשִּׁית.

שֶׁבַע וּשְׁמֹנֶה

הַסִּפְרָה "שֶׁבַע" הוּא טִבְעִי, מֻשְׁלָם. הַשֵּׁשׁ פּוֹגֵשׁ אֶת הָעוֹלָם בְּכָל שֵׁשׁ צְלָעוֹת הַקֻבִּיָּה, וְהַשֶּׁבַע מַגְדִּיר אֶת "נִשְׁמַת" אוֹתוֹ חֵפֶץ, בְּהַגְדָּרָה הַנּוֹתֶנֶת 'שֹׂבַע' וְסִפּוּק. כָּל חֻקֵּי הַטֶּבַע כְּלוּלִים בַּ"שֶּׁבַע", הֵחֵל מִשִּׁבְעַת יְמֵי בְּרֵאשִׁית, שֶׁבַע הַדַּרְגּוֹת בְּסֻלָּם הַצְּלִילִים, מִכְלֹל סוּגֵי הַחָכְמָה מְחֻלָּקִים לְשִׁבְעָה סֻגִּים (אבן עזרא משלי ט/א), שִׁבְעַת מְדוֹרֵי הַגֵּיהִנֹּם, שִׁבְעָה הַשֵּׁמוֹת שֶׁל יֵצֶר הָרַע, שֶׁבַע רוּחוֹת הַטֻּמְאָה הַקַּיָּמוֹת בָּעוֹלָם. עֶרְכָּה הַמִּסְפָּרִי שֶׁל הַמִּלָּה: "גֶּשֶׁם" =גַּשְׁמִיּוּת בְּגִימָטְרִיָּה הוּא 343, בְּדִיּוּק הַכְּפוּלָה שֶׁל שֶׁבַע כָּפוּל שֶׁבַע כָּפוּל שֶׁבַע, דְּהַיְנוּ שֶׁבַע מֻחְלָט. מֵעָלָיו בָּא הַ"שְּׁמֹנֶה" - "שָׁמֵן", מָלֵא עַד גְּדוֹתָיו וְאַף גּוֹלֵשׁ. "אָשֵׁר שְׁמֵנָה לַחְמוֹ" (בראשית מט/כ), הַרְבֵּה יוֹתֵר מִשְּׁאָר הַשְּׁבָטִים (כתובות קיב/א). הַ"שְּׁמֹנֶה" מְלַמֵּד עַל הָעַל-טִבְעִי, שֶׁבָּא אַחַר הַ"שֶּׁבַע" - שִׁבְעַת יְמֵי הַמַּעֲשֶׂה הַקְּשׁוּרִים לְחֻקֵּי הַטֶּבַע וּכְפוּפִים אֲלֵיהֶם. מוֹסִיף עָלָיו הַשְּׁמֹנֶה וּמְלַמֵּד עַל מְצִיאוּת מְרוֹמֶמֶת. "שְׁמֹנֶה" הַנִּמְצָא מֵעַל הַ"שֶּׁבַע" הוּא תּוֹסֶפֶת וְרִבּוּי, לָכֵן דַּוְקָא בַּיּוֹם הַשְּׁמִינִי מַכְנִיסִים אֶת הָרַךְ הַנִּמּוֹל הַיְּהוּדִי בִּבְרִיתוֹ שֶׁל אַבְרָהָם אָבִינוּ, לְהוֹרוֹת כִּי עַם יִשְׂרָאֵל מֵעַל הַמַּזָּל וּמִגְבְּלוֹתָיו. מֵהַטַּעַם הַזֶּה דּוֹחֶה בְּרִית הַמִּילָה אֶת הַשַּׁבָּת, גַּם נֵס חֲנֻכָּה הָיָה דַּוְקָא שְׁמֹנָה יָמִים, כִּי אֵין אָנוּ כְּפוּפִים לְחֻקֵּי הַטֶּבַע. לְסִכּוּם: "שֶׁבַע" מְסַמֵּל שְׁלֵמוּת. זֶהוּ הַסִּכּוּם שֶׁל בִּרְכַּת הַכֹּהֲנִים, שֶׁהִיא הַצָּלָה וּמִשְׁקַל נֶגֶד לְמַזִּיקִים וְלִנְזָקִים, הַבְּרָכָה מִסְתַּיֶּמֶת בַּמִּלָּה: "שָׁלוֹם", שֶׁהִיא הַמִּלָּה הַשְּׁבִיעִית בַּפָּסוּק הַשְּׁלִישִׁי, לָכֵן לְטוֹבָה מִצְטָרֵף כּוֹס הַשָּׁלוֹם, כְּדֵי לְהַשְׁלִים אֶת מִנְיַן הַמִּלִּים שֶׁל בִּרְכַּת הַכֹּהֲנִים, אֲבָל לְרָעָה =כְּדֵי לְהַחְשִׁיב אֶת הַשְּׁמִינִי הַבָּא אַחֲרָיו לְ'זוּגוֹת' הוּא לֹא מִצְטָרֵף.

הַ'זּוּגוֹת' מִצְטַמְצֵם וְנֶעְלָם

אֲבָל שִׁיתָּא =שֵׁשׁ כּוֹסוֹת, בִּגְלַל קִרְבַת הַשֵּׁשׁ אֶל הַמִּסְפָּר 'שְׁתַּיִם' הַהַתְחָלָתִי, עֲדַיִן יֵשׁ בָּהֶם מִשּׁוּם 'זוּגוֹת', וְהַכֹּחַ שֶׁל הַשֵּׁשׁ לֹא הִסְפִּיק עֲדַיִן לְהֵחָלֵשׁ. לְעֻמַּת דֵּעָה זוֹ רַבָּה וְרַב יוֹסֵף דְּאָמְרֵי תַּרְוַיְיהוּ =שֶׁאוֹמְרִים שְׁנֵיהֶם: גַּם כּוֹס שִׁשִּׁית כְּבָר אֵינָהּ מַזִּיקָה, כִּי הִיא הֶמְשֵׁךְ שֶׁל הַכּוֹס הַחֲמִשִּׁית, שֶׁהִיא כְּנֶגֶד הַמִּלָּה "וִיחֻנֶּךָּ", שֶׁהִיא הַמִּלָּה הַחֲמִשִּׁית בַּפָּסוּק הַשֵּׁנִי שֶׁל בִּרְכַּת כֹּהֲנִים, עַל כֵּן גַּם הֶחָמֵשׁ רַק לְטוֹבָה מִצְטָרֵף, כְּדֵי לְהַקְבִּיל לַמִּלָּה הַשִּׁשִּׁית שֶׁל בִּרְכַּת כֹּהֲנִים, אֲבָל לְרָעָה וּלְהֵחָשֵׁב כְּ'זוּגוֹת' הֶחָמֵשׁ לֹא מִצְטָרֵף אֶל הַשֵּׁשׁ, כִּי "וִיחֻנֶּךָּ", פֵּרוּשׁוֹ: יִתֵּן לְךָ חֵן, שֶׁאָמוּר לִשְׁמֹר וּלְהַצִּיל מִכָּל פְּגִיעָה וּפְגִישָׁה אֶפְשָׁרִית עִם אֶחָד מִסּוּגֵי הַמַּזִּיקִים שֶׁכֻּלָּם מְנֻגָּדִים לְחֵן. אֲבָל אַרְבַּע כּוֹסוֹת יֵשׁ בָּהֶן מִשּׁוּם 'זוּגוֹת', כִּי הֵם הַשָּׁלָב הָרִאשׁוֹן מִיָּד אַחַר 2 - הַ'זּוּגוֹת' הַמְּקוֹרִי. בַּדּוֹר אַחַר דּוֹר הוֹסִיפוּ לְהַפְחִית מֵעָצְמָתָם הַשְּׁלִילִית שֶׁל הַ'זּוּגוֹת', וּבְעוֹד דּוֹר מְאֻחָר יוֹתֵר, הָיוּ אַבַּיֵּי וְרָבָא, דְּאָמְרֵי תַּרְוַיְיהוּ =שֶׁאָמְרוּ שְׁנֵיהֶם: גַּם אַרְבָּעָה אֵין בָּהֶם 'זוּגוֹת' לַמְרוֹת קִרְבָתָם אֶל הַ"שְּׁנַיִם", אַף עַל פִּי כֵן אֵין בָּהּ כֹּחַ שְׁלִילִי, בִּגְלַל הַמִּלָּה "וְיִשְׁמְרֶךָ" שֶׁל בִּרְכַּת כֹּהֲנִים, שֶׁהִיא הַמִּלָּה הַשְּׁלִישִׁית בַּפָּסוּק הָרִאשׁוֹן. כָּאן אֵין צֹרֶךְ בְּשׁוּם הֶסְבֵּר, אֶלָּא רַק לִשְׁאֹל: "מַה הַפֵּרוּשׁ: "וְיִשְׁמְרֶךָ"? וְזֶה כְּבָר אָמוּר לְהַרְחִיק אֶת כָּל סוּגֵי הַמַּזִּיקִים הָאֶפְשָׁרִיִּים. לָכֵן הַכּוֹס הַשְּׁלִישִׁית שֶׁהִיא "וְיִשְׁמְרֶךָ" רַק לְטוֹבָה מִצְטָרֵף, אֲבָל לְרָעָה לֹא מִצְטָרֵף, עַל כֵּן לֹא נוֹתָר בַּדּוֹרוֹת הַמְּאֻחָרִים לַחְשֹׁשׁ מִ'זּוּגוֹת' אֶלָּא אַךְ וְרַק בָּאֹפֶן הַמְּקוֹרִי שֶׁלָּהֶם, שֶׁהוּא שְׁתֵּי כּוֹסוֹת. כֹּחָם שֶׁל הַ'זּוּגוֹת' מַמְשִׁיךְ לָרֶדֶת, וְעַד עֶצֶם הַיּוֹם הַזֶּה, הוּא עֲדַיִן פּוֹחֵת וְהוֹלֵךְ, וּבַדּוֹרוֹת שֶׁלָּנוּ כְּבָר לֹא נוֹתְרָה בָּהֶם עָצְמָה כְּלָל, כְּפִי שֶׁכָּתַב רַבֵּנוּ יוֹסֵף חַיִּים: הִנֵּה תְּהִלּוֹת לָאֵ-ל הִתְבַּטֵּל נֶזֶק הַ'זּוּגוֹת', נֶחְלַשׁ כֹּחוֹ שֶׁל הַסִּטְרָא אַחֲרָא [=הַצַּד הַשְּׁלִילִי], וּמִנְהַג הַנָּשִׁים פֹּה עִירֵנוּ בַּגְדַד, כְּשֶׁשּׁוֹלְחִים מִינֵי מְתִיקָה בְּשִׂמְחַת נִשּׂוּאִין, מַקְפִּידִים שֶׁלֹּא לִשְׁלֹחַ מִסְפָּר נִפְרָד שֶׁל כֵּלִים, אֶלָּא דַּוְקָא מִסְפָּר זוּגִי, וְנָהֲגוּ כֵּן [בְּדַוְקָא], כְּדֵי לְבַטֵּל חֲשַׁשׁ 'זוּגוֹת' שֶׁהָיָה בָּרִאשׁוֹנָה (בן יהוידע).

הָרַב הוֹרָה לְתַלְמִידָיו לֹא לַחְשֹׁשׁ

וְהַחֲכָמִים מְצַיְּנִים כִּי אַזְדָּא =הוֹלֵךְ רַבָּה בַּהֲלָכָה לְמַעֲשֶׂה לְטַעֲמֵיהּ =לְפִי טַעֲמוֹ וְדַעְתּוֹ זוֹ שֶׁבְּאַרְבַּע כּוֹסוֹת אֵין לַחְשֹׁשׁ לְ'זוּגוֹת'. דְּרָבָא הָיָה נוֹהֵג בְּאֹפֶן קָבוּעַ, כְּשֶׁהוּא אַפְקִינְהוּ =הוֹצִיא לְרַבָּנָן מֵהַיְשִׁיבָה לִפְנֵי פֶּסַח וְסֻכּוֹת, נִפְרַד מִתַּלְמִידָיו כְּשֶׁחָזְרוּ לְבֵיתָם, וּבָאוּ לְהִפָּרֵד מִמֶּנּוּ, הָיָה מַעֲנִיק לָהֶם צֵידָה לַדֶּרֶךְ, מוֹזֵג לָהֶם יַיִן וּמְבָרֵךְ אוֹתָם לְשָׁלוֹם. בִּמְזִיגַת הַיַּיִן מֵעוֹלָם לֹא הִקְפִּיד עַל מִסְפָּר, אֶלָּא אֲפִלּוּ בְּאַרְבָּעָה כּוֹסוֹת, כְּלוֹמַר: לִפְעָמִים הָיָה נוֹתֵן שָׁלֹשׁ כּוֹסוֹת, לִפְעָמִים אַרְבַּע וְלִפְעָמִים חָמֵשׁ, וְהַתַּלְמִידִים שָׂמוּ-לֵב שֶׁהוּא מַקְפִּיד רַק שֶׁלֹּא לָתֵת שְׁתֵּי כּוֹסוֹת, אַךְ עַל שָׁלֹשׁ, אַרְבַּע, חָמֵשׁ וְשֵׁשׁ כּוֹסוֹת לֹא הִקְפִּיד, כִּי הָיָה בָּטוּחַ שֶׁכָּל רַע לֹא יְאֻנֶּה כְּתוֹצָאָה מִכָּךְ, לַמְרוֹת שֶׁרָבָא עֲבוּר עַצְמוֹ כֵּן נִזְהַר בְּכָךְ, אֲבָל הוּא יָדַע שֶׁהַתַּלְמִידִים לֹא יִנָּזְקוּ, וְזֶה הָיָה כֹּה בָּרוּר לוֹ, עַד שֶׁאַף עַל גַּב כַּאֲשֶׁר אֵרַע דְּאִיתְזַק =שֶׁנִּזֹּק אֶחָד הַנְּעָרִים בְּשֵׁם רָבָא בַּר לִיוָאִי, מִתַּלְמִידֵי רָבָא, אַחַר שֶׁקִּבֵּל מִמֶּנּוּ אַרְבַּע כּוֹסוֹת טֶרֶם צֵאתוֹ לַדֶּרֶךְ. כְּשֶׁשְּׁמוּעָה זוֹ הִגִּיעָה לְאָזְנֵי רָבָא, הוּא לָא חָשׁ לָהּ =לֹא חָשַׁשׁ לְמִילְתָא =לְכָךְ וְלֹא יִחֵס אֶת הַנֶּזֶק לְמִסְפַּר הַכּוֹסוֹת שֶׁשָּׁתָה בְּטֶרֶם צֵאתוֹ לַדֶּרֶךְ, אֶלָּא הוֹרָה לְתַלְמִידָיו לִהְיוֹת מֵעַתָּה זְהִירִים בִּדְבָרִים אֲחֵרִים, שֶׁלְּדַעְתּוֹ עֲלוּלִים לִגְרֹם לְנֶזֶק. כָּל-כָּךְ בָּרוּר הָיָה לְרָבָא שֶׁאַרְבַּע כּוֹסוֹת אֵין בָּהֶם מִשּׁוּם 'זוּגוֹת'.

הַתַּלְמִיד נָהַג לְהָבִיךְ אֶת הָרַב

הַתַּלְמִידִים שָׂמוּ-לֵב לְתוֹפָעָה הַדּוֹרֶשֶׁת הֶסְבֵּר. מִתּוֹךְ מֵאוֹת הַנִּפְרָדִים מֵרַבָּם, רַק הַנַּעַר רָבָא בַּר לִיוָאִי קִבֵּל אַרְבַּע כּוֹסוֹת, וְהוּא הָיָה הַיָּחִיד שֶׁנִּפְגַּע, כַּאֲשֶׁר בַּלַּיְלָה לָנָה כָּל הַקְּבוּצָה בְּאַחַת הַתַּחֲנוֹת שֶׁבַּדֶּרֶךְ וְהוּא הַיָּחִיד שֶהֻכַּשׁ עַל יְדֵי נָחָשׁ אוֹ נֶעֱקַץ עַל יְדֵי עַקְרָב. זֶה עוֹרֵר אֶת הַתַּלְמִידִים לִשְׁאֹל: מַדּוּעַ בְּכָל אֹפֶן רַק זֶה שֶׁקִּבֵּל אַרְבַּע כּוֹסוֹת נִזּוֹק? דְּאָמַר =הִסְבִּיר רָבָא אֶת סִבַּת הַנֶּזֶק הַהוּא: טַעַם הַנֶּזֶק שֶׁלּוֹ מִשּׁוּם דְּאוֹתְבָן =שֶׁהוּא שָׁאַל וְהִקְשָׁה בְּפִרְקָא =בַּדְּרָשָׁה שֶׁלִּפְנֵי הַחַגִּים, שֶׁמַּגִּיעַ אֲלֵיהֶן הֲמוֹן-עַם, זֶה הֲוָה =הָיָה, הַשְּׁאֵלוֹת שֶׁלּוֹ שֶׁלֹּא בִּזְמַנָּם, הֵן הַסִּבָּה לָעֹנֶשׁ. אֶת הַשְּׁאֵלוֹת וְהָרִיתְחָא דְּאוֹרַיְתָא צָרִיךְ לְהַשְׁאִיר לְמֶשֶׁךְ כָּל יְמוֹת הַשָּׁנָה, וְלֹא כְּשֶׁהֶהָמוֹן בָּא לִשְׁמֹעַ הֲלָכוֹת פְּשׁוּטוֹת, מוּסָר וְהִתְעוֹרְרוּת. בְּעֵינֵי הַבּוּרִים וְעַמֵּי-הָאֲרָצוֹת זֶה לֹא נִרְאֶה יָפֶה, הֵם אֵינָם מְבִינִים מַה זֶּה לְלַבֵּן נוֹשֵׂא בְּחֶבְרוּתָא, וְחוֹשְׁבִים שֶׁאֵין תְּמִימוּת דֵּעִים בֵּין הַחֲכָמִים. לָכֵן בִּזְמַן הַדְּרָשָׁה הַהֲמוֹנִית שֶׁל עַרְבֵי-חַג, צְרִיכִים הַתַּלְמִידִים לְהַקְשִׁיב וְלִשְׁתֹּק, וְאֶת מַה שֶּׁהֵם לֹא מְבִינִים, לֹא מוֹצֵא חֵן בְּעֵינֵיהֶם, חוֹשְׁבִים אַחֶרֶת, יֵשׁ לָהֶם שְׁאֵלָה, קֻשְׁיָה אוֹ סְתִירָה וְכַדּוֹמֶה, אֶת הַכֹּל עֲלֵיהֶם לִשְׁמֹר לְאַחַר-כָּךְ (מו"ק ה/א: "ושם דרך").

פִּקְפּוּק מַזִּיק יוֹתֵר מִ'זּוּגוֹת'

הָעֹנֶשׁ שֶׁהִמְתִּין לַנַּעַר זְמַן רַב, לֹא בְּמִקְרֶה הִגִּיעַ בְּדִיּוּק אַחַר שֶׁשָּׁתָה אֶת מַה שֶּׁהָרַב קָבַע שֶׁזֶּה לֹא מְסֻכָּן, מִכֵּיוָן שֶׁהַתַּלְמִיד הַזֶּה הָיָה נוֹהֵג לְהַקְשׁוֹת עַל דִּבְרֵי רָבָא. גַּם אֶת הַחִדּוּשׁ שֶׁבְּאַרְבַּע כּוֹסוֹת אֵין 'זוּגוֹת' לֹא קִבֵּל הַתַּלְמִיד, בְּכָךְ הוּא חָשַׂף אֶת עַצְמוֹ לְסַכָּנָה שֶׁשְּׁאָר הַתַּלְמִידִים מֻגָּנִים מִפָּנֶיהָ. רָבָא הִקְפִּיד לִמְזֹג לוֹ אַרְבַּע כּוֹסוֹת כְּשֶׁהֵם נִפְרְדוּ, כְּדֵי לְהַדְגִּישׁ בְּפָנָיו עַד כַּמָּה בָּרוּר לָרַב שֶׁכָּל רָעָה לֹא תְּאֻנֶּה לְשׁוֹתֶה אַרְבַּע כּוֹסוֹת, וּבְכָךְ בֵּאֵר הָרַב לַתַּלְמִיד בְּאֹפֶן בָּרוּר: "הַפְסֵק לִשְׁאֹל! הַאֲמֵן לָרַב, שְׁתֵה וְתִהְיֶה בָּרִיא". הַתַּלְמִיד צָרִיךְ הָיָה לְצַיֵּת וּלְהַכְנִיס אֶת לִבּוֹ וְנַפְשׁוֹ אֶל תּוֹךְ הַמִּטְרִיָּה הַמְגוֹנֶנֶת שֶׁל הָרַב, אֲבָל הוּא לֹא עָשָׂה כֵּן, אֶלָּא לִבּוֹ נְקָפוֹ כְּשֶׁקִּבֵּל כּוֹס רְבִיעִית. כֵּיוָן שֶׁזֶּה הָיָה בְּפַרְהֶסְיָה, לֹא נָעִים הָיָה לַנַּעַר לְהַמְרוֹת אֶת פִּי רַבּוֹ, אֲבָל בַּלֵּב הוּא הֶחְלִיט שֶׁהָרַב אֵינוֹ צוֹדֵק, רָאָה אֶת כָּל חֲבֵרָיו לוֹקְחִים וְלֹא רָצָה לִהְיוֹת שׁוֹנֶה מֵהֶם. לִבּוֹ הָיָה חָרֵד, וְכָל הַדֶּרֶךְ לְבֵיתוֹ לִוָּה אוֹתוֹ פַּחַד סָמוּי מִפְּנֵי מְאֹרָע מַעֲצִיב שֶׁעָלוּל לְהִתְרַחֵשׁ, וְהִנֵּה חֲשָׁשׁוֹ הִתְמַמֵּשׁ, וּבְנֵי מִשְׁפַּחְתּוֹ הִגִּיעוּ אֶל הָרַב בִּטְרוּנְיָה וּבְהוֹכָחָה שֶׁאַרְבַּע הַכּוֹסוֹת אָכֵן פּוֹגְעִים. עָנָה הָרַב בְּשַׁלְוַת נֶפֶשׁ וּבִנְחִישׁוּת: הַשְּׁאֵלוֹת הָרַבּוֹת פָּגְעוּ בּוֹ וְלֹא אַרְבַּע הַכּוֹסוֹת, כַּנֶּאֱמַר: "כִּי פַחַד פָּחַדְתִּי וַיֶּאֱתָיֵנִי, וַאֲשֶׁר יָגֹרְתִּי יָבֹא לִי" (איוב ג/כה, ראה ברכות ס/א). מִלְּבַד הַבְּרָכָה הַסְּמוּיָה שֶׁמְּלַוָּה אֶת הַתַּלְמִידִים הַיּוֹצְאִים עִם בִּרְכַּת הַדֶּרֶךְ, גַּם סִבָּה טִבְעִית הִתְלַוְּתָה לַנֶּזֶק שֶׁל הַנַּעַר הֶחָרִיג הַזֶּה, שֶׁבְּתוֹךְ לִבּוֹ "יָדַע" שֶׁמַּשֶּׁהוּ רַע עָתִיד לִקְרוֹת לוֹ. הַפַּחַד שֶׁלִּוָּה אוֹתוֹ הוּא בְּעַצְמוֹ פָּגַע בּוֹ, כִּי הַמְיֹאָשׁ מֵהַחַיִּים אֵינוֹ נוֹקֵט אֶת אֶמְצָעֵי הַזְּהִירוּת הַנִּדְרָשִׁים, לֹא עֵירָנִי בִּמְקוֹמוֹת סַכָּנָה וְכַדּוֹמֶה, וּבְכָךְ מַזְמִין עַל עַצְמוֹ אֲסוֹנוֹת.

הַמְלָצוֹת בִּשְׁמוֹ שֶׁל יוֹסֵף הַשֵּׁד

אָמַר רַב יוֹסֵף: אָמַר לִי הַשֵּׁד שֶׁהָיָה נוֹהֵג לְבַקֵּר מִדֵּי פַּעַם אֶת הַחֲכָמִים וּלְדַוֵּחַ לָהֶם עַל דְּבָרִים שֶׁהַשֵּׁדִים יוֹדְעִים (ערובין מג/א), שְׁמוֹ שֶׁל שֵׁד זֶה הָיָה יוֹסֵף שִׁידָא. כָּךְ אָמַר יוֹסֵף הַשֵּׁד לְרַב יוֹסֵף: 'אַשְׁמְדַאי', הוּא מַלְכָּא דְּשֵׁידֵי =מֶלֶךְ הַשֵּׁדִים, מְמוּנֶא =מְמֻנֶּה הוּא אַכּוּלְהוּ זוּגֵי =עַל כָּל הַ'זוּגוֹת' וְהַכֹּחַ הַשְּׁלִילִי שֶׁלָּהֶם, וּמַלְכָּא =וּמֶלֶךְ לָא אִיקְּרֵי =אֵינוֹ נִקְרָא 'מַזִּיק', מִפְּנֵי שֶׁאֵינוֹ מִתְעַסֵּק בְּאֹפֶן אִישִׁי בִּפְרָטִים, אֶלָּא רַק דּוֹאֵג לִנְתִינָיו, וּמִכֵּיוָן שֶׁאֵין לַנְּתִינִים שֶׁל אַשְׁמְדַאי קֶשֶׁר עִם 'זוּגוֹת', עַל כֵּן אֵין לַחְשֹׁשׁ מִ'זּוּגוֹת', כִּי הֵם סוּג נֶזֶק בִּלְתִּי פָּעִיל, לַמְרוֹת שֶׁעַם הוּא בִּידֵי הַמֶּלֶךְ הוּא נֶחְשָׁב כְּעָצְמָתִי, אֲבָל נֶזֶק רָדוּם. עַל דֻּגְמָא מֵעֵין זוֹ נָכוֹן הַפִּתְגָּם: "אֶל תְּעוֹרֵר אֶת הַדֹּב מֵרִבְצוֹ", כִּי הַמְּנַסֶּה לְהִתְגָּרוֹת בְּכֹחַ בְּנֶזֶק זֶה, עָלוּל לְגַלּוֹת בַּדֶּרֶךְ הִקְשָׁה וְהַכּוֹאֶבֶת עַד כַּמָּה גְּדוֹלָה וַחֲזָקָה נַחַת זְרוֹעוֹ שֶׁל מֶלֶךְ הַמַּזִּיקִים.

מֶלֶךְ הַשֵּׁדִים מְסֻכָּן מִשְּׁאָר נְתִינָיו

אִיכָּא דְּאָמְרֵי =יֵשׁ הָאוֹמְרִים הַהֵפֶךְ מִדִּבְרֵי יוֹסֵף הַשֵּׁד. אַדְרַבָּה! מַלְכָּא =מֶלֶךְ - רְשׁוּתֵיהּ בְּיָדֵיהּ =הָרְשׁוּת בְּיָדוֹ, דְּמַאי דְּבָעֵי עָבֵיד =מַה שֶּׁהוּא רוֹצֶה הוּא יָכוֹל לַעֲשׂוֹת, שֶׁהֲרֵי הַמֶּלֶךְ פּוֹרֵץ גָּדֵר לַעֲשׂוֹת לוֹ דֶּרֶךְ וְאֵין מוֹחִים בְּיָדוֹ, עַל כֵּן יָכוֹל מֶלֶךְ הַשֵּׁדִים לְהִשְׁתּוֹלֵל בְּאֹפֶן שֶׁשֵּׁד רָגִיל אֵינוֹ מְסֻגָּל. כַּאֲשֶׁר הַכְּלָל "מֶלֶךְ פּוֹרֵץ גָּדֵר" נֶאֱמֶרֶת עַל מֶלֶךְ הָגוּן, הִיא אֵינָהּ מַתִּירָה לוֹ לְהִשְׁתּוֹלֵל אוֹ לַחֲטֹא, אֶלָּא בְּדִיּוּק כְּמוֹ שֶׁקּוֹבֵעַ הַכְּלָל: "לִפְרֹץ לוֹ דֶּרֶךְ", אִם יֵשׁ לוֹ פָּמַלְיָא גְּדוֹלָה וְהַדֶּרֶךְ צָרָה, הוּא אֵינוֹ צָרִיךְ לָסוֹב אוֹ לְפָרֵק אֶת הַפָּמַלְיָא, אֶלָּא מִשּׁוּם כְּבוֹד הַמַּלְכוּת, יָכוֹל הוּא לְהַרְחִיב אֶת הַשַּׁעַר וְלִפְרֹץ אֶת הַחוֹמָה, כְּלוֹמַר: בְּכָל מַה שֶּׁקָּשׁוּר לִכְבוֹד הַמַּלְכוּת, צִוְּתָה הַתּוֹרָה: "שׂוֹם תָּשִׂים עָלֶיךָ מֶלֶךְ" (דברים יז/טו), שֶׁלְּכָל נוֹשְׂאֵי הַמְּלוּכָה יִהְיוּ לוֹ סַמְכֻיּוֹת וְאֶפְשָׁרוּת לָכֹף אֶת הָעָם, אֲבָל כַּאֲשֶׁר הַנִּדּוֹן הוּא אַשְׁמְדַאי, אִישׁ אֵינוֹ יָכוֹל לְהַעֲרִיךְ אֶת הַסִּבּוֹת לְהִתְפָּרְצוּת שֶׁלּוֹ, וַאֲפִלּוּ שְׁלֹמֹה הַמֶּלֶךְ - הֶחָכָם מִכָּל אָדָם, שֶׁהִצְלִיחַ לִזְמַן-מַה לִכְבֹּשׁ אֶת אַשְׁמְדַאי, יָצָא לְבַסּוֹף עִם נְזָקִים חֲמוּרִים (גיטין סח/ב: "ביעתותא"). עַל כֵּן יִתָּכֵן שֶׁבְּאֹפֶן עֶקְרוֹנִי יֵשׁ הִגָּיוֹן בְּדִבְרֵי יוֹסֵף הַשֵּׁד שֶׁהַמֶּלֶךְ לֹא נִטְפָּל לִדְבָרִים אִישִׁיִּים, אַךְ כֵּיוָן שֶׁאֵצֶל שֵׁדִים אֵין הִגָּיוֹן וְאֵצֶל מֶלֶךְ אֵין מִגְבָּלָה, לָכֵן הַחֲשָׁשׁ וְהַסַּכָּנָה בְּ'זוּגוֹת' הִיא גְּדוֹלָה בְּיוֹתֵר, כִּי אִם בִּגְלַל סִבָּה כָּלְשֶׁהִי יַחְלִיט הַמֶּלֶךְ כֵּן לְהִתָּפֵס בְּ'זוּגוֹת', הוּא יִגְרֹם נֶזֶק הַרְבֵּה יוֹתֵר גָּדוֹל מִמַּה שֶּׁהָיוּ גּוֹרְמִים הַשֵּׁדִים הַקְּטַנִּים שֶׁתַּחַת פִּקּוּדוֹ.

שֵׁד = עַצְלָן

אָמַר רַב פַּפָּא: אָמַר לִי יוֹסֵף שִׁידָא: הַסַּכָּנָה וְהַנֶּזֶק שֶׁל 'זוּגוֹת' הִיא בְּעִקָּר בִּתְרֵי =בִּשְׁתֵּי כּוֹסוֹת, אַךְ בְּאַרְבַּע, שֵׁשׁ וּשְׁמֹנֶה פּוֹחֶתֶת הַסַּכָּנָה בִּמְאֹד מְאֹד. מַמְשִׁיךְ הַשֵּׁד: הַסַּכָּנָה שֶׁל 'שְׁנַיִם' הִיא כֹּה גְּדוֹלָה, עַד שֶׁאָנוּ אֲפִלּוּ קַטְלִינָן =הוֹרְגִים וְלֹא רַק מַזִּיקִים, כְּפִי שֶׁאָנוּ עוֹשִׂים בְּדֶרֶךְ כְּלָל כַּאֲשֶׁר אָנוּ נִפְגָּשִׁים עִם מִי שֶׁחָדַר אֶל הַתְּחוּם שֶׁלָּנוּ. בְּמִקְרֶה שֶׁהוּא עוֹשֶׂה זֹאת עִם 'זוּגוֹת', יֵשׁ לָנוּ רְשׁוּת אֲפִלּוּ לַהֲרֹג אֶת הַשּׁוֹתֶה שְׁתֵּי כּוֹסוֹת. אֲבָל בְּאַרְבַּע כּוֹסוֹת אָנוּ רַק מַזִקִּינָן =מַזִּיקִים אַךְ לֹא הוֹרְגִים. כְּמוֹ-כֵן בִּשְׁנַיִם =אָנוּ הוֹרְגִים בֵּין אִם הַשּׁוֹתֶה עָשָׂה זֹאת בְּשׁוֹגֵג, בֵּין אִם עָשָׂה זֹאת בְּמֵזִיד, אֲבָל בְּאַרְבַּע כּוֹסוֹת, אִם הַשּׁוֹתֶה עָשָׂה זֹאת בְּמֵזִיד - אִין =כֵּן, אָז אָנוּ מַזִּיקִים, כִּי הַשּׁוֹתֶה אַרְבַּע כּוֹסוֹת מִתּוֹךְ יְדִיעָה שֶׁבְּכָךְ הוּא פּוֹתֵחַ שַׁעַר לְמַזִּיקִים, הֲרֵי שֶׁזֶּה "חֵץ בְּעֵינֵי הַשֵּׁדִים", וְהִתְגָּרוּתוֹ גּוֹרֶמֶת לָהֶם לְהִתְאַמֵּץ לְהַזִּיק. בִּמְפֹרָשׁ הוֹרוּנוּ חֲזַ"ל שֶׁלֹּא לוֹמַר: "חֵץ בְּעֵינֵי הַשָּׂטָן", כִּי זֶה מְעוֹרֵר אוֹתוֹ מֵרִבְצוֹ (סוכה לח/א, קידושין פא/א), אַךְ אִם שָׁתָה אַרְבַּע אוֹ שֵׁשׁ כּוֹסוֹת בְּשׁוֹגֵג - לָא =אֵין אָנוּ קָמִים לְהַזִּיק, כִּי בֵּין כָּךְ וּבֵין כָּךְ יֵשׁ לָנוּ רְשׁוּת רַק לְחוֹלֵל נֶזֶק קָטָן, שֶׁאֵינוֹ מְהַוֶּה סִבָּה לָקוּם לִפְעֻלָּה.

כָּבוּל וְנָעוּל מִלְּהַזִּיק וּמִלְּהִנָּזֵק

וְאִי =אִם הַשּׁוֹתֶה אִישְׁתָּלֵי =שָׁכַח וְאִקְרֵי =וְקָרָה שֶׁהוּא שָׁתָה שְׁתֵּי כּוֹסוֹת, וּמִיָּד אַחֲרֵיהֶם הוּא נָפֵיק =יָצָא לַשּׁוּק וְשָׁם הוּא נִזְכַּר, וַהֲרֵי אֵין תּוֹעֶלֶת בְּמִקְלָט הַמָּגֵן מִפְּנֵי גַּנָּבִים וְשׁוֹדְדִים אַךְ לֹא מִפְּנֵי שֵׁדִים, שֶׁאֶפְשָׁרוּיוֹת הַחֲדִירָה שֶׁלָּהֶם אֵינָן מֻגְבָּלוֹת בְּשַׁעַר, דֶּלֶת, בָּרִיחַ וּמַנְעוּל. מַאי תַּקַּנְתֵּיהּ =מַה הִיא תַּקָּנָתוֹ שֶׁהַשֵּׁדִים לֹא יַצְלִיחוּ לְהַזִּיקוֹ? מִסְתַּבֵּר שֶׁהַדֶּרֶךְ פְּשׁוּטָה בְּיוֹתֵר: שֶׁלֹּא יִנְעַל אֶת עַצְמוֹ שֶׁלֹּא לְהִנָּזֵק, אֶלָּא יִנְעַל אֶת עַצְמוֹ שֶׁלֹּא לְהַזִּיק! כְּשֶׁיִּהְיֶה שָׁמוּר מִלְּהַזִּיק, הוּא יִהְיֶה גַּם שָׁמוּר מִלְּהִנָּזֵק. לְשֵׁם תִּזְכֹּרֶת שֶׁלֹּא לְהָרַע לְאִישׁ, עָלָיו לִינְקוֹט =לֶאֱחֹז אֶת אֶצְבַּע זָקְפָא =הָאֲגֻדָּל, שֶׁהִיא הָאֶצְבַּע הַזְּקוּפָה וְהַמְנֻגֶּדֶת לְאַרְבַּע הָאֶצְבָּעוֹת שֶׁמִּמּוּלָהּ, אֶת אֲגֻדָּל דְּיָדֵיהּ דְּיַמִּינֵיהּ =שֶׁל יַד יְמִינוֹ יֹאחַז בְּאַרְבַּע הָאֶצְבָּעוֹת שֶׁל יָדֵיהּ דִּשְׂמָאלֵיהּ =יַד שְׂמֹאלוֹ, וְאֶת זָקְפָא דְּיָדֵיהּ דִּשְׂמָאלֵיהּ =אֶת הָאֲגֻדָּל הַשְּׂמָאלִי בְּאַרְבַּע הָאֶצְבָּעוֹת שֶׁל יָדֵיהּ דִּימִינֵיהּ, בְּאֹפֶן זֶה הוּא כּוֹבֵל אֶת עַצְמוֹ מִלַּעֲשׂוֹת כָּל פְּעֻלָּה. זֶהוּ לִמּוּד חָשׁוּב, כִּי הֲמוֹן-הָעָם יוֹדְעִים לְהִזָּהֵר שֶׁלֹּא לְהִנָּזֵק מִשֵּׁדִים, רוּחוֹת, עַיִן-רָעָה וְכַדּוֹמֶה, אֲבָל לֹא כָּל-כָּךְ יוֹדְעִים שֶׁלֹּא לְהַזִּיק, הֵם מְשַׁחֲרִים לְפִתְחָם שֶׁל יוֹדְעֵי דָּבָר, כְּדֵי לְהִשְׁתַּחְרֵר מִנִּזְקֵי אֲחֵרִים, וְאֵינָם מְבַקְּשִׁים הַדְרָכָה כֵּיצַד לֹא לַעֲשׂוֹת כֵּן לַאֲחֵרִים. הַכֹּל סוֹקְרִים אֶת סְבִיבָתָם - לִבְדֹּק מִי עוֹשֶׂה כְּשָׁפִים, מֵהֵיכָן נוֹבְעוֹת הָעֵינַיִם הָרָעוֹת עֲלֵיהֶם. זוֹ טָעוּת חֲמוּרָה, רֹב הַנְּזָקִים אֵינָם בָּאִים מִמְּקוֹרוֹת זָרִים, אֶלָּא הֵם תּוֹצֶרֶת-בַּיִת, כְּשֶׁקְּלָלָה אוֹ עַיִן-רָעָה אֵינָהּ מַצְלִיחָה לִפְגֹּעַ בַּזּוּלַת, הִיא חוֹזֶרֶת אֶל הַמָּקוֹר וּמַזִּיקָה שָׁם, לָכֵן קְשִׁירַת הַיָּדַיִם מוֹעִילָה, לֹא רַק שֶׁלֹּא לְהַזִּיק, אֶלָּא בְּאוֹתָהּ מִדָּה גַּם שֶׁלֹּא לְהִנָּזֵק. הַקְּשִׁירָה תּוֹעִיל לוֹ כְּהַבָּעָה שֶׁל "שְׁבִיתַת נֶשֶׁק" וְהַצְהָרַת כַּוָּנוֹת טוֹבוֹת, שֶׁהוּא נִמְנָע מִלַּעֲשׂוֹת מַשֶּׁהוּ, וְאַף הַשֵּׁדִים אֲמוּרִים לְהָבִין שֶׁאֵין לוֹ כָּל כַּוָּנָה רָעָה, וּמִמֵּילָא גַּם כְּלַפָּיו לֹא תִּהְיֶה שׁוּם כַּוָּנָה זָדוֹן.

לְהִתְגַּבֵּר עַל שֵׁדִים

וְכָךְ כְּשֶׁהוּא כּוֹבֵל אֶת עַצְמוֹ בְּשֵׁנִי אֲגוּדָלָיו נֵימָא הָכִי =שֶׁיַּגִּיד אֶת הַלַּחַשׁ הַזֶּה: אַתּוּן =אַתֶּם שְׁנֵי הָאֲגוּדָלִים הָאֲחוּזִים בִּשְׁתֵּי יָדַי וְאָנָּא =וַאֲנִי בַּתָּוֶךְ, הָא תְּלָתָא =הֲרֵי שְׁלֹשָׁה, וּבִשְׁלֹשָׁה אֵין 'זוּגוֹת'. אִישׁ מִיּוֹשְׁבֵי בֵּית הַמִּדְרָשׁ לֹא שָׁאַל אֶת יוֹסֵף הַשֵּׁד אוֹ שֵׁד אַחֵר, כֵּיצַד וּמַדּוּעַ פּוֹעֵל הַלַּחַשׁ הַזֶּה, וְהַאִם בֶּאֱמֶת יֵשׁ כָּאן שְׁלֹשָׁה, אוֹ שֶׁהֵם רַק חוֹשְׁבִים כָּךְ. הַסִּבָּה שֶׁלֹּא שְׁאָלוּהוּ, הִיא לֹא בִּגְלַל שֶׁהוּא אֵינוֹ יוֹדֵעַ תְּשׁוּבָה, אֶלָּא הוּא אֲפִלּוּ לֹא מֵבִין אֶת הַשְּׁאֵלָה, אֲבָל הַחֲכָמִים יוֹדְעִים שֶׁכָּךְ פּוֹעֵל הַלַּחַשׁ. וְאִי =אִם לִפְעָמִים מְגַלִּים הַשֵּׁדִים שֶׁנָּפַל לִידֵיהֶם טֶרֶף יוֹתֵר מִדַּאי שָׁמֵן מִכְּדֵי לְוַתֵּר לוֹ, אָז שׁוֹתֶה הַ'זּוּגוֹת' נִקְלָע לְמַאֲבָק, וּכְשֶׁהוּא אוֹמֵר לַחַשׁ, מִנֶּגֶד הוּא שָׁמַע שֵׁד הַמְדַבֵּר בְּקוֹל שֶׁל אֱינִישׁ =אִישׁ דְּאָמַר =שֶׁמֵּגִיב לִדְבָרָיו וְעוֹנֶה לוֹ: אַתּוּן =אַתֶּם - שְׁלֹשְׁתְּכֶם וְאָנָּא =אֲנִי, הָא =הֲרֵינוּ יַחַד אַרְבָּעָה, כְּלוֹמַר: שְׁנֵי הָאֲגוּדָלִים, הַמַּחֲזִיק בָּהֶם וְהַשֵּׁד הַדּוֹבֵר, וּבְאַרְבָּעָה יֵשׁ לָנוּ רְשׁוּת לְהָרַע. הַנִּקְלָע לְכָזֶה מַאֲבָק שֶׁלֹּא יַכְנִיס מוֹרָא בִּלְבָבוֹ, אֶלָּא יִתְיַצֵּב לַמַּעֲרָכָה נֶגֶד כֹּחוֹת הָרַע, בִּידִיעָה בְּרוּרָה שֶׁהַנִּצָּחוֹן מֻבְטָח לוֹ, וְנֵימָא לֵיהּ =שֶׁיֹּאמַר לַשֵּׁד: אַתּוּן וְאָנָּא הָא חַמְשָׁא =אַתֶּם וַאֲנִי הֲרֵי חֲמִשָּׁה וּבְמִסְפָּר זֶה אֵין 'זוּגוֹת'. אֵין כָּאן שׁוּם חֶשְׁבּוֹן מִסְפָּרִי, אֵין אָנוּ יוֹדְעִים כַּמָּה אֶפְשָׁר לְהַטְעוֹת וּלְבַלְבֵּל אֶת הַשֵּׁדִים בִּסְפִירָה וּבְחֶשְׁבּוֹן, אֲבָל אָנוּ יוֹדְעִים שֶׁמִּלִּים חַסְרוֹת פֵּשֶׁר אֵלֶּה מַשְׁפִּיעוֹת עֲלֵיהֶם. מִשְׁפָּט כָּזֶה אָמוּר לְהַעֲבִיר לַשֵּׁדִים דְּרִישַׁת כְּנִיעָה, כְּשֶׁהֵם יִשְׁמְעוּ אוֹתוֹ לֹא רַק שֶׁהֵם לֹא יַזִּיקוּ, אֶלָּא זֶה מַפְחִיד אוֹתָם, כִּי אִם הֵם נְסוֹגִים אַחַר שֶׁהֵם מַתְחִילִים מַאֲבָק, הַנְּסִיגָה תִּגְרֹם לָהֶם נֶזֶק.

לְהִתְגַּבֵּר בְּקַלּוּת עַל שֵׁדִים

לִפְעָמִים הַשֵּׁדִים עֲדַיִן אֵינָם מַרְפִּים, וְלָכֵן אִי שְׁמִיעַ לֵיהּ דְּאָמַר =אִם שָׁמַע קוֹל הָאוֹמֵר: אַתּוּן וְאָנָּא הָא שִׁתָּא =אַתֶּם וַאֲנִי הֲרֵי שִׁשָּׁה, אָנוּ כְּבָר יוֹדְעִים שֶׁהַשֵּׁדִים אֵינָם יוֹדְעִים לִסְפֹּר, וְאִם כֵּן אֵין תֵּימָה שֶׁשֵּׁד שׁוֹטֶה זֶה סוֹפֵר אֶת עַצְמוֹ פַּעֲמַיִם. הַפּוֹחֵד מֵהַנְּזָקִים שֶׁל הַשֵּׁד צָרִיךְ לָדַעַת רַק אֶת הַפְּרָט הַפָּשׁוּט הַזֶּה, שֶׁחוֹשֵׂף הַשִּׁנַּיִם שֶׁמִּמּוּלוֹ אֵינוֹ יוֹדֵעַ לִסְפֹּר, לָכֵן שֶׁיַּמְשִׁיךְ לְהַעֲלוֹת אֶת הַמִּסְפָּר, וְכָךְ נִימָא לֵיהּ: אַתּוּן וְאָנָּא הָא שִׁבְעָה. גַּם הַשֵּׁד מְסֻגָּל לְהַמְשִׁיךְ לְהִתְמוֹדֵד, הוּא יֹאמַר: 'שְׁמֹנֶה', וְזֶה שֶׁאֵינוֹ רוֹצֶה לִפּוֹל קָרְבָּן לִידֵיהֶם יֹאמַר: 'תֵּשַׁע', הַשֵּׁד יֹאמַר 'עֶשֶׂר', וְהוּא יֹאמַר 'אֶחָד-עֶשְׂרֵה'. עַכְשָׁו יֵשׁ שְׁאֵלָה אַחַת: מִי אָמוּר לְהִתְעַיֵּף קֹדֶם? אִם יָדוּעַ לָנוּ שֶׁהַשֵּׁד מְסֻגָּל לַעֲשׂוֹת כָּךְ חָמֵשׁ שָׁנִים רְצוּפוֹת, אֵין טַעַם לְהַתְחִיל לְהִתְוַכֵּחַ אִתּוֹ, וּלְהִתְמוֹטֵט בְּאֶפֶס כֹּחוֹת כַּעֲבֹר שְׁעָתַיִם שָׁלֹשׁ, וּלְהַגִּיעַ לְמִסְפָּר בֶּן כַּמָּה עַשְׂרוֹת אֲלָפִים, כְּשֶׁהַשֵּׁד מְסֻגָּל לְהַגִּיעַ לְמִלְיוֹנִים. אֲבָל אִם בָּרוּר שֶׁהַשֵּׁד הוּא חַלָּשׁ וְהַכֹּחַ שֶׁלּוֹ מֻגְבָּל, הוּא וַדַּאי יִקְרֹס עוֹד לִפְנֵי שֶׁהָאִישׁ הַחַלָּשׁ וְהַתָּשׁוּשׁ יִתְעַיֵּף, וַדַּאי שֶׁאֵין טַעַם לְהַפְסִיק אֶת הַעֲלָאַת הַמִּסְפָּרִים. מַה שֶּׁנָּכוֹן עִם שֵׁדִים, נָכוֹן בְּכָל מַעַרְכוֹת הַחַיִּים, מִי שֶׁאֵינוֹ מִתְיָאֵשׁ, תָּמִיד יַצְלִיחַ לְהַגִּיעַ אֶל הַיַּעַד, כְּדִבְרֵי הַגְּרָ"א בְּאִגַּרְתּוֹ: "הָעִקֵּשׁ יַצְלִיחַ"!

הַתִּקְוָה אֵינָהּ מְאַכְזֶבֶת

הֲוָה עֻבְדָּא =הָיָה פַּעַם מִקְרֶה בַּסְּפִירָה הַגְּבוֹהָה בְּיוֹתֵר שֶׁהָיְתָה בַּהִסְטוֹרְיָה, שֶׁאָדָם הִמְשִׁיךְ לְהַעֲלוֹת אֶת הַמִּסְפָּר, וְהַשֵּׁד הֶעֱלָה כְּנֶגְדּוֹ, הָאָדָם לֹא אָמַר נוֹאָשׁ אֶלָּא הִמְשִׁיךְ וְהִמְשִׁיךְ לְהַעֲלוֹת עַד מֵאָה וְאֶחָד, סִפּוּר יוֹתֵר אָרֹךְ מִזֶּה לֹא הָיָה, וְסָבִיר לְהָנִיחַ שֶׁגַּם לֹא יִהְיֶה, כִּי בְּדֶרֶךְ כְּלָל הֵם מִתְיָאֲשִׁים בְּמִסְפָּר עֶשְׂרִים אוֹ שְׁלֹשִׁים. הַעֲלָאַת מִסְפָּרִים עַד מֵאָה, אוֹרֵךְ לֹא יוֹתֵר מִשָּׁלֹשׁ דַּקּוֹת, זֶהוּ אִם כֵּן מַקְסִימוּם הַכֹּחַ שֶׁהֵם מְסֻגָּלִים לְהַשְׁקִיעַ בְּטֶרֶם יַחֲמֹק הַטֶּרֶף מִפִּיהֶם. אֲבָל כַּאֲשֶׁר אֶחָד מֵהֶם נִכְנַס לְכָזֶה מַאֲבָק, הוּא כְּבָר אֵינוֹ יָכוֹל לָסֶגֶת, וְהַנִּצָּחוֹן שֶׁל הָאִישׁ הַנֶּאֱבָק הוּא עַל חֶשְׁבּוֹן הַמַּפָּלָה הַמּוֹחֶצֶת שֶׁל הַשֵּׁד, וְאָז פָּקַע =מִתְפּוֹצֵץ שִׁידָא =הַשֵּׁד, כְּלוֹמַר: הַשֵּׁד הָאֶחָד וְהַיָּחִיד שֶׁהָיָה שָׁם, וְהוּא הָיָה זֶה שֶׁאָמַר: אָנוּ שֵׁשׁ, אָנוּ שֶׁבַע וְכֵן הָלְאָה. הַתְּשׁוּבוֹת שֶׁהַשֵּׁד קִבֵּל עָשׂוּ אֶת פְּעֻלַּת הַלַּחַשׁ שֶׁלָּהֶן, וְאַט אַט הֵם הִבְקִיעוּ בּוֹ אֶת קְלִפָּתוֹ עַד שֶׁהַלַּחַשׁ חִסֵּל אוֹתוֹ. חֲזַ"ל הִדְגִּישׁוּ אֶת מִסְפַּר הַפְּעָמִים הָרַב שֶׁאָמַר אוֹתוֹ אָדָם, כְּדֵי לְהוֹרוֹת שֶׁאָסוּר לְהִתְיָאֵשׁ אַף פַּעַם, תָּמִיד לְהַמְשִׁיךְ לְהִתְמוֹדֵד בִּמְלֹא הָעָצְמָה, שֶׁהֲרֵי אִלּוּ אַחַר עֶשְׂרִים פְּעָמִים, הָיָה אוֹתוֹ אָדָם מִתְיָאֵשׁ וְנִפְגַּע, כְּשֶׁהָיָה מְסַפֵּר זֹאת לַחֲכָמִים, וְהֵם הָיוּ שׁוֹאֲלִים אוֹתוֹ: "מַדּוּעַ הִתְיָאַשְׁתָּ מִלְּהַמְשִׁיךְ"? הָיָה טוֹעֵן שֶׁהוּא לֹא הִתְיָאֵשׁ, אֶלָּא אַחַר עֶשְׂרִים פַּעַם הֵבִין שֶׁכֹּחָם שֶׁל הַשֵּׁדִים הוּא בִּלְתִּי מֻגְבָּל, וּבִמְקוֹם שֶׁאֶתְיָאֵשׁ אַחַר שֶׁאָמוּת מֵעֲיֵפוּת וּתְשִׁישׁוּת, הִפְסַקְתִּי כְּשֶׁעֲדַיִן כֹּחִי בְּמָתְנִי, וְעוֹד נוֹתְרָה בִּי דֵּי אֶנֶרְגִיָּה לְהִתְמוֹדֵד עִם הַנֶּזֶק שֶׁיָּסֵבוּ לִי הַשֵּׁדִים. זוֹ טָעוּת! כָּל זְמַן שֶׁאַתָּה חַי, הַיֵּאוּשׁ חַיָּב לִהְיוֹת מִמְּךָ וָהָלְאָה. רַק תִּקְוָה צְרִיכָה לְלַוּוֹת אוֹתָנוּ בְּכָל אֲשֶׁר נִפְנֶה, וּלְבַסּוֹף נְגַלֶּה שֶׁהַתִּקְוָה אֵינָהּ מְאַכְזֶבֶת.

חִסּוּן נֶגֶד כְּשָׁפִים

אָמַר אַמֵימָר: אָמְרָה לִי רִישְׁתִּינְהוּ =מוֹשֶׁלֶת דְּ=שֶׁל נָשִׁים כַּשְׁפָנִיּוֹת. הַמִּלָּה 'רִישְׁ-תִּינְהוּ' מֻרְכֶּבֶת מִשְּׁתֵּי מִלִּים: 'רִישׁ' =הָרֹאשׁ, תִּינְהוּ' =הַמְּלַמֵּד, כְּלוֹמַר: הַמּוֹרָה, הַמְרַכֶּזֶת וְהָאַחֲרָאִית עַל תַּרְבּוּת הַכְּשָׁפִים, הִיא אָמְרָה לִי סוֹד מִקְצוֹעִי שֶׁלֹּא הָיְתָה אוֹמֶרֶת לַאֲנָשִׁים הַמְשַׁחֲרִים לְפִתְחָהּ, אַךְ בְּיוֹדְעָהּ שֶׁתַּלְמִידֵי הַיְּשִׁיבָה בֵּין כָּךְ וּבֵין כָּךְ אֵינָם נִזְקָקִים לְשֵׁרוּתֵי הַכַּשְׁפָנִים, וּמֵהֶם לֹא תָּבוֹא לָהּ פַּרְנָסָה, לָכֵן הִרְשְׁתָה לְעַצְמָהּ לוֹמַר לָהֶם סוֹדוֹת, וְכָךְ אָמְרָה: הַאי מָאן דְּפָגַע בְּהוּ =מִי שֶׁפָּגַע בְּנָשִׁים כַּשְׁפָנִיּוֹת, וּפוֹחֵד שֶׁהֵן תַּזֵקְנָה אוֹתוֹ, זֶה אֵינוֹ פַּחַד-שָׁוְא, כִּי גַּם אֵלֶּה שֶׁאֵינָן רָעוֹת, וְאֵין לָהֶן כַּוָּנוֹת זָדוֹן, אֲבָל תּוֹךְ כְּדֵי הִתְעַסְּקוּת בִּכְשָׁפִים, מְפַזְּרוֹת נְזָקִים עַל יָמִין וְעַל שְׂמֹאל. נֵימָא הָכִי =שֶׁיֹּאמַר לַחַשׁ זֶה, שֶׁל מִלִּים חַסְרוֹת פֵּשֶׁר הַמּוּבָאוֹת בַּקֶּטַע הַבָּא.

חִסּוּן נֶגֶד כְּשָׁפִים - זִלְזוּל בָּם

מִכֵּיוָן שֶׁאָנוּ לֹא מְבִינִים כֵּיצַד כְּשָׁפִים פּוֹעֲלִים, מִמֵּילָא אֵין אָנוּ מְבִינִים כֵּיצַד לַחַשׁ זֶה מְבַטֵּל אוֹתָם, אֲבָל מַה שֶּׁיְּכוֹלִים לַעֲשׂוֹת הַמְּכַשְּׁפִים וְהַמַּשְׁבִּיעִים בְּקָפֶה, מַסֵּכָה, קְלָפִים, נוֹצוֹת, נְחָשִׁים, שְׁרָצִים, חֶלְקֵי קֶבֶר וְכַדּוֹמֶה, אֵינוֹ נֶזֶק אֲמִתִּי, אֶלָּא שִׁכְנוּעַ הַמִּתְקַלֵּל שֶׁאָסוֹן עָתִיד לָבוֹא עַל רֹאשׁוֹ. עַל-כֵּן אַחַר טֶקֶס הַקְּלָלָה הוּא שָׁרוּי בְּפַחַד וּבְחֹסֶר שִׁוּוּי מִשְׁקָל נַפְשִׁי, וְעַל יְדֵי כָּךְ הוּא נֶחְשָׂף לְסִיּוּטִים, דִּמְיוֹנוֹת, פְּחָדִים, חֲשָׁשׁוֹת, רְדִיפָה, חֹסֶר מוֹטִיבַצְיָה לְהִתְמוֹדֵד עִם קְשָׁיִים, וְכֵן הָלְאָה, בִּפְרָט כַּאֲשֶׁר טֶקֶס הַקְּלָלוֹת מְלֻוֶּה בְּקָרְבָּן, תֻּפִּים, גִיצֵי-אֵשׁ, קְפִיצוֹת וּצְוָחוֹת (ראה מ"א יח/כח). הַכְּמָרִים מְצַיְּנִים כֵּיצַד כָּל הַמִּתְקַלְּלִים מֵתוּ בְּיִסּוּרִים תּוֹךְ זְמַן קָצָר, וְעוֹד סִפּוּרֵי בַּלָּהוֹת שֶׁנִּכְנָסִים אֶל לֵב הַפְּתָיִים, וְכָל מִי שֶׁמַּאֲמִין בְּהֶבֶל זֶה, מַזְמִין עַל עַצְמוֹ אֶת הַצָּרוֹת הַלָּלוּ. אֲבָל הַבָּז בְּכָל נִימֵי נַפְשׁוֹ לְכַשְׁפָנִים, וְגַם כְּשֶׁהֵם מְרַקְּדִים סְבִיבוֹ בְּנִסְיוֹנוֹת לַעֲשׂוֹת בּוֹ אֶת הַבְלֵיהֶם, הוּא מִתְיַחֵס אֲלֵיהֶם כְּמוֹ לִזְבוּבִים הַחַגִּים מֵעַל רֹאשׁוֹ, הֵם בֶּאֱמֶת לֹא יַצְלִיחוּ לַעֲשׂוֹת בּוֹ מְאוּמָה. אֶחָד הַחֲכָמִים רָאָה פַּעַם כַּשְׁפָנִית מְנַסָּה לִגְנֹב קְצָת עָפָר מִתַּחַת רַגְלָיו, כְּדֵי לְהַזִּיק לוֹ בִּכְשָׁפֶיהָ, וְהוּא עַצְמוֹ הִגִּישׁ אֵלֶיהָ אֶת הֶעָפָר, כְּדֵי שֶׁלֹּא תִּצְטָרֵךְ לִטְרֹחַ וְלַעֲשׂוֹת זֹאת בְּהֵחָבֵא (סנהדרין סז/ב, חולין ז/ב: "אין עוד מלבדו"). בְּרוּרִים הַדְּבָרִים לְכָל הָרוֹאֶה זֹאת כָּתוּב כָּאן, אַךְ בְּשָׁעָה שֶׁהֵלֶךְ תָּמִים חוֹשֵׁשׁ שֶׁמָּא כַּשְׁפָנִים רוֹדְפִים אַחֲרָיו וּמְנַסִּים לְהַדְבִּיק בּוֹ אֶת כִּשְׁפֵיהֶם, עָלוּל פַּחַד כָּלְשֶׁהוּ לְהִתְגַּנֵּב לִלְבָבוֹ, בִּפְרָט כַּאֲשֶׁר הָרְשָׁעִים עוֹרְכִים מַסַּע הַפְחָדוֹת, וּמַצְבִּיעִים עַל אֲסוֹנוֹת שֶׁאֵרְעוּ לִפְלוֹנִי וּלְאַלְמוֹנִי, וּמְצַיְּנִים שֶׁזּוֹ תּוֹצָאָה יְשִׁירָה שֶׁל הַקְּלָלָה שֶׁהִדְבִּיקוּ עֲלֵיהֶם, לֹא בְּנָקֵל יָכוֹל אִישׁ הֶהָמוֹן לְהָסִיר מֵעַצְמוֹ אֶת הַפַּחַד. עַל כֵּן עָלֵינוּ לָדַעַת שֶׁהַפַּחַד הוּא הַשַּׁעַר הַיָּחִיד שֶׁדַּרְכּוֹ מְסֻגָּלוֹת קְלָלוֹת הֶבֶל כָּאֵלֶּה לְהִכָּנֵס. כְּדֵי לְהָסִיר אֶת הַפַּחַד מֵהַלֵּב, יֵשׁ צֹרֶךְ בַּעֲשִׂיַּת פְּעֻלּוֹת כָּלְשֶׁהֵן, שֶׁהַחוֹשֵׁשׁ מֵהַכְּשָׁפִים מִשּׁוּם שֶׁמַּאֲמִין בָּהֶם, יִבְטָח בְּאוֹתָהּ מִדָּה גַּם בַּסְּגֻלּוֹת הָאֲמוּרוֹת לְבַטֵּל אֶת הַכְּשָׁפִים, אַף עַל פִּי שֶׁהַפְּעֻלּוֹת הַמְּבֹאָרוֹת בַּהֶמְשֵׁךְ מְבַטְּלוֹת אֶת הַכְּשָׁפִים לֹא רַק מִבְּחִינָה פְּסִיכוֹלוֹגִית, אֶלָּא חֲזַ"ל שֶׁהִכִּירוּ אֶת הַכֹּחוֹת הַשְּׁלִילִיִּים שֶׁל הַמְּכַשְּׁפִים, יָדְעוּ בְּדִיּוּק כֵּיצַד לְהַעֲבִיר וּלְסַלֵּק אוֹתָם, אֲבָל אֲפִלּוּ אִם רַק מֵהַלֵּב שֶׁל הַפַּחְדָּן מִסְתַּלֵּק הַחֲשָׁשׁ, הוּא כְּבָר אָפוּף בִּרְפוּאָה שְׁלֵמָה.

כְּשָׁפִים נִתְפָּסִים בַּפּוֹחֵד מִפְּנֵיהֶם

לְאוֹר הַמְּבֹאָר בַּקֶּטַע הַקּוֹדֵם בָּרוּר שֶׁאֵין לְנַסּוֹת לְבַטֵּל אֶת הַכְּשָׁפִים בְּלָשׁוֹן עֲדִינָה וַאֲצִילִית, זוֹ אֵינָהּ שָׂפָה מְדֻבֶּרֶת בְּמֶרְכְּזֵי הַזֻּהֲמָה וְהַטֻּמְאָה, שָׁם הַכֹּל צוֹרֵם, בּוֹטֶה וּמְחֻסְפָּס. עַל כֵּן יֵשׁ לְהָטִיחַ בַּכַּשְׁפָנִים הָרָעִים וּבְמַעֲשֵׂיהֶם הַמְגוּנִים אֶת הַלָּשׁוֹן הֲכִי מַתְאִימָה לָהֶם וּלְמַעֲשֵׂיהֶם. אִם הַפּוֹחֵד מִפְּנֵיהֶם יְדַבֵּר עֲלֵיהֶם בְּלָשׁוֹן דּוֹחָה אֲפִלּוּ אֶת עַצְמוֹ, הוּא יַרְוִיחַ שְׁנֵי דְּבָרִים:

א - הֵם יָבִינוּ אוֹתוֹ הֵיטֵב, זוֹ הַשָּׂפָה הַיּוֹם יוֹמִית שֶׁלָּהֶם.

ב - הוּא עַצְמוֹ כְּבָר לֹא יַכְנִיס אֶל לִבּוֹ פַּחַד וּמוֹרָא מִפְּנֵיהֶם. עָלָיו לוֹמַר נֹסַח זֶה: חָרֵי =צוֹאָה, הַפְרָשָׁה חָמְרִית מְאוּסָה כְּשֶׁהִיא חֲמִימֵי =חַמָּה וּטְרִיָּה, הַנִּמְצֵאת בְּדִיקוּלָא בַּזְיָיא=בְּסַל קָרוּעַ, אוֹתָהּ יֵשׁ לָתֵת לְפוּמַיְיכוּ =לְתוֹךְ פִּיכֶן - נְשֵׁי דְּחַרְשַׁיָא =נָשִׁים כַּשְׁפָנִיּוֹת. בִּטּוּי מְזַלְזֵל זֶה בְּכַשְׁפָנִיּוֹת מְחַסֵּן מִלְּהִתְיַחֵס לְכִשְׁפֵיהֶן בְּמוֹרָא וּפַחַד.

שֵׂעָר הָרֹאשׁ = מוֹתָרוֹת

הַכַּשְׁפָנִיּוֹת אֵינָן יוֹדְעוֹת דָּבָר וַחֲצִי דָּבָר בְּחָכְמַת הַקַּבָּלָה. גַּם לְהִתְבּוֹנֵן בַּסְּטָטִיסְטִיקָה הֵן אֵינָן מַשְׂכִּילוֹת, וְאַף עַל פִּי כֵן יוֹדְעוֹת הֵן לְהִשְׁתַּמֵּשׁ בִּדְבָרִים מְחוֹלְלֵי נֶזֶק עָצְמָתִי, שֶׁכֵּן בַּדּוֹרוֹת הָרִאשׁוֹנִים הָיוּ רְשָׁעִים מְלֻמָּדִים שֶׁהִשְׁתַּמְּשׁוּ בָּהֶם בְּמֶרְכְּזֵי הָאֱלִילִים, וְכַיּוֹם מַמְשִׁיכִים הַכַּשְׁפָנִים בַּמָּסֹרֶת מִבְּלִי שֶׁהֵם עַצְמָם יֵדְעוּ כַּמָּה טֻמְאָה מוֹרִידִים הֵם לָעוֹלָם (ע"פ הגר"א על פעמוני הכנסיה). הַכַּשְׁפָנִיּוֹת הָרָעוֹת לָמְדוּ לְנַצֵּל אֶת שֵׂעָר רֹאשָׁן לְצָרְכֵי כִּשּׁוּף. מֵהָרֹאשׁ כְּלַפֵּי מַעְלָה צוֹמֵחַ שֵׂעָר שֶׁהוּא 'דִּין' - הַצּוֹמֵחַ מֵאָז הָיִינוּ תִּינוֹקוֹת חַסְרֵי-הֲבָנָה, וּכְלַפֵּי מַטָּה מִשְׁתַּלְשֵׁל הַזָּקָן שֶׁהוּא 'רַחֲמִים', שֶׁצְּמִיחָתוֹ הֵחֵלָה בַּד-בְּבַד עִם הַבַּגְרוּת וְהַבְשָׁלַת כְּלֵי-הַחֲשִׁיבָה. שֵׂעָר הָרֹאשׁ נֶחְשָׁב כְּמוֹתָרוֹת, וְלָכֵן הוֹפָעָה נָאָה זֶה מֶצַח גָּבֹהַּ, שֶׁכָּל חֲזִית הָרֹאשׁ חַסְרַת-שֵׂעָר, "יוֹתֵר נוֹי הוּא כְּשֶׁצּוֹמֵחַ שֵׂעָר מֵאֲחוֹרֵי הָעֹרֶף וְלֹא מִקָּדִימָה" (רע"ב בכורות ז/ב). זֶהוּ תֹּאַר הַכָּבוֹד שֶׁכִּנּוּ אֶת רַבִּי עֲקִיבָא: 'קֵרֵחַ' (בכורות נח/א). בְּאֶחָד מִסִּפְרֵי הַקַּבָּלָה הַקַּדְמוֹנִים - "סִפְרָא דִּצְנִיעוּתָא", מֻקְדָּשׁ פֶּרֶק נִפְרָד לְנוֹשֵׂא שֵׂעָר-הָרֹאשׁ וְשֵׂעָר-הַזָּקָן בְּחָכְמַת הַנִּסְתָּר (פרק ג' מבואר בגר"א שם). אָמְנָם לֹא זָכִינוּ לְהָבִין נוֹשְׂאִים מְרוֹמְמִים אֵלֶּה, אֲבָל הַתְּמוּנָה הַבְּרוּרָה הָעוֹלָה מִשָּׁם הִיא, שֶׁהַשֵּׂעָר נֶחְשָׁב כְּמוֹתָרוֹת הַמֻּפְרָשִׁים מֵהָרֹאשׁ - מִשְׁכַּן הַמֹּחַ וְהַנְּשָׁמָה, וְאֵלָיו נִדְבָּקִים הַרְבֵּה כֹּחוֹת אֹפֶל שְׁלִילִיִּים. בִּגְלַל שֶׁהַמְכַשְּׁפִים מִשְׁתַּמְּשִׁים בַּשֵּׂעָר כְּדֵי לְהַגְבִּיר אֶת הַכִּשּׁוּף, עַל כֵּן צָרִיךְ לְהַמְשִׁיךְ וְלוֹמַר: קֵרֵחַ קְרָחַיְיכִי =יִהְיֶה רֹאשְׁכֶן קֵרֵחַ וְלֹא תּוּכַלְנָה לְכַשֵּׁף בְּשַׂעַרְכֶן הַטָּמֵא.

מִצְבּוֹר פֵּרוּרֵי לֶחֶם

מוֹרֶה הַכְּשָׁפִים יוֹדֵעַ פֶּרֶק בְּחֻקֵּי הָעוֹלָם, וְכָל מַה שֶּׁהָיָה וְאֵינֶנּוּ, הוּא מַשְׁאִיר חָלָל. כְּכָל שֶׁהַדָּבָר הָיָה חָשׁוּב יוֹתֵר, כֵּן נוֹתָר אַחֲרָיו חָלָל גָּדוֹל יוֹתֵר. לֶחֶם שֶׁהוּא "מֶלֶךְ" הַמָּזוֹן, וּבְרָכָה עַל הַלֶּחֶם פּוֹטֶרֶת אֶת כָּל הַסְּעֻדָּה. אִם אוֹכְלִים לֶחֶם לָשֹׂבַע, מַעֲבִירִים אֶת הַחֲשִׁיבוּת שֶׁבּוֹ אֶל גּוּף הָאָדָם, וְהַלֶּחֶם הוֹפֵךְ לִהְיוֹת אֶנֶרְגִיָּה אֱנוֹשִׁית. אֲבָל אִם מְפוֹרְרִים אֶת הַלֶּחֶם לְפֵרוּרִים קְטַנִּים, שֶׁכָּל אֶחָד מֵהֶם "בָּטֵל מֵאֵלָיו" (פסחים ו/א), צוֹבְרִים אֶת כָּל פֵּרוּרֵי הַכִּכָּר בִּכְלִי אֶחָד וְעוֹשִׂים בּוֹ כְּשָׁפִים, בְּכָךְ נוֹטְלִים אֶת כָּל הָעָצְמָה הַגְּלוּמָה בְּכִכַּר הַלֶּחֶם וּמַעֲבִירִים אוֹתָהּ אֶל הַצַּד הַשְּׁלִילִי. הָרְשָׁעִים עֲתִידִים לְקַבֵּל עֹנֶשׁ עַל בִּזּוּי אוֹכְלִין שֶׁהֵם עוֹשִׂים כְּשֶׁהֵם מְפוֹרְרִים לֶחֶם הָרָאוּי לְמָזוֹן אָדָם. אֲבָל כְּדֵי שֶׁעַד הָעֹנֶשׁ הֵם לֹא יַצְלִיחוּ לַעֲשׂוֹת שִׁמּוּשׁ רַע בַּפֵּרוּרִים, צָרִיךְ לְהַכִּיר אֶת נֹסַח הַקָּמֵעַ שֶׁעוֹצֵר אֶת הַפְּעֻלָּה הָרָעָה הַזּוֹ וְלוֹמַר: פָּרַח פְּרָחַיְיכִי =תַּפְרִיחַ הָרוּחַ אֶת פֵּרוּרֵי הַלֶּחֶם, וּכְשֶׁהֵם מִתְפַּזְּרִים לְאַרְבַּע רוּחוֹת הַשָּׁמַיִם, הַכֹּחַ הַשְּׁלִילִי שֶׁלָּהֶם לֹא נִהְיֶה דָּלִיל, אֶלָּא מִתְבַּטֵּל לְגַמְרֵי, כִּי בְּפֵרוּרִים אֵין עָצְמָה, אֶלָּא בְּלֶחֶם שָׁלֵם מְפֹרָר בְּבִזּוּי.

גַּרְגִּיר תַּבְלִין חָרִיף

בַּתַּבְלִינִים לְמִינֵיהֶם יֵשׁ שְׁתֵּי תְּכוּנוֹת בְּסִיסִיּוֹת שֶׁגּוֹרְמוֹת לָהֶם לִהְיוֹת חֹמֶר מָעֳדָף לְכִשּׁוּפִים:

א - חֹמֶר חָרִיף גּוֹרֵם לְכִוּוּץ כָּלְשֶׁהוּ בַּמֵּעַיִם, אוֹ לַעֲצִירָה זְמַנִּית שֶׁל מַעֲרֶכֶת כָּלְשֶׁהִי, אוֹ צִמְצוּם בְּמִיץ קֵיבָה אוֹ עִכּוּל חֹמֶר בַּגּוּף, אוֹ כָּל צוּרָה אַחֶרֶת שֶׁל יְצִירַת אֵיזֶשֶׁהוּ חָלָל, שֶׁאֶל תּוֹכוֹ מַצְלִיחִים הַכְּשָׁפִים לַחְדֹּר, וּכְכָל שֶׁהַתַּבְלִין חָרִיף יוֹתֵר, כֵּן עוֹלָה הָעֲדִיפוּת.

ב - בִּגְלַל הַחֲרִיפוּת שֶׁל הַתַּבְלִין, דַּי בְּכַמּוּת קְטַנָּה מְאֹד כְּדֵי לְהַחְשִׁיב אוֹתוֹ לְמָנָה בִּפְנֵי עַצְמָהּ. הַמְּכַשְּׁפִים מְנַצְּלִים עֻבְדָּה זוֹ כְּדֵי לְהַסְתִּיר פֵּרוּר קָטָן שֶׁל פִּלְפֵּל חָרִיף אוֹ גַּרְעִין שֶׁל חַרְדָּל בֵּין כֵּלָיו אוֹ בְּגָדָיו שֶׁל זֶה שֶׁהֵם מְבַקְּשִׁים לְהָרַע לוֹ, וְהֵם רוֹאִים בְּכָךְ כְּאִלּוּ שֶׁיֵּשׁ לָהֶם שָׁם נָצִיג שֶׁיַּעֲבִיר אֵלָיו אֶת הַקְּלָלוֹת. לְמַעֲשֶׂה גַּרְעִין קָטָן שֶׁל חַרְדָּל אֵינוֹ יָכוֹל לְהַעֲבִיר שׁוּם דָּבָר, אֲבָל הוּא מְסֻגָּל לְהַפְחִיד אֶת זֶה שֶׁפּוֹחֵד שֶׁאוּלַי הִדְבִּיקוּ עָלָיו מַשֶּׁהוּ כָּזֶה, וְלָכֵן שֶׁיֹּאמַר: אִיבְדוּר תַּבְלוּנַיְיכִי =יִתְפַּזְּרוּ תַּבְלִינִים שֶׁלָּכֵן וְלֹא תִּהְיֶה לָכֵן שְׁלִיטָה עֲלֵיהֶם.

בֹּשֶׂם = חַכַּת כַּשְׁפָנִים

כְּדֵי לָצוּד בָּרֶשֶׁת, פּוֹתְחִים הַמְּכַשְּׁפִים בַּקְבּוּק בֹּשֶׂם חָדָשׁ בִּמְיֻחָד לְשֵׁם זֶה שֶׁהֵם זוֹמְמִים עָלָיו, מְפַזְּרִים אֶת רֵיחוֹ לְאֹרֶךְ הַמַּסְלוּל שֶׁהוּא עוֹבֵר בּוֹ, וְזֶה מְשַׁמֵּשׁ לָהֶם כְּמוֹ חַכָּה שֶׁל דַּיָּגִים. הַמִּסְכֵּן שֶׁעוֹבֵר שׁוֹאֵף מְלֹא הָרֵאוֹת מֵהַבֹּשֶׂם הַמְּשֻׁבָּח, וּמַכְנִיס אֶל תּוֹכוֹ קָצֶה שֶׁל חוּט בִּלְתִּי נִרְאֶה, וּבַקָּצֶה הָאַחֵר עוֹשִׂים הָרְשָׁעִים כְּשָׁפִים. לֹא חָשׁוּב אִם הֵם בֶּאֱמֶת אֲמוּרִים לְהַצְלִיחַ מַשֶּׁהוּ, דַּי בָּעֻבְדָּה שֶׁהֵם מַצְלִיחִים לְהַפְחִיד אֶת הַנִּצּוֹד הָאֻמְלָל. עַל כֵּן מַמְשִׁיךְ אוֹמֵר הַלַּחַשׁ: חִישׁ מַהֵר פָּרְחָא זִיקָא =תַּפְרִיחַ הָרוּחַ לְמוֹרִיקָא חַדְתָא =אֶת הַבֹּשֶׂם הֶחָדָשׁ דְּנַקְטִיתוּ =שֶׁאוֹחֲזוֹת נָשִׁים כַּשְׁפָנִיּוֹת בִּידֵיהֶן. לְלַחַשׁ זֶה אֵין צֹרֶךְ לְהוֹסִיף: "יְהִי רָצוֹן", לַמְרוֹת שֶׁאָנוּ סוֹמְכִים עַל הַקָּבָּ"ה, וּכְשֶׁיַּעֲלֶה רָצוֹן מִלְּפָנָיו לְסַיֵּעַ, כָּל הַפִּתְרוֹנוֹת יִהְיוּ מְהִירִים וִיעִילִים, אֲבָל בְּמִקְרֶה הַזֶּה פּוֹעֵל הַלַּחַשׁ בְּאֹפֶן בָּרוּר וּמוֹחֵץ, וּכְמוֹ שֶׁהַמַּכֶּה בְּפַטִּישׁ אֵינוֹ צָרִיךְ לוֹמַר: "יְהִי רָצוֹן שֶׁהַמַּסְמֵר יִנָּעֵץ בָּעֵץ", אֶלָּא רַק לַהֲלוֹם בְּכֹחַ, וְאִם לֹא תָּצוּץ אֵיזוֹשֶׁהִי הַפְרָעָה בִּלְתִּי צְפוּיָה, אָמוּר הַמַּסְמֵר לְצַיֵּת לַמַּכָּה וְלַחְדֹּר אֶל הָעֵץ, וְכָךְ בְּכָל הַפְּעֻלּוֹת אָנוּ מוֹדִים לַקָּבָּ"ה בְּאֹפֶן כְּלָלִי עַל כָּל מַעֲרֶכֶת הַחַיִּים, וְעַל הַשֵּׂכֶל שֶׁהוּא נָתַן לָנוּ כְּדֵי לְהִשְׁתַּלֵּב בָּהּ נָכוֹן.

עֲמִידָה אֵיתָנָהּ נֶגֶד הֲבָלִים

מִלּוֹת הַלַּחַשׁ מַמְשִׁיכוֹת: אַדְחָנָנִי =כָּל זְמַן שֶׁחָנְנוּ וְרִחֲמוּ עָלַי מִן הַשָּׁמַיִם, וְחָנָנָכִי =וְחָנַנְתִּי וְרִחַמְתִּי אֲנִי עַל עַצְמִי וְעַל אֲחֵרִים, לָא אֲתִיתִי לְגוֹ =לֹא נִקְלַעְתִּי לְכָאן, לְמָקוֹם בּוֹ שׁוֹלְטִים הַכְּשָׁפִים שֶׁלָּכֵן, אֲבָל הַשְׁתָּא =עַכְשָׁו דְּאָתִיתִי לְגוֹ =שֶׁהִגַּעְתִּי לְכָאן, הִתְקָרְרוּ רַחֲמֵי הַשָּׁמַיִם מֵעָלַי וַהֲרֵי הֵם קַרְחָנָנִי =כְּמוֹ קֶרַח עָלַי, וְחָנָנֵָכִי =וְגַם הָרַחֲמִים שֶׁלִּי עַל עַצְמִי הִתְקָרְרוּ. לַחַשׁ זֶה צָרִיךְ לְהֵאָמֵר דַּוְקָא בִּלְשׁוֹן אֲרַמִּית, כְּפִי שֶׁהוּא נִכְתַּב, וְתִרְגּוּמוֹ לְשָׂפָה אַחֶרֶת אֵינוֹ עָשׂוּי לְהוֹעִיל, כִּי לֹא הַהִגָּיוֹן הוּא זֶה שֶׁפּוֹנֶה אֶל הַכְּשָׁפִים וּמְבַקֵּשׁ אֶת רַחֲמֵיהֶם, אֶלָּא בְּאוֹתִיּוֹת אֵלֶּה וּבְצֵירוּפֵיהֶן טְמוּנָה סְגֻלָּה שֶׁאֵינָהּ כְּפוּפָה לַהִגָּיוֹן הָאֱנוֹשִׁי, אַךְ פּוֹעֶלֶת עַל הַשֵּׁדִים וְהַכְּשָׁפִים. לָכֵן הַלַּחַשׁ אֵינוֹ צָרִיךְ לְהַגִּיעַ לְאָזְנֵי הַכַּשְׁפָנִיּוֹת הַמִּסְתַּתְּרוֹת וּמְחַפְּשׂוֹת אֶת נוֹשְׁמֵי הַבֹּשֶׂם, אֶלָּא צָרִיךְ לְהֵאָמֵר בְּבִטָּחוֹן וּבִנְחִישׁוּת, וְאֶת מַה שֶּׁהַלּוֹחֵשׁ מוֹצִיא מִפִּיו, יִהְיֶה לוֹ בָּרוּר שֶׁאָכֵן בְּדִיּוּק כָּךְ הֵם הַדְּבָרִים. רַק עֲמִידָה סַלְעִית נֶגֶד הַבְלֵי הַכְּשָׁפִים וְהַכַּשְׁפָנִים, תָּבִיא אוֹתוֹ לִבְרִיאוּת נַפְשִׁית אֵיתָנָהּ, מִמֵּילָא שֵׁדִים, רוּחוֹת, הֲבָלִים, דִּמְיוֹנוֹת כָּזָב, חֲלוֹמוֹת, סִיּוּטִים וּשְׁאָר הַמַּרְעִין בִּישִׁין, לֹא יוּכְלוּ לְהָרַע לוֹ.

'זוּגוֹת' פּוֹגֵעַ / לֹא פּוֹגֵעַ

בְּמַעֲרָבָא =בְּאֶרֶץ-יִשְׂרָאֵל הַשּׁוֹכֶנֶת לְמַעֲרָבָהּ שֶׁל בָּבֶל לָא קַפְּדֵי אַ-זוּגֵי =לֹא הִקְפִּידוּ עַל 'זוּגוֹת', אֲפִלּוּ לֹא עַל שְׁנַיִם - מְקוֹר הַ'זוּגוֹת'. אָמְנָם אִישׁ מֵהֶם לֹא חָלַק עַל אֶפְשָׁרוּת הַנֶּזֶק הַגְּלוּמָה בָּזֶה, אֲבָל הֵם הִשְׂכִּילוּ שֶׁלֹּא לְאַשֵּׁר לָהֶם כְּנִיסָה. מִנֶּגֶד הָיָה רַב דִּימִי מֵהָעִיר נְהַרְדְּעָא, שֶׁהוּא קַפִּיד =הִקְפִּיד מְאֹד וְנִזְהַר בְּ'זוּגוֹת', לֹא רַק בְּכוֹסוֹת יַיִן, אֶלָּא אֲפִלּוּ אַרוּשִׁמָּא דַחֲבִיתָא =עַל רִשּׁוּם עַל גַּבֵּי חֲבִית הַיַּיִן, וּכְשֶׁהָיוּ מוֹכְרִים יַיִן בַּהֲקָפָה הָיוּ חוֹרְצִים עַל הֶחָבִית אֶת מִסְפַּר הַכַּדִּים שֶׁהַקּוֹנֶה לָקַח. רַב דִּימִי הִקְפִּיד לֹא לַחֲרֹץ חֲרִיצִים בְּמִסְפָּר זוּגִי, אֶלָּא תָּמִיד רָשַׁם מִסְפָּרִים אִי-זוּגִיִּים. הֲוָה עוּבְדָא =הָיָה פַּעַם מַעֲשֶׂה, שֶׁבְּלִי כַּוָּנָה נִרְשְׁמוּ עַל הֶחָבִית מִסְפָּר זוּגִי שֶׁל חֲרִיצִים וּפָקַע חֲבִיתָא =פָּקְעָה הֶחָבִית, כָּל הַיַּיִן נִשְׁפַּךְ, וּמִי יוֹדֵעַ מֶה הָיָה גֹּדֶל הַנֶּזֶק הַסְּבִיבָתִי שֶׁגָּרְמָה הֲצָפַת הַיַּיִן. רַב דִּימִי הֶחְלִיט שֶׁסִּבַּת הַפְּקִיעָה אֵינָהּ בִּגְלַל עֲיֵפוּת הַחֹמֶר, וְלֹא אִי-זְהִירוּת הַסַּבָּלִים, אוֹ כָּל סִבָּה אַחֶרֶת שֶׁנִּתָּן לְהַצְבִּיעַ עָלֶיהָ, אֶלָּא בִּגְלַל שֶׁיֵּשׁ עָלֶיהָ רִשּׁוּם זוּגִי שֶׁל חֲרִיצִים. רוֹאִים אָנוּ אִם כֵּן שְׁתֵּי גִּישׁוֹת כָּל-כָּךְ שׁוֹנוֹת, הָאֶחָד אֵינוֹ מַקְפִּיד אֲפִלּוּ עַל שְׁתִיַּת שְׁתֵּי כּוֹסוֹת יַיִן, וְאָכֵן אֵין אֶצְלוֹ נְזָקִים, בְּעוֹד שֶׁהַשֵּׁנִי חוֹשֵׁשׁ מִלַּעֲשׂוֹת שִׁשָּׁה אוֹ שְׁמֹנָה חֲרִיצִים עַל גַּבֵּי הֶחָבִית, וּכְשֶׁהוּא טוֹעֶה הַנֶּזֶק לֹא מְאַחֵר לָבוֹא.

הַ'זוּגוֹת' פּוֹגֵעַ בְּחוֹשֵׁשׁ

יוֹצֵא אִם כֵּן כִּי כְּלָלָא דְּמִילְּתָא =כְּלָל הַדָּבָר בְּ'זוּגוֹת' הוּא: כָּל דְּקַפִּיד =מִי שֶׁמַּקְפִּיד קַפְּדֵי בַּהֲדֵיהּ =מַקְפִּידִים אִתּוֹ וְהַ'זּוּגוֹת' עָלוּל לִפְגֹּעַ בּוֹ. כָּל דְּלָא קַפֵּיד =מִי שֶׁאֵינוֹ מַקְפִּיד לָא קַפְּדֵי בַּהֲדֵיהּ =לֹא מַקְפִּידִים אִתּוֹ. אוֹתָם כֹּחוֹת בִּלְתִּי בְּרוּרִים מוֹצְאִים בֵּית אֲחִיזָה בְּלֵב הַמִּתְיַחֵס אֲלֵיהֶם. הַהֶבְדֵּל בֵּין אֶרֶץ-יִשְׂרָאֵל לְבָבֶל נוֹבֵעַ מֵהָעֻבְדָּה שֶׁבְּאֶרֶץ הַקֹּדֶשׁ יֵשׁ צִמְצוּם מַשְׁמָעוּתִי לְכֹחוֹת הַטֻּמְאָה, וּבֶאֱמֶת הַנְּזָקִים שֶׁלָּהֶם כָּאן הֵם הַרְבֵּה פָּחוֹת מַשְׁמָעוּתִיִּים מֵאֲשֶׁר בְּכָל שְׁאָר אֲרָצוֹת תֵּבֵל, וּבִפְרָט בְּאֶרֶץ בָּבֶל, שָׁם נִמְצָאִים הַגּוֹיִים בְּשֵׁפֶל הַטֻּמְאָה, כָּל הַקַּרְקַע שֶׁלָּהֶם מֻרְכֶּבֶת מִשִּׁכְבָה עָבָה שֶׁל גְוִיּוֹת שֶׁהַמַּבּוּל גָּרַף לְשָׁם (שבת קיג/ב). גַּם מִגְדַּל בָּבֶל הֶהָרוּס מַקְרִין הַרְבֵּה מְאֹד טֻמְאָה סְבִיבוֹ (סנהדרין קט/א). לָכֵן גַּם כַּשְׁפָנֵי בָּבֶל מְחוֹלְלִים יוֹתֵר נֶזֶק. הַגִּישָׁה הַשּׁוֹנָה שֶׁבֵּין יְהוּדֵי אֶרֶץ יִשְׂרָאֵל לִיהוּדֵי בָּבֶל אֵינָהּ מִצְטַמְצֶמֶת רַק בְּ'כֵן' 'זוּגוֹת' אוֹ לֹא 'זוּגוֹת', אֶלָּא קְשׁוּרָה לְהֶבְדֵּל אֹפִי מַהוּתִי, כְּגוֹן שֶׁהַבַּבְלִיִּים אוֹהֲבִים בְּגָדִים צִבְעוֹנִיִּים, וּבְנֵי אֶרֶץ יִשְׂרָאֵל מִתְכַּבְּדִים בִּבְגָדִים לְבָנִים (פסחים קט/א). אוֹהֲבֵי בְּגָדִים סַסְגּוֹנִיִּים הֵם אֲנָשִׁים רִגְשִׁיִּים וְחַמִּים, לְעֻמַּת בְּגָדִים מְאֻפָּקִים הַמַּרְאִים עַל אֹפִי יָבֵשׁ יוֹתֵר (ראה יומא סו/ב: "מפני הבבליים"). הֶבְדֵּל זֶה נוֹתֵן אֶת אוֹתוֹתָיו בַּהִתְיַחֲסוּת לְכֹחוֹת מִיסְטִיִּים, שֶׁהֲרֵי עִנְיַן 'זוּגוֹת' אֵינוֹ מַדָּעִי, אִי-אֶפְשָׁר לְהוֹכִיחוֹ בַּמַּעְבָּדָה וּלְהַרְאוֹתוֹ בְּמַכְשִׁירֵי מְדִידָה, עַל כֵּן קָשֶׁה לִבְנֵי אֶרֶץ יִשְׂרָאֵל לְעַכֵּל נוֹשֵׂא זֶה וּלְהִתְיַחֵס אֵלָיו, וַאֲפִלּוּ כְּשֶׁיִּשְׁמְעוּ עַל כַּמָּה נְזָקִים שֶׁנִּגְרְמוּ עֵקֶב כָּךְ, תָּמִיד יְחַפְּשׂוּ סִבּוֹת וְהֶסְבֵּרִים אֲחֵרִים, וְלֹא יִתְלוּ אֶת הַנֶּזֶק בְּ'זוּגוֹת'. הַמִּבְחָן לְכָךְ הוּא מִי שֶׁשָּׁתָה שְׁתֵּי כּוֹסוֹת יַיִן, יָצָא לַשּׁוּק וְנִזַּק, אַחַר כָּךְ שָׁתָה שׁוּב שְׁתֵּי כּוֹסוֹת יַיִן וְשׁוּב יָצָא לַשּׁוּק וְשׁוּב נִזַּק. אִם גַּם בַּפַּעַם הַשְּׁלִישִׁית הוּא יִהְיֶה גִּבּוֹר לִקְבֹּעַ שֶׁאֵין כָּל קֶשֶׁר בֵּין הַנֶּזֶק לְבֵין כּוֹסוֹת הַיַּיִן, וְיִהְיֶה מוּכָן לַעֲשׂוֹת זֹאת שׁוּב וְשׁוּב, הוּא נִקְרָא: "דְּלָא קַפִּיד", שֶׁמֵּעַתָּה אָכֵן לֹא יִפְגְּעוּ בּוֹ הַ'זוּגוֹת' לְרָעָה. אֲבָל הַמַּשְׁלֶה אֶת עַצְמוֹ לְגִבּוֹר וְיוֹצֵא לַדֶּרֶךְ אַחַר שְׁתִיַּת שְׁתֵּי כּוֹסוֹת יַיִן, וּפְגִיעָה שֶׁאֵרְעָה לוֹ גּוֹרֶמֶת לוֹ לְקַשֵּׁר בֵּין הַדְּבָרִים וּלְהִזָּכֵר בִּשְׁתֵּי כּוֹסוֹת הַיַּיִן, וְכָךְ יִקְרֶה לוֹ פַּעַם שְׁנִיָּה, זֶה כְּבָר יִהְיֶה לוֹ "בָּרוּר" מַה מְּקוֹר הַנֶּזֶק, אַל לוֹ לְהַשְׁלוֹת אֶת עַצְמוֹ שֶׁהוּא מֻגָּן מִפְּנֵי 'זוּגוֹת'. וּמִיהוּ =אֲבָל קָבְעוּ חֲכָמִים, שֶׁהַיַּחַס הַנָּכוֹן לְנוֹשֵׂא זֶה אֵינוֹ הִתְעַלְּמוּת מֻחְלֶטֶת, אֲבָל גַּם לֹא פַּחַד מִפְּנֵי מַשֶּׁהוּ מַמָּשִׁי, אֶלָּא לְמֵיחַשׁ מִיבָּעֵי =לַחְשֹׁשׁ כֵּן צָרִיךְ וְאַל לָנוּ לִהְיוֹת "גִּבּוֹרִים" נֶגֶד כֹּחוֹת עַל-טִבְעִיִּים וְלֹא לָצֵאת נֶגְדָּם לַקְּרָב וּלְהַפְגָּנָה, כִּי מִקְרִים כָּאֵלֶּה מְעוֹרְרִים אֶת כַּעֲסָם, וְהֵם עֲלוּלִים לְסַכֵּן יוֹתֵר מֵאֲשֶׁר אֶת מִי שֶׁאֵינוֹ מֻדָּע לְקִיּוּמָם, כְּפִי שֶׁאוֹמְרִים חֲזַ"ל: "אֵין לְהִתְרַבְרֵב וְלוֹמַר: חֵץ בְּעֵינֵי שָׂטָן" (סוכה לח/א, קידושין פא/א).

דְּקָלִים מוֹשְׁכִים רוּחוֹת רָעוֹת

אָמַר רֵישׁ לָקִישׁ: יֶשְׁנָם אַרְבָּעָה דְּבָרִים הַנֶּחְשָׁבִים כְּסַכָּנָה, וְיֵשׁ בָּהֶם חֲשָׁשׁ מַמָּשִׁי מִשּׁוּם שֵׁדִים וְרוּחַ רָעָה, שֶׁהָעוֹשֶׂה אוֹתָם, נִכְנָס לְסַכָּנָה מַמָּשִׁית, וְדָמוֹ בְּרֹאשׁוֹ, עֲוֹן מוֹתוֹ מֻטָּל אַךְ וְרַק עָלָיו בְּעַצְמוֹ, עַד שֶׁהוּא נֶחְשָׁב כִּמְאַבֵּד עַצְמוֹ לָדַעַת וּמִתְחַיֵּב בְּנַפְשׁוֹ. אַף עַל פִּי שֶׁהַשֵּׁד אֵינוֹ מְחַפֵּשׂ לְהִתָּפֵס בִּבְנֵי הָאָדָם, אֶלָּא עוֹשֶׂה זֹאת רַק כְּשֶׁהוּא נֶאֱלָץ, כְּמוֹ עַכְבָּר הַמְּנַסֶּה לְהִמָּלֵט, אַךְ כְּשֶׁאוֹחֲזִים בּוֹ, אוֹ דּוֹחֲקִים אוֹתוֹ לְפִנָּה שֶׁאֵין לוֹ לְהֵיכָן לְהִמָּלֵט, הוּא אֵינוֹ מְהַסֵּס לְהִסְתָּעֵר וְלִנְשֹׁךְ. וְאֵלּוּ הֵם אַרְבַּעַת הַחֲשָׁשׁוֹת:

א - הַנִּפְנֶה =עוֹשֶׂה אֶת צְרָכָיו בֵּין דֶּקֶל =עֵץ תָּמָר לַכֹּתֶל, זֶהוּ מְקוֹם הִלּוּךְ הַשֵּׁדִים, שֶׁאָמְנָם לְמַעֲבַר בְּנֵי אָדָם הֵם נֶאֱלָצִים לְהַסְכִּים, אַךְ זֶה עֲדַיִן נֶחְשָׁב כִּמְקוֹמָם שֶׁלָּהֶם, וְלֹא בָּרוּר מַה בְּדִיּוּק נֶחְשָׁב כַּחֲרִיגָה שֶׁתַּרְגִּיז אוֹתָם, אֲבָל לַעֲשׂוֹת מֵהַמָּקוֹם שֶׁלָּהֶם בֵּית כִּסֵּא, זֶה גַּם נֶחְשָׁב לְהִתְגָּרוּת מְסֻכֶּנֶת, וְזוֹ גַּם הִתְעַסְּקוּת בְּאֶחָד הָאֳפָנִים הַיּוֹצְרִים קֶשֶׁר אֶל הַשֵּׁדִים. כַּיּוֹם אֵין אָנוּ מִשְׁתַּמְּשִׁים בְּשִׁטְחֵי הַהֶפְקֵר לַעֲשִׂיַּת צְרָכִים, אָז הַנּוֹשֵׂא קְצָת יָרַד מֵהַפֶּרֶק, אֲבָל עֲדַיִן קַיָּמִים מַצָּבִים שֶׁבָּהֶם זְקוּקִים אָנוּ לְפִנַּת מִסְתּוֹר, וּבֵין סִפְרֵי הַהֲלָכָה קַיָּם דִּיּוּן עַד כַּמָּה צָרִיךְ לְהִזָּהֵר כַּיּוֹם מִנּוֹשֵׂא זֶה, בִּפְרָט בְּאֶרֶץ יִשְׂרָאֵל, שֶׁקְּדֻשַּׁת הַמָּקוֹם מַעֲנִיקָה בְּרָכָה וַהֲגָנָה.

ב - וְהָעוֹבֵר בֵּין שְׁנֵי דְּקָלִים הַצּוֹמְחִים יְחִידִים, כָּזוֹ "חֻרְשָׁה" דְּלִילָה הִיא מָקוֹם מָעֳדָף לְכֹחוֹת הַטֻּמְאָה לִשְׁרוֹת בּוֹ. [גַּם הַפֶּתַח שֶׁל גֵּיהִנֹּם נִמְצָא בֵּין שְׁנֵי דְּקָלִים (ערובין יט/א, סוכה לב/ב)]. הַסִּבָּה הַפְּשׁוּטָה הִיא בִּגְלַל גָּבְהוֹ שֶׁל עֵץ הַתָּמָר שֶׁהוּא 'מִתָּמֵר' אֶל-עַל, וְעַל שְׁמוֹ נִקְרָאִים סִמָּנֵי הַדֶּרֶךְ 'תַּמְרוּרִים' (ירמיהו לא/כ וברש"י שם). טִבְעִי שֶׁהַשֵּׁדִים מְבַקְּשִׁים מִפְקָדָה גְּבוֹהָה הַמְּסֻגֶּלֶת לַחֲלֹשׁ עַל פְּנֵי שֶׁטַח רָחָב כְּכָל הַאֶפְשָׁר. עוֹד סִבָּה יֵשׁ לְכֹחוֹת הָרַע לִבְחֹר דַּוְקָא בַּעֲצֵי תָּמָר, בִּגְלַל דְּבַשׁ הַתְּמָרִים הַמָּתוֹק (דברים ח/ח). הַדְּבַשׁ הוּא סֵמֶל שֶׁל הָרוֹדְפִים אַחַר הֶעָרֵב וְהַמָּתוֹק. אֶת פֶּתַח הַגֵּיהִנֹּם מְצַיְּנִים הַדְּקָלִים מְיַצְּרֵי הַדְּבַשׁ, שֶׁהֵם מְקוֹר הַנְּפִילָה לַגֵּיהִנֹם שֶׁנִּבְרָא לְרוֹדְפֵי תַּאֲווֹת (מהרש"א ערובין שם). בְּאֶרֶץ בָּבֶל צוֹמְחִים הַרְבֵּה מְאֹד דִּקְלֵי-בַּר, וְקַל לִפְגֹּשׁ זוּג עֵצִים מִידֵי פַּעַם בְּפַעַם, מִמֵּילָא צָרִיךְ לִהְיוֹת זָהִיר כָּל הַזְּמַן. הָעֵירָנִי וּמַקְפִּיד תָּמִיד לַעֲקֹף כָּזוֹ חֻרְשֹׁנֶת, אֵינוֹ מַשְׁקִיעַ מַאֲמָץ, שֶׁהֲרֵי זֶה לֹא פַּרְדֵּס, אֶלָּא רַק שְׁנֵי עֵצִים קְרוֹבִים זֶה לָזֶה, וְהַתִּזְכֹּרֶת הַחִיּוּבִית תִּשְׁמֹר אוֹתוֹ מִנְּפִילָה בִּידֵיהֶם שֶׁל כֹּחוֹת טֻמְאָה.

מַיִם מוֹשְׁכִים רוּחוֹת רָעוֹת

ג - וְהַשּׁוֹתֶה מַיִם שְׁאוּלִים, שֶׁנִּלְקְחוּ כְּדֵי לְהַחְזִיר אוֹתָם כְּמוֹ שֶׁהֵם, וְלֹא עַל מְנָת לִשְׁתּוֹת. מִי שֶׁחוֹרֵג מֵהַהֶסְכֵּם וּמְאַפְשֵׁר לַמַּיִם הַלָּלוּ לִהְיוֹת נִגָּרִים אֶל תּוֹךְ בְּנֵי-מֵעָיו, צָרִיךְ לָקַחַת בְּחֶשְׁבּוֹן שֶׁזּוֹ לֹא רַק גְּנֵבָה קְטַנָּה, אֶלָּא יַחַד עִם הַמַּיִם הַלָּלוּ, הוּא מְאַפְשֵׁר לְעוֹד דְּבָרִים לֹא טוֹבִים לְהִכָּנֵס אֶל תּוֹךְ גּוּפוֹ.

ד - וְהָעוֹבֵר עַל מַיִם שְׁפוּכִים שֶׁמִּישֶׁהוּ הִפְקִיר אוֹתָם, פְּעֻלָּה זוֹ מְאַשֶּׁרֶת כְּנִיסָה לְכֹחוֹת הָרַע. אָכֵן כֻּלָּנוּ עֵדִים לְתוֹפָעָה שֶׁבְּכָל שְׁלוּלִית שֶׁל מַיִם עוֹמְדִים, מִצְטַבֵּר גְּדוּד גָּדוֹל שֶׁל מַרְעִין בִּישִׁין, זִהוּמִים, רְעָלִים, תּוֹלָעִים, בִּלְהַרְצִיּוֹת, רֵיחוֹת דּוֹחִים וְעוֹד. לֹא מִתְפַּתְּחִים מֵאֲלֵיהֶם בְּתוֹךְ הַשְּׁלוּלִית וִיטָמִינִים, אֲבוֹת מָזוֹן וּבְשָׂמִים. אִם עַד כֹּה יָדַעְנוּ אֶת זֶה וְלֹא יָדַעְנוּ לָמָּה זֶה כָּךְ, הִנֵּה הַתְּשׁוּבָה. וַאֲפִלּוּ לֹא כְּשֶׁאִישׁ זָר שָׁפַךְ אֶת הַמַּיִם, אֶלָּא שְׁפַכְתּוֹ אִשְׁתּוֹ, רוֹאִים הַשֵּׁדִים בְּכָךְ רְשׁוּת כְּנִיסָה אֶל הַמַּיִם, וַאֲפִלּוּ אִם הֵם נִשְׁפְּכוּ בְּפָנָיו שֶׁל בַּעַל הַמַּיִם. הָעֻבְדָּה שֶׁהֵם נִשְׁפְּכוּ מַפְקִירָה אוֹתָם לְיָדַיִם זְדוֹנִיּוֹת, מֵרֶגַע זֶה וְעַד שֶׁהַשְּׁלוּלִית נִסְפֶּגֶת בְּתוֹךְ הָאֲדָמָה. בְּיַחַס לְחֻקֵּי הַטֻּמְאָה וְהַטָּהֳרָה, הַמַּיִם הִנָּם רַב-פָּנִים לִשְׁנֵי הַצְּדָדִים. אֶת כָּל סוּגֵי הַטֻּמְאָה מְסִירָה טְבִילָה בְּמַיִם, מֵאִידָךְ הַמַּיִם נִטְמָאִים יוֹתֵר בְּקַלּוּת מִמָּזוֹן אוֹ כֵּלִים, וְהֵם גַּם מַכְשִׁירִים פֵּרוֹת לְקַבֵּל טֻמְאָה. אֵין אָנוּ יוֹדְעִים מַה מִּכָּל זֶה יוֹדְעִים הַשֵּׁדִים וּמַה הֵם לֹא יוֹדְעִים, אֲבָל הֵם יוֹדְעִים לְהִדָּבֵק לְמַיִם עוֹמְדִים. אָנוּ יוֹדְעִים שֶׁשְּׁלוּלִית הִיא מְקוֹר מְשִׁיכָה לְיַתּוּשִׁים, צְפַרְדְּעִים, יְרֹקֶת וְכַדּוֹמֶה, שֶׁלִּפְעָמִים לֹא מַסְפִּיקִים לְהִתְמַקֵּם בָּהּ, כִּי הִיא מִתְיַבֶּשֶׁת, אֲבָל מִלְּבַד כָּל מִינֵי שׁוֹכְנֵי בִּצָּה, מוֹשְׁכִים הַמַּיִם הָעוֹמְדִים עוֹד דַּיָּרִים בִּלְתִּי קְרוּאִים, שֶׁיֵּשׁ לָתֵת עֲלֵיהֶם אֶת הַדַּעַת, וְאָמְנָם לֹא לִפְחֹד מֵהֶם, אֲבָל גַּם לֹא לְהִתְגָּרוֹת בָּהֶם. עַתָּה מְבָאֲרִים הַחֲכָמִים אֶת אַרְבַּעַת סְעִיפֵי הַסַּכָּנָה אֶחָד לְאֶחָד, וּמְצַיְּנִים הִסְתַּיְּגוּיוֹת:

א - מְקוֹם הַשֵּׁדִים בְּקִרְבַת דְּקָלִים

הַנִּפְנֶה לַעֲשׂוֹת צְרָכָיו בֵּין דֶּקֶל לַכֹּתֶל, לָא אֲמָרָן =לֹא נֶאֱמַר חֲשָׁשׁ זֶה אֶלָּא דְּלֵית לֵיהּ =שֶׁאֵין מֶרְחָק שֶׁל אַרְבַּע אַמּוֹת, שֶׁהֵם כִּשְׁנֵי מֶטֶר בֵּין הָאִילָן לַכֹּתֶל, כִּי אַרְבַּע הָאַמּוֹת שֶׁסְּבִיבֵנוּ הֵן: "מְקוֹמוֹ שֶׁל הָאָדָם", לַמְרוֹת שֶׁבְּאֹפֶן פִיזִי "גַּבְרָא בְּאַמְּתָא יְתֵיב" (סוכה ז/ב), כְּלוֹמַר: אֵינוֹ תּוֹפֵשׂ יוֹתֵר מֵאַמָּה בּוֹדֶדֶת, אַךְ שִׁלְטוֹנוֹ מִתְפַּשֵּׁט סָבִיב עַד אַרְבַּע אַמּוֹת =הִלָּה וּבִיּוֹ-אֶנֶרְגִיָּה (ראה ב"מ י/א). כַּאֲשֶׁר הַשֵּׁד נֶאֱלָץ לַעֲבֹר בְּתוֹךְ תְּחוּמוֹ שֶׁל עוֹשֶׂה הַצְּרָכִים, בְּשָׁעָה זוֹ יֵשׁ לוֹ רְשׁוּת לְהִתָּפֵס בּוֹ וּלְהַזִּיק לוֹ, כִּי עִסּוּק בְּפִנּוּי דְּבָרִים מְאוּסִים מְאַפְשֵׁר לַשֵּׁדִים הַמְּאוּסִים קֶשֶׁר אֶל הָאָדָם. אָכֵן הַגְּבֶרֶת הָעֲשִׁירָה בְּיוֹתֵר שֶׁל יְרוּשָׁלַיִם בִּזְמַן הַחֻרְבָּן, נָפְחָה אֶת נִשְׁמָתָהּ כַּאֲשֶׁר קְצָת צוֹאָה נֶאֶחְזָה בְּכַף רַגְלָהּ (גיטין נו/א. נצח ישראל למהר"ל עמ' כ"ט). אֲבָל אִם אִית לֵיהּ =נוֹתָר לוֹ לַשֵּׁד מֶרְחָק שֶׁל אַרְבַּע אַמּוֹת אוֹ יוֹתֵר עַד הַכֹּתֶל, לֵית לָן בָּהּ =אֵין לָנוּ בָּזֹאת כָּל חֲשָׁשׁ, כִּי הַשֵּׁד יִדְחֹק אֶת עַצְמוֹ לַעֲבֹר בַּמַּעֲבָר הַצַּר הַנּוֹתָר. וַאֲפִלּוּ כִּי לֵית לֵיהּ =כְּשֶׁאֵין מֶרְחָק שֶׁל אַרְבַּע אַמּוֹת, עֲדַיִן לָא אֲמָרָן =לֹא נֶאֱמַר הַחֲשָׁשׁ אֶלָּא דְּלֵיכָּא דַּרְכָּא אַחֲרִינָא =שֶׁאֵין דֶּרֶךְ אַחֶרֶת, אָז נֶאֱלָץ הַשֵּׁד לַחְדֹּר לְתוֹךְ תְּחוּמוֹ שֶׁל הַמִּתְפַּנֶּה, אֲבָל אִיכָּא דַּרְכָּא אַחֲרִינָא =אִם יֶשְׁנָה דֶּרֶךְ אַחֶרֶת לֵית לָן בָּהּ =אֵין חֲשָׁשׁ, כִּי הַשֵּׁד יַטְרִיחַ אֶת עַצְמוֹ לַעֲקֹף וְלָלֶכֶת בַּדֶּרֶךְ הָאַחֶרֶת. אִם הוּא זָקוּק לַהַפְרָשׁוֹת הַמְאוּסוֹת כְּדֵי לִשְׁאֹב מֵהֶן אֶת מַשְׁמָעוּת חַיָּיו, הוּא יַמְתִּין רֶגַע-קָט שֶׁהָאָדָם יִתְרַחֵק, וְאַחַר-כָּךְ יִרְאֶה אֶת עַצְמוֹ חָפְשִׁי וּמְשֻׁחְרָר לַעֲשׂוֹת כִּרְצוֹנוֹ.

ב - מְקוֹמָם בִּדְקָלִים קְרוֹבִים

וְהָעוֹבֵר בֵּין שְׁנֵי דְּקָלִים, כִּי אֶת הַדְּקָלִים בּוֹחֲרִים הַשֵּׁדִים לִמְקוֹם מִשְׁכָּנָם, אוּלַי בִּגְלַל הַגֹּבַהּ הַמְּבֹאָר לְעֵיל שֶׁהִיא סִבָּה מוּבֶנֶת לָנוּ, אוּלַי בִּגְלַל שֶׁבְּעֵץ זֶה יֵשׁ הַרְבֵּה קוֹצִים חַדִּים וְדוֹקְרָנִיִּים, וְאוּלַי בִּגְלַל סִבָּה אַחֶרֶת שֶׁהִיא מוּבֶנֶת לָהֶם, וְאוּלַי בְּלִי שׁוּם סִבָּה. דֶּקֶל אֶחָד מְהַוֶּה מִשְׁכָּן וְתַחֲנָה, אַךְ בִּשְׁנֵי דְּקָלִים הַקְּרוֹבִים זֶה לָזֶה, הוֹפֵךְ כָּל הַמָּקוֹם שֶׁבֵּינֵיהֶם לִרְשׁוּת אַחַת שֶׁל שִׁלְטוֹן הַשֵּׁדִים, כְּמוֹ שְׁנֵי נֵרוֹת דּוֹלְקִים, כְּשֶׁהֵם קְרוֹבִים זֶה לָזֶה הוֹפֶכֶת הָאֵשׁ שֶׁלָּהֶם לִהְיוֹת אֲבוּקָה מְשֻׁתֶּפֶת הַנִּקְרֵאת מְדוּרָה, כָּךְ מִתְחַבְּרוֹת שְׁתֵּי תַּחֲנוֹת קְטַנּוֹת לְמִפְקָדָה גְּדוֹלָה וּמְסֻכֶּנֶת. מֵעַתָּה זֶה כְּבָר לֹא נֶחְשָׁב כִּ"שְׁנֵי מַחְסָנִים שֶׁל שֵׁדִים", אֶלָּא מָקוֹם קָבוּעַ שֶׁלָּהֶם. חֲשָׁשׁ זֶה שֶׁל קִרְבַת הַדְּקָלִים לָא אֲמָרָן, אֶלָּא דְּלָא פַּסְקִינְהוּ =שֶׁלֹּא מַפְסִיקָה רְשׁוּת הָרַבִּים בֵּין שְׁנֵי הַדְּקָלִים. אֲבָל פַּסְקִינְהוּ רְשׁוּת הָרַבִּים - לֵית לָן בָּהּ, בִּגְלַל שֶׁאֵין לָהֶם רְשׁוּת לְהַזִּיק אֶת הָרַבִּים, עַל כֵּן רְשׁוּת הָרַבִּים מְבַטֵּל אֶת הַקֶּשֶׁר שֶׁבֵּין הַדְּקָלִים, וְאָז כָּל דֶּקֶל נֶחְשָׁב כְּבוֹדֵד.

ג - מְשִׁיכַת הַשֵּׁדִים לְמַיִם

הַשּׁוֹתֶה מַיִם שֶׁנִּלְקְחוּ מִמִּישֶׁהוּ אַחֵר שֶׁלֹּא עַל מְנָת לִשְׁתּוֹת, אֶלָּא הָיוּ רַק שְׁאוּלִים לְמַטָּרָה מְסֻיֶּמֶת, כְּגוֹן: לִמְדֹּד בָּהֶם נֶפַח שֶׁל חָבִית, אוֹ לְצַנֵּן בָּהֶם מַטִּיל בַּרְזֶל חַם, אוֹ לִשְׁטֹף דְּבַר-מָה וְכַדּוֹמֶה. הֵיכָן שֶׁהָיוּ נוֹשְׂאִים אֶת הַמַּיִם בִּדְלָיִים מִמָּקוֹם רָחוֹק, יָדְעוּ לְמַחְזֵר אוֹתָם בְּאֹפֶן יָעִיל, וּמֵי-שְׁטִיפָה שִׁמְּשׁוּ לִשְׁטִיפוֹת נוֹסָפוֹת. אֶל כָּל סוּגֵי הַמַּיִם הַמְמֻחְזָרִים הַלָּלוּ הָיוּ נִדְבָּקִים שֵׁדִים, כִּי בְּאֹפֶן עֶקְרוֹנִי אֵין הַשֵּׁדִים מְחַפְּשִׂים לְהַתְחִיל עִם בְּנֵי אָדָם, עַל כֵּן אֵין הֵם נִדְבָּקִים בְּמֵי שְׁתִיָּה, אֲבָל הֵם זְקוּקִים לְמַיִם, עַל כֵּן הֵם מְחַפְּשִׂים מַיִם הַמְּיֹעָדִים לְתַעֲשִׂיָּה, וְהַשּׁוֹתֶה אוֹתָם עָלוּל לְהִנָּזֵק. אֲבָל חֲשָׁשׁ זֶה לָא אֲמָרָן =לֹא נֶאֱמַר אֶלָּא דְשַׁיְלִינְהוּ =שֶׁלָּקַח אוֹתָם יֶלֶד קָטָן בְּהַשְׁאָלָה, עַל יְדֵי כָּךְ יָצְאוּ הַמַּיִם מֵרְשׁוּת הָרִאשׁוֹן, וְלִרְשׁוּת הַקָּטָן הֵם לֹא הִגִּיעוּ, שֶׁהֲרֵי אֵין לְקָטָן קִנְיָנִים. בְּאוֹתוֹ "שֶׁטַח הֶפְקֵר" נִתְפֶּסֶת הָרוּחַ הָרָעָה וּשְׁאָר הַכֹּחוֹת הַבִּלְתִּי מוּבָנִים (ראה ב"מ ז/א: "זה לפי שאינה שלו, וזה לפי שאינה ברשותו"). אֲבָל אִם אָדָם גָּדוֹל לָקַח מַיִם אֵלֶּה לֵית לָן =אֵין לָנוּ בָּהּ כָּל חֲשָׁשׁ לְשֵׁדִים, כִּי אֵין לָהֶם רֶגַע פָּנוּי מָתַי לְהֵאָחֵז בַּמַּיִם. וַאֲפִלּוּ אִם שַׁיְלִינְהוּ קָטָן, נָמֵי =גַּם כֵּן עֲדַיִן לָא אֲמָרָן שֶׁיֵּשׁ בָּהֶם חֲשָׁשׁ, אֶלָּא אִם לָקַח אוֹתָם בַּשָּׂדֶה דְּלָא שְׁכִיחִי =שֶׁאֵין לִמְצֹא מַיִם בְּשֶׁפַע, קוֹפְצִים הַשֵּׁדִים עַל הַמְּצִיאָה לְהִדָּבֵק אֶל הַמַּיִם הַנִּמְצָאִים בִּידֵי הַקָּטָן. אֲבָל אִם הַיֶּלֶד לָקַח מַיִם בָּעִיר, דִּשְׁכִיחִי =שֶׁיֵּשׁ בָּהּ מַיִם בְּשֶׁפַע, לֵית לָן בָּהּ =אֵין חֲשָׁשׁ, כִּי הֵם יְכוֹלִים לִמְצֹא לְעַצְמָם מַיִם אֲחֵרִים. וַאֲפִלּוּ בְּשָׂדֶה נָמֵי לָא אֲמָרָן =לֹא נֶאֱמַר הַחֲשָׁשׁ אֶלָּא רַק מַיָּא =בְּמַיִם, אֲבָל חַמְרָא וְשִׁיכְרָא =יַיִן וְשֵׁכָר לֵית לָן בָּהּ, כִּי מַשְׁקָאוֹת אֵלֶּה אָמְנָם הַשֵּׁדִים שׁוֹתִים, וּלְאַשְׁמְדַאי הָיוּ בּוֹרוֹת מְלֵאִים יַיִן (גיטין סח/א), אַךְ כֵּיוָן שֶׁהֵם מֻגְדָרִים כְּמַשְׁקֶה אֱנוֹשִׁי, אֵין הַשֵּׁדִים בְּהוּלִים לְהִדָּבֵק בָּהֶם, בִּפְרָט לֹא כְּשֶׁהֵם נִמְצָאִים בְּיַד אַחֵר, וְאִם לֹא נֶעֶשְׂתָה בָּהֶם אֵיזוֹשֶׁהִי פְּעֻלָּה טְמֵאָה, אֵין צֹרֶךְ לַחְשֹׁשׁ בָּהֶם לְנֶזֶק.

לְהָנִיס שֵׁדִים לְכָל עֵבֶר

הַחֲשָׁשׁ הָרְבִיעִי הָיָה: וְהָעוֹבֵר עַל שְׁלוּלִית שֶׁל מַיִם שְׁפוּכִים, לְמַיִם אֵלֶּה נִצְמָדִים הַשֵּׁדִים בִּתְנַאי שֶׁהֵם נוֹתָרִים "מֵי הֶפְקֵר" לְלֹא טִפּוּל וְשִׁנּוּי. עַל כֵּן חֲשָׁשׁ זֶה לָא אֲמָרָן =לֹא נֶאֱמַר אֶלָּא דְּלָא אַפְסְקִינְהוּ =שֶׁלֹּא הִפְסִיק אֶת הַשְּׁלוּלִית בְּעַפְרָא =בֶּעָפָר, וְלֹא פִּזֵּר עָפָר עַל הַמַּיִם, כְּדֵי לַעֲשׂוֹת שְׁבִיל-עָפָר שֶׁיֶּחֱצֶה אֶת הַשְּׁלוּלִית, זֶה נִקְרָא לִשְׁבֹּר בַּיָּדַיִם אֶת מַהוּת הַשְּׁלוּלִית. וְלֹא תָּף =יָרַק בְּהוּ =עַל גַּבֵּי שְׁלוּלִית זוֹ רוֹקָא =רֹק. אֲבָל אִם אַפְסְקִינְהוּ =אִם פִּזֵּר עֲלֵיהֶם עָפָר אוֹ תָּף בְּהוּ רוֹקָא =יָרַק עַל הַשְּׁלוּלִית, לֵית לָן בָּהּ =אֵין בָּהּ חֲשָׁשׁ רוּחַ רָעָה, בִּפְרָט כַּאֲשֶׁר יְרִיקָה זוֹ נַעֲשֵׂית כְּדֵי לְהַבִּיעַ הִסְתַּיְּגוּת וּמוֹרַת-רוּחַ, אָז זֶה כְּמוֹ פִּזּוּר הֶעָפָר שֶׁנּוֹעָד לְבַטֵּל אֶת מַשְׁמָעוּת הַשְּׁלוּלִית, וּכְשֶׁזֶּה כְּבָר לֹא "מַיִם שְׁפוּכִים", מִתְבַּטֶּלֶת מֵהֶם הַמַּהוּת "מַיִם מְסֻכָּנִים", וּמִמֵּילָא כְּבָר אֵין לַשֵּׁדִים עִנְיָן בָּהֶם. יֵשׁ לָנוּ כָּאן הִזְדַּמְּנוּת לְהִתְעַסֵּק בְּתוֹבָנָה שֶׁל גֵּרוּשׁ שֵׁדִים. לְעֵיל הִתְבָּאֵר שֶׁאֵין לְהִתְגָּרוֹת בָּהֶם, כִּי זֶה עָלוּל לִהְיוֹת מְסֻכָּן, מִמֵּילָא מִי שֶׁיּוֹרֵק בְּבוּז לְעֵבֶר מִפְקָדָה שֶׁל שֵׁדִים, זֶה כְּמוֹ שֶׁיּוֹרֶה בָּהֶם חֵץ, שֶׁזֶּה אָסוּר לַעֲשׂוֹת, אֲבָל אִם אֶת הַחֵץ הוּא יוֹרֶה לְעֵבֶר מַה שֶּׁאָמוּר לִהְיוֹת מִפְקָדָה שֶׁלָּהֶם, וְהוּא יוֹרֵק לְשָׁם בְּטֶרֶם הֵחֵלוּ הַשֵּׁדִים לְהִתְמַקֵּם שָׁם, בְּכָךְ יֶשְׁנָה אֶפְשָׁרוּת לְהָנִיס אוֹתָם.

מְשִׁיכַת הַשֵּׁדִים לְמֵי-הֶפְקֵר

וּכְמוֹ-כֵּן לָא אֲמָרָן חֲשָׁשׁ זֶה אֶלָּא דְּלָא עָבַר עֲלַיְיהוּ =לֹא זָרְחָה עַל הַמַּיִם הַלָּלוּ שִׁמְשָׁא =הַשֶּׁמֶשׁ, וְלֹא עָבַר עֲלַיְיהוּ מֵאָז שֶׁשָּׁפְכוּ אוֹתָם שִׁיתִּין נִיגְרֵי =שִׁשִּׁים פְּסִיעוֹת שֶׁל עוֹבְרִים וְשָׁבִים. אֲבָל אִם עָבַר עֲלַיְיהוּ =אִם זָרְחָה עַל שְׁלוּלִית זוֹ שִׁמְשָׁא =הַשֶּׁמֶשׁ, וְכֵן אִם עָבַר עֲלַיְיהוּ =אוֹ שֶׁעָבְרוּ מֵעָלֶיהָ שִׁיתִּין נִיגְרֵי =שִׁשִּׁים פְּסִיעוֹת, כָּל אֶחָד מִשְּׁנֵי הַדְּבָרִים הַלָּלוּ מְבַטְּלִים מֵהַשְּׁלוּלִית אֶת הַחֲשָׁשׁ שֶׁל רוּחַ רָעָה. הַהַשְׁפָּעָה הַטּוֹבָה שֶׁל הַשֶּׁמֶשׁ עַל הַשְּׁלוּלִית, מַקְבִּילָה לַהַשְׁפָּעָה הַטּוֹבָה שֶׁיֵּשׁ לָהּ בְּאֹפֶן פִיזִי, כַּאֲשֶׁר הִיא מְזָרֶזֶת אֶת תַּהֲלִיךְ הָאִדּוּי, מְעַכֶּלֶת הַרְבֵּה חֳמָרִים לֹא טוֹבִים, וְאַף מוֹסִיפָה לַמַּיִם אֶנֶרְגִיָּה כָּלְשֶׁהִי, שֶׁהַמְלֻמָּדִים יוֹדְעִים לְנַצֵּל אוֹתָהּ לִרְפוּאָה, מֵעֵין מַה שֶּׁנֶּאֱמַר: "וְזָרְחָה לָכֶם יִרְאֵי שְׁמִי שֶׁמֶשׁ צְדָקָה וּמַרְפֵּא בִּכְנָפֶיהָ" (מלאכי ג/כ). חַכְמֵי יִשְׂרָאֵל הַיּוֹדְעִים אֶת שֶׁמִּתְרַחֵשׁ מֵאֲחוֹרֵי הַקְּלָעִים, מְסַפְּרִים לָנוּ שֶׁהָרְפוּאָה הַזּוֹ הִיא תּוֹצָאָה שֶׁל הֵחָלְשׁוּת כֹּחוֹת שְׁלִילִיִּים. בִּטּוּל כֹּחַ הַשֵּׁדִים בְּ"שִׁשִּׁים פְּסִיעוֹת" נַעֲשֶׂה עַל יְדֵי נוֹכְחוּת מֻשְׁלֶמֶת שֶׁל בְּנֵי אָדָם הַמַּקְבִּילָה לְ"שִׁשִּׁים גִּבּוֹרִים" הַסּוֹבְבִים אֶת מִטָּתוֹ שֶׁל שְׁלֹמֹה הַמֶּלֶךְ, וּמוּכָנִים לְגָרֵשׁ כָּל נֶזֶק (שיה"ש ג/ז). לָכֵן אִם עָבְרוּ עַל שְׁלוּלִית זוֹ אֶחָד מִשְּׁנֵי הַדְּבָרִים הַלָּלוּ לֵית לָן בָּהּ =אֵין בָּהּ חֲשָׁשׁ, כְּמוֹ כָּל טִפּוּל בִּשְׁלוּלִית הֶפְקֵר זוֹ שֶׁמְּבַטֵּל מִמֶּנָּה אֶת מַהוּתָהּ וְאֶת הַסִּבָּה שֶׁהַשֵּׁדִים יֹאחֲזוּ בָּהּ.

הַמְנֻתָּק מֵהַקַּרְקַע שָׁמוּר מִפְּגָעִים

וּכְמוֹ כֵּן לָא אֲמָרָן שֶׁיֶּשְׁנָה סַכָּנָה לַעֲבֹר מֵעַל הַמַּיִם הַשְּׁפוּכִים אֶלָּא בְּשָׁעָה שֶׁהָאִישׁ הַלּוֹקֵחַ אֶת הַמַּיִם אוֹ חוֹצֶה אוֹתָם, הוֹלֵךְ בָּרֶגֶל, דְּלָא רְכִיב חַמְרָא =שֶׁאֵינוֹ רוֹכֵב עַל גַּבֵּי חֲמוֹר אוֹ סוּס, וְלָא סַיֵּם מְסַנֵּי =וְאֵינוֹ נוֹעֵל נַעֲלַיִם. אָמְנָם קַיֶּמֶת סַכָּנָה לִדְרֹךְ יָחֵף עַל זְכוּכִיּוֹת הַמִּסְתַּתְּרוֹת בַּמַּיִם הָעֲכוּרִים, אֲבָל לֹא זוֹ הַסִּבָּה כָּאן, אֶלָּא בִּשְׁתֵּי הַדֻּגְמָאוֹת הַלָּלוּ הוּא נֶחְשָׁב כִּמְחֻבָּר לַקַּרְקַע, וַהֲרֵי הוּא בְּדַרְגָּה אַחַת עִם הַשְּׁלוּלִית, וְכֹחוֹת הָרַע הַשּׁוֹכְנִים בָּהּ עוֹבְרִים אֵלָיו בְּטִבְעִיּוּת וּבְקַלּוּת. אֲבָל אִם הוּא רָכִיב חַמְרָא, =רוֹכֵב עַל חֲמוֹר, זֶה מַעֲנִיק לוֹ חֲצִיצָה מֵהָאֲדָמָה, וְסַיֵּם מְסַנֵּי =אוֹ נוֹעֵל נַעֲלַיִם, בְּמִקְרֶה זֶה הוּא אֵינוֹ מְחֻבָּר לַאֲדָמָה לֵית לָן בָּהּ =אֵין הָרוּחַ הָרָעָה נִתְפֶּסֶת בּוֹ, אֲפִלּוּ אִם תּוֹךְ כְּדֵי רְכִיבָה עַל הַחֲמוֹר נוֹגְעוֹת רַגְלָיו הַיְּחֵפוֹת בַּמַּיִם, כִּי זֶה לֹא זִהוּם אוֹ חַיְדַּקִּים, אֶלָּא כֹּחוֹת עַל-טִבְעִיִּים, וּכְדֵי שֶׁהֵם יֹאחֲזוּ בָּאָדָם, לֹא דַּי לוֹ לָגַעַת בְּמִפְקֶדֶת הַמַּיִם שֶׁלָּהֶם, אֶלָּא צָרִיךְ לְהִשָּׁעֵן עֲלֵיהֶם, אַךְ נְגִיעָה בְּעָלְמָא אֵינָהּ מַקְנָה לָהֶם הֵאָחְזוּת.

בָּרוּךְ שֶׁעָשָׂה לִי כָּל צָרְכִּי

עַל הַנַּעֲלַיִם מְבָרְכִים: "שֶׁעָשָׂה לִי כָּל צָרְכִּי" (ברכות ס/ב). הֵן מְרוֹמְמוֹת, חוֹצְצוֹת מֵהַקַּרְקַע וּמְנַתְּקוֹת כָּל קֶשֶׁר אֶפְשָׁרִי לְכֹחוֹת טֻמְאָה הָרוֹחֲשִׁים עַל פְּנֵי הָאֲדָמָה. הַשְּׁרָצִים הַטְּמֵאִים, לַמְרוֹת שֶׁיֵּשׁ לָהֶם רַגְלַיִם, הֵם נֶחְשָׁבִים כִּמְחֻבָּרִים לַקַּרְקַע, הַתְּזוּזָה שֶׁלָּהֶם נֶחֱשֶׁבֶת כְּאִלּוּ שֶׁהַקַּרְקַע זָזָה וְרוֹחֶשֶׁת חַיִּים (רש"י ויקרא יא/י). לְבַעֲלֵי-חַיִּים גְּדוֹלִים יוֹתֵר יֵשׁ טְלָפַיִם וְרַגְלַיִם, הַמְרוֹמְמוֹת אוֹתָם קִמְעָה מִלִּשְׁכַּב דָּבוּק לַקַּרְקַע, אֲבָל הֵם עֲדַיִן מְחֻבָּרִים בְּכָל אַרְבַּע רַגְלֵיהֶם וּלְכָל אֹרֶךְ גּוּפָם. הָעוֹפוֹת, הַנֶּחְשָׁבִים כְּפָחוֹת מְחֻבָּרִים אֶל הַקַּרְקַע, וְיֵשׁ לָהֶם שִׁלְטוֹן חֶלְקִי בַּאֲוִיר, אָכֵן יֵשׁ לָהֶם רַק שְׁתֵּי רַגְלַיִם, אֶלָּא שֶׁשְּׁתֵּי רַגְלֵיהֶם מֻצָּקוֹת בַּקַּרְקַע. הַחֲצִיצָה שֶׁלָּנוּ מֵהַקַּרְקַע מְאַפְשֶׁרֶת לָנוּ לְהִתְנַתֵּק וּלְהַמְרִיא, וּמִכָּאן פְּתוּחָה בְּפָנֵינוּ דֶּרֶךְ סְלוּלָה לְכָל הַהַצְלָחוֹת וְהַכִּבּוּשִׁים. הֲרֵי שֶׁ"כָּל צָרְכִּי" מַתְחִיל בַּנַּעֲלַיִם, הֵן עֲדִיפוֹת אֲפִלּוּ מִבַּיִת (שבת קכט/א: "ימכור קורות ביתו"). הַהוֹלֵךְ יָחֵף הוּא "מְנֻדֶּה לַשָּׁמַיִם" (פסחים קיג/ב), וּלְמִי שֶׁאֵין בְּאֶפְשָׁרוּתוֹ לִקְנוֹת נַעֲלַיִם, אוֹ שֶׁהִפְקִיעוּ אֶת מְחִיר הַנַּעֲלַיִם, רָצוּי לַעֲרֹךְ הַפְגָּנָה נֶגֶד הַמּוֹכְרִים, אַף עַל פִּי כֵן אֵין לָלֶכֶת יָחֵף, אֶלָּא לִקְשֹׁר קֶרֶשׁ כָּלְשֶׁהוּ שֶׁיַּחֲצֹץ בֵּין כַּף הָרֶגֶל לְבֵין הַקַּרְקַע, לֹא בִּגְלַל חֲשָׁשׁ מַסְמֵרִים וּזְכוּכִיּוֹת, אֶלָּא גַּם בְּעִיר מְרֻצֶּפֶת וּנְקִיָּה צָרִיךְ לַעֲשׂוֹת כֵּן, בִּכְדֵי לְהִתְנַתֵּק מֵהַשִּׁכְבָה הַנְּמוּכָה שֶׁל הַקַּרְקַע. הַנַּעַל מְבַטֵּאת עֶלְיוֹנוּת אֱנוֹשִׁית עַל פְּנֵי שְׁאָר בַּעֲלֵי-הַחַיִּים, שֶׁמְּעַבְּדִים אֶת עוֹרָם - הֲדֹם לְרַגְלֵי הָאָדָם (של"ה חולין). הַמִּתְהַלֵּךְ יָחֵף מְבֻזֶּה בְּעֵינֵי בְּנֵי אָדָם, גַּם כַּאֲשֶׁר עוֹשֶׂה זֹאת בִּמְקוֹמוֹת מְרֻצָּפִים וּשְׁמוּרִים (ישעיהו כ/ב-ג), וְהוּא נִמְצָא בְּדַרְגָּה שֶׁל חוֹטֵא. מִי שֶׁאֵין לוֹ נַעֲלַיִם - הַמֵּת הַקָּבוּר טוֹב מִמֶּנּוּ (שבת קנב/א). תַּפְקִיד הַנַּעֲלַיִם הוּא לְהַבְדִּיל אוֹתָנוּ מֵהָאַרְצִיּוּת, וּלְהַשְׁרוֹת בָּנוּ תְּחוּשַׁת רוֹמְמוּת (נתיב הצניעות למהר"ל עמוד ק"ג). בְּכָל צוּרַת הָאָדָם נִמְצֵאת קוֹמָתוֹ הָאֱנוֹשִׁית יְשָׁרָה וּזְקוּפָה - מִכַּף רֶגֶל עַד רֹאשׁ. גַּם הַחֵלֶק הַתַּחְתּוֹן שֶׁל כַּף הָרֶגֶל אֵינוֹ מִתְבַּטֵּל לַאֲדָמָה, אֶלָּא הוּא שֻׁתָּף שְׁוֵה-זְכֻיּוֹת לַתַּפְקִיד הָאֱנוֹשִׁי הַנַּעֲלֶה, כִּי הַנַּעַל חוֹצֶצֶת, וְכָל אֲשֶׁר מֵעַל הַנַּעַל נֶחְשָׁב לְחֵלֶק מֵהָאִישִׁיּוּת. חֲשִׁיבוּתָן שֶׁל הַנַּעֲלַיִם כִּמְבַטְּאוֹת אֶת עֶלְיוֹנוּתוֹ שֶׁל הַנּוֹעֵל אוֹתָן, בָּאָה לִידֵי בִּטּוּי בְּכָךְ שֶׁהֵן מְרוֹמְמוֹת אֶת הַנּוֹעֵל אוֹתָן, לִהְיוֹת קִמְעָה מֵעַל הַקַּרְקַע, וְגוֹרְמוֹת לְחַיִץ בֵּינוֹ לְבֵין עֲפַר הָאֲדָמָה - סֵמֶל הַחָמְרִיּוּת. עַד עֶצֶם הַיּוֹם הַזֶּה יֶשְׁנָם עוֹבְדֵי אֱלִילִים הַמַּקְפִּידִים לְהִתְחַבֵּר לֶאֱלִילֵיהֶם דַּוְקָא כְּשֶׁהֵם יְחֵפִים וְדוֹרְכִים עַל הָאֲדָמָה לְלֹא חֲצִיצָה, וְאַף לִישׁוֹן דַּוְקָא עַל הַקַּרְקַע לְלֹא מִחְצֶלֶת אוֹ סָדִין, וּמְכַנִּים אֶת הָאֲדָמָה בְּשֵׁמוֹת שֶׁל כָּבוֹד, כְּגוֹן 'אִמָּא-אֲדָמָה'. הֵם עוֹרְכִים טְקָסִים שֶׁל הִצָּמְדוּת לַקַּרְקַע וְהִתְחַבְּרוּת אֶל הָאֲדָמָה, אֶל הַטִּבְעִיּוּת וְאֶל הַשִּׁחְרוּר מִמּוּסָר, עֲרָכִים, בּוּשָׁה, צְנִיעוּת וּשְׁבִירַת כָּל שְׁאָר אֳפַנֵּי הִסְתַּיְּגוּיוֹת טִבְעִיּוֹת שֶׁל בְּנֵי אָדָם מְחֻנָּכִים. כָּל זֶה מוֹכִיחַ שֶׁנְּעִילַת הַנַּעֲלַיִם אֵינָהּ רַק עִנְיָן שֶׁל שְׁמִירָה מִקּוֹץ, מַסְמֵר וּזְכוּכִית שְׁבוּרָה, אֶלָּא תַּפְקִיד הַנַּעַל נַעֲלֶה יוֹתֵר, וְהִיא אֲמוּרָה לְרוֹמֵם וּלְנַתֵּק מֵהָאֲדָמָה, וּלְאַפְשֵׁר לָאָדָם לְהַמְרִיא - לַגֹּבַהּ וְלַמֶּרְחָבִים.

אָנוּ נוֹתְנִים עֹז לְטוֹב וּלְרַע

וְהָנֵי מִילֵּי =כָּל הַדְּבָרִים הַלָּלוּ, דְּהַיְנוּ: שֵׁשׁ הַהִסְתַּיְּגוּיוֹת: א.עָפָר. ב.רֹק. ג.שֶׁמֶשׁ. ד.פְּסִיעוֹת. ה.חֲמוֹר. ו.נַעֲלַיִם, הֵן רַק הֵיכָא =בְּמָקוֹם דְּלֵיכָּא לְמֵיחַשׁ =שֶׁאֵין לַחְשֹׁשׁ לִכְשָׁפִים, אֶלָּא לָרוּחַ הָרָעָה הָרְגִילָה הַשּׁוֹכֶנֶת בַּשְּׁלוּלִיּוֹת, הִיא אֵינָהּ מַזִּיקָה בְּאֶחָד מִתְּנָאִים אֵלֶּה. אֲבָל הֵיכָא דְּאִיכָּא לְמֵיחַשׁ =הֵיכָן שֶׁיֵּשׁ חֲשָׁשׁ לִכְשָׁפִים שֶׁאֲנָשִׁים רָעִים עוֹשִׂים בְּכַוָּנָה תְּחִלָּה, שָׁם שׁוֹנִים הַחֻקִּים לַחֲלוּטִין, אַף עַל גַּב דְּאִיכָּא כָּל הָנֵי =שֶׁיֵּשׁ אֶת כָּל שֵׁשֶׁת הַתְּנָאִים, לַמְרוֹת כֵּן חַיְשִׁינָן =יֵשׁ לַחְשֹׁשׁ, כִּי כָּל הַהִסְתַּיְּגוּיוֹת נוֹבְעוֹת מֵהָעֻבְדָּה שֶׁבֵּין בְּנֵי הָאָדָם וּבֵין הַשֵּׁדִים יֵשׁ נֶתֶק טִבְעִי, וְהַקָּבָּ"ה הֶעֱנִיק לָאָדָם שְׁלִיטָה עַל הָעוֹלָם (בראשית א/כח), עַל כֵּן לֹא יְכוֹלִים הַשֵּׁדִים לִזּוֹם קֶשֶׁר עִם בְּנֵי אָדָם, וּלְיַצֵּר לְעַצְמָם מְקוֹמוֹת שְׁלִיטָה. אֲבָל כַּאֲשֶׁר הָאָדָם בְּעַצְמוֹ עוֹסֵק בְּעִנְיְנֵי טֻמְאָה וְכִשּׁוּף, וְנוֹתֵן גִּבּוּי לַפְּעִילוּת הַשְּׁלִילִית שֶׁל הַשֵּׁדִים וְהַכְּשָׁפִים, בְּמִקְרֶה זֶה הֵם מְקַבְּלִים עֹז וְכֹחַ לִפְרֹץ אֶת מִסְגַּרְתָּם הַמְצֻמְצֶמֶת, וּמִתְאַפְשֵׁר לָהֶם לְהִתָּפֵס בִּדְבָרִים שֶׁבְּדֶרֶךְ הַטֶּבַע אֵין הֵם נִתְפָּסִים, וּכְשֶׁהֵם נֶאֱחָזִים בִּדְבַר-מָה, הַנֶּזֶק שֶׁהֵם יְכוֹלִים לְעוֹלֵל הוּא מַמָּשִׁי. מַקְבִּיל לַנֶּאֱמַר עַל צַד הַקְּדֻשָּׁה: "תְּנוּ עֹז לֵאלֹקִים" (תהילים סח/לה), כְּלוֹמַר: בִּידֵי הָאָדָם הֻפְקַד הַכֹּחַ לְהַפְעִיל אֶת הַמַּעֲרָכוֹת וְהַהַנְהָגוֹת שֶׁל הַקָּבָּ"ה (נפה"ח א/ג). בְּדִיּוּק בְּאוֹתוֹ אֹפֶן פּוֹעֵל גַּם הַ"סִּטְרָא אַחֲרָא" הַמְנֻגָּד לַקְּדֻשָּׁה, שֶׁהֲרֵי "זֶה לְעֻמַּת זֶה עָשָׂה הָאֱלֹקִים" (קהלת ז/יד), לָכֵן הֵיכָן שֶׁהָאָדָם עַצְמוֹ נוֹתֵן גִּבּוּי לִדְבָרִים שְׁלִילִיִּים, יֵשׁ לַשֵּׁדִים עַזּוּת וְעָצְמָה לְהַזִּיק מֵעֵבֶר לַכְּלָלִים הַמְּבֹאָרִים לְעֵיל. כְּמוֹ שֶׁהָיָה עִם הַהוּא גַּבְרָא =הָאָדָם הַהוּא דְּרָכֵיב חַמְרָא =שֶׁהָיָה רוֹכֵב עַל חֲמוֹר, וְגַם סַיֵּם מְסַנֵּי =נָעַל נַעֲלָיִם, הֲרֵי שֶׁהוּא עָשָׂה שְׁתֵּי פְּעֻלּוֹת מֶנַע, וְכָךְ הוּא עָבַר מֵעַל מַיִם שְׁפוּכִים, אֲבָל זֶה לֹא עָזַר לוֹ, כִּי הִתְכַּוְּצוּ וְגִמּוּד =הִתְגַּמְּדוּ מְסַנֵּי =נְעָלָיו, וְצָווּ כַּרְעֵיהּ =הִתְנַפְּחוּ רַגְלָיו, כִּי הַמָּקוֹם הַהוּא הָיָה מְיֹעָד לַכְּשָׁפִים. אִם גַּם הַנַּעֲלַיִם הִתְכַּוְּצוּ וְגַם הָרַגְלַיִם הִתְנַפְּחוּ, הֲרֵי שֶׁרַק בְּנִתּוּחַ מֻרְכָּב אֶפְשָׁר הָיָה לְשַׁחְרֵר לוֹ אֶת הַנַּעַל שֶׁנִּבְלְעָה בְּתוֹךְ הָרֶגֶל.

5 דְּבָרִים שֶׁלֹּא עוֹבְרִים בֵּינֵיהֶם

תָּנוּ רַבָּנָן: יֶשְׁנָם שְׁלֹשָׁה דְּבָרִים שֶׁבָּהֶם לֹא מְמַצְּעִין =לֹא מְאַפְשְׁרִים לוֹ לִהְיוֹת בְּאֶמְצַע, דְּהַיְנוּ: שֶׁהוּא יַעֲבֹר בֵּין שְׁנַיִם מֵאִתָּנוּ, וְלֹא מִתְמָצְעִין =שֶׁאָנוּ לֹא נִהְיֶה בְּאֶמְצַע שֶׁלָּהֶם, שֶׁלֹּא נוֹתְנִים לְאֶחָד מֵאִתָּנוּ לַעֲבֹר בֵּין שְׁנַיִם מֵהֶם, כְּדֵי שֶׁלְּכָל דָּבָר יִהְיוּ אֶת הַגְּבוּלוֹת הַבְּרוּרִים שֶׁלּוֹ - "דָּבָר דָּבֻר עַל אָפְנָיו" (משלי כה/יא). כְּפִי שֶׁהִגְדִּיר זֹאת אִיּוֹב שֶׁהַכֹּחוֹת הַשּׁוֹנִים הַמְגֻוָּנִים וְהַמֻּרְכָּבִים בַּבְּרִיאָה - כָּל אֶחָד יִהְיֶה בִּמְקוֹמוֹ, שֶׁלֹּא יִהְיֶה חִכּוּךְ בֵּינֵיהֶם, וְאָמַר: "עֹשֶׂה שָׁלוֹם בִּמְרוֹמָיו" (איוב כה/ב), "שָׁלוֹם" הַמַּתְחִיל בַּמָּרוֹם, מִשְׁתַּלְשֵׁל לְאֹרֶךְ כָּל הָרְבָדִים, עַד שֶׁבָּא לִידֵי בִּטּוּי מַעֲשִׂי הַנִּרְאֶה בְּאֹפֶן בָּרוּר בַּטֶּבַע הַפּוֹעֵל בְּתֵאוּם מֻחְלָט עַל מֵי-מְנוּחוֹת, מִתּוֹךְ יַחֲסֵי תְּלוּת הֲדָדִיִּים מֻשְׁלָמִים [=סִימְבְּיוֹזָה]. בְּשׁוֹנֶה מִשְּׁאָר כָּל הַכֹּחוֹת, קִבֵּל הָאָדָם שִׁלְטוֹן עַל הַטֶּבַע וְיָכוֹל לְשַׁנּוֹתוֹ, עַל כֵּן הִזְהִיר הַקָּבָּ"ה אוֹתוֹ שֶׁלֹּא יְקַלְקֵל אֶת הָעוֹלָם וְלֹא יַחְרִיב אוֹתוֹ (קה"ר ז/יט). 'כִּלְאַיִם' הוּא דֻּגְמָא לְאוֹתָהּ אַזְהָרָה שֶׁלֹּא לְשַׁבֵּשׁ אֶת מַעַרְכוֹת הָעוֹלָם, כְּפִי שֶׁנֶּאֱמַר: "אֶת חֻקֹּתַי תִּשְׁמֹרוּ [=לֹא לְהַשְׁחִית אֶת חֻקֵּי הָעוֹלָם וּמַעַרְכוֹתָיו הַשּׁוֹנִים]; בְּהֶמְתְּךָ לֹא תַרְבִּיעַ כִּלְאַיִם, שָׂדְךָ לֹא תִזְרַע כִּלְאָיִם, וּבֶגֶד כִּלְאַיִם - שַׁעַטְנֵז לֹא יַעֲלֶה עָלֶיךָ" (ויקרא יט/יט. ראה דברים כא/יא). וְכֵן "לֹא תַחֲרֹשׁ בְּשׁוֹר וּבַחֲמֹר יַחְדָּו" (דברים כב/י). כְּמוֹ-כֵן לֹא לְבַשֵּׁל בָּשָׂר בְּחָלָב, לֹא לֶאֱכֹל אֶת הַתַּבְשִׁיל וְלֹא לֵהָנוֹת מִמֶּנּוּ (שמות כג/יט, לד/כו, דברים יד/כא). אֵלֶּה דֻּגְמָאוֹת שֶׁל תַּעֲרֹבֶת שֶׁמְּנִיבָה תּוֹצָאָה גְּרוּעָה לְעַצְמָהּ וְלַסְּבִיבָה.

לֹא מְמַצְּעִים וְלֹא מִתְמַצְּעִים

אֵלּוּ הֵן הַדְּבָרִים שֶׁצְּרִיכִים לִהְיוֹת מֻגְדָרִים בִּפְנֵי עַצְמָם, שֶׁלֹּא נִתְעָרֵב בֵּינֵיהֶם וְשֶׁהֵם לֹא יִתְעָרְבוּ בֵּינֵינוּ.

א - הַדֶּקֶל, אֲשֶׁר קַיָּם חֲשָׁשׁ סָבִיר שֶׁבְּצַמַּרְתּוֹ שׁוֹכְנִים כֹּחוֹת בִּלְתִּי רְצוּיִים. שְׁנֵי אֲנָשִׁים הַהוֹלְכִים יַחְדָּו וְהִנֵּה דֶּקֶל בַּדֶּרֶךְ, שֶׁהֵם לֹא יִתְפַּלְּגוּ אֶחָד לְכָאן וְאֶחָד לְכָאן. וְכֵן אִישׁ אֶחָד שֶׁלֹּא יַעֲבֹר בֵּין שְׁנֵי דְּקָלִים יְחִידִים שֶׁאֵינָם צוֹמְחִים בְּחֹרְשָׁה רַבַּת דְּקָלִים. יֵשׁ אֶפְשָׁרוּת לְנַסּוֹת לְהַצִּיעַ סְבָרָה לְאִסּוּר זֶה, כְּמוֹ-כֵן אֶפְשָׁר אוּלַי לִתְפֹּס שֵׁד וְלִשְׁאֹל אוֹתוֹ, אֲבָל לְמַעֲשֶׂה עָלֵינוּ לִפְסֹל גַּם אֶת הַהַצָּעָה הַזּוֹ וְגַם אֶת הַהַצָּעָה הַזּוֹ, כִּי לֹא הַסְּבָרוֹת פּוֹעֲלוֹת כָּאן, אֶלָּא הָעֻבְדּוֹת. לַחֲזַ"ל הָיָה רוּחַ הַקֹּדֶשׁ, וְכֵן הִתְבּוֹנְנוּת שֶׁל סְטָטִיסְטִיקָה, וּבְטוּב לִבָּם הִצִּיעוּ לִזְהִירִים שֶׁלֹּא לַחֲזֹר עַל הַטָּעוּת שֶׁל קַלֵּי-דַּעַת, שֶׁחָשְׁבוּ: "אִם לֹא רוֹאִים סַכָּנָה, אָז כַּנִּרְאֶה שֶׁזֶּה לֹא נוֹרָא".

ב - וְהַכֶּלֶב, לֹא מְאַפְשְׁרִים לוֹ לַעֲבֹר בֵּין שְׁנֵי אֲנָשִׁים הַהוֹלְכִים יַחְדָּו, וְכֵן אֵין לָאִישׁ אֶחָד לַעֲבֹר בֵּין שְׁנֵי כְּלָבִים. אֶת הַכֶּלֶב לֹא אוֹפֶפֶת רוּחַ יוֹתֵר טְמֵאָה מֵאֲשֶׁר אֶת הַחֲמוֹר וְהַסּוּס, וְאַף עַל פִּי כֵן בִּקְבוּצַת עוֹבְרֵי-דֶּרֶךְ, שֶׁחֲמוֹר, סוּס וְכֶלֶב מִתְלַוִּים אֵלֶיהָ, מֵהַשְּׁנַיִם הָרִאשׁוֹנִים לֹא צָרִיךְ לְהִזָּהֵר וּמֵהַשְּׁלִישִׁי כֵּן.

ג - וְהָאִשָּׁה, שֶׁלֹּא תַּעֲבֹר בֵּין שְׁנֵי אֲנָשִׁים וְאִישׁ אֶחָד שֶׁלֹּא יַעֲבֹר בֵּין שְׁתֵּי נָשִׁים, דַּוְקָא כַּאֲשֶׁר יֵשׁ קֶשֶׁר בֵּין שְׁתֵּי הַנָּשִׁים, אוֹ שֶׁיֵּשׁ קֶשֶׁר בֵּין שְׁנֵי הַגְּבָרִים, אֲבָל לְלֹא אוֹתוֹ קֶשֶׁר, אֶלָּא אִשָּׁה אַחַת עוֹמֶדֶת בְּצַד זֶה שֶׁל הָרְחוֹב, וְהַשְּׁנִיָּה בַּצַּד הַשֵּׁנִי לְלֹא כָּל קֶשֶׁר בֵּינֵיהֶן, אֵין אִסּוּר לַעֲבֹר בַּתָּוֶךְ (שמירת הגוף והנפש סי' קי"א). אִלּוּ הָיָה אָסוּר לַעֲבֹר גַּם כַּאֲשֶׁר אֵין קֶשֶׁר בֵּינֵיהֶם, נִתַּן הָיָה לְהָנִיחַ שֶׁזֶּה קָשׁוּר לְהִלְכוֹת צְנִיעוּת, זֶה אָמְנָם סָעִיף חָשׁוּב וְעֶקְרוֹנִי, אֲבָל כָּאן הַנִּדּוֹן הוּא עַל עִרְבּוּב לֹא נָכוֹן בֵּין שְׁנֵי כֹּחוֹת הַיּוֹצֵר 'שָׂדֶה' מְשֻׁתָּף הַדּוֹמֶה לַאֲבוּקָה הַנּוֹצֶרֶת מִפְּתִילוֹת אֲחָדוֹת הַבּוֹעֲרוֹת קָרוֹב זוֹ לְזוֹ, הָרֵיאַקְצְיָה שֶׁנּוֹצֶרֶת אֵינָהּ מְטִיבָה לֹא עִם אֵלֶּה וְלֹא עִם אֵלֶּה. עַל כֵּן אַל לָהּ לְאִשָּׁה לְהִכָּנֵס לִ"שְׂדֵה אֲנָשִׁים", וְלֹא לָאִישׁ לְהִכָּנֵס לִ"שְׂדֵה נָשִׁים".

ד - וְיֵשׁ אוֹמְרִים: אַף חֲזִיר, גַּם כֵּן לֹא נוֹתְנִים לוֹ לַעֲבֹר בֵּין שְׁנֵי אֲנָשִׁים אוֹ בֵּין שְׁתֵּי נָשִׁים, וְאֵין לְאָדָם לַעֲבֹר בֵּין שְׁנֵי חֲזִירִים. אַחַת הָרַבָּנִיּוֹת שֶׁרָאֲתָה בְּשִׁטְחִיּוּת הֲלָכָה זוֹ, הִתְלוֹנְנָה בְּאָזְנֵי בַּעֲלָהּ עַל הַדִּמּוּי שֶׁבֵּין אִשָּׁה לַחֲזִיר, וּבַעֲלָהּ פָּקַח אֶת עֵינֶיהָ וְהָרְאָה לָהּ שֶׁהַדִּמּוּי הוּא דַּוְקָא בֵּין אִישׁ לַחֲזִיר, שֶׁהֲרֵי בִּמְפֹרָשׁ נֶאֱסַר עַל הָאִשָּׁה לַעֲבֹר בֵּין שְׁנֵי גְּבָרִים וּבֵין שְׁנֵי חֲזִירִים, אֲבָל לְמַעֲשֶׂה אֵין כָּאן שׁוּם דִּמּוּי, אֶלָּא רַק זְהִירוּת שֶׁלֹּא תִּהְיֶינָה הִתְנַגְּשׁוּיוֹת בֵּין סוּגֵי הִלָּה שׁוֹנִים לַחֲלוּטִין.

ה - וְיֵשׁ אוֹמְרִים: אַף הַנָּחָשׁ, גַּם אֶצְלוֹ תְּקֵפִים כְּלָלִים אֵלֶּה. כְּשֶׁאָנוּ רוֹאִים אֶת זֶה כָּאן, זֶה נִרְאֶה לֹא כָּל-כָּךְ מְצִיאוּתִי, מִי עוֹבֵר בֵּין נְחָשִׁים? הֵיכָן עוֹבְרִים נְחָשִׁים בֵּינֵנוּ? אֲבָל יֶשְׁנָם הַרְבֵּה נְחָשִׁים בִּלְתִּי אַרְסִיִּים שֶׁאֵינָם מְסֻכָּנִים לִבְנֵי אָדָם. הַמְזַהִים אוֹתָם בְּוַדָּאוּת יַרְשׁוּ לָהֶם לַעֲבֹר בְּקִרְבָתָם, אֲבָל צָרִיךְ לְהִזָּהֵר לַעֲבֹר נָכוֹן וּלְאַפְשֵׁר לָהֶם לַעֲבֹר נָכוֹן.

תִּקּוּן לִפְגָמֵי הָעִרְבּוּב

הַחִכּוּךְ שֶׁנִּגְרַם עֵקֶב חֲדִירָה לֹא טִבְעִית לְתוֹךְ הָאֵזוֹר שֶׁל כֹּחַ מְנֻגָּד, עָלוּל לִפְגֹּם וְלִפְגֹּעַ לֹא רַק מִבְּחִינָה רוּחָנִית, אֶלָּא גַּם בְּאֹפֶן פִיזִי וַאֲפִלּוּ קָשֶׁה, כְּגוֹן עַל יְדֵי מַחֲלוֹת מִסְתּוֹרִיּוֹת שֶׁאֵין הֶסְבֵּר לְהוֹפָעָתָן. קְרוֹבַת מִשְׁפָּחָה טָעֲנָה בְּאָזְנֵי הֶחָזוֹן אִי"שׁ זַ"ל שֶׁקָּשֶׁה לָהּ לְהִזָּהֵר שֶׁלֹּא לַעֲבֹר בֵּין שְׁנֵי גְּבָרִים, וְעָנָה לָהּ: "וְכִי לְתוֹךְ הָאֵשׁ הָיִית נִכְנֶסֶת" (הנהגות חזו"א כ"ט). בָּרוּר שֶׁהַנִּכְשָׁל בְּדָבָר חָמוּר זֶה, חַיָּב לִמְצֹא מָזוֹר לְסַכָּנָתוֹ, עַל כֵּן מְבַקְּשִׁים חֲזַ"ל פִּתְרוֹן וְשׁוֹאֲלִים: וְאִם מְמַצִּיעִינְהוּ =הָיָה כָּזֶה אֶמְצַע, וּמִישֶׁהוּ עָבַר בְּאֹפֶן בִּלְתִּי מַתְאִים, מֶה עָלָיו לַעֲשׂוֹת וּמַאי תַּקַּנְתֵּיהּ? =כֵּיצַד יְתַקֵּן? הַחֲכָמִים לֹא שָׁאֲלוּ: "הַאִם יֵשׁ תַּקָּנָה", כִּי הָיָה בָּרוּר לָהֶם שֶׁחַיָּב לִהְיוֹת פִּתְרוֹן לְכָזוֹ בְּעָיָה. זֶה לֹא דּוֹמֶה לְמִי שֶׁכָּרַת אֶצְבַּע בְּלִי כַּוָּנָה, שֶׁאַף אֶחָד לֹא יִשְׁאַל: "מַה תַּקָּנָתוֹ", כִּי הַתַּקָּנָה הַיְּחִידָה הִיא לִשְׁמֹר עַל תֵּשַׁע הָאֶצְבָּעוֹת שֶׁנּוֹתְרוּ לוֹ, אֲבָל מִכֵּיוָן שֶׁבִּרְשׁוּת הָרַבִּים יֵשׁ הַרְבֵּה גְּבָרִים וְהַרְבֵּה נָשִׁים, מִמֵּילָא גַּם הַזְּהִירִים עֲלוּלִים לְהִכָּשֵׁל לְעִתִּים רְחוֹקוֹת, לָכֵן לֹא יָכוֹל לִהְיוֹת שֶׁלֹּא יִהְיֶה פִּתְרוֹן לְנֶזֶק מָצוּי וְשָׁכִיחַ. אָמַר רַב פַּפָּא: אָכֵן יֵשׁ לַחַשׁ וְקָמֵעַ שֶׁבְּכֹחוֹ לְבַטֵּל אֶת הַהַשְׁפָּעָה הָרָעָה, עַל יְדֵי שֶׁהַנִּפְגָּע לִיפְתַח =יִפְתַּח בְּפָסוּק הַמַּתְחִיל בַּמִּלָּה: "אֵ-ל", וִיסַיֵּם בְּפָסוּק הַמִּסְתַּיֵּם בְּ"אֵ-ל". כְּגוֹן: "אֵל מוֹצִיאָם מִמִּצְרָיִם כְּתוֹעֲפֹת רְאֵם לוֹ. כִּי לֹא נַחַשׁ בְּיַעֲקֹב וְלֹא קֶסֶם בְּיִשְׂרָאֵל, כָּעֵת יֵאָמֵר לְיַעֲקֹב וּלְיִשְׂרָאֵל מַה פָּעַל אֵ-ל" (במדבר כג/כב-כג). אִי נָמֵי =אוֹ לִיפְתַח בְּפָסוּק הַמַּתְחִיל בַּמִּלָּה: "לֹא", וִיסַיֵּם בְּ"לֹא", כְּגוֹן: "לֹא אִישׁ אֵ-ל וִיכַזֵּב, וּבֶן אָדָם וְיִתְנֶחָם, הַהוּא אָמַר וְלֹא יַעֲשֶׂה? וְדִבֶּר וְלֹא יְקִימֶנָּה? הִנֵּה בָרֵךְ לָקָחְתִּי, וּבֵרֵךְ וְלֹא אֲשִׁיבֶנָּה" (במדבר כג/יט. רש"י כאן). שְׁתֵּי הַדֻּגְמָאוֹת לְקוּחוֹת מִתּוֹךְ דְּבָרָיו שֶׁל בִּלְעָם, שֶׁקּוֹסֵם וּמְכַשֵּׁף גָּדוֹל מִמֶּנּוּ לֹא הָיָה בָּעוֹלָם, כָּל פְּסוּקָיו הֵם קְלָלוֹת שֶׁהַקָּבָּ"ה הֲפָכָם לִבְרָכָה, כַּנֶּאֱמַר: "וַיַּהֲפֹךְ ה' אֱלֹקֶיךָ לְּךָ אֶת הַקְּלָלָה לִבְרָכָה כִּי אֲהֵבְךָ ה' אֱלֹקֶיךָ" (דברים כג/ו). עַל כֵּן לֹא תִּתָּכֵן דֶּרֶךְ יְעִילָה יוֹתֵר לַהֲפֹךְ פְּגָמִים, קִלְקוּלִים וְסַכָּנוֹת לְטוֹבָה וְלִבְרָכָה, מֵהַדֶּרֶךְ שֶׁבָּהּ עָשָׂה זֹאת הַקָּבָּ"ה בְּעַצְמוֹ.

פְּגָמֵי עִרְבּוּב מְסֻכָּנִים

אִם הָנֵי בִּי תְּרֵי =שְׁנֵי בְּנֵי אָדָם דַּהֲווּ יָתְבִי =שֶׁיָּשְׁבוּ, וּפְסָקָהּ =עָבְרָה אִשָּׁה נִדָּה בֵּינַיְיהוּ =בֵּינֵיהֶם, זֶה יוֹתֵר חָמוּר מֵאֲשֶׁר סְתָם אִשָּׁה, כִּי בִּסְתָם אִשָּׁה כְּשֵׁרָה וִישָׁרָה, יֵשׁ רַק עִרְבּוּב תְּחוּמִין, וְאִלּוּ כְּשֶׁהִיא נִדָּה מִצְטָרֶפֶת גַּם רוּחַ טֻמְאָה. עֲלֵיהֶם לָדַעַת שֶׁהַדָּבָר מְסֻכָּן לָהֶם בְּיוֹתֵר, אִם תְּחִלַּת נִדָּה הִיא, גְּדוֹלָה אָז הַסַּכָּנָה בְּיוֹתֵר, עַד שֶׁחָלִילָה הִיא הוֹרֶגֶת אֶת אֶחָד מֵהֶם, אָמְנָם לֹא בִּן-רֶגַע, אֲבָל לִפְעָמִים זֶה עָלוּל לִהְיוֹת מַהֵר, חָלִילָה. אָמְנָם הֵם לֹא אֲמוּרִים לָדַעַת מַה הַמַּצָּב שֶׁלָּהּ, אֲבָל הִיא בְּעַצְמָהּ מִתְעוֹרֶרֶת לְהָבִין אֶת גֹּדֶל הַנֶּזֶק שֶׁהִיא גָּרְמָה בִּשְׁגָגָה, וְתִשְׁלַח חִישׁ מַהֵר אֶת בַּעֲלָהּ אֶל שְׁנֵי אֵלֶּה, שֶׁיִּזְדָּרְזוּ לַעֲשׂוֹת אֶת הַתִּקּוּן הַדָּרוּשׁ. וְאִם סוֹף נִדָּה הִיא, פְּחוּתָה אָז הַסַּכָּנָה, אַךְ עֲדַיִן עוֹשָׂה הִיא מְרִיבָה בֵּינֵיהֶם, בֵּין שְׁנֵי אֵלֶּה שֶׁהִיא חָצְתָה אוֹתָם. מַאי תַּקַּנְתֵּיהּ? =מַה הַתַּקָּנָה? לִיפְתַח בְּ"אֵ-ל" וִיסַיֵּם בְּ"אֵ-ל". קַיֶּמֶת תּוֹפָעָה שְׁלִילִית נוֹסֶפֶת כְּתוֹצָאָה מֵעִרְבּוּב זֶה, הַגּוֹרֶמֶת לְהַפְחָתַת כֹּחַ הַזִּכָּרוֹן וְהַגְבָּרַת הַשִּׁכְחָה (הוריות יג/ב), אֲבָל הַסְּגֻלָּה הַמְבֹאֶרֶת כָּאן לֹא תּוֹעִיל לְשַׁפֵּר אֶת כֹּחַ הַזִּכָּרוֹן שֶׁנִּפְגַּם (מהרש"א הוריות יג/ב: "והעובר").

אֵין מְכַשֵּׁף חִיּוּבִי

הָנֵי תַּרְתִּי נְשֵׁי =שְׁתֵּי נָשִׁים אֵלֶּה דְּיָתְבָן =הַיּוֹשְׁבוֹת בְּפָרָשַׁת דְּרָכִים - חֲדָא בְּהַאי גִּיסָא דִּשְׁבִילָא =אַחַת בְּצִדּוֹ הָאֶחָד שֶׁל הַשְּׁבִיל, וַחֲדָא בְּהַאי גִּיסָא =וְהַשְּׁנִיָּה בְּצִדּוֹ הָאַחֵר שֶׁל הַשְּׁבִיל, וּמִתְכַּוְנָן אַפַּיְיהוּ לַהֲדָדֵי =וְהֵן מְכַוְנוֹת אֶת פְּנֵיהֶן אַחַת מוּל הַשְּׁנִיָּה, שֶׁלֹּא יַעֲלֶה עַל דַּעְתְּךָ שֶׁבְּמִקְרֶה יוֹשְׁבוֹת הֵן בְּאֹפֶן זֶה, אֶלָּא הַנְּהִי =נָשִׁים אֵלֶּה וַדַּאי בִּכְשָׁפִין עַסְקָן =עֲסוּקוֹת בִּכְשָׁפִים וּמְנַסּוֹת לְהַדְבִּיק אֵיזוֹשֶׁהִי רוּחַ טֻמְאָה עַל הָעוֹבְרִים וְשָׁבִים. מִי שֶׁלֹּא רָאָה יָכוֹל לְהַמְשִׁיךְ וְכָל רָעָה לֹא תְּאֻנֶּה לוֹ, אֲבָל מִי שֶׁרָאָה שֶׁלֹּא יְזַלְזֵל, אֶלָּא יְחַפֵּשׂ כֵּיצַד לָסוֹב עַל עֲקֵבָיו וְלִמְצֹא דֶּרֶךְ חִלּוּפִית. הַמַּעֲשִׂים שֶׁלָּהֶן לֹא תָּמִיד נוֹבְעִים מֵרֹעַ-לֵב, יֶשְׁנָן תְּמִימוֹת וְטִפְּשׁוֹת הַמַּאֲמִינוֹת שֶׁצָּרִיךְ לְסוֹפֵף אֶת הֶהָמוֹן לַחֲסוֹת בְּצֵל אֶנֶרְגִיָּה בֵּין-כּוֹכָבִית, אוֹ לְחַבֵּר אוֹתָם לְהִלַּת חֵן, לְקוֹסְמוּס רַחֲמִים, הוֹלִיסְטִיּוּת בְּרִיאָה וּשְׁאָר מִשְׁפָּטִים מִסּוּג זֶה שֶׁמְּלַמְּדוֹת הַכַּשְׁפָנִיּוֹת הַזְּקֵנוֹת אֶת הַצְּעִירוֹת. הַצַּד הַשָּׁוֶה שֶׁבָּהֶן שֶׁאֵין בְּכָל הַהֶבֶל הַזֶּה אֲפִלּוּ גַּרְגִּיר אֶחָד קָטָן שֶׁל תּוֹעֶלֶת, אֲבָל נְזָקִים רַבִּים וּמַשְׁמָעוּתִיִּים הֵן מַצְלִיחוֹת לְחוֹלֵל הֵן לַנֶּפֶשׁ וְהֵן לַגּוּף.

לִבְרֹחַ מִכִּשּׁוּף

בְּשׁוּם פָּנִים וָאֹפֶן לָא לִיחְלִיף בֵּינַיְיהוּ =לֹא לַעֲבֹר בֵּינֵיהֶן, כִּי קַיָּם חֲשָׁשׁ סָבִיר שֶׁהֵן תַּצְלֵחְנָה לְהַדְבִּיק חֵלֶק מֵהַטֻּמְאָה שֶׁהֵן מְפַזְּרוֹת עַל הָעוֹבְרִים וְשָׁבִים, וְזֶה פּוֹגֵעַ לְרָעָה גַּם מִבְּחִינָה רוּחָנִית, גַּם מִבְּחִינָה נַפְשִׁית וְגַם מִבְּחִינָה פִיזִית. הַנִּקְלָע לְכָזוֹ מַלְכֹּדֶת מַאי תַּקַּנְתֵּיהּ? =מַה הַתַּקָּנָה שֶׁלּוֹ? אִי אִיכָּא דַּרְכָּא אַחֲרִינָא =אִם יֵשׁ דֶּרֶךְ אַחֶרֶת, שֶׁיִּסּוֹב עַל עֲקֵבָיו וְשֶׁלֹּא יֶחֱצֶה אֶת שֶׁטַח הַשְּׁלִיטָה שֶׁלָּהֶן. לֹא בָּרוּר אִם עָלָיו לַעֲשׂוֹת כֵּן אֲפִלּוּ אִם גִלָּה אֶת "שְׂדֵה הַכִּשּׁוּף" אַחַר שֶׁכְּבָר עָבַר יוֹתֵר מֵחֲצִי, וְאִם יַחְזֹר, הוּא יִהְיֶה יוֹתֵר הַרְבֵּה זְמַן בְּתוֹכוֹ, אוּלַי בְּכָל זֹאת עָדִיף כָּךְ מֵאֲשֶׁר לַחֲצוֹת אֶת כָּל הַשֶּׁטַח, כִּי אוּלַי הַפְּגִיעָה הִיא רַק כְּשֶׁעוֹבְרִים אֶת כָּל הַשֶּׁטַח מִקָּצֶה לְקָצֶה. מֵאִידָךְ יִתָּכֵן שֶׁשֶּׁטַח הַפְּגִיעָה הוּא כְּמוֹ חוּט דַּק שֶׁל טֻמְאָה, הַמְּקַשֵּׁר בֵּין שְׁתֵּי הַנָּשִׁים בְּקַו יָשָׁר, מִמֵּילָא הַהַמְלָצָה הִיא שֶׁלֹּא לַעֲבֹר בּוֹ כְּלָל, וְאִם יַחְזֹר הֲרֵי יְקַבֵּל עוֹד חֵץ טָמֵא וְיוֹסִיף נֶזֶק כָּפוּל. עַל כֵּן צָרִיךְ שֶׁלֹּא לְהִתָּקֵל בָּאֵזוֹר, אֶלָּא לְהַעֲדִיף אֶת הַדֶּרֶךְ הָאַחֶרֶת וְלֵיזִיל בָּהּ =יֵלֵךְ בָּהּ סְחוֹר סְחוֹר, לַמְרוֹת שֶׁהִיא יוֹתֵר אֲרֻכָּה וְיוֹתֵר מְשֻׁבֶּשֶׁת.

לִסְתֹּם אֶת מַעְיַן הַטֻּמְאָה

וְאִי לֵיכָּא =אִם אֵין דַּרְכָּא אַחֲרִינָא =דֶּרֶךְ אַחֶרֶת, הוּא אֵינוֹ חַיָּב לְוַתֵּר עַל הַמָּקוֹם שֶׁאֵלָיו פָּנָיו מֻעָדוֹת. אָמְנָם אִם הָיוּ בַּדֶּרֶךְ חַיָּלֵי אוֹיֵב עִם אֶצְבַּע קַלָּה עַל הַהֶדֶק, וְזוֹ עֵת חֵרוּם שֶׁאָסוּר לְאַף אֶזְרָח לְהֵרָאוֹת בַּחוּץ, וַדַּאי שֶׁפִּקּוּחַ נֶפֶשׁ דּוֹחֶה אֶת כָּל הַדְּבָרִים הַחֲשׁוּבִים הַנִּמְצָאִים בָּעֵבֶר הַשֵּׁנִי שֶׁל הַשְּׁכוּנָה. אֲבָל לַחֲזַ"ל הָיָה בָּרוּר שֶׁהַנָּשִׁים הַלָּלוּ אֵינָן אוֹחֲזוֹת בְּנֶשֶׁק קַטְלָנִי, וְאִם צָרִיךְ לִהְיוֹת בַּצַּד הַשֵּׁנִי, וְאֵין מַסְלוּל אַחֵר, לֹא צָרִיךְ לְשַׁבֵּשׁ תָּכְנִיּוֹת אֶלָּא חַיֶּבֶת לִהְיוֹת אֶפְשָׁרוּת לִסְתֹּם אֶת מַעְיַן הַטֻּמְאָה, כְּדֵי לְהַמְשִׁיךְ אֶת שִׁגְרַת הַחַיִּים, וְאָכֵן יֶשְׁנָן כַּמָּה וְכַמָּה אֶפְשָׁרוּיוֹת יְעִילוֹת. אִי אִיכָּא =אִם יֵשׁ עוֹד אֱינִישׁ =אִישׁ בַּהֲדֵיהּ =אִתּוֹ, נִינְקְטוּ לִידַיְיהוּ =שֶׁיַּחְזִיקוּ אֶת הַיָּדַיִם זֶה לָזֶה בַּהֲדֵי הֲדָדִי =בַּהֲדָדִיּוּת, וְכָךְ נִיחְלְפֵי =יַעַבְרוּ יָד בְּיָד בְּבִטָּחוֹן אֶת שֶׁטַח הַכְּשָׁפִים. הַשְּׁנַיִם מֻגָּנִים מִכָּל כִּשּׁוּף וְרוּחַ רָעָה, לֹא רַק מִמַּה שֶׁעוֹשׂוֹת שְׁתֵּי נָשִׁים, אֶלָּא גַּם אִם אֵלֶּה שְׁתֵּי קְבוּצוֹת מִשְּׁנֵי עֶבְרֵי הַדֶּרֶךְ. הַפְּעֻלָּה שֶׁלָּהֶן תַּצְלִיחַ לְהַפִּיל רַק אֶת הַבּוֹדֵד. וְאִי לָא =אִם אֵין אִתּוֹ עוֹד אָדָם, נִימָא הָכִי =שֶׁיֹּאמַר לַחַשׁ זֶה: אַרְבַּעַת הַשֵּׁדִים שֶׁשְּׁמוֹתֵיהֶם: אַגְרַת, אַזְלַת, אוּסְיָא, בְּלוּסְיָא, כֻּלָּם מִתְקַטְּלִין =נֶהֶרְגוּ כְּבָר בְּחֵץ שֶּׁשִּׁלַּחְתִּי מִתּוֹךְ קַבֶּל =כְּלֵי קִבּוּל לִזְרִיקַת חִצִּים. אֵין צֹרֶךְ שֶׁהַכַּשְׁפָנִיּוֹת תִּשְׁמַעְנָה לַחַשׁ זֶה, כִּי הוּא אֵינוֹ פּוֹעֵל עֲלֵיהֶן, אֶלָּא מְבַטֵּל אֶת הַכֹּחַ שֶׁהֵן מַפְעִילוֹת. לַחַשׁ זֶה מוֹעִיל רַק כַּאֲשֶׁר אֵין אֶפְשָׁרוּת לִשְׁנֵי הַפִּתְרוֹנוֹת הַקּוֹדְמִים, אֲבָל מִי שֶׁיֵּשׁ לוֹ דֶּרֶךְ אַחֶרֶת וּבְכָל זֹאת בָּחַר לַעֲבֹר בְּתוֹךְ שְׂדֵה הַכְּשָׁפִים, לֹא יוֹעִיל לוֹ לְקַלֵּל אֶת הַשֵּׁדִים, וּלְסַפֵּר לָהֶם שֶׁהוּא כְּבָר הָרַג אוֹתָם, שֶׁהֲרֵי בִּבְחִירָתוֹ לַעֲבֹר שָׁם הוּא מִתְחַבֵּר אֲלֵיהֶם.

יְצִירַת קֶשֶׁר עַיִן שְׁלִילִי

הַאי מָאן דְּפָגַע בְּאִיתְּתָא =מִי שֶׁפָּגַשׁ אִשָּׁה בְּעִידְנָא דְּסָלְקָא =בְּשָׁעָה שֶׁהִיא חוֹזֶרֶת לְבֵיתָהּ מִטְּבִילַת מִצְוָה. רַבִּי יוֹחָנָן נוֹהֵג הָיָה לָשֶׁבֶת בְּכָזֶה מָקוֹם תּוֹךְ כְּדֵי שֶׁהוּא שָׁקוּעַ בְּלִמּוּד תּוֹרָה, מִבְּלִי לְהָסִיר אֶת עֵינָיו מֵהַסֵּפֶר, כְּדֵי שֶׁהַנָּשִׁים הַטְּהוֹרוֹת תִּרְאֶנָּה אֶת יָפְיוֹ וְאֶת הַתְמָדָתוֹ (ב"מ פד/א), וְזֶה עָשׂוּי לְשַׁפֵּר בִּמְאֹד אֶת הַיְּלָדִים שֶׁיִּהְיוּ לָהֶן. מֵאִידָךְ אִם בְּדִיּוּק אָז תִּפְגֹּשׁ הָאִשָּׁה בַּחֲזִיר אוֹ כֶּלֶב, כְּדַאי לָהּ לָשׁוּב וְלִטְבֹּל שֵׁנִית, כְּדֵי שֶׁלֹּא יִהְיֶה מַשֶּׁהוּ כָּל-כָּךְ גָּרוּעַ בֵּין בֵּית הַטְּבִילָה לְבֵין הַבַּיִת שֶׁלָּהּ (קצש"ע קסב/י). כַּאֲשֶׁר הָאִשָּׁה פּוֹגֶשֶׁת מַשֶּׁהוּ בְּאֶמְצַע - לֹא אֶת הַקְּדֻשָּׁה שֶׁל רַבִּי יוֹחָנָן וְלֹא טֻמְאָה שֶׁל כֶּלֶב, אֶלָּא אֶת אֶחָד מֵאַנְשֵׁי הָעִיר, וּבְשׁוֹנֶה מֵרַבִּי יוֹחָנָן שֶׁלֹּא רָאָה מְאוּמָה, כָּאן עֵינֵיהֶם נִפְגְּשׁוּ, וּשְׁנֵיהֶם רָאוּ זֶה אֶת זוֹ, הֵם חַיָּבִים לְנַתֵּק אֶת הַקֶּשֶׁר בְּטֶרֶם תַּגִּיעַ הָאִשָּׁה לְבֵיתָהּ. אָמְנָם אִם הִיא עוֹבֶרֶת לְיַד דּוּכָן שֶׁבּוֹ נִמְצָא מוֹכֵר קָבוּעַ, אֵין חֲשָׁשׁ, כִּי בְּמִקְרֶה כָּזֶה אֵין כָּל הַפְתָּעָה, כְּמוֹ-כֵן אִם הִיא כְּבָר רְחוֹקָה מִבֵּית הַטְּבִילָה, גַּם אֵין לַחְשֹׁשׁ, כִּי בְּמִקְרֶה כָּזֶה לֹא נֶחְרַת אֵיזֶשֶׁהוּ הֶלֶם בְּלֵב שְׁנֵיהֶם (תוס' ב"מ פד/א: "יתיב"). הַחֲשָׁשׁ קַיָּם רַק כַּאֲשֶׁר נוֹצַר בֵּינֵיהֶם קֶשֶׁר עַיִן חָרִיף.

הַכָּרַת הַשִּׁפְלוּת מְנַתֶּקֶת דִּמְיוֹנוֹת

אִי אִיהוּ =אִם הוּא קָדִים וּמְשַׁמֵּשׁ, אַחְדָא לֵיהּ לְדִידֵיהּ =תִּתְפֹּס אוֹתוֹ רוּחַ זְנוּנִים, שֶׁתַּשְׁפִּיעַ לְרָעָה גַּם עָלָיו, גַּם עַל מַעֲרֶכֶת חַיֵּי מִשְׁפַּחְתּוֹ וְגַם עַל יְלָדָיו שֶׁיִּקָּרְאוּ: "בְּנֵי תְּמוּרָה" (נדרים כ/ב: "בני תשע מידות"). אִי אִיהִי קָדְמָה וּמְשַׁמְּשָׁהּ - אַחְדָא לָהּ לְדִידַהּ =תִּתְפֹּס אוֹתָהּ רוּחַ זְנוּנִים, וְכָל הַדְּבָרִים הָרָעִים הַמְּנוּיִים לְעֵיל יִהְיוּ מְנָת חֶלְקָהּ וּמְנָת חֶלְקָם שֶׁל בְּנֵי מִשְׁפַּחְתָּהּ וּבֵיתָהּ. עַל-כֵּן הַפּוֹגֵשׁ צָרִיךְ לְנַתֵּק אֶת אוֹתוֹ קֶשֶׁר וְלִמְחוֹת אֶת הָרֹשֶׁם בְּאֹפֶן נָכוֹן, זֹאת שׁוֹאֲלִים הַחֲכָמִים: מַאי תַּקַּנְתֵּיהּ? =מַה הִיא הַתַּקָּנָה הַנְּכוֹנָה וְהַיְעִילָה? לֵימָא הָכִי =שֶׁיֹּאמַר פָּסוּק זֶה: "שֹׁפֵךְ בּוּז עַל נְדִיבִים, וַיַּתְעֵם בְּתֹהוּ לֹא דָרֶךְ" (תהילים קז/מ), פָּסוּק זֶה אֵינוֹ רַק לַחַשׁ, אֶלָּא בְּעִקָּר תְּפִלָּה לַקָּבָּ"ה, שֶׁיִּשְׁמֹר אוֹתוֹ מֵאוֹתָהּ רוּחַ (מהרש"א). כְּדַאי גַּם אֶת הַפָּסוּק: "שׁוֹפֵךְ בּוּז עַל נְדִיבִים וּמְזִיחַ אֲפִיקִים רִפָּה" (איוב יב/כא. ש"ך יו"ד קצח/סא). בִּשְׁנֵי מְקוֹמוֹת רוֹאִים אָנוּ שֶׁה' עָתִיד לִשְׁפֹּךְ בּוּז עַל נְדִיבִים, וּמֵאֲלֶיהָ עוֹלָה הַשְּׁאֵלָה: "מֵהֵיכָן הוֹפִיעַ הַנָּדִיב לְפֶתַע". כְּמוֹ כֵן: "לָמָּה וּמַדּוּעַ לְבַזּוֹתוֹ"? כָּבוֹד רַב מַגִּיעַ לְנָדִיב! הַתְּשׁוּבָה שֶׁלֹּא מְדֻבָּר בִּנְדִיב-לֵב הַמַּעֲנִיק מָזוֹן וְצֵידָה לַעֲנִיִּים, אֶלָּא נִשּׂוּאִים שְׁלִילִיִּים מֻגְדָרִים בַּתּוֹרָה 'חֶסֶד' (ויקרא כ/יז), בִּגְלַל שֶׁלְּאָדָם הָרִאשׁוֹן הָיוּ בָּנִים וּבָנוֹת (בראשית ה/ד), וְאִלּוּ לֹא הָיוּ בָּנָיו נוֹשְׂאִים אֶת אַחְיוֹתֵיהֶם, לֹא יָכוֹל הָיָה לִהְיוֹת לָעוֹלָם קִיּוּם, עַל כֵּן עָשָׂה הַקָּבָּ"ה עִמָּם חֶסֶד, וְהִתִּיר לָאָחִים לָשֵׂאת אֲחָיוֹת (סנהדרין נח/ב). הַנּוֹאֵף מַטְעֶה אֶת עַצְמוֹ שֶׁהוּא מְפַזֵּר חֲסָדִים, וְהַמִּקְרָא מַבְטִיחַ שֶׁעַל כָּאֵלֶּה נְדִיבֵי-לֵב שְׁלִילִיִּים יִשְׁפֹּךְ ה' בּוּז. מִי שֶׁמִּתְעוֹרֵר לְהָבִין אֶת זֶה בְּעוֹד-מוֹעֵד, עֶצֶם הַהַכָּרָה בְּשִׁפְלוּת הָרְדִיפָה אַחַר תַּאֲווֹת, מְנַתֶּקֶת אֶת שְׁנֵיהֶם מִקֶּשֶׁר מְזֻיָּף כָּזֶה, וְשׁוּם בּוּז לֹא עָתִיד לְהִשָּׁפֵךְ עָלָיו.

חֲשִׂיפָה לִפְגִיעוֹת בִּשְׁעַת הַשֵּׁינָה

אָמַר רַבִּי יִצְחָק לְבָאֵר פָּסוּק הוֹדָיָה שֶׁל דָּוִד הַמֶּלֶךְ, שֶׁבְּמַהֲלָךְ נְדוּדָיו הָרַבִּים הוּא נֶאֱלַץ לַעֲבֹר הַרְבֵּה מַצָּבִים קָשִׁים, וְתָמִיד בָּטַח בַּקַּבָּ"ה, הִפְקִיד בְּיָדוֹ אֶת רוּחוֹ וְיָשַׁן שְׁנַת יְשָׁרִים, שֶׁלֹּא גָּרְמָה לוֹ כָּל נֶזֶק. רַבִּי יִצְחָק בֵּאֵר אֶת דְּבָרָיו עַל פִּי מַאי דִּכְתִיב: "גַּם כִּי אֵלֵךְ בְּגֵיא צַלְמָוֶת, לֹא אִירָא רָע, כִּי אַתָּה עִמָּדִי" (תהילים כג/ד). גַּם בַּדִּמְדוּמִים, בָּדָד בַּחֹשֶׁךְ, בְּשֵׁינָה וּבְסַכָּנוֹת, אַף פַּעַם אֵינִי בּוֹדֵד וְעָזוּב. עַל אוֹתוֹ "גֵּיא צַלְמָוֶת", שֶׁדָּוִד הַמֶּלֶךְ חָשׁ בּוֹ בִּטָּחוֹן בַּה', יֵשׁ לִשְׁאֹל: בְּאֵיזֶה גֵּיא יֵשׁ מָוֶת בְּצִלּוֹ? מְשִׁיבִים הַחֲכָמִים: זֶה הַיָּשֵׁן בְּצֵל דֶּקֶל יְחִידִי, כִּי לְעֵץ הַדֶּקֶל נִמְשָׁכִים הַשֵּׁדִים וְכֹחוֹת הָרַע, וּמְקוֹמָם שֶׁל הַדְּקָלִים הוּא בַּגַּיְא, שֶׁהֲרֵי "סִמָּן לָעֳמָקִים - דְּקָלִים" (פסחים נג/א. מהרש"א).

הַשֵּׁינָה - שַׁעַר פָּתוּחַ

הַסַּכָּנָה לְהִתְחַכֵּךְ עִם עֵץ דֶּקֶל, הִיא אֲפִלּוּ בְּאֶמְצַע הַיּוֹם, כָּל-שֶׁכֵּן בַּלַּיְלָה, שֶׁזֶּהוּ זְמַן שִׁלְטוֹן הַמַּזִּיקִים. הַסַּכָּנָה הִיא אֲפִלּוּ לְמִי שֶׁעֵר, עַל אַחַת כַּמָּה וְכַמָּה אִם הוּא יָשֵׁן, אֲפִלּוּ בְּאֶמְצַע הַיּוֹם, וְעַל אַחַת כַּמָּה וְכַמָּה לְמִי שֶׁיָּשֵׁן בַּלַּיְלָה בֵּין דְּקָלִים, בְּכָךְ הוּא לֹא רַק חוֹשֵׂף אֶת עַצְמוֹ לְמַזִּיקִים, אֶלָּא הֵם מִשְׁתַּמְּשִׁים בּוֹ כְּמַסְלוּל נְחִיתָה וְהַמְרָאָה. הַשֵּׁינָה הִיא שַׁעַר כְּנִיסָה פָּתוּחַ לִרְוָחָה, בְּשֵׁינָה אָנוּ חֲשׂוּפִים. הַשֵּׂכֶל הַשּׁוֹמֵר שֶׁל הַדַּעַת בְּכַמָּה מוּבָנִים, הֵחֵל בַּמִּישׁוֹר הַפִיזִי - שֶׁלֹּא לְהִנָּזֵק וְכַלֵּה בַּמִּישׁוֹר הַנַּפְשִׁי שֶׁלֹּא לְהֵחָשֵׂף לְשִׁבּוּשִׁים, עַד הַמִּישׁוֹר הָרוּחָנִי שֶׁלֹּא לִהְיוֹת מְבֻלְבָּל. כְּמוֹ-כֵן מְסַיְּעִים כֹּחוֹת הַשֵּׂכֶל לְהַצִּיל אֶת בַּר-הַדַּעַת גַּם כַּאֲשֶׁר נִפְגָּע, זֶהוּ הַנֶּאֱמַר: "לָאָדָם יֵשׁ מַזָּל", דְּהַיְנוּ: מַלְאָךְ וְשֵׂכֶל לִשְׁמֹר עַל עַצְמוֹ (ב"ק ב/ב), וְגַם כְּשֶׁנִּפְגָּע הוּא אֵינוֹ מְמַהֵר לָמוּת (ברש"י ומאירי שם). זֹאת מִלְּבַד הָעֻבְדָה שֶׁעַל פִּי רֹחַב דַּעְתּוֹ הוּא יָכֹל לְהִשָּׁמֵר מִנְּזָקִים שֶׁלֹּא יָבֹאוּ, וּלְטַפֵּל בָּהֶם אִם הִגִּיעוּ. רֹב כֹּחוֹת הַשֵּׂכֶל מִסְתַּלְּקִים מֵהָאָדָם בְּמַצָּב שֶׁל שֵׁינָה, שֶׁהִיא "אֶחָד מִשִּׁשִּׁים בְּמִיתָה" (ברכות נז/ב). בִּזְמַן הַשֵּׁינָה אוֹבֶדֶת הֲגָנַת הַשֵּׂכֶל כִּמְעַט לְגַמְרֵי, וְרַק רַעַשׁ חָזָק אוֹ מַכָּה פִיזִית עֲשׂוּיִים לְחַבֵּר אֶת הַיָּשֵׁן חֲזָרָה אֶל הַשֵּׂכֶל, אַךְ אוֹיֵב וְנֶזֶק הַמִּתְקָרְבִים בַּלָּאט, יְכוֹלִים לְהָרַע לוֹ לְלֹא חֲשָׁשׁ. מִמֵּילָא חָשׂוּף הַיָּשֵׁן לִנְזָקִים, וְיֵשׁ צֹרֶךְ בַּהֲגָנָה מְיֻחֶדֶת לְשָׁעוֹת אֵלֶּה, כְּפִי שֶׁעָשָׂה יַעֲקֹב אָבִינוּ: "וַיִּקַּח מֵאַבְנֵי הַמָּקוֹם וַיָּשֶׂם מְרַאֲשֹׁתָיו" (בראשית כח/יא), כְּדֵי לְהָגֵן מֵחַיּוֹת רָעוֹת (רש"י ובר"ר סח/יא). כְּמוֹ-כֵן בַּמִּישׁוֹר הָרוּחָנִי נֶחֱשָׂף הַיָּשֵׁן לְ'מַזִּיקִים' וְכֹחוֹת שְׁלִילִיִּים הַנִּמְצָאִים בַּחֲלָלִים רֵיקִים, בָּתִּים חֲרֵבִים וּמְקוֹמוֹת שׁוֹמֵמִים (ברכות ג/א: "אין נכנסים לחורבה"). אֶת שִׁמְמוֹת בָּבֶל וְחֹרְבוֹתֶיהָ מַגְדִּיר הַנָּבִיא: "וּשְׂעִירִים יְרַקְּדוּ שָׁם" (ישעיהו יג/כא. ראה ברמב"ן במדבר יז/ז: "לא יזבחו לשעירים"), הַיָּשֵׁן חָשׂוּף לַחֲלוֹמוֹת חַסְרֵי-פֵּשֶׁר שֶׁחֶלְקָם הַגָּדוֹל נִשְׁכָּח, אַךְ מַשְׁאִיר רְשָׁמִים בַּנֶּפֶשׁ וּבַתַּת-מֻדָּע. אִם הֵם בָּאִים מִמְּקוֹרוֹת שְׁלִילִיִּים, נוֹתָרִים מִשְׁקְעֵי בִּלְבּוּל.

הַשֵּׁינָה - שַׁעַר לַשֵּׁדִים

הַחִבּוּר שֶׁבֵּין הַמַּזִּיקִים וּבֵין הָאָדָם מִתְבַּסֵּס עַל שָׁהוּת בַּחֲלַל רֵיק שֶׁל הַנִּמְצָא בְּחֹסֶר הֲגָנָה, בְּמָקוֹם שׁוֹמֵם שֶׁמִּחוּץ לָעִיר, וְלָכֵן צָרִיךְ לְלַוּוֹת אֶת הַיּוֹצֵא לַדֶּרֶךְ (נתיב התורה למהר"ל פרק א', ונתיב גמ"ח פ"ה). חִבּוּר נוֹסָף אֶל הַמַּזִּיקִים הוּא בַּחֲלַל רֵיק בַּנֶּפֶשׁ, שֶׁכֹּחוֹת רַע, חֵטְא, בִּלְבּוּל דִּמְיוֹן בִּלְתִּי מְצִיאוּתִי, אוֹ דֵּעוֹת כְּפִירָה וְשֶׁקֶר, בְּמִקְרִים אֵלֶּה הוֹפֵךְ הָאָדָם עַצְמוֹ לִהְיוֹת מְקוֹם מִשְׁכָּן לְמַזִּיקִים. הֵם יוֹדְעִים לְנַצֵּל חֻלְשָׁה כָּזוֹ כְּדֵי לְהִצָּמֵד אֶל הַמִּסְכֵּן (מאירי), לִפְגֹּעַ בּוֹ וּמִמֶּנּוּ לִפְגֹּעַ בַּסּוֹבְבִים. הַדֶּרֶךְ לְהִנָּצֵל מֵהֶם הִיא לְהִתְחַבֵּר אֶל חֶבֶל הַהַצָּלָה הַמִּשְׁתַּלְשֵׁל מִמְּרוֹמִים, שֶׁהוּא פְּסוּקִים מֵהַתּוֹרָה הַקְּדוֹשָׁה. לְמַעֲשֶׂה כָּל אֶחָד מֵאִתָּנוּ עָלוּל לִהְיוֹת חָשׂוּף לְמַצָּבִים בָּהֶם נֶחְלָשִׁים מַנְגְּנוֹנֵי הַהֲגָנָה בִּשְׁעַת הַשֵּׁינָה, שֶׁאָז הָעֵרָנוּת הַשִּׂכְלִית נִמְצֵאת בְּמַצָּב רָפוּי. הַשֵּׁינָה נֶחֱשֶׁבֶת כְּאַחַת מֵהַ"מְּקוֹמוֹת הַשּׁוֹמֵמִים", שֶׁהֲרֵי אֵין הַיָּשֵׁן יָכֹל לְהַעֲבִיר אֶת הַחֲלוֹמוֹת בְּ"מִסְנֶנֶת הַבִּקֹּרֶת", אֶלָּא הוּא חָשׂוּף לְסִיּוּטִים, בִּלְבּוּלִים, אִינְפוֹרְמַצְיָה מַטְעָה, דִּמְיוֹנוֹת כָּזָב, הִרְהוּרֵי-שָׁוְא, וּשְׁאָר הֲבָלִים, שֶׁאִם הָיָה עֵר, הָיָה מְגָרֵשׁ אוֹתָם וְלֹא נוֹתֵן לָהֶם מִדְרַךְ כַּף-רֶגֶל. אֲפִלּוּ גְּדוֹלֵי עוֹלָם, כְּשֶׁהֵם יְשֵׁנִים, הֵם חֲשׂוּפִים לְסַכָּנוֹת רוּחָנִיּוֹת וְלִפְגִיעָה מִמַּזִּיקִים, עַל כֵּן נִדְרֶשֶׁת שְׁמִירָה מְיֻחֶדֶת שֶׁל הַקָּבָּ"ה עֲלֵיהֶם, כְּפִי שֶׁאָמְרוּ חֲזַ"ל עַל יַעֲקֹב אָבִינוּ שֶׁכְּשֶׁיָּשַׁן, מַלְאֲכֵי הַשָּׁרֵת רָאוּ אוֹתוֹ יָשֵׁן, מֵחֲמַת קִנְאָה רָצוּ לְסַכֵּן אוֹתוֹ, עַל כֵּן נֶאֱמַר: "וְהִנֵּה ה' נִצָּב עָלָיו" (בראשית כח/יג), כְּאָדָם הַמֵּנִיף עַל בְּנוֹ, כְּדֵי לְהַצִּילוֹ מֵחֹם וּמִזְּבוּבִים (חולין צא/ב, רש"י ומהר"ל שם ובר"ר סח/יב). אִם יַעֲקֹב אָבִינוּ הָיָה זָקוּק לִשְׁמִירָה אִישִׁית שֶׁל הַקָּבָּ"ה בִּשְׁעַת הַשֵּׁינָה, עַל אַחַת כַּמָּה וְכַמָּה זְקוּקִים אָנוּ לִמְצֹא דְּרָכִים כֵּיצַד לַחֲסוֹת תַּחַת כַּנְפֵי שְׁמִירַת הַקָּבָּ"ה בְּטֶרֶם לֶכְתֵּנוּ לִישׁוֹן, וְלֹא לְהַשְׁאִיר אֶת הַתּוֹדָעָה לִהְיוֹת חֲשׂוּפָה בְּמֶשֶׁךְ כָּל-כָּךְ הַרְבֵּה שָׁעוֹת בְּכָל יוֹם וָיוֹם, לְמִקְרִים חַסְרֵי שְׁלִיטָה וְלַחֲלוֹמוֹת חַסְרֵי הִגָּיוֹן וּמְבַלְבְּלִים.

הַיָּרֵחַ לְמֶמְשֶׁלֶת הַלַּיְלָה

וּכְמוֹ-כֵן יֵשׁ סַכָּנָה לְמִי שֶׁיָּשֵׁן בְּצֵל הַלְּבָנָה, וּמִי שֶׁנֶּאֱלָץ לִישׁוֹן בַּלַּיְלָה תַּחַת כִּפַּת הַשָּׁמַיִם, שֶׁיְּחַפֵּשׂ מָקוֹם שֶׁהַלְּבָנָה זוֹרַחַת עָלָיו וְתָאִיר אוֹתוֹ, וְלֹא בִּמְקוֹמוֹת מֻצָּלִים. בַּיּוֹם יֵשׁ אוֹר בַּצֵּל, אֲבָל בַּלַּיְלָה, הֵיכָן שֶׁהַיָּרֵחַ מֵאִיר יֵשׁ קְצָת אוֹר, וּבִמְקוֹמוֹת מֻצָּלִים שׂוֹרֵר חֹשֶׁךְ, לָכֵן בַּיּוֹם מְחַפְּשִׂים אָנוּ דַּוְקָא אֶת הַמְּקוֹמוֹת הַמֻּצָלִים, אֲבָל הַלַּיְלָה הוּא זְמַן הַשֵּׁדִים שֶׁפּוֹחֲדִים מֵהָאוֹר, וּמַעֲדִיפִים לִהְיוֹת בַּצֵּל הֶחָשׁוּךְ שֶׁל הַכְּתָלִים. מֵהַטַּעַם הַזֶּה הַיָּשֵׁן יְחִידִי בַּבַּיִת, צָרִיךְ לְהַשְׁאִיר נֵר דּוֹלֵק (ראה ברכות מג/ב ובשמירת הגוף והנפש קיד/ה). יֵשׁ סְבָרָה לְהָנִיחַ בְּדִיּוּק לְהֵפֶךְ, שֶׁהַנֶּאֱמַר: "צֵל הַלְּבָנָה", הַכַּוָּנָה שֶׁמְּסֻכָּן לִהְיוֹת דַּוְקָא תַּחְתֶּיהָ, בִּגְלַל כֹּחוֹת מְסֻיָּמִים הַבּוֹקְעִים מִמֶּנָּה וּמְחוֹלְלִים שִׁנּוּיִים עַל פְּנֵי כַּדּוּר הָאָרֶץ. הָאוֹר הַחִוֵּר שֶׁהַיָּרֵחַ מַקְרִין נִקְרָא בִּלְשׁוֹן הַחֲכָמִים "צֵל", מִפְּנֵי שֶׁהַיָּרֵחַ עַצְמוֹ הוּא הַצֵּל שֶׁל הַשֶּׁמֶשׁ, וְהָאוֹר הַקּוֹרֵן מִמֶּנּוּ אֵינוֹ אוֹר עַצְמִי, אֶלָּא הָאוֹר שֶׁהַשֶּׁמֶשׁ פּוֹגַעַת בּוֹ. אַחַר שֶׁהִתְבָּאֵר כַּמָּה חָמוּר לִישׁוֹן בְּצֵל דֶּקֶל יְחִידִי וּבִדְבָרִים דּוֹמִים, הָיָה מָקוֹם לַחֲשֹׁב שֶׁאֵין אֶפְשָׁרוּת לִישׁוֹן לְמִי שֶׁנִּמְצָא בְּמָקוֹם כָּזֶה, לְפָחוֹת לֹא בַּלַּיְלָה, אוּלַי יִצְטָרֵךְ לַהֲפֹךְ אֶת סֵדֶר יוֹמוֹ וְלִישׁוֹן בַּיּוֹם, אוֹ לְהָדִיד שֵׁינָה מֵעֵינָיו בְּמֶשֶׁךְ שְׁהוּתוֹ שָׁם, גַּם אִם זֶה אָמוּר לִהְיוֹת יָמִים אֲחָדִים, אוֹ לִנְדוֹד לְמֶרְחַקִּים גְּדוֹלִים, אֲפִלּוּ כְּשֶׁזֶּה כָּרוּךְ בִּקְשָׁיִים גְּדוֹלִים. זֶה לֹא כָּךְ, מִי שֶׁנֶּאֱלָץ לִשְׁהוֹת בְּמָקוֹם שֶׁדְּקָלִים מְפֻזָּרִים בּוֹ, אוֹ תַּחַת כִּפַּת הַשָּׁמַיִם, הוּא יָכוֹל לְנַהֵל שָׁם חַיִּים רְגִילִים וְנוֹרְמָלִיִּים, לִישׁוֹן בִּשְׁעַת הַשֵּׁינָה, לְהָקִיץ בִּשְׁעַת הַשַּׁחַר, כֵּיצַד? כְּמוֹ דָּוִד הַמֶּלֶךְ, גַּם הוּא נֶאֱלַץ יוֹתֵר מִפַּעַם לִישׁוֹן תַּחַת כִּפַּת הַשָּׁמַיִם, וְאַף בְּצֵל דֶּקֶל אוֹ בְּצֵל הַלְּבָנָה, וּבִמְפֹרָשׁ הִגְדִּיר אֶת עַצְמוֹ "הוֹלֵךְ בְּגֵיא צַלְ-מָוֶת", גַּם אָז הוּא לֹא פָּחַד, אֶלָּא אָמַר אֶת פְּסוּקֵי הַשְּׁמִירָה, הִפְקִיד אֶת רוּחוֹ בִּידֵי ה', וְהִסְתַּמֵּךְ עַל שְׁמִירָתוֹ שֶׁאָכֵן לֹא אִכְזְבָה, וְעַל כָּךְ הוֹדָה לוֹ.

דֶּקֶל בַּחֻרְשָׁה

עַל הַחֲשָׁשׁ לִישׁוֹן בְּצֵל דֶּקֶל יְחִידִי, צָרִיךְ לָדַעַת מַה הִיא הַגְדָּרָה שֶׁל "דֶּקֶל יְחִידִי", וְעַד כַּמָּה רָחוֹק מִמֶּנּוּ צָרִיךְ לִהְיוֹת הַדֶּקֶל הַנּוֹסָף, כְּדֵי שֶׁהַדֶּקֶל יֵחָשֵׁב כִּיחִידִי וְלֹא כְּאֶחָד בְּתוֹךְ קְבוּצָה. עַל כָּךְ צִיְּנוּ הַחֲכָמִים: לָא אֲמָרָן =לֹא נֶאֱמַר הַכְּלָל שֶׁהַדֶּקֶל נִקְרָא "יְחִידִי", אֶלָּא דְּלָא נָפֵיל =שֶׁלֹּא נוֹפֵל טוּלָא דְּחַבְרֵיהּ =הַצֵּל שֶׁל חֲבֵרוֹ - שֶׁל הַדֶּקֶל הַנּוֹסָף עִילוּיֵהּ =עַל הַדֶּקֶל הַזֶּה, זֶה הוּא "דֶּקֶל יְחִידִי". אֲבָל אִם נָפַל טוּלָא דְּחַבְרֵיהּ =נוֹפֵל צֵל חֲבֵרוֹ עִילוּיֵהּ =עָלָיו, וְאֵין קְטָעִים שֶׁל שֶׁמֶשׁ בֵּין עֵץ לְעֵץ אֶלָּא רֶצֶף מֻצָּל, זוֹהִי חֻרְשַׁת דְּקָלִים וְלֵית לָן בָּהּ =אֵין מָקוֹם לַחְשֹׁשׁ, זֶה לֹא נִקְרָא "דֶּקֶל יְחִידִי", וּבִגְלַל הַקִּרְבָה בֵּין הַדְּקָלִים, מְדַלְּגִים הַשֵּׁדִים מִדֶּקֶל לְדֶקֶל לֹא דֶּרֶךְ הַקַּרְקַע אֶלָּא מִלְּמַעְלָה, וְאֵינָם מַזִּיקִים אֶת הַיָּשֵׁן תַּחַת הַדֶּקֶל.

דֶּקֶל יְחִידִי בֶּחָצֵר

עַל הַהֲנָחָה שֶׁאֵין סַכָּנָה כְּשֶׁיֵּשׁ יוֹתֵר מִדֶּקֶל אֶחָד, שׁוֹאֲלִים הַחֲכָמִים: אֶלָּא כֵּיצַד תַּסְבִּיר אֶת הָא דְּתַנְיָא בַּבְּרַיְתָא אֶת אוֹתָהּ הֲלָכָה, אֲבָל שָׁם נֶאֱמַר: הַיָּשֵׁן בְּצֵל דֶּקֶל יְחִידִי בֶּחָצֵר, וְהַיָּשֵׁן בְּצֵל לְבָנָה - דָּמוֹ בְּרֹאשׁוֹ. הַבְּרַיְתָא פֵּרְטָה אֶת מְקוֹמוֹ שֶׁל הַדֶּקֶל הַיְּחִידִי "בֶּחָצֵר", שָׁם הַמָּקוֹם צַר, וְאִם כּוֹבְשִׁים אֶת מְקוֹמוֹ שֶׁל הַשֵּׁד, אֵין לוֹ לְהֵיכָן לִנְטוֹת וְהוּא נֶאֱלָץ לְהִצְטוֹפֵף עִם הַיָּשֵׁן, לִדְרֹךְ עָלָיו וְאַף לָשִׂים עָלָיו אֶת חֲפָצָיו, כָּזֶה חִבּוּר עָלוּל לְהַזִּיק. הֵיכִי דָּמִי? =בְּאֵיזֶה אֹפֶן מְדֻבָּר שָׁם? אִי לֵימָא =אִם תֹּאמַר שֶׁיֵּשׁ בֶּחָצֵר "דֶּקֶל יְחִידִי" דְּלָא נָפַל טוּלָא =הַצֵּל דְּחַבְרֵיהּ =שֶׁל חֲבֵרוֹ עִילוּיֵהּ =עָלָיו, וְאֵין צֵל מִדֶּקֶל עַל דֶּקֶל, הֲרֵי בְּמִקְרֶה שֶׁאֵין צֵל הֲדָדִי אֲפִלּוּ בְּשָׂדֶה נָמֵי =גַּם כֵּן אָסוּר לִישׁוֹן, וּמַדּוּעַ נֶאֱמַר: "בֶּחָצֵר", שֶׁהוּא מָקוֹם צַר? אֶלָּא לָאו =וַדַּאי שְׁמַע מִינָהּ =יֵשׁ לְךָ לִשְׁמֹעַ וּלְהָסִיק מִכָּךְ שֶׁבֶּחָצֵר אָסוּר לִישׁוֹן בְּצֵל הַדֶּקֶל, אֲפִלּוּ שֶׁאֵינוֹ "יְחִידִי", אַף עַל גַּב שֶׁיֶּשְׁנָם דְּקָלִים נוֹסָפִים דְּנָפִיל טוּלָא דְּחַבְרֵיהּ עִילוּיֵהּ. מְסַכְּמִים הַחֲכָמִים: אָכֵן כָּךְ שְׁמַע מִינָהּ, שֶׁבֶּחָצֵר אָסוּר לִישׁוֹן תַּחַת עֵץ דֶּקֶל, אֲפִלּוּ אִם יֶשְׁנָם דְּקָלִים נוֹסָפִים בְּקִרְבַת מָקוֹם, כִּי בִּגְלַל צְפִיפוּת הַמָּקוֹם אֵין הַשֵּׁד עוֹבֵר לְדֶקֶל אַחֵר, אֶלָּא דּוֹרֵךְ עַל הַיָּשֵׁן. הַמֻּשָּׂג "נָפַל טוּלָא" הוּא מְאֹד רָחָב, כִּי הַשְׁכֵּם בַּבֹּקֶר וְכֵן לִפְנוֹת עֶרֶב, כְּשֶׁהַשֶּׁמֶשׁ בְּפַאֲתֵי הָאֹפֶק, מְסֻגָּל עֵץ דֶּקֶל גָּבֹהַּ לְהַפִּיל צֵל לְמֶרְחָק שֶׁל כַּמָּה מֵאוֹת מֶטֶר, וְאִם הַדֶּקֶל נִמְצָא בַּגִּבְעָה וְהַצֵּל הוּא כְּלַפֵּי מַטָּה, יָכוֹל הַצֵּל גַּם לְהִמָּשֵׁךְ כַּמָּה ק"מ. אֲבָל בְּדִיּוּק בְּצָהֳרֵי הַיּוֹם, שֶׁאֵין צֵל לֹא לְצַד מִזְרָח וְלֹא לְצַד מַעֲרָב, אֶלָּא רַק קְצָת צָפוֹנָה, בְּהֶתְאֵם לַזָּוִית שֶׁהַשֶּׁמֶשׁ נוֹטָה דְּרוֹמָהּ, בַּחֹרֶף יוֹתֵר וּבַקַּיִץ פָּחוֹת, הַמֶּרְחָק מֵעֵץ אֶחָד לְעֵץ אַחֵר לְצַד צָפוֹן, זֶה נִקְרָא שֶׁנּוֹפֵל צֵל מֵאֶחָד עַל הַשֵּׁנִי, וְהַמֶּרְחָק הַזֶּה אֵינוֹ מִשְׁתַּנֶּה מֵהַבֹּקֶר עַד הָעֶרֶב, אֶלָּא רַק זָז מִמַּעֲרָב לְמִזְרַח, בְּקֶצֶב מַקְבִּיל לִתְזוּזַת הַשֶּׁמֶשׁ מַעְרָבָהּ.

יָרֵחַ בִּתְחִלַּת הַחֹדֶשׁ וּבְסוֹפוֹ

וְכֵן אֵין לִישׁוֹן בְּצִלָּהּ שֶׁל לְבָנָה. זוֹ אֵינָהּ סַכָּנָה גּוֹרֶפֶת, אֶלָּא יֵשׁ בָּהּ הִסְתַּיְּגוּת, כִּי לֹא אֲמָרָן =לֹא נֶאֱמַר חֲשָׁשׁ זֶה אֶלָּא בְּסוֹף הַחֹדֶשׁ, כְּשֶׁבָּעֶרֶב מַתְחִילָה הַלְּבָנָה לַעֲלוֹת בְּצַד מִזְרָח, מִמֵּילָא הַשּׁוֹכֵב בְּצֵל הַכֹּתֶל נִמְצָא בְּמַעֲרָבָהּ =בְּצַד מַעֲרָב, אַט אַט יַעֲלֶה הַיָּרֵחַ, וְהַיָּשֵׁן יִהְיֶה חָשׂוּף לַיְלָה שָׁלֵם לְאוֹרוֹ, אָז יֶשְׁנָה סַכָּנָה. אֲבָל בִּתְחִלַּת הַחֹדֶשׁ, כְּשֶׁמַּגִּיעַ הַלַּיְלָה, נִמְצָא כְּבָר הַיָּרֵחַ בַּמַּעֲרָב, אִם כֵּן צֵל הַכֹּתֶל נִמְצָא בִּמְדִינַחְתָּא =בְּצַד מִזְרָח, וְכַעֲבֹר שָׁעָה קַלָּה, כְּבָר לֹא יִהְיֶה יָרֵחַ בַּשָּׁמַיִם, לֵית לָן בָּהּ =אֵין מָקוֹם לַחְשֹׁשׁ. אָנוּ רוֹאִים שֶׁמִּשְׁכַּן הַשֵּׁדִים הוּא בִּמְקוֹמוֹת אֲפֵלִים וַחֲשׁוּכִים, הֲרֵי שֶׁלִּקְרַאת סוֹף הַחֹדֶשׁ אוֹר הַיָּרֵחַ הוֹלֵךְ וְנֶחְסָר, זֶה מְעוֹדֵד אֶת הַשֵּׁדִים אוֹהֲבֵי הַחֹשֶׁךְ, וְאֵין לָהֶם מוֹרָא וּפַחַד, כְּמוֹ בִּתְחִלַּת הַחֹדֶשׁ, שֶׁאוֹר הַיָּרֵחַ הוֹלֵךְ וְחָזָק מִיּוֹם לְיוֹם. לֹא רַק בִּגְלַל שֶׁהָאוֹר הוֹלֵךְ וְגָדֵל, אֶלָּא בִּתְחִלַּת הַחֹדֶשׁ מֵאִיר הַיָּרֵחַ רַק שָׁעוֹת אֲחָדוֹת, וּמִיּוֹם לְיוֹם הוּא מוֹסִיף שְׁעוֹת זְרִיחָה, עַד שֶׁלִּקְרַאת סוֹף הַחֹדֶשׁ, לַמְרוֹת שֶׁהַיָּרֵחַ הוֹלֵךְ וּמִתְקַטֵּן, אֲבָל הוּא נוֹתָר יוֹתֵר שָׁעוֹת בַּשָּׁמַיִם, עַד שֶׁלִּקְרַאת הַסּוֹף, הוּא נִמְצָא כָּל הַלַּיְלָה בַּשָּׁמַיִם, אָז כְּבָר אֵין לַשֵּׁדִים בְּרֵרָה אֶלָּא לְהִצְטוֹפֵף יַחַד עִם הַיָּשֵׁן, וְאָז עֲלוּלִים לְהַזִּיק לוֹ. גַּם הַצּוּרָה הַשּׁוֹנָה שֶׁל הַיָּרֵחַ מַעֲנִיקָה סִבָּה לַהֶבְדֵּל שֶׁבֵּין תְּחִלַּת הַחֹדֶשׁ לְסוֹפוֹ, שֶׁהֲרֵי בִּתְחִלַּת הַחֹדֶשׁ נִמְצֵאת מִגְרַעַת הַיָּרֵחַ בְּצַד יָמִין שֶׁהוּא שְׂמֹאל שֶׁלָּנוּ, וְאִלּוּ בְּסוֹף הַחֹדֶשׁ מִתְהַפֶּכֶת הַצּוּרָה. הַצַּד הַשְּׂמָאלִי רוֹמֵז עַל דִּין וּמִשְׁפָּט הַשּׁוֹלֵט בִּתְחִלַּת הַחֹדֶשׁ, עָלוּל לִפְגֹּעַ יוֹתֵר מֵאֲשֶׁר בְּסוֹף הַחֹדֶשׁ שֶׁאָז שׁוֹלְטִים הָרַחֲמִים גַּם עַל הַיָּשֵׁן תַּחַת הַיָּרֵחַ.

זְהִירוּת בְּדֶקֶל קָצוּץ

אֶחָד הַמְּקוֹמוֹת הַמָּעֳדָפִים עַל הַשֵּׁדִים - בֵּין עַנְפֵי הַדֶּקֶל וּבַצֵּל שֶׁתַּחְתָּיו, עַל כֵּן הִזְהִירוּ חֲזַ"ל עַל דְּבָרִים אֲחָדִים שֶׁאֵין לַעֲשׂוֹתָם בְּקִרְבַת עֵץ דֶּקֶל אוֹ מֵעָלָיו, וְכֵיוָן שֶׁאֵין אָנוּ מְבִינִים אֶת הֲלֹךְ רוּחָם וְאֶת מַחְשְׁבוֹתֵיהֶם שֶׁל הַשֵּׁדִים, לֹא נַצְלִיחַ לְהָבִין מַדּוּעַ דַּוְקָא דְּבָרִים אֵלֶּה מוֹצִיאִים אוֹתָם מִשַּׁלְוָתָם. גַּם הַשֵּׁדִים עַצְמָם לֹא מְבִינִים מְאוּמָה, אֲבָל חֲזַ"ל הִכִּירוּ אֶת הַכֹּחַ שֶׁל הַשֵּׁדִים וְאֶת הַמִּגְבָּלוֹת שֶׁלָּהֶם, וְהִדְרִיכוּ אוֹתָנוּ לִפְעֹל בְּהֶתְאֵם (מהר"ל הוריות יג/ב: "אפסר"). הַאי מָאן דְּמִפְנִי =מִי שֶׁנִּפְנֶה לַעֲשׂוֹת אֶת צְרָכָיו אַגִּירְדָא =עַל גֶּדֶם שֶׁל גֶּזַע עֵץ דְּדִקְלָא =שֶׁל דֶּקֶל קָצוּץ (רשב"ם ראה רש"י ב"מ פו/א: "אגירדא דדיקלא", ומתרגם בשולי הדף שבע"י), אַחְדָא לֵיהּ לְדִידֵיהּ =תֵּאָחֵז בּוֹ רוּחַ פַּלְגָּא =שִׁתּוּק (לע"זי רש"י). בְּשִׁתּוּק נֶעֱצָרִים חֲלָקִים מֵהַגּוּף מִלִּפְעֹל, וּפֵרוּשׁ הַמִּלָּה "פַּלְגָּא" זֶה "חֲצִי", וְ"רוּחַ פַּלְגָּא" זוֹ "רוּחַ חֲצוּיָה", כְּלוֹמַר: הַשִּׁתּוּק שֶׁכָּאן אֵינוֹ בַּגַּפַּיִם אוֹ בְּאֵיבָר פִיזִי, אֶלָּא "רוּחַ פַּלְגָּא", כְּלוֹמַר: חֲצָאֵי כְּאֵבִים וּכְאֵב בַּחֲצִי הָרֹאשׁ (ערוך "גרד". רפואתה בגיטין סח/ב: "צליחתא"), אוֹ שֶׁיִּהְיֶה לוֹ כְּאֵב בַּחֲצִי גּוּפוֹ (רש"י פירש זאת על: "רוח צרדה"). יִתָּכֵן שֶׁרוּחַ חֲצוּיָה זוֹ הִיא מַה שֶּׁהָרוֹפְאִים קוֹרְאִים כַּיּוֹם סְכִיזוֹפְרֶנְיָה, שֶׁרוּחוֹ, נַפְשׁוֹ וְדַעְתּוֹ שֶׁל הַחוֹלֶה חֲצוּיָה וּמְחֻלֶּקֶת, וְהוּא חָשׁ כְּאִלּוּ בְּתוֹכוֹ יֶשְׁנָם שְׁנֵי כֹּחוֹת מְנֻגָּדִים, שֶׁהָאֶחָד רוֹדֵף אֶת הַשֵּׁנִי. אֶת הַבִּלְתִּי זָהִיר מִלְּהִתְפַּנּוֹת בְּמִפְקֶדֶת הַשֵּׁדִים תֹּאחַז רוּחַ פַּלְגָּא =פֶּלֶג וּזְרִימָה, כְּמוֹ: "פֶּלֶג מַיִם" (תהילים א/ג), הָרוּחַ הָרָעָה שֶׁתֹּאחַז בּוֹ תִּגְרֹם לְמַחֲלָה שֶׁהַדָּם יִהְיֶה קָלוּשׁ חִוֵּר וְדָלִיל כְּמוֹ מַיִם זוֹרְמִים, אֶחָד הַסִּמָּנִים לְכָךְ הוּא שֶׁהַוְּרִידִים מַצְהִיבִים (ע"פ המתרגם ברש"י). זוֹהִי אַחַת מִצּוּרוֹת הָאַנֶמְיָה, שֶׁסִּבּוֹת רַבּוֹת יְכוֹלוֹת לִהְיוֹת לָהּ. כְּשֶׁהִיא בָּאָה בְּאֹפֶן קַל, זֶה מִתְבַּטֵּא בְּחֻלְשָׁה וּסְחַרְחוֹרוֹת, אֲבָל בְּמַצָּבִים חֲרִיפִים שֶׁל הַמַּחֲלָה, הִיא כְּרוּכָה בְּכַמָּה וְכַמָּה סַכָּנוֹת מִיָּדִיּוֹת. חֵלֶק מֵהַמַּצָּבִים הַקָּשִׁים נִגְרָמִים עֵקֶב מַחֲלָה פְּנִימִית כָּלְשֶׁהִי, כַּיּוֹם יוֹדַעַת הָרְפוּאָה לְהַצְבִּיעַ עַל כַּמָּה סִבּוֹת, וְכָאן מְבֹאֶרֶת סִבַּת-הָעַל, שֶׁבְּעִקְבוֹתֶיהָ מוֹפִיעַ הַסִּמְפְּטוֹם שֶׁאוֹתוֹ יוֹדְעִים הָרוֹפְאִים לְאַבְחֵן. יֵשׁ גַּם נְחָשִׁים שֶׁהָאֶרֶס שֶׁלָּהֶם מֵמִיס אֶת הִתְקָרְשׁוּת הַדָּם, אוּלַי גַּם הוּא חוֹבֵר לְכָאן אֶל מְחוֹל הַשֵּׁדִים.

זְהִירוּת בְּגֶדֶם דֶּקֶל

וְהַאי מָאן דְּ=מִי שֶׁהוֹלֵךְ לִישׁוֹן וּמַצְלִי רֵישֵׁיהּ =מַרְכִּין וּמַנִּיחַ אֶת רֹאשׁוֹ אַגִּירְדָא דְּדִקְלָא =עַל גֶּדֶם שֶׁל דֶּקֶל, אַחְדָא לֵיהּ =תֵּאָחֵז בּוֹ רוּחַ צְרָדָּא, כְּמוֹ "צְדָדָּא" =צַד אֶחָד. כְּלוֹמַר: רוּחַ

הַגּוֹרֶמֶת לִכְאֵבִים בַּחֲצִי הָרֹאשׁ, כְּאֵב הַבָּא מִמְּקוֹמוֹת אֲחָדִים וּבִלְתִּי מֻגְדָרִים. כְּאֵבֵי רֹאשׁ רְגִילִים נוֹבְעִים מִנְּקֻדָּה אַחַת, שֶׁאָמְנָם פְּעָמִים רַבּוֹת הִיא רְחָבָה וּבִלְתִּי מֻגְדֶּרֶת, אֲבָל הַכְּאֵבִים הַמְתֹאָרִים כָּאן יָבוֹאוּ בְּעֵת וּבְעוֹנָה אַחַת מֵחֲמִשִּׁים אָחוּז שֶׁל חֶלְקֵי הַמֹּחַ, וְשֶׁל שְׁאָר הַמַּעֲרָכוֹת הַנִּמְצָאוֹת בַּגֻּלְגּוֹלֶת. קַיָּמִים בָּעוֹלָם הַרְבֵּה מְאֹד חָמְרֵי פְּסֹלֶת הַגּוֹרְמִים לִכְאֵבֵי רֹאשׁ מִסּוּגִים שׁוֹנִים, כְּמוֹ-כֵן בַּגּוּף יֶשְׁנָם הַרְבֵּה מְאֹד חָמְרֵי יְסוֹד וּמִינֶרָאלִים, שֶׁחֶסְרוֹן אֶחָד מֵהֶם מְסֻגָּל לְחוֹלֵל כְּאֵבִים רַבִּים חֲזָקִים וּמְגֻוָּנִים. מִמֵּילָא, אֲפִלּוּ אִם נֵדַע עַל אוֹדוֹת הֶחֳמָרִים הַמְּיֻחָדִים אוֹ הַגַּזִּים הַמֻּפְרָשִׁים מִגֶּדֶם הַדֶּקֶל, לֹא נַצְלִיחַ לְבוֹדֵד וּלְהַצְבִּיעַ עַל דַּרְכֵי רִפּוּי פִיזִיִּים. כָּל זֶה נִשְׂגָּב מִבִּינַת הַחוֹקְרִים, בִּגְלַל הַמֻּרְכָּבוּת הַמֻּפְלָאָה וְהַנִּפְלָאָה שֶׁל חֶלְקִיקֵי יְסוֹד רַבִּים הַנִּמְצָאִים בַּמֹּחַ וּבַדָּם. לֹא נִתָּן לָדַעַת כֵּיצַד הֵם נִמְהָלִים עִם הָאֲוִיר וּמַגִּיעִים אֶל הָרֹאשׁ דֶּרֶךְ הַדָּם שֶׁהֵם נִסְפָּגִים בְּתוֹכוֹ, תּוֹךְ כְּדֵי שֶׁהוּא יָשֵׁן עַל גֶּדֶם הַדֶּקֶל. כָּזוֹ מַחֲלָה מְרַפְּאִים עַל יְדֵי תְּלִיַּת נְבֵלָה שֶׁל תַּרְנְגוֹל-בַּר בְּמִפְתַּן הַדֶּלֶת. הִתְבּוֹנְנוּת בְּמַעֲרֶכֶת הַחַיִּים הַקָּשָׁה שֶׁל עוֹפוֹת-הַבַּר וְהַמִּדְבָּר מְסַלֶּקֶת אֶת הַפִּנּוּקִים וְאֶת כְּאֵבֵי הָרֹאשׁ הַנּוֹבְעִים מִדִּמְיוֹן וְשַׁעְמוּם (גיטין סח/ב: "צליחתא"). אָמְנָם כַּאֲשֶׁר הַכְּאֵבִים הֵם אֲמִתִּיִּים, יֶשְׁנָם גַּם לָהֶם טִפּוּל בְּהֶתְאֵם (גיטין חס/ב).

זְהִירוּת בִּקְצִיצַת דֶּקֶל

הַאי מָאן דְּפָסְעֵי אַדִּיקְלָא =מִי שֶּׁפּוֹסֵעַ מֵעַל דְּקָלִים כְּשֶׁהֵם קְטַנִּים, אוֹ שֶׁעוֹשֶׂה זֹאת בְּעֶזְרַת חֲבָלִים אוֹ בְּכָל צוּרָה אַחֶרֶת, הַהַדְגָּשָׁה "פָּסְעֵי" בִּלְשׁוֹן רַבִּים מוֹרָה שֶׁהַסַּכָּנָה אֵינָהּ כְּשֶׁמִּישֶׁהוּ מְדַלֵּג בְּאֹפֶן חַד-פְּעָמִי עַל דֶּקֶל קָטָן שֶׁצָּמַח לְפֶתַע בְּרֹחַב הַדֶּרֶךְ, אֶלָּא לְמִי שֶׁמּוֹצֵא אֶת חֻרְשַׁת הַדְּקָלִים כְּמָקוֹם לְשַׂחֵק וּלְהִשְׁתּוֹבֵב בּוֹ, תּוֹךְ כְּדֵי דִּלּוּג וְקִרְטוּעַ, כְּגוֹן שֶׁקּוֹשֵׁר חֲבָלִים בֵּינֵיהֶם. אִי =אִם בְּעִקְבוֹת אוֹתָן קְפִיצוֹת מִיקְטָל =נִקְצַץ הַדֶּקֶל - גַּם אוֹתוֹ הָאִישׁ הַמְקַפֵּץ קָטִיל =יֵהָרֵג בְּדֶרֶךְ כָּלְשֶׁהִי, אֲפִלּוּ אִם זֶה יֶאֱרַע לוֹ שָׁנִים אֲרֻכּוֹת אַחַר-כָּךְ. הַשֵּׁדִים יַמְשִׁיכוּ לִרְדֹּף אוֹתוֹ, וְהוּא לֹא יַצְלִיחַ לְהָשִׁיב אֶת נִשְׁמָתוֹ לְבוֹרְאוֹ זָקֵן וְשָׂבֵעַ, כְּשֶׁהוּא שׁוֹכֵב עַל מִטָּתוֹ וּמֻקָּף בְּצֶאֱצָאָיו, אֶלָּא בְּאֹפֶן מְצַעֵר וּפִתְאֹמִי. אִי אִיעֲקַר =אִם נֶעֱקַר הָאִילָן עִם הַשֹּׁרֶשׁ - מִיעֲקַר =גַּם לַקּוֹפֵץ יִקְרֶה אוֹתוֹ דָּבָר וּמָיִת =וְהוּא יָמוּת. אָמְנָם אֵין עֹנֶשׁ מָוֶת עַל זֶה, אַךְ מִכֵּיוָן שֶׁאָדָם חָשׂוּף לְלֹא הֶרֶף לִפְגָעִים רַבִּים, וּלְלֹא שְׁמִירָה מְעֻלָּה וְקַפְּדָנִית מִלְּמַעְלָה אֵין סִכּוּי לִשְׂרֹד, מְבֹאָר כָּאן מַה הֵם הַדְּבָרִים הָעֲלוּלִים לְסַלֵּק אֶת הַשְּׁמִירָה וּלְהַשְׁאִיר אֶת הָאָדָם בִּידֵי הַגּוֹרָל הָעִוֵּר, שֶׁאָז חִישׁ-קַל יָבֹא הַמָּוֶת בְּאֵין-סְפֹר אֶפְשָׁרוּיוֹת. לֹא הָעֵץ הַגָּדוּעַ רָדַף אַחֲרָיו, אֶלָּא הַמָּוֶת בָּא עָלָיו בְּאֹפֶן שֶׁ"וַּעֲדַת חֲקִירָה" הַבּוֹדֶקֶת אֶת מַה שֶּׁנִּרְאֶה לָעֵינַיִם, תִּטְעַן שֶׁאֵין קֶשֶׁר בֵּין גְּדִיעַת הָעֵץ לְבֵין גְּדִיעַת חַיָּיו. בְּדֶרֶךְ רֶמֶז יֵשׁ לוֹמַר אֶת הַפָּסוּק: "נֹצֵר תְּאֵנָה יֹאכַל פִּרְיָהּ" (משלי כז/יח). כָּאן זֶה אָמְנָם תָּמָר וְלֹא תְּאֵנָה, אֲבָל מִתּוֹךְ הַפָּסוּק יֵשׁ לְהָסִיק שֶׁמִּי שֶׁאֵינוֹ שׁוֹמֵר עַל עֲצֵי הַפְּרִי, לֹא יִזְכֶּה "לֶאֱכֹל" מִפֵּירוֹתָיו - חַיָּיו. אַךְ הָנֵי מִילֵּי =זֹאת בִּתְנַאי דְּלָא מַנָּח כַּרְעֵיהּ =שֶׁהוּא לֹא הִנִּיחַ אֶת רַגְלָיו עִילוּיֵהּ =עַל הָעֵץ בְּשָׁעָה שֶׁפָּסַע, אֲבָל אִם מַנָּח כַּרְעֵיהּ =הִנִּיחַ אֶת רַגְלָיו עִילוּיֵהּ =עַל הָעֵץ, לֵית לָן בָּהּ =אֵין לוֹ סִבָּה לַחְשֹׁשׁ.

צִלָּם שֶׁל 4 אוֹ 6 דְּבָרִים

כֹּחוֹת הָרַע וְהַטֻּמְאָה שַׁיָּכִים לַחֹשֶׁךְ, מַמְעִיטִים לְהֵחָשֵׂף לָאוֹר וְנֶחְבָּאִים בִּצְלָלִים. חֲמִשָּׁה סוּגִים שֶׁל טוּלֵי =צֵל הֲוֵי =יֶשְׁנָם, שֶׁרוּחַ רָעָה שׁוֹרָה בָּהֶם, וְאֵלֶּה הֵם:

א - טוּלָא דְּדִקְלָא יְחִידָא =צֵל שֶׁל דֶּקֶל יְחִידִי, מְבֹאָר לְעֵיל.

ב - טוּלָא דְּ=צֵל שֶׁל אִילָן שֶׁנִּקְרָא: 'כַּנְדָא' =שִׂיחַ הַקִינַרְסְ, 'אַרְטִישׁוֹק', 'חוֹרְשָׁף' בִּלְשׁוֹנֵנוּ (הערוך). גַּם תַּחְתָּיו נִמְצָאִים מַזִּיקִים, לַמְרוֹת שֶׁאֵינוֹ דֶּקֶל אֶלָּא צֶמַח עִשְׂבּוֹנִי. זֶהוּ הַ'דַּרְדַּר' הַמַּפְרִיעַ אֶת צְמִיחַת הַחִטָּה מֵאָז הַקְּלָלָה: "קוֹץ וְדַרְדַּר תַּצְמִיחַ לָךְ, וְאָכַלְתָּ אֶת עֵשֶׂב הַשָּׂדֶה" (בראשית ג/יח. בר"ר כ/י). יַחַד עִם הַקְּלָלָה הִתְחַבְּרוּ הַשֵּׁדִים אֶל הַצֶּמַח הַזֶּה.

ג - טוּלָא דְּ=צֵל שֶׁל עֵץ פָּרְחָא =צָלָף, שִׂיחַ הַמֵּנִיב פֵּרוֹת חֲמַצְמָצִים, שֶׁבִּגְלַל הַקּוֹצִים הַחַדִּים, הַחֲזָקִים וְהַמְעֻקָּלִים וּצְמִיחָתוֹ הַצְּפוּפָה, הוּא מַבְרִיחַ אֶת כָּל בַּעֲלֵי הַחַיִּים מִלְּהִשְׁתַּכֵּן בּוֹ אוֹ לֶאֱכֹל אֶת פֵּרוֹתָיו, מִלְּבַד זְבוּבִים וְתוֹלָעִים. אֵין אָנוּ יוֹדְעִים מָה עוֹד אוֹהֲבִים הַשֵּׁדִים מִלְּבַד קוֹצִים, אֲבָל אָנוּ יוֹדְעִים שֶׁגַּם הַדֶּקֶל וְגַם הָאַרְטִישׁוֹק הֵם צְמָחִים קוֹצָנִיִּים.

ד - טוּלָא דְּ=בְּצֵל זַרְדָתָא =עוֹזַרְדִין, הַמֻּכָּר כַּיּוֹם בְּשֵׁם "עוּזְרָר קוֹצָנִי", סוּג עִנְבֵי-בַּר הַגְּדֵלִים בַּסְּתָיו (ע"פ המתרגם של רש"י). דַּי בָּעֻבְדָּה שֶׁיֵּשׁ לָהֶם קוֹצִים חַדִּים וַחֲזָקִים, כְּדֵי לְהַסְבִּיר אֶת נוֹכְחוּת הַשֵּׁדִים סָבִיב. הַשֵּׁם 'זַרְדָתָא' מַסְגִּיר אֶת הָעֻבְדָּה שֶׁהוּא צוֹמֵחַ בְּנַחַל 'זָרֶד' הַמֻּזְכָּר בַּמִּקְרָא, כִּגְבוּל בְּנֵי הָאֱמוֹרִי הַמְּכֻנִּים בְּנֵי שֵׂעִיר" (דברים ב/יב). "שֵׂעִיר" הוּא שֵׁד בִּלְשׁוֹן הַמִּקְרָא (ויקרא יז/ז), בְּתוֹךְ עֲרוּץ נַחַל זֶה יֵשׁ מַעְיְנוֹת מַיִם חַמִּים וּרְווּיֵי גָּפְרִית, שֶׁגַּם הֵם אֲמוּרִים לְהַעֲנִיק עֲדִיפוּת לְמִשְׁכַּן הַשֵּׁדִים.

ה - אִיכָּא דְּאָמְרֵי =וְיֵשׁ הָאוֹמְרִים: אַף טוּלָא דְּאַרָבָא =צֵל שֶׁל סְפִינָה אוֹ סִירָה כְּשֶׁהִיא קְשׁוּרָה לַמֶּזַח, בֵּין הַדֹּפֶן וּבֵין הַקִּיר לֹא יָכוֹל לִהְיוֹת מָקוֹם נֹחַ, בִּגְלַל הַתְּנוּדוֹת הַתְּכוּפוֹת שֶׁל הַסְּפִינָה, וּמִלְּבַד זֹאת הַקֶּטַע הַקָּטָן שֶׁקְּצָת מֵעַל הַמַּיִם, מְקַבֵּל מִידֵי פַּעַם גַּל קַל שֶׁל רְטִיבוּת, וְאַחַר כָּךְ שׁוּב אֲוִיר וְשׁוּב רְטִיבוּת, וְזֶה גּוֹרֵם לִצְמִיחָה מוּאֶצֶת גַּם שֶׁל אַצּוֹת מַיִם וְגַם שֶׁל אֵזוֹב יַבָּשָׁה, שֶׁנִּלְחָמִים עַל כָּל פִּסַּת הֵאָחְזוּת וְצוֹמְחִים זֶה עַל זֶה, וּבֵין גִּבְעוֹלֵיהֶם שׁוֹרֵץ צְבָא שְׁרָצִים וּרְמָשִׂים רַב. לֹא בָּרוּר מַה מִּכָּל זֶה אוֹהֲבִים הַשֵּׁדִים בְּיוֹתֵר, אֲבָל סָבִיר לְהָנִיחַ שֶׁדַּוְקָא הַתַּעֲרֹבֶת שֶׁל אִי-סֵדֶר זֶה מוֹצֵא חֵן בְּעֵינֵיהֶם.

ו - וְטוּלָא דְּעַרְבָתָא =צֵל שֶׁל עֵץ עֲרָבָה. אֵין אָנוּ יוֹדְעִים מָה רוֹאִים הֵם בְּעֵץ זֶה כְּדֵי לַחֲסוֹת בְּצִלּוֹ, אֲבָל אָנוּ יוֹדְעִים מָה אָנוּ רוֹאִים בּוֹ, וְאוּלַי מִתּוֹךְ מִכְלוֹל זֶה יֵשׁ מַשֶּׁהוּ שֶׁיֵּשׁ לוֹ עֲדִיפוּת גַּם בְּעֵינֵיהֶם. מִתּוֹךְ אַרְבַּעַת הַמִּינִים שֶׁיֵּשׁ לָקַחַת בְּחַג הַסֻּכּוֹת, מֻכֶּרֶת הָעֲרָבָה: "אֵין לָהּ טַעַם וְאֵין לָהּ רֵיחַ" (מנחות כז/א. פסיקתא דרב כהנא כז/ט). אִם זוֹ עֲדַיִן אֵינָהּ סִבָּה מַסְפֶּקֶת, הֲרֵי שֶׁהָעֲרָבָה צוֹמַחַת בְּמָקוֹם שֶׁכָּל עֵץ אַחֵר הָיָה מַרְקִיב. גַּם חָמְרֵי אִלְחוּשׁ חֲרִיפִים יֵשׁ בִּקְלִפָּתָהּ. אָכֵן הָעֲרָבָה מִצְטָרֶפֶת לְאַרְבַּעַת הַמִּינִים שֶׁנּוֹעֲדוּ לִנְעֹץ אוֹתָם בְּתוֹךְ עֵינָיו שֶׁל הַשָּׂטָן (סוכה לח/א), אֵין אֶפְשָׁרוּת לְהַצִּיעַ דְּקִירָה עָצְמָתִית יוֹתֵר, מֵאֲשֶׁר לְהִשְׁתַּמֵּשׁ לְצֹרֶךְ כָּךְ בַּחַיָּלִים שֶׁלּוֹ בְּעַצְמוֹ.

סְבַךְ עֲנָפִים וְקוֹצִים

צִלָּם שֶׁל שֵׁשֶׁת הַדְּבָרִים הַלָּלוּ הוּא מְקוֹם מִשְׁכָּן לַשֵּׁדִים, וְאֵין רָאוּי לִישׁוֹן בִּמְקוֹמוֹת אֵלֶּה. כְּלָלָא דְּמִילְתָּא =כְּלָלוֹ שֶׁל דָּבָר: כָּל דְּנָפִישׁ עֲנָפֵיהּ =שֶׁיֵּשׁ לוֹ עֲנָפִים סְבוּכִים וּצְפוּפִים, לֹא צְפוּפִים שֶׁעוֹשִׂים צֵל, אֶלָּא צְפוּפִים שֶׁעוֹשִׂים חֹשֶׁךְ, קָשֵׁי טוּלֵיהּ =קָשֶׁה הַצֵּל שֶׁלּוֹ, כִּי הַשֵּׁדִים בּוֹחֲרִים מְקוֹמוֹת אֵלֶּה לְמִסְתּוֹר. וְכָל דְּקָשֵׁי סִילוּיֵהּ =שֶׁהַקּוֹצִים שֶׁלּוֹ קָשִׁים וַחֲזָקִים, הוּא גַּם אַמַּת-מִדָּה לַשֵּׁדִים לִבְחֹר אוֹתוֹ כִּמְקוֹם מִשְׁכָּנָם, עַל כֵּן קָשֵׁי טוּלֵיהּ =קָשֶׁה וּמְסֻכָּן לִישׁוֹן בְּצִלּוֹ. הִמָּצְאוּת בְּמָקוֹם פָּתוּחַ וְלֹא בְּבַיִת סָגוּר וּמֻגָּן, מַשְׁרֶה תְּחוּשָׁה שֶׁל אִי-וַדָּאוּת, וְשֵׁינָה בְּמָקוֹם כָּזֶה אֵינָהּ טִבְעִית, וְאִם בְּמַקְבִּיל יֵשׁ גַּם 'מִטְרִיָּה' שֶׁל קוֹצִים סְבוּכִים, זֶה מַשְׁרֶה אֲוִירָה קוֹדֶרֶת וּתְחוּשָׁה מְאַיֶּמֶת, אֵין הַנֶּפֶשׁ מַרְגִּישָׁה עַצְמָהּ מְשֻׁחְרֶרֶת וְחָפְשִׁיָּה, אֶלָּא נוֹתָר מֶתַח סָמוּי (ראה ברכות ח/ב: "יועצים בשדה"). מִכָּאן וְעַד חֲדִירַת חֲלוֹמוֹת רָעִים קְצָרָה הַדֶּרֶךְ, וְאַחַר כָּךְ יְלַוּוּהוּ הַחֲלוֹמוֹת הַלָּלוּ גַּם בַּיּוֹם, וִיחַבְּרוּ אֶת הָאֻמְלָל הַנִּרְדָּף אֶל הַשֵּׁדִים וְהַמַּזִּיקִים.

הַקְפָּדָה עַל מָסֹרֶת אֱוִילִית

הַסַּכָּנָה תַּחַת אוֹתָם עֵצִים אֵינָהּ מַהוּתִית, מֵהָעֵצִים לֹא מֻפְרָשׁ שָׂרָף מְסֻכָּן וְלֹא מִתְנַדֵּף גַּז רָעִיל, אֶלָּא בִּגְלַל שֶׁהַשֵּׁדִים בּוֹחֲרִים לִשְׁכּוֹן שָׁם, עַל כֵּן חֲשָׁשׁ זֶה חַיָּב לִהְיוֹת כָּפוּף גַּם לַמָּסֹרֶת שֶׁל הַשֵּׁדִים - הֵיכָן לִשְׁכּוֹן וְהֵיכָן לֹא לִשְׁכּוֹן, וּבְהֶתְאֵם לְכָךְ הַהִסְתַּיְּגוּיוֹת אֵינָן מֻחְלָטוֹת, אֶלָּא יֵשׁ יוֹצְאִים מֵהַכְּלָל, וְהַסַּכָּנָה תַּחַת עֵצִים דּוֹקְרָנִיִּים וּסְבוּכִים הִיא רַק פָּחוֹת אוֹ יוֹתֵר, לְבַר =חוּץ מֵהָעֵץ שֶׁנִּקְרָא: 'כְּרוּמַשָּׁא' =חוּזְרָר-הַחֹרֶשׁ, שֶׁפֵּרוֹתָיו דּוֹמִים לְתוּרְמוּס (ערוך החדש). אַף עַל גַּב דְּקָשֵׁי סִילוּיֵהּ =קָשִׁים הַקּוֹצִים שֶׁלּוֹ וְהֵם דּוֹקְרָנִיִּים, בְּכָל זֹאת לָא קָשֵׁי טוּלֵיהּ =אֵין סַכָּנָה בְּצִלּוֹ, כִּי הַשֵּׁדִים אֵינָם מִשְׁתַּכְּנִים תַּחְתָּיו, כִּי בֵּין הַשֵּׁדִים יֶשְׁנָה מָסֹרֶת עַל דְּאָמְרָה לַהּ שִׁדָּא לִבְרָהּ =לִבְנָהּ: פִּרְחֵי נַפְשֵׁךְ =תִּפְרְחִי וְתָעוּפִי מִ'כְּרוּמַשָּׁא', דְּאִיהוּ הוּא זֶה דְּקָטַל =שֶׁהָרַג לַאֲבוּךְ =אֶת אָבִיךְ. אֵרְעָה לוֹ שָׁם תְּאוּנָה מְצַעֶרֶת וְהוּא נָפַח אֶת נִשְׁמָתוֹ כַּאֲשֶׁר הִשְׁתַּמֵּשׁ בְּעֵץ זֶה, וְהָאֵם מְסַפֶּרֶת שֶׁהִיא רָאֲתָה כֵּיצַד הוּא מָצָא שָׁם אֶת סוֹפוֹ, וְהָעֵץ הַזֶּה קְטִיל =יַהֲרֹג גַּם לְדִידֵיהּ =אוֹתְךָ. מָסֹרֶת זוֹ שֶׁיֵּשׁ לַשֵּׁדִים עַל טִיבוֹ שֶׁל עֵץ הַ'כְּרוּמַשָּׁא', מְאַפְשֵׁר לְכָל בְּנֵי אָדָם לִישׁוֹן תַּחְתָּיו לְלֹא כָּל חֲשָׁשׁ, וְיֵשׁ בְּכָךְ רֶוַח גָּדוֹל, כִּי הַיּוֹם הוּא אָמְנָם בְּסַכָּנַת הַכְחָדָה, אֲבָל בִּזְמַנָּם הוּא הָיָה מְפֻזָּר לָרֹב, וְנֹחַ לְעוֹבְרֵי הַדְּרָכִים לְהִשְׁתַּמֵּשׁ בּוֹ כְּתַחֲנָה לְלִינַת לַיְלָה. חֲזַ"ל מָצְאוּ לְנָכוֹן לְצַיֵּן אֶת הַסִּבָּה שֶׁתַּחַת עֵץ זֶה לֹא נִשְׁקֶפֶת סַכָּנָה לִבְנֵי אָדָם, וְלֹא אָמְרוּ פָּשׁוּט: "תַּחַת עֵץ זֶה לֹא נִמְצָאִים שֵׁדִים", מִכָּךְ מַשְׁמַע שֶׁבְּעֶצֶם אֵין שָׁם סַכָּנָה, לֹא לָנוּ וְלֹא לַשֵּׁדִים, אֶלָּא שֶׁיֵּשׁ לָהֶם מָסֹרֶת אֱוִילִית, חַסְרַת שַׁחַר וְחַסְרַת הִגָּיוֹן, הַגּוֹרֶמֶת לָהֶם לְהִתְרַחֵק מֵעֵצִים אֵלֶּה, בִּגְלַל אָסוֹן פְּרָטִי שֶׁקָּרָה לָאֶחָד מֵהֶם, שֶׁבְּמִקְרֶה הָיָה בְּאוֹתָהּ שָׁעָה בֵּין סִבְכֵי אוֹתוֹ הָעֵץ. לַשֵּׁדִים אֵין אֶת הַתְּכוּנָה לְנַתֵּחַ דְּבָרִים וּלְהָבִין אֶת סִבּוֹתֵיהֶם, אֶלָּא הֵם רַק שׁוֹמְרֵי מָסֹרֶת יְבֵשָׁה שֶׁל חֲצָאֵי עֻבְדּוֹת חַסְרוֹת הִגָּיוֹן.

זִהוּי שֵׁדִים כְּדֵי לְהִתְמוֹדֵד בָּם

אָמַר רַב אַשִּׁי: חֲזִינָא לְ=רָאִיתִי אֶת רַב כַּהֲנָא, דְּפָרֵישׁ =שֶׁהָיָה מְפָרֵשׁ אֶת שְׁמָם שֶׁל סוּגֵי הַשֵּׁדִים מִכּוּלְּהוּ טוּלֵי =הַשּׁוֹכְנִים בְּכָל סוּגֵי הַצְּלָלִים, וְכָךְ אָמַר: הַשֵּׁד הַנִּמְצָא בֵּי פִּרְחֵי =בְּצֵל הָעֵצִים, שְׁמוֹ: 'רוֹחֵי'. הַשֵּׁד שֶׁנִּמְצָא דְּבֵי זַרְדָתָא =בֵּין כַּדֵּי הַשֶּׁמֶן, שְׁמוֹ: 'שִׁדָּא' =שֵׁד, בְּלִי כָּל שֵׁם לִוּוּי, כְּלוֹמַר: זֶהוּ הַשֵּׁד הַמְּקוֹרִי. הַשֵּׁד הַנִּמְצָא דְּבֵי אִיגָאֵי =עַל הַגַּגּוֹת, שְׁמוֹ: 'רִשְׁפֵי'. סִפּוּר זֶה בֵּרְרוּ בְּבֵית הַמִּדְרָשׁ, וְשָׁאֲלוּ: לְמַאי נַפְקָא מִינָהּ =לְשֵׁם מַה צְּרִיכִים אָנוּ לָדַעַת זֹאת, וְאֵיזוֹ תּוֹעֶלֶת נִתָּן לְהָפִיק מִידִיעַת שְׁמוֹת הַשֵּׁדִים? וְהֵשִׁיבוּ: כְּדֵי לִכְתֹב קָמֵעַ לְמִי שֶׁנִּזּוֹק, אוֹ שֶׁחוֹשֵׁשׁ לְהִנָּזֵק, לְשֵׁם כָּךְ צָרִיךְ לִנְקֹב בַּקָּמֵעַ אֶת שֵׁם אוֹתוֹ הַשֵּׁד יַחַד עִם צֵרוּפֵי שֵׁמוֹת הַמְבַטְּלִים אֶת הַשְׁפָּעָתוֹ, וְאָז יֵשׁ לַקָּמֵעַ תּוֹעֶלֶת רַבָּה יוֹתֵר מֵאֲשֶׁר קָמֵעַ כְּלָלִי, שֶׁאֵינוֹ נוֹקֵב בְּשֵׁם הַנֶּזֶק וְאֵינוֹ מְפָרֵט אֶת הַבְּעָיָה. כַּאֲשֶׁר לִפְנֵי פָּחוֹת מִמֵּאָה שָׁנִים הִתְגַּלְּתָה הָאַנְטִיבְּיוֹטִיקָה, נָתְנוּ אוֹתָהּ תְּחִלָּה בְּאֹפֶן כְּלָלִי לְכָל סוּגֵי הַזִּהוּמִים, וּבְמֶשֶׁךְ הַזְּמַן לָמְדוּ עוֹד וְעוֹד עַל חַיְדַּקִּים, וּמֵאָז יוֹדְעִים יוֹתֵר לְבוֹדֵד אֶת סוּג הָאַנְטִיבְּיוֹטִיקָה כְּדֵי לְמַקֵּד אוֹתָהּ בְּדִיּוּק אֶל הַבְּעָיָה. אֶת זֶה הִצִּיעַ רַב אַשִּׁי לַעֲשׂוֹת עִם הַשֵּׁדִים שֶׁהֵם הָאַבָּא שֶׁל חַיְדַקֵּי הַזֻּהֲמָה. בִּמְקוֹם לִכְתֹּב קָמֵעַ כְּלָלִי, אֶפְשָׁר לְמַקֵּד קָמֵעַ הַרְבֵּה יוֹתֵר חָרִיף וְעָצְמָתִי, כְּשֶׁיּוֹדְעִים בְּדַיְקָנוּת נֶגֶד מִי הוּא עוֹמֵד לְהִלָּחֵם. קַיָּם עוֹד הֶבְדֵּל מַהוּתִי בֵּין הַקָּמֵעַ לְבֵין הָאַנְטִיבְּיוֹטִיקָה, כְּלַפֵּי הָאַחֲרוֹנָה מְפַתְּחִים הַחַיְדַקִּים עֲמִידוּת, אֲבָל נֶגֶד הַקְּמֵעוֹת לְעוֹלָם לֹא יַצְלִיחַ שׁוּם שֵׁד לִשְׂרֹד.

הַכָּרַת מִגְבְּלוֹת הַשֵּׁדִים

פְּרָט נוֹסָף עַל הַשֵּׁדִים אָמַר רַב אַשִּׁי בְּשֵׁם רַב כַּהֲנָא: הַשֵּׁד רוֹחֵי הַנִּמְצָא דְּבֵי פִּרְחֵי =בְּצֵל הָעֵצִים, הוּא בְּרִיָה עִוֶּרֶת שֶׁאֵין לָהּ עֵינַיִם. לְמַאי נַפְקָא מִינָהּ =לְשֵׁם מָה עָלֵינוּ לָדַעַת זֹאת, וְאֵיזוֹ תּוֹעֶלֶת נָפִיק מִכָּךְ? לִגְזוּזֵי לָהּ =לִבְרֹחַ מִפָּנָיו. בְּנָקֵל אֶפְשָׁר לְדַלֵּג פְּסִיעוֹת אֲחָדוֹת וּכְבָר לְהִתְרַחֵק מִשְּׁלִיטָתוֹ, כִּי הוּא אֵינוֹ רוֹאֶה לִרְדֹּף אַחַר הַבּוֹרֵחַ. הַחֲכָמִים מְצַיְּנִים שֶׁאָכֵן תַּלְמִידֵי הַיְּשִׁיבָה הֵפִיקוּ תּוֹעֶלֶת מִידִיעָה זוֹ. זִימְנָא חֲדָא =פַּעַם אַחַת הֲוָה אָזֵיל =הָלַךְ צוּרְבָא מֵרַבָּנָן =תַּלְמִיד צָעִיר מֵהַיְשִׁיבָה לְאַפְנוּיֵי =לְהִתְפַּנּוֹת לְבֵי פִּרְחֵי =בִּסְבַךְ צֵל הָעֵצִים, וְהוּא שָׁמַע שֶׁאֵיזֶה שֵׁד דְּקָא אָתָא עִילוּיֵהּ =בָּא אֵלָיו וּמִתְקָרֵב לְעֶבְרוֹ. לֹא אִבֵּד הַתַּלְמִיד אֶת עֶשְׁתּוֹנוֹתָיו, וְלֹא חָשַׁב: "אֵין אֲנִי אַצְלִיחַ לִבְרֹחַ מִשֵּׁד", אֶלָּא הִתְנַהֵג בְּהֶתְאֵם לַהַנְחָיָה שֶׁשָּׁמַע בְּבֵית הַמִּדְרָשׁ, שֶׁהַשֵּׁד עִוֵּר, וְעַל כֵּן גָּזֵָּי לָהּ =בָּרַח מִמֶּנּוּ בְּשֶׁקֶט. הַנָּחָתוֹ אָכֵן הִתְמַמְּשָׁה, וְהַשֵּׁד הָעִוֵּר לֹא יָדַע שֶׁטַּרְפּוֹ נִשְׁמַט מִמֶּנּוּ, הִמְשִׁיךְ לִקְרָאתוֹ לְפִי הֵיכָן שֶׁהוּא חָשׁ בּוֹ כְּשֶׁהָיָה עֲדַיִן עַל הָעֵץ. כִּי אַזְלָא =כְּשֶׁהָלַךְ לִתְפֹּס אֶת הַתַּלְמִיד שֶׁהָיָה שָׁם לִפְנֵי רֶגַע, הַשֵּׁד חַבְקֵיהּ =חִבֵּק בְּכֹחַ לְדִיקְלָא =אֶת הַדֶּקֶל, נָעַץ בּוֹ אֶת שִׁנָּיו וְצִפָּרְנָיו, צָוַח =הִתְיַבֵּשׁ דִּיקְלָא וּפָקְעָה הִיא =וּמֵת הַשֵּׁד מֵרֹב עָגְמַת נֶפֶשׁ אוֹ שֶׁנְּעִיצַת הַשִּׁנַּיִם בָּעֵץ הָרְגָה אוֹתוֹ.

זִהוּי הַשֵּׁד וּשְׁמוֹ

הַשֵּׁד דְּבֵי זַרְדָתָא =בֵּין כַּדֵּי הַשֶּׁמֶן, שְׁמוֹ: 'שִׁדָּא'. הַחֲכָמִים מְצַיְּנִים פְּרָט נוֹסָף: פָּרְחָא דְּבֵי זַרְדָתָא =הַשֵּׁד שֶׁל חָבִיּוֹת וְכַדֵּי הַשֶּׁמֶן, לֹא שֵׁד בּוֹדֵד יֶשְׁנוֹ שָׁם, אֶלָּא 'שֵׁדֵי' =הַרְבֵּה שֵׁדִים מִצְטוֹפְפִים בַּמָּקוֹם הַהוּא, כִּי קְצָת שֶׁמֶן יָכוֹל לְפַרְנֵס הַרְבֵּה מֵהֶם, עַל כֵּן יֵשׁ לְהַקְפִּיד שָׁם עַל הַנִּקָּיוֹן שֶׁבֵּין הֶחָבִיּוֹת וְהַקַּנְקַנִּים לֹא יִזַּל קְצָת שֶׁמֶן, וְאָכֵן כַּאֲשֶׁר שׁוֹמְרִים עַל הַמָּקוֹם נָקִי, זֶה מֵנִיס אֶת כָּל הַמַּרְעִין בִּישִׁין. עֻבְדָּה זוֹ עוֹלָה בְּקָנֶה אֶחָד עִם הַיָּדוּעַ לָנוּ שֶׁהַשֵּׁדִים קְשׁוּרִים לְזֻהֲמָה, לִכְלוּךְ וּמַחֲלוֹת. כַּיּוֹם כְּשֶׁיֵּשׁ לָנוּ מִקְרוֹסְקוֹפִּים הַמְּסֻגָּלִים לִרְאוֹת אֶת מַה שֶּׁהָעַיִן אֵינָהּ רוֹאָה, זֶה נִרְאֶה פָּשׁוּט, וְיֵשׁ לָנוּ כַּיּוֹם בָּרְפוּאָה מִקְצוֹעַ נִפְרָד בְּשֵׁם 'אֶפִּידֶמְיוֹלוֹגְיָה', אֲבָל בִּימֵי קֶדֶם, הַמְּלֻמָּדִים הַגּוֹיִים בָּזוּ לְשׁוֹמְרֵי הַהֶגְיֵנָה וְרָאוּ בָּהּ פֻּלְחָן אֱוִילִי, וּבִזְבּוּז זְמַן לִצְרָכִים בִּלְתִּי הֶכְרֵחִיִּים. הָא זַרְדָתָא =בֵּית הַבָּד אוֹ מַחְסַן שֶׁמֶן דִּסְמִיכָה לְמָתָא =הַקָּרוֹב לָעִיר, גַּם זֶה מָקוֹם מָעֳדָף לְמַזִּיקִים, אַךְ לֹא בָּעִיר מַמָּשׁ, כִּי בְּתוֹךְ הָעִיר עָצְמָתָם פּוֹחֶתֶת בְּהַרְבֵּה, בִּגְלַל אִי רְצוֹנָם שֶׁל הַשֵּׁדִים לְהִפָּגֵשׁ עִם בְּנֵי אָדָם. מִנֶּגֶד יֵשׁ לָהֶם מְשִׁיכָה מְיֻחֶדֶת אֶל שֶׁמֶן (סנהדרין קא/א: "שרי-שמן"). הַסִּבָּה קְשׁוּרָה לַתְּכוּנָה שֶׁל הַשֶּׁמֶן, שֶׁבּוֹ הִדְלִיקוּ אֶת הַמְּנוֹרָה בְּבֵית הַמִּקְדָּשׁ וְיֵשׁ בּוֹ מַעֲלוֹת רוּחָנִיּוֹת עֶלְיוֹנוֹת, דָּבָר הַבָּא לִידֵי בִּטּוּי אֲפִלּוּ בִּתְכוּנוֹתָיו הַפִיזִיּוֹת, שֶׁהוּא צָף וְעוֹלֶה מֵעַל שְׁאָר הַנּוֹזְלִים, וְהוּא רָאוּי לַהַדְלָקָה, וּמֵאוֹתָהּ סִבָּה שֶׁהָאֵשׁ מוֹצֵאת בּוֹ מְקוֹר מִחְיָה, גַּם הַשֵּׁדִים מוֹצְאִים בּוֹ דְּבָרִים הַנִּצְרָכִים לָהֶם. אֲבָל הָאֵשׁ מְכַלָּה אֶת הַשֶּׁמֶן תּוֹךְ כְּדֵי שִׁמּוּשׁ, וְאִלּוּ הַשֵּׁדִים רַק מַחְמִיצִים אוֹתוֹ, וּמַעֲכִירִים אֶת מַרְאֵהוּ, וְלֹא מְחַסְּרִים מִכַּמּוּתוֹ. בִּגְלַל שֶׁטִּפַּת שֶׁמֶן מְסֻגֶּלֶת לְפַרְנֵס הַרְבֵּה שֵׁדִים, עַל כֵּן בְּתוֹךְ מַחְסָן שֶׁמֶן הַנִּמְצָא מִחוּץ לָעִיר לָא פְּחָתָא =אֵין בּוֹ פָּחוֹת מִשִּׁיתִין שֵׁדֵי =מִשִּׁשִּׁים שֵׁדִים, זֶהוּ גְּדוּד שֵׁדִים מְלֻכָּד, מְגֻבָּשׁ וּמְסֻכָּן. מֵאָז שֶׁהַמֶּלֶךְ שְׁלֹמֹה נִפְגַּשׁ עִם אַשְׁמְדַאי מֶלֶךְ הַשֵּׁדִים, הוּא הֵכִין לְעַצְמוֹ שְׁמִירָה שֶׁל "שִׁשִּׁים גִּבּוֹרִים, כֻּלָּם אֲחֻזֵי חֶרֶב מְלֻמְּדֵי מִלְחָמָה, אִישׁ חַרְבּוֹ עַל יְרֵכוֹ מִפַּחַד בַּלֵּילוֹת" (שה"ש ג/ז-ח), כְּדֵי שֶׁיַּצְלִיחוּ לְהַכְנִיעַ פְּלֻגָּה שֶׁל שִׁשִּׁים שֵׁדִים.

זִהוּי הַשֵּׁד וּשְׁמוֹ לְבַטֵּל הַשְׁפָּעָתוֹ

הַחֲכָמִים מְבָרְרִים לְמַאי נַפְקָא מִינָהּ =לְשֵׁם מָה עָלֵינוּ לָדַעַת אֶת הַכַּמּוּת וְהַחֹזֶק שֶׁל שֵׁדֵי הַשֶּׁמֶן? וּמְשִׁיבִים כְּדֵי שֶׁבְּהֶתְאֵם לָזֶה לְמִכְתַּב לָהּ קְמִיעָא =לִכְתֹּב אֶת הַקָּמֵעַ, כְּדֵי שֶׁהוּא יַצְלִיחַ לְהִתְמוֹדֵד עִם הַכַּמּוּת וְהָעָצְמָה שֶׁל שֵׁדֵי הַשֶּׁמֶן הַסְּמוּכִים לָעִיר. הַחֲכָמִים מְסַפְּרִים אֶת שֶׁאֵרַע עִם הַהוּא =אִישׁ אֶחָד בַּר-קָשָׁא =קָשִׁישׁ וְזָקֵן (מתורגמן שבת קי/א), הַשּׁוֹמֵר דְּמָתָא =שֶׁל הָעִיר, שֶׁעֶמְדַּת שְׁמִירָתוֹ הָיְתָה מִחוּץ לָעִיר, אֲבָל הוּא פָּחַד לִהְיוֹת לְבַד, וְגַם הָיָה לוֹ קַר, דְּאָזֵיל =שֶׁהָלַךְ וְקָאֵי =קָבַע אֶת מִשְׁכָּנוֹ לִישׁוֹן בְּמַחְסָן אֲשֶׁר גַּבֵּי זַרְדָתָא =בֵּין קַנְקַנֵּי שֶׁמֶן דַּהֲוָה סָמִיךְ לְמָתָא =שֶׁהָיָה סָמוּךְ לָעִיר. הוּא בָּחַר דַּוְקָא בְּמָקוֹם זֶה, מִתּוֹךְ הֲנָחָה שֶׁשָּׁם אִישׁ לֹא יִתְפֹּס אוֹתוֹ מִתְרַשֵּׁל מִמְּלַאכְתּוֹ, כִּי בְּנֵי הָעִיר "מַאֲמִינִים בְּשֵׁדִים", וּמַדִּירִים אֶת רַגְלֵיהֶם מִמְּקוֹמוֹת אֵלֶּה בַּלַּיְלָה, וְהוּא חָפְשִׁי לִישׁוֹן בְּשֶׁקֶט עַד אוֹר הַבֹּקֶר, וְכַאֲשֶׁר בַּעַל הַשֶּׁמֶן מַגִּיעַ, הוּא כְּבָר עוֹזֵב אֶת הַמָּקוֹם. אַךְ נָכוֹנָה לוֹ הַפְתָּעָה מְאֹד לֹא נְעִימָה שֶׁאִלְּצָה אוֹתוֹ "לְהַאֲמִין בַּשֵּׁדִים", כַּאֲשֶׁר בִּשְׁעַת שְׁנָתוֹ עָלוּ בֵּיהּ =נִכְנְסוּ בּוֹ שִׁיתִּין שֵׁדֵי =שִׁשִּׁים שֵׁדִים, וְאִיסְתַּכֵּן =וְהוּא הָיָה מְסֻכָּן לָמוּת.

מְחוֹל הַשֵּׁדִים שֶׁהִסְתַּיֵּם חִישׁ מַהֵר

הַשּׁוֹמֵר הָאֻמְלָל גִּלָּה בַּדֶּרֶךְ הַקָּשָׁה שֶׁיֵּשׁ מַמָּשׁ בַּחֲשָׁשׁוֹת שֶׁל זִקְנֵי הַמָּקוֹם, וְנֶאֱלַץ לְהָבִין שֶׁמַּחֲלָתוֹ נִגְרְמָה מֵהַשֵּׁדִים, אַךְ עֲדַיִן לִבּוֹ לֹא הָיָה שָׁלֵם עִם הָעֻבְדָּה שֶׁהוּא נָפַל בִּידֵי כֹּחוֹת שֶׁלֹּא הֶאֱמִין בָּהֶם עַד כֹּה, עַל כֵּן הוּא עֲדַיִן לֹא הִזְדָּרֵז לָלֶכֶת אֶל הַמֻּמְחִים, אֶלָּא אָתָא =בָּא לְהַהוּא מֵרַבָּנָן =לְאֶחָד הַצְּעִירִים מִבְּנֵי הַיְּשִׁיבָה שֶׁפָּגַשׁ בְּמִקְרֶה, וְשָׁאַל אִם יֵשׁ לוֹ אֵיזֶשֶׁהוּ פִּתְרוֹן, כִּי חָשַׁב שֶׁדַּי לוֹ בְּטִרְחָה מִזְעָרִית זוֹ. אוֹתוֹ תַּלְמִיד שֶׁלֹּא הָיָה 'מִקְצוֹעִי' בַּגֵּרוּשׁ שֵׁדִים, דְּלָא יָדַע דָּבָר עֶקְרוֹנִי וּפָשׁוּט זֶה, דְּזַרְדָתָא =זוֹהִי תּוֹפָעָה דְּשִׁיתִּין שֵׁדֵי הִיא, וּבֵין כַּדֵּי הַשֶּׁמֶן יֵשׁ לַשֵּׁדִים עָצְמָה פִּי שִׁשִּׁים, עַל כֵּן הוּא כָּתַב לָהּ =לַמַּחֲלָה קְמִיעָא פָּשׁוּט הַמּוֹעִיל לִפְעָמִים לַחֲדָא שִׁידָא =לְשֵׁד אֶחָד בּוֹדֵד. אֶת תּוֹצְאוֹתָיו שֶׁל אוֹתוֹ קָמֵעַ שָׁמַע הַתַּלְמִיד, דְּתָלוּ חִנְגָּא =שֶׁהַשֵּׁדִים עוֹשִׂים בּוֹ מָחוֹל וַחֲגִיגָה (רש"י שבת נד/א), בְּגַוֵּיהּ =בְּתוֹךְ הַחוֹלֶה הַסּוֹבֵל. בְּעִקְבוֹת הַקָּמֵעַ הִגְבִּירוּ הַשֵּׁדִים אֶת הַמְּחוֹלוֹת, מְלַגְלְגִים עַל כּוֹתֵב הַקָּמֵעַ, וְקָא מִשָּׁרוּ =הֵם שָׁרִים בַּחֲגִיגָתָם הָכִי =כָּךְ: אָמְנָם סוּדְרֵיהּ דְּמַר =הַמְּעִיל הַנִּכְבָּד שֶׁל כְּבוֹדוֹ, כִּי =דּוֹמֶה לִגְלִימָה שֶׁל צוּרְבָא מֵרַבָּנָן =תַּלְמִידֵי הַחֲכָמִים, אֲבָל בָּדִיקְנָא בֵּיהּ בְּמַר =בָּדַקְנוּ אֶת כְּבוֹדוֹ וְגִלִּינוּ שֶׁאֵינְךָ תַּלְמִיד חָכָם, שֶׁהֲרֵי אַתָּה כּוֹתֵב קְמִיעוֹת שֶׁאֵינָם מוֹעִילִים. טָעוּת כָּזוֹ לֹא יְכוֹלָה לָצֵאת תַּחַת יָדָיו שֶׁל תַּלְמִיד חָכָם אֲמִתִּי, אֶלָּא אַתָּה מִתְהַדֵּר בִּגְלִימָה שֶׁאֵינָהּ מַתְאִימָה לְךָ, וְלֹא יִתָּכֵן שֶׁאַתָּה מִזְדַּהֶה עִם הַבֶּגֶד. מִמֵּילָא וַדַּאי דְּלָא יָדַע =שֶׁאַתָּה אֵינְךָ יוֹדֵעַ לוֹמַר: "בָּרוּךְ אַתָּה ה' אֱלֹקֵינוּ מֶלֶךְ הָעוֹלָם עוֹטֵר יִשְׂרָאֵל בְּתִפְאָרָה", כִּי גְּלִימָתְךָ הַנִּכְבָּדָה אֵינָהּ הוֹלֶמֶת אוֹתְךָ. כְּמוֹ כֵן גַּם אֵינְךָ יוֹדֵעַ לוֹמַר: "בָּרוּךְ עוֹטֵר יִשְׂרָאֵל בְּתִפְאָרָה", כִּי הַלּוֹבְשִׁים תְּפִלִּין בְּהִדּוּר, מְנִיסִים אֶת הַשֵּׁדִים בְּלִי קְמֵעוֹת.

שְׂעִירִים יְרַקְּדוּ שָׁם

אֶת דִּבְרֵי הַבּוּז הַלָּלוּ הֵטִיחוּ הַשֵּׁדִים תּוֹךְ כְּדֵי שֶׁהֵם עוֹשִׂים מָחוֹל. כְּשֶׁהַנָּבִיא קִלֵּל אֶת בָּבֶל - מַחֲרִיבַת בֵּית הַמִּקְדָּשׁ, הוּא תֵּאֵר אֶת הַשְּׁמָמָה שֶׁתִּהְיֶה בָּהּ; רַק חַיּוֹת-בַּר יִמְצְאוּ שָׁם אֶת מִשְׁכָּנָם וְאָמַר: "וְלֹא יַהֵל שָׁם עֲרָבִי, וְרֹעִים לֹא יַרְבִּצוּ שָׁם - - - וּשְׂעִירִים [=שֵׁדִים] יְרַקְּדוּ שָׁם" (ישעיהו יג/כא), כְּלוֹמַר: הַשֵּׁדִים יִמְצְאוּ בָּהּ מֵאָחָז בִּגְלַל שֶׁהִיא לֹא תִּהְיֶה מְיֻשֶּׁבֶת. מִתּוֹךְ הַפָּסוּק רוֹאִים אָנוּ שֶׁעִסּוּקָם הַתְּמִידִי שֶׁל הַשֵּׁדִים הוּא בְּרִקּוּד וּבְמָחוֹל, עַל כֵּן יְרַקְּדוּ בְּאֶרֶץ בָּבֶל הַשּׁוֹמֵמָה. כָּךְ הָיָה גַּם כָּאן, כְּשֶׁהַשֵּׁדִים מָצְאוּ אֶת קָרְבָּנָם, תְּגוּבָתָם הַטִּבְעִית הָיְתָה לַעֲרֹךְ מָחוֹל, לַמְרוֹת שֶׁלֹּא זְמַן רַב נוֹתָר לָהֶם לִשְׂמֹחַ, שֶׁהֲרֵי אוֹתוֹ סוֹבֵל לֹא אָמַר נוֹאָשׁ, אֶלָּא הָיָה בַּדֶּרֶךְ אֶל הַמֻּמְחֶה לִקְמִיעוֹת, אַךְ הַשֵּׁדִים הֵם קַלֵּי-דַּעַת וְאֵינָם מִתְבּוֹנְנִים בֶּעָתִיד, אֶלָּא יוֹצְאִים בְּמָחוֹל מִיָּד כְּשֶׁמִּזְדַּמֵּן לָהֶם. שִׂמְחָתָם אָכֵן לֹא אָרְכָה זְמַן רַב, כִּי אוֹתוֹ שׁוֹמֵר אֻמְלָל הָחֵל לְחַפֵּשׂ אַחַר תַּלְמִידֵי חֲכָמִים מֻמְחִים. אָתָא =הִגִּיעַ הַהוּא מֵרַבָּנָן =אֶחָד מֵחַכְמֵי הַיְּשִׁיבָה דְּ=שֶׁהוּא כֵּן יָדַע שֶׁהַמַּחֲלָה שֶׁלּוֹ דְּזַרְדָתָא =שֶׁל כַּדֵּי הַשֶּׁמֶן, שִׁיתִּין שֵׁדֵי הֲוָה =נוֹבַעַת מִקְּבוּצַת שֶׁל שִׁשִּׁים שֵׁדֵי-שֶׁמֶן. כָּתַב לָהּ =לַמַּחֲלָה קְמִיעָא מַתְאִים, דְּהַיְנוּ: הַקָּמֵעַ שֶׁל בִּרְכַּת הַכֹּהֲנִים (במדבר ו/כג), שֶׁהוּא דְּשִׁיתִּין שֵׁדֵי =נֶגֶד שִׁשִּׁים הַשֵּׁדִים (במדב"ר יא/ג). קָמֵעַ זֶה אָכֵן הוֹעִיל, וּמִיַּד שָׁמַע דְּקָא =שֶׁהַשֵּׁדִים אָמְרוּ זֶה לָזֶה: פָּנוּ מַנַּיְיכוּ מֵהָכָא =תְּסַלְּקוּ אֶת הַכֵּלִים שֶׁלָּכֶם מִכָּאן, כִּי אֵין לָנוּ יוֹתֵר אֶפְשָׁרוּת לִשְׁכּוֹן בְּגוּפוֹ שֶׁל הַשּׁוֹמֵר.

זִהוּי שֵׁמוֹת וּמְקוֹם הַשֵּׁדִים

בִּרְשִׁימַת הַצָּרוֹת שֶׁיִּקְרוּ לְעַם יִשְׂרָאֵל אִם יַעַזְבוּ, חָלִילָה, אֶת הַתּוֹרָה וְאֶת מִצְווֹתֶיהָ, נִמְצֵאת גַּם אַזְהָרָה זוֹ: "מְזֵי רָעָב וּלְחֻמֵי רֶשֶׁף, וְקֶטֶב מְרִירִי, וְשֶׁן בְּהֵמֹת אֲשַׁלַּח בָּם, עִם חֲמַת זֹחֲלֵי עָפָר" (דברים לב/כד). עַל מַזִּיקִים אֵלֶּה: 'קֶטֶב', 'מְרִירִי' מְבָאֲרִים הַחֲכָמִים, שֶׁתְּרֵי קֶטֶבֵי הֲווּ =שְׁנֵי סוּגִים שֶׁל מַזִּיק בְּשֵׁם דּוֹמֶה יֶשְׁנָם. שִׁלְטוֹנוֹ שֶׁל הָאֶחָד הוּא מִקַמֵּי טִיהָרָא =לִפְנֵי הַצָּהֳרַיִם, וְשִׁלְטוֹנוֹ שֶׁל הָאֶחָד הוּא בָּתַר טִיהָרָא =אַחַר הַצָּהֳרַיִם. זֶה דְּמִקַמֵּי טִיהָרָא =הַהוּא שֶׁל לִפְנֵי הַצָּהֳרַיִם, "קֶטֶב מְרִירִי" שְׁמֵיהּ =שְׁמוֹ, וּמִיחְזֵי =וְהוּא מִתְגַּלֶּה כְּכָדָא =כְּמוֹ כַּדִּים דְּכַמְכָא =שֶׁל כּוּתָח, זֶהוּ תִּבּוּל חָמוּץ, חָרִיף וּמָלוּחַ הֶעָשׂוּי מִמֵּי-חָלָב וְלֶחֶם יָשֵׁן וְעָבֵשׁ שֶׁנּוֹעַד לְלַפֵּת אֶת הַפַּת. עוֹבְדֵי הָאֱלִילִים שֶׁהִכִּירוּ אֶת הַשֵּׁדִים הַמִּתְרוֹצְצִים בֵּין גּוּשֵׁי הַגְּבִינָה הַתּוֹסֶסֶת, יָדְעוּ שֶׁרִקּוּד בִּשְׁעַת הֲכָנָתוֹ מוֹעִילָה לַעֲשׂוֹתוֹ חָרִיף וְחָזָק (שבת סז/ב). הַשֵּׁדִים מִתְגַּלִּים בְּכַדֵּי הַכּוּתָח כְּמוֹ שֶׁהֵם נִמְצָאִים בְּכָל מָקוֹם שֶׁיֵּשׁ בּוֹ רִקָּבוֹן וּתְסִיסָה, אֲבָל יֵשׁ לָהֶם עֲדִיפוּת מְיֻחֶדֶת לְהִמָּצֵא דַּוְקָא בְּמִפְעַל הַכּוּתָח, שֶׁהוּא מַאֲכָל מְקֻבָּל בְּקֶרֶב תּוֹשְׁבֵי אֶרֶץ בָּבֶל, וְנִקְרָא: "כּוּתָח הַבַּבְלִי" (פסחים מב/א). הַנָּבִיא קִלֵּל אֶת אֶרֶץ בָּבֶל: "שְׂעִירִים יְרַקְּדוּ שָׁם" (ישעיהו יג/כא), לָכֵן בְּבָבֶל חָשְׁשׁוּ מְאֹד לְ'זוּגוֹת' וְלַשֵּׁדִים, הַרְבֵּה יוֹתֵר מִבִּשְׁאָר אֲרָצוֹת (פסחים קי/ב). שְׁמָם שֶׁל הַשֵּׁדִים נִגְזַר מֵהַמִּלָּה: "שְׁמָמָה וּמָקוֹם שָׁדוּד", שֶׁהוּא בִּמְקוֹמוֹת הַצְּפוֹנִיִּים שֶׁאֵינָם רְאוּיִים לְיִשּׁוּב (רמב"ן על ויקרא יז/ז). הַנָּבִיא כִּנָּה אֶת אֶרֶץ בָּבֶל כְּ"צָפוֹן", וְאָמַר: "מִצָּפוֹן תִּפָּתַח הָרָעָה" (ירמיהו א/יד). עוֹד נוֹסִיף שֶׁמְּיַצְּרִים אֶת הַכּוּתָח מִשְּׁאֵרִית גְּבִינָה מְקֻלְקֶלֶת. לְאוֹר כָּל הַגְדָּרוֹת אֵלֶּה לֹא יִפָּלֵא מַדּוּעַ דַּוְקָא בַּכּוּתָח מוֹצְאִים הַשֵּׁדִים מָקוֹם לְהֵאָחֵז בּוֹ, כִּי בְּיַחַס לִשְׁאָר הַמַּאֲכָלִים, נֶחְשָׁב הַ"כּוּתָח" כְּ"מִדְבָּר שׁוֹמֵם וְשָׁדוּד", שֶׁהֲרֵי אוֹמְרִים חֲזַ"ל: "הַכּוּתָח מְטַמְטֵם אֶת הַלֵּב וּמַכְחִישׁ אֶת הַגּוּף" (פסחים מב/א), וּבִשְׁאָר הָאֲרָצוֹת לֹא חִבְּבוּ מַאֲכָל זֶה וְלָעֲגוּ לַבַּבְלִיִּים עַל מַאֲכָל זֶה (ביצה טז/א). כָּל זֶה יְבָאֵר מַדּוּעַ דַּוְקָא בְּכַדִּים אֵלֶּה וּבְאֶרֶץ זוֹ מוֹצְאִים הַשֵּׁדִים מִשְׁכָּן.

זִהוּי צוּרַת הַמַּזִּיקִים

אֶצְלֵנוּ הַגִּרְסָא: "מִיחְזֵי כְּכַדָּא דְּכַמְכָא". בַּגְּמָרָא הַגִּרְסָא: "וּמִיחְזֵי בֵּי כַּדָּא דְּכַמְכָא" =בֵּין כַּדֵּי הַכּוּתָח. זֶה דּוֹמֶה לַנֶּאֱמַר עַל הַשֵּׁדִים הַמִּסְתַּתְּרִים בֵּין כַּדֵּי הַשֶּׁמֶן. אַךְ לְפִי גִּרְסַת הָ'עֵין יַעֲקֹב' זֶהוּ תֵּאוּר צוּרָתוֹ שֶׁל הַשֵּׁד הַדּוֹמֶה לְצוּרַת חֲבִית כּוּתָח, אִם כִּי בְּנָקֵל נִתַּן הָיָה לוֹמַר שֶׁטָּעוּת דְּפוּס קַלָּה נָפְלָה כָּאן וְהַב' הֻחְלְפָה בְּכ', וּלְבַטֵּל אֶת הַבֵּאוּר עַל צוּרַת הַשֵּׁד. לִכְאוֹרָה כָּךְ יוֹתֵר מִסְתַּבֵּר, שֶׁהֲרֵי אֵין לְשֵׁד צוּרָה מֻגְדֶּרֶת, מִפְּנֵי שֶׁזֶּה "מַשֶּׁהוּ" וְלֹא "מִישֶׁהוּ". אַךְ גַּם בְּתַרְגּוּם הָעֵין יַעֲקֹב לְאִידִישׁ שֶׁל רַבִּי יוֹסֵף מֵאִיר יַעְבֵּץ זַ"ל, הוּא מְבָאֵר שֶׁצּוּרַת הַשֵּׁד דּוֹמָה לֶחָבִית שֶׁל כּוּתָח. מֵאִידָךְ, בְּנָקֵל נִתָּן לְהַשְׁאִיר אֶת גִּרְסַת הָ'עֵין יַעֲקֹב', לְבָאֵר כְּמוֹ הַמְּתַרְגֵּם לְאִידִישׁ שֶׁמְּדֻבָּר עַל צוּרָה, וּלְהִתְעַלֵּם מִשְּׁאָר הַגִּרְסָאוֹת. לְפִי הֶסְבֵּר זֶה יֶשְׁנוֹ קֹשִׁי בְּבֵאוּר הַהֶמְשֵׁךְ: וַהֲדַר בֵּיהּ =וְהוּא מִסְתּוֹבֵב וּמִתְגַּלְגֵּל בְּתוֹךְ כַּד הַכּוּתָח כְּמוֹ בַּחְשָׁא =כַּף בְּחִישָׁה. אִם הוּא עַצְמוֹ נִרְאֶה כְּמוֹ חֲבִית הַכּוּתָח, הֵיכָן הוּא בּוֹחֵשׁ? אַךְ אִם נֹאמַר שֶׁהוּא מִתְרוֹצֵץ בֵּין הֶחָבִיּוֹת, יִהְיֶה בָּרוּר מַה הוּא עוֹשֶׂה שָׁם. הַהֶסְבֵּר הַנָּכוֹן עוֹלֶה מִבֵּין שְׁתֵּי הַהַצָּעוֹת, כִּי הַשֵּׁד אֵינוֹ כַּף בְּחִישָׁה וְגַם אֵינוֹ חָבִית, לְמַעֲשֶׂה הוּא אָכֵן בּוֹחֵשׁ בַּחֲבִית הַכּוּתָח, לֹא עַל יְדֵי שֶׁהוּא מַכְנִיס פְּנִימָה כַּף יָד אוֹ רֶגֶל, שֶׁיַּעֲשׂוּ פְּעֻלָּה שֶׁל כַּף בְּחִישָׁה, אֶלָּא עַל יְדֵי תְּסִיסָה שֶׁעוֹשָׂה גַּלִּים כְּלַפֵּי מַעְלָה, וּבְכָךְ הוּא בּוֹחֵשׁ אֶת כָּל הֶחָבִית בְּבַת-אַחַת, כְּאִלּוּ שֶׁהוּא עַצְמוֹ הֶחָבִית. זֶה יִהְיֶה גַּם הַהֶסְבֵּר בַּהֶמְשֵׁךְ עַל אוֹדוֹת הַשֵּׁד שֶׁל אַחַר הַצָּהֳרַיִם, גַּם שָׁם יִהְיֶה אוֹתוֹ הֶבְדֵּל. עַל פִּי הַגְּמָרָא מְתֹאָר הֵיכָן נִמְצָא הַשֵּׁד, וְהַהֶמְשֵׁךְ: "הֲדַר בֵּיהּ כִּי נַפְיָא" יְתָאֵר מַה הוּא עוֹשֶׂה בֵּין הָעִזִּים, וּלְפִי הָ'עֵין יַעֲקֹב' מְתֹאֶרֶת צוּרַת הַשֵּׁד, הַהֶמְשֵׁךְ יִהְיֶה שֶׁהוּא סוּג שֵׁד חֲסַר-מְנוּחָה שֶׁפָּעִיל כָּל הַזְּמַן כְּמוֹ גַּרְעִינִים הַנָּעִים בַּכְּבָרָה. וְהָאֱמֶת יוֹצֵאת מִבֵּין שְׁנֵיהֶם, כִּי הוּא לֹא פּוֹעֵל כְּמוֹ מַקֵּל אוֹ שׁוֹט הַמַּפְעִיל אֶת הָעִזִּים וְאֶת קַרְנֵיהֶם, אֶלָּא גּוֹרֵם לָהֶם לִתְזָזִית שֶׁבָּאָה מִבִּפְנִים. שֵׁד הַכּוּתָח הוּא דֻּגְמָא לְתוֹצָאָה חִיּוּבִית שֶׁאֶפְשָׁר לְהָפִיק מִמַּעֲשֵׂיהֶם הַשְּׁלִילִיִּים שֶׁל הַשֵּׁדִים, הַגּוֹרְמִים תְּסִיסָה וְרִקָּבוֹן, וּבְתַעֲשִׂיַּת הַכּוּתָח לָמְדוּ לְנַצֵּל אֶת זֶה לְטוֹבָה.

שֵׁד הַתְּיָשִׁים

הַשֵּׁד דְּבָתַר טִיהָרָא =שֶׁל אַחַר הַצָּהֳרַיִם, "קֶטֶב יָשׁוּד צָהֳרָיִם" (תהילים צא/ו) שְׁמֵיהּ =שְׁמוֹ, וְהוּא מֶחֱזֵי =נִרְאֶה כְּקַרְנָא דְּעִיזָא =כְּמוֹ קַרְנַיִם שֶׁל עֵז, קָצָר וּמְחֻדָּד בַּקָּצֶה. הַשֵּׁדִים מְזֹהִים עִם עִזִּים וּתְיָשִׁים (ויקרא יז/ז). חוֹלֶה-נֶפֶשׁ הָרוֹאֶה שֵׁד, הוּא מִתְגַּלֶּה בְּעֵינָיו כְּמוֹ תַּיִשׁ (ראב"ע ורמב"ן שם). וַהֲדַר בֵּיהּ =וְהוּא נָע אָנֶה וָאָנָה כְּנַפְיָא =נַפָּה, מִסְנֶנֶת, כְּלוֹמַר הַשֵּׁד מִתְנוֹעֵעַ כְּמוֹ גַּרְעִינִים הַנָּעִים בַּכְּבָרָה. עַל פִּי גִּרְסַת הַגְּמָרָא: "מִיחְזֵי בִּי קַרְנָא דְּעִיזָא" =הוּא נִרְאֶה בֵּין קַרְנֵיהֶם שֶׁל הָעִזִּים. הַהֶמְשֵׁךְ יִהְיֶה שֶׁהוּא מִתְהַלֵּךְ בֵּין הָעִזִּים וּבֵין קַרְנֵיהֶם, כְּמוֹ גַּרְעִינִים הַמִּתְנוֹעֲעִים בַּכְּבָרָה, וּלְפִי שְׁנֵי הַפֵּרוּשִׁים הוּא גּוֹרֵם לְאִי-מְנוּחָה בְּתוֹךְ עֵדֶר הָעִזִּים.

בִּלְתִּי פָּגִיעַ כְּשֶׁהַשָּׁעָה מְשַׂחֶקֶת

אַבַּיֵּי הֲוָה קָאָזִיל בְּאוֹרְחָא =הָלַךְ בַּדֶּרֶךְ, וְרַב פַּפָּא הָיָה מִימִינֵיה, וְרַב הוּנָא בְּרֵיהּ דְּרַב יְהוֹשֻׁעַ הָיָה מִשְּׂמֹאלֵיהּ, כָּךְ הָלְכוּ שְׁלָשְׁתָּם כְּפִי שֶׁקּוֹבְעִים כְּלָלֵי דֶּרֶךְ אֶרֶץ; הַגָּדוֹל בַּמֶּרְכָּז, הַסְּגָן מִימִינוֹ וְהַפָּחוֹת מֵהֶם מִצַּד שְׂמֹאל (יומא לז/א. ראה אבות ב/ח). רַב פַּפָּא שֶׁהָיָה חָשׁוּב יוֹתֵר, הָלַךְ מִצַּד יָמִין שֶׁל הָרַב. לְפֶתַע חַזְיֵיהּ =רָאָה אַבַּיֵּי לְהַהוּא =אֶת הַשֵּׁד: 'קֶטֶב מְרִירִי', שֶׁזְּמַן שְׁלִיטָתוֹ הִיא לִפְנֵי הַצָּהֳרַיִם, דְּקָאָתֵי לַהֲדֵי שְׂמֹאלֵיהּ =שֶׁבָּא אֵלָיו מִצַּד שְׂמֹאל. וְעַל כֵּן אַהְדְּרֵיהּ =הֶעֱבִיר לְ=אֶת רַב הוּנָא בְּרֵיהּ דְּרַב יְהוֹשֻׁעַ מִימִינֵיה =לְצַד יָמִין, וּלְרַב פַּפָּא - הֶחָשׁוּב, אוֹתוֹ הוּא הֶעֱבִיר שֶׁיִּהְיֶה מִשְּׂמֹאלֵיהּ =בְּצַד שְׂמֹאל, כְּדֵי שֶׁרַב פַּפָּא יִפְגֹּשׁ אֶת הַשֵּׁד, שֶׁבָּא מִצַּד זֶה. גַּם רַב פַּפָּא רָאָה אֶת הַשֵּׁד וְהֵבִין שֶׁאַבַּיֵּי אֵינוֹ מִתְכַּוֵּן לְהַפְקִיר אוֹתוֹ כְּדֵי לְהַצִּיל אֶת רַב הוּנָא, אַךְ לֹא יָדַע מַדּוּעַ הֶעֱבִיר אוֹתוֹ אַבַּיֵּי לְהִפָּגֵשׁ עִם הַשֵּׁד, עַל כֵּן אָמַר לֵיהּ רַב פַּפָּא: וְאָנָּא =וַאֲנִי, מַאי שְׁנָא =בַּמֶּה שׁוֹנֶה אֲנִי מֵרַב הוּנָא, דְּ=שֶׁכְּבוֹדוֹ לָא חָשַׁשׁ לִי? וְאֵינְךָ דּוֹאֵג לִי? מַדּוּעַ אַתָּה חוֹשֵׁשׁ רַק עַל רַב הוּנָא בְּרֵיהּ דְּרַב יְהוֹשֻׁעַ? אָמַר לֵיהּ אַבַּיֵּי: אַתְּ =אַתָּה - שַׁעְתָּא קַיְמָא לְךָ =הַשָּׁעָה עוֹמֶדֶת לְךָ, וּבְמַעְגַּל הַמַּזָּלוֹת נִמְצָא עַכְשָׁו מַזָּלְךָ עֶלְיוֹן וְרַב עָצְמָה, עַל כֵּן אֵינִי חוֹשֵׁשׁ, כִּי כְּשֶׁהַשָּׁעָה מְשַׂחֶקֶת לְאָדָם, שׁוּם דָּבָר אֵינוֹ יָכוֹל לְהָרַע לוֹ, אֲפִלּוּ אִם הַמַּצְלִיחַ הוּא רָשָׁע, וְצַדִּיק רוֹצֶה לְהָרַע לוֹ, הוּא לֹא יַצְלִיחַ (ברכות ז/ב, מגילה ו/ב), כָּל-שֶׁכֵּן אַתָּה שֶׁאַתָּה צַדִּיק, וְהַשֵּׁדִים הָרָעִים הֵם אֵלֶּה שֶׁרוֹצִים לִפְגֹּעַ בְּךָ, וַדַּאי שֶׁלֹּא תִּהְיֶה לָהֶם רְשׁוּת לַעֲשׂוֹת זֹאת, עַל כֵּן אֵין לְךָ צֹרֶךְ לַחְשֹׁשׁ מֵהֶם, אֲבָל אֶת רַב הוּנָא נֶאֱלַצְתִּי לְהַסְתִּיר, כְּדֵי שֶׁהַשֵּׁד יִפְגֹּשׁ רַק אוֹתְךָ, אֲנִי יוֹדֵעַ שֶׁבִּזְכוּת פְּגִישָׁתְךָ אִתּוֹ, תַּצְלִיחַ לְצַמְצֵם אֶת הַשְׁפָּעָתוֹ הַשְּׁלִילִית עַל אֲחֵרִים בַּסְּבִיבָה, וּמֵעַתָּה הוּא לֹא יַצְלִיחַ לְהַפִּיל אֶת חִתָּתוֹ עַל הָאֵזוֹר. לְאַבַּיֵי יֵשׁ נִסָּיוֹן עָשִׁיר בְּמַעֲשִׂים כָּאֵלֶּה, שֶׁהוּא דָּאַג לְהַפְגִּישׁ אֶת הַמַּזִּיקִים וְהַשֵּׁדִים דַּוְקָא עִם אֲנָשִׁים גְּדוֹלִים וְצַדִּיקִים, כְּדֵי שֶׁזְּכוּת הַתּוֹרָה שֶׁלָּהֶם תְּצַמְצֵם אֶת כֹּשֶׁר הַפְּגִיעָה שֶׁל הַמַּזִּיקִים לְרַוְחַת כָּל הַתּוֹשָׁבִים (קידושין כט/ב).

שֵׁדִים בְּצֵל הֶחָצָב

שִׁלְטוֹן הַשֵּׁדִים חָזָק בַּלַּיְלָה יוֹתֵר מִבַּיּוֹם, בְּסוֹף כָּל חֹדֶשׁ וְחֹדֶשׁ הֵם יוֹתֵר פְּעִילִים מֵאֲשֶׁר בִּתְחִלַּת הַחֹדֶשׁ. גַּם מַעְגַּל הַשָּׁנָה אֵינוֹ זֵהֶה אֶצְלָם, וְיֵשׁ זְמַן קָצָר בּוֹ נִמְצָאִים הַשֵּׁדִים יוֹתֵר בִּפְעִילוּת וּבִשְׁאָר חָדְשֵׁי הַשָּׁנָה הֵם מַפְחִיתִים פְּעִילוּת. מֵחַד בְּחֹדֶשׁ תַּמּוּז עַד שִׁיתְסַר בֵּיהּ =שִׁשָּׁה-עָשָׂר בּוֹ, דְּהַיְנוּ: עֶרֶב יוֹם צוֹם שִׁבְעָה עָשָׂר בְּתַמּוּז, אָז הֵם וַדַּאי שְׁכִיחֵי =נִמְצָאִים וּפְעִילִים, מִכָּאן וָאֵילָךְ בְּמֶשֶׁךְ כָּל הַשָּׁנָה, עַד רֹאשׁ חֹדֶשׁ תַּמּוּז הַבָּא, סָפֵק שְׁכִיחֵי =נִמְצָאִים, סָפֵק לָא שְׁכִיחֵי =לֹא נִמְצָאִים, זֹאת אוֹמֶרֶת שֶׁהֵם בֶּאֱמֶת עוֹבְדִים אַךְ וְרַק חֲצִי חֹדֶשׁ, שֶׁזֶּה פָּחוֹת מֵחֲמִשָּׁה אָחוּז שֶׁל הַשָּׁנָה בִּלְבַד. וּכְשֶׁהֵם פְּעִילִים, הֵם מִשְׁתַּכְּחֵי =נִמְצָאִים בְּטוּלֵי =בַּצֵּל דְּחַצְבָא =צֶמַח הֶחָצָב, שֶׁבּוֹ תָּחַם יְהוֹשֻׁעַ בִּן נוּן אֶת הַגְּבוּל בֵּין שֵׁבֶט לְשֵׁבֶט. בְּעִקְבִיּוּת לְשִׁיטָתָם בּוֹחֲרִים הַשֵּׁדִים דַּוְקָא צֶמַח זֶה, בִּגְלַל הֱיוֹתוֹ רָעִיל. הֵם נִמְצָאִים בְּצֵל הַגִּבְעוֹלִים הַנְּמוֹכִים, כָּזֶה אֶחָד דְּלָא חָצָב =לֹא צָמַח לְג‍ֹבַהּ גַּרְמִידָא =אַמָּה, כַּחֲצִי מֶטֶר. הֵאָחְזוּת הַשֵּׁדִים בּוֹ תִּגְרֹם שֶׁהוּא כְּבָר לֹא יִצְמַח יוֹתֵר גָּבֹהַּ. שְׁמוֹ שֶׁל הֶחָצָב נִתָּן לוֹ בִּגְלַל הַתְּכוּנָה לְהַעֲמִיק אֶת הַשֹּׁרֶשׁ אֲפִלּוּ עַד שְׁנַיִם וּשְׁלֹשָׁה מֶטְרִים, הַשֹּׁרֶשׁ חוֹדֵר אֶל חֲרִיצִים מְאֹד דַּקִּים בַּסֶּלַע, מִתְרַחֵב, חוֹצֵב וּמַרְחִיב לְעַצְמוֹ שְׁבִיל, עַל כֵּן הוּא נִקְרָא "חָצָב" (פיהמ"ש לרמב"ם כלאים א/ח). הַחֲכָמִים מַגְדִּירִים אֶת הַצְּמִיחָה לַגֹּבַהּ כַּ"חֲצִיבָה" בִּגְלַל שֶׁהַצֶּמַח לְעוֹלָם אֵינוֹ מִתְרוֹמֵם כְּלַפֵּי מַעְלָה, מִבְּלִי שֶׁיִּבְנֶה לְעַצְמוֹ תְּחִלָּה גִּבּוּי בַּקַּרְקַע, וְרַק עַל יְסוֹדוֹת אֵיתָנִים הוּא מַתְחִיל לִצְמֹחַ כְּלַפֵּי מַעְלָה, לָכֵן הָאַמָּה שֶׁהוּא נִרְאֶה כְּלַפֵּי מַעְלָה, מוֹכִיחָה שֶׁהוּא חָצַב לְפָחוֹת אַמָּה אַחַת כְּלַפֵּי מַטָּה.

שֵׁדִים וּכְנִימוֹת טַפִּילִים

יֵשׁ לָדוּן בַּנֶּאֱמַר: "צֵל חֲצָבִים צְעִירִים", הַאִם עַל הַתְּקוּפָה שֶׁבֵּין רֹאשׁ חֹדֶשׁ תַּמּוּז לְשִׁשָּׁה עָשָׂר בּוֹ, אָז הֵם נִמְצָאִים, וּמְקוֹמָם בְּצֵל הֶחָצָב הַנָּמוּךְ, אוֹ שֶׁבִּתְקוּפָה זוֹ הֵם נִמְצָאִים בְּכָל מָקוֹם, אַךְ כָּל הַשָּׁנָה שֶׁהֵם "סָפֵק נִמְצָאִים סָפֵק לֹא נִמְצָאִים", הַמָּקוֹם שֶׁבְּכָל אֹפֶן נִתָּן אוּלַי לִמְצֹא אוֹתָם הוּא לְמַרְגְּלוֹת הַחֲצָבִים. לִכְאוֹרָה נִתָּן לְהוֹכִיחַ שֶׁהַכַּוָּנָה עַל כָּל הַשָּׁנָה, כִּי צֶמַח הֶחָצָב הוּא גָּבֹהַּ וְנִרְאֶה לְמֵרָחוֹק, וְשׁוֹרְשׁוֹ יוֹרֵד יָשָׁר כְּלַפֵּי מַטָּה (ביצה כה/ב). אִם כֵּן, חַיָּבִים לוֹמַר שֶׁעַל כָּל הַשָּׁנָה מְדֻבָּר כָּאן, וּמְדֻבָּר עַל גִּבְעוֹלֵי חָצָב יְבֵשִׁים, כִּי פְּרִיחַת הֶחָצָב הִיא מַמָּשׁ בְּסוֹף הַחֹרֶף, לִקְרַאת רֹאשׁ הַשָּׁנָה, עַל כֵּן מְכַנִּים אוֹתוֹ "מְבַשֵּׂר הַגֶּשֶׁם". בְּסוֹף הַחֹרֶף מִתְיַבְּשִׁים הֶעָלִים וְהַגִּבְעוֹל נוֹתָר כְּמַקֵּל זָקוּף וְיָבֵשׁ בְּמֶשֶׁךְ כָּל הַקַּיִץ. בְּחֹדֶשׁ תַּמּוּז בִּזְמַן פְּעִילוּת הַשֵּׁדִים, יֵשׁ רַק גִּבְעוֹלִים כְּמוּשִׁים מֵהַשָּׁנָה שֶׁעָבְרָה, שֶׁגִּשְׁמֵי הַשָּׁנָה הַבָּאָה יִגְרְמוּ לָהֶם לְהַרְקִיב וּלְהֵעָלֵם, וּבַקַּיִץ הַבָּא בְּחֹדֶשׁ תַּמּוּז יַעַמְדוּ גִּבְעוֹלִים חֲדָשִׁים יְבֵשִׁים שֶׁל חֲצָבֵי הַשָּׁנָה. כָּךְ שֶׁתָּמִיד יֵשׁ רַק גִּבְעוֹלִים צְעִירִים בְּנֵי חֲצִי שָׁנָה, כְּשֶׁלִּקְרַאת סוֹף הַחֹרֶף מִתְיַבֵּשׁ הֶחָצָב, וְנוֹתָר רַק הַמַּקֵּל. זֶה לֹא שֶׁהַשֵּׁדִים בּוֹחֲרִים בִּנְמוּכִים בְּנֵי חֲצִי מֶטֶר וּמַטָּה, אֶלָּא הַבְּחִירָה שֶׁלָּהֶם הִיא זוֹ שֶׁגּוֹרֶמֶת לָהֶם לֹא לְהַצְלִיחַ לְהִתְרוֹמֵם לַגֹּבַהּ שֶׁל אֲחֵיהֶם. אֵלֶּה שֶׁלֹּא 'זָכוּ' לְבִקּוּר שֵׁדִים, מַצְלִיחִים לְהִתְרוֹמֵם לְגֹבַהּ שְׁנֵי מֶטֶר. עִם תְּחִלַּת הַפְּרִיחָה בּוֹחֲרִים הַשֵּׁדִים בְּכַמָּה מֵהֶם, וְזֶה מַסְבִּיר מַדּוּעַ הֵם נוֹתָרִים גַּמָּדִים, כְּמוֹ הַרְבֵּה מְאֹד פְּרָחִים עֲלוּבִים שֶׁכְּנִימוֹת, תּוֹלָעִים, מְכַרְסְמִים, טַפִּילִים וּפָרָזִיטִים מִסּוּגִים שׁוֹנִים מִתְפַּשְּׁטִים עֲלֵיהֶם וּמוֹצְצִים מֵהֶם אֶת לְשַׁד הַחַיִּים.

הַצֵּל שֶׁל בֵּית הַכִּסֵּא

וְעוֹד נִמְצָאִים הַשֵּׁדִים בְּטוּלֵי דְּ=בַּצֵּל שֶׁל הַצַּפְרָא =הַבֹּקֶר, וּפַנְיָא =שֶׁל הָעֶרֶב, כְּלוֹמַר: בַּשָּׁעוֹת הַמְּאֻחָרוֹת שֶׁל הַבֹּקֶר וְהַמֻּקְדָמוֹת שֶׁל הָעֶרֶב, כְּשֶׁהַשֶּׁמֶשׁ קְרוֹבָה לְאֶמְצַע הָרָקִיעַ, וְצֵל קָצָר מְאֹד, דְּלָא הֲוֵי גַּרְמִידָא =אֵינוֹ אֲפִלּוּ אַמָּה. אַךְ בִּשְׁעוֹת הַבֹּקֶר הַמֻּקְדָּמוֹת וּבִשְׁעוֹת הָעֶרֶב הַמְּאֻחָרוֹת, אֲשֶׁר בָּהֶן הַצֵּל אָרֹךְ בְּיוֹתֵר, אֵין הַשֵּׁדִים מִסְתַּתְּרִים תַּחַת עֲלֵי הֶחָצָב, כִּי בְּשָׁעוֹת אֵלֶּה הֶחָצָב לֹא מֻצָּל תַּחְתָּיו, אֶלָּא צִלּוֹ נוֹפֵל הַרְחֵק מִמֶּנּוּ, וְהַנִּמְצָא תַּחְתָּיו חָשׂוּף לַשֶּׁמֶשׁ הַבָּאָה בַּאֲלַכְסוֹן. כְּמוֹ-כֵן בְּשָׁעוֹת אֵלֶּה כְּבָר אֵין הַשֶּׁמֶשׁ קוֹפַחַת חָזָק וְאֵין כָּל-כָּךְ צֹרֶךְ בְּצֵל. וּבְעִקָּר נִמְצָאִים הַשֵּׁדִים בְּטוּלֵי דְּ=בַּצֵּל שֶׁל בֵּית הַכִּסֵּא, כְּלוֹמַר: בַּאֲוִירָה הַנִּמְצֵאת שָׁם. בִּזְמַנָּם הָיָה בֵּית הַכִּסֵּא שֶׁטַח הֲרָרִי מִחוּץ לָעִיר שֶׁאֵין בּוֹ צֵל. זֶה נִקְרָא "צֵל" לֹא כְּמוֹ צֵל הַשֶּׁמֶשׁ אֶלָּא לְהֵפֶךְ, הַשֵּׁדִים אֵינָם מְחַפְּשִׂים אֶת הַמָּקוֹם שֶׁהָאֲוִירָה לֹא פּוֹגַעַת, אֶלָּא דַּוְקָא הֵיכָן שֶׁהִיא הֲכִי מְרֻכֶּזֶת, שָׁם מִתְרַכְּזִים הֲכִי הַרְבֵּה שֵׁדִים, כִּי הֵם מְחַפְּשִׂים מָקוֹם מָאוּס וּמָלֵא הַפְרָשׁוֹת, זֶה כַּר מִחְיָה רָחָב לָהֶם.

שְׁלֹשָׁה דְּבָרִים מְחַבְּלִים בָּרְאִיָּה

אָמַר רַב יוֹסֵף: הָנֵי תְּלַת מִילֵּי =אֵלֶּה שְׁלֹשֶׁת הַדְּבָרִים יְהִיב אַרְבוּנָא =נוֹתְנִים עִוָּרוֹן לִנְהוֹרָא =לִמְאוֹר הָעֵינַיִם, וּפוֹתְחִים פֶּתַח בִּפְנֵי הַמַּזִּיקִים לְחַבֵּל בָּרְאִיָּה. הָעֵינַיִם נֶחְשָׁבוֹת לְאֵבֶר קְצָת רוּחָנִי הַקּוֹלֵט אֶת הָאוֹר שֶׁהַגַּשְׁמִיּוּת שֶׁלּוֹ דַּקָּה בְּיוֹתֵר, עַל-כֵּן הֵן נִפְגָּעוֹת מִשִּׁבּוּשִׁים שֶׁלֹּא יַצְלִיחוּ לַעֲשׂוֹת נֶזֶק לַיָּד אוֹ לָרֶגֶל. בְּאֹפֶן שִׁטְחִי יָכֹל הַטּוֹעֶה לַחֲשֹׁב שֶׁנֶּזֶק קַל בָּרְאִיָּה אֵינוֹ נֶחְשָׁב כְּקִלְקוּל רְצִינִי, אֶלָּא פָּעוּט וַחֲסַר-עֵרֶךְ. בְּחִשּׁוּבֵי מָמוֹן זֶה קְצָת נָכוֹן, מִי שֶׁיֵּשׁ לוֹ אֶלֶף שַׂקֵּי תְּבוּאָה וְהִתְקַלְקְלוּ לוֹ שְׁנַיִם מֵהֶם, זֶה לֹא נֶזֶק גָּדוֹל. אֲבָל בְּקֶשֶׁר לַבְּרִיאוּת אֵין הַדָּבָר כֵּן, כָּל נֶזֶק בַּגּוּף הוּא גַּם בִּלְתִּי הָפִיךְ, גַּם גּוֹרֵם הַפְרָעָה וְגַם מִצְטַבֵּר. אָמְנָם גַּם נֶזֶק בַּיָּדַיִם אוֹ בָּרַגְלַיִם הוּא יוֹתֵר גָּרוּעַ מִנֶּזֶק בְּשַׂקֵּי תְּבוּאָה, אֲבָל סוֹף סוֹף, מִי שֶׁנִּזָּק קְצָת בְּרַגְלָיו, יְסַיֵּם מַסָּע בֶּן חֲמֵשׁ מֵאוֹת יָמִים, בַּחֲמֵשׁ מֵאוֹת וְאֶחָד יָמִים, וּמִי שֶׁיָּדָיו נִזּוֹקוּ בִּשְׁנֵי פְּרוֹמִיל, לֹא עָתִיד לָחוּשׁ בַּנֶּזֶק, שֶׁהֲרֵי הוּא יָכֹל לְהַמְשִׁיךְ לְדַפְדֵּף בַּסִּדּוּר, בַּחֻמָּשׁ וּבַגְּמָרָא, הוּא יָכֹל לְהַמְשִׁיךְ לְהַנִּיחַ תְּפִלִּין לְלֹא עֶזְרָה, וְגַם לִסְגֹּר כַּפְתּוֹרִים וְכַדּוֹמֶה, אֶלָּא שֶׁעַד כֹּה הוּא יָכֹל הָיָה לְהָרִים שְׁלֹשִׁים ק"ג בְּבַת-אַחַת, וְשֵׁשֶׁת אֲלָפִים ק"ג - בְּמָאתַיִם פְּעָמִים, וְעַתָּה יִצְטָרֵךְ לְהַעֲמִיס מִשְׁקָל זֶה בְּמָאתַיִם פְּעָמִים וְאֶחָד, כִּי אֵינוֹ יָכוֹל לָשֵׂאת יוֹתֵר מֵעֶשְׂרִים וְתִשְׁעָה וּשְׁלֹשֶׁת רִבְעֵי ק"ג בְּבַת-אַחַת. אֲבָל נֶזֶק בָּעֵינַיִם אֵינוֹ מְצַמְצֵם אֶת הָרְאִיָּה בִּמְעַט, וְאֵין זֹאת אוֹמֶרֶת שֶׁמֵּעַתָּה כַּאֲשֶׁר יַבִּיט לְמֶרְחָק שֶׁל חֲמֵשׁ מֵאוֹת אַמָּה, הוּא יִרְאֶה רַק עַד אַרְבַּע מֵאוֹת תִּשְׁעִים וַתֵּשַׁע, אֶלָּא הַנֶּזֶק הוּא אָמְנָם קָלוּשׁ, אֲבָל מֵעַתָּה הַשֶּׁמֶשׁ מְסַנְוֶרֶת יוֹתֵר, הַחֹשֶׁךְ סָמִיךְ יוֹתֵר, הָאוֹתִיּוֹת קְטַנּוֹת יוֹתֵר, הָרְאִיָּה מְעֻרְפֶּלֶת יוֹתֵר וְכֵן הָלְאָה. טִשְׁטוּשׁ הָרְאִיָּה מַחְלִישׁ אֶת כָּל תְּמוּנַת הָעֵינַיִם, וְלֹא רַק זֹאת, אֶלָּא בְּרִיאוּת הַלֵּב תְּלוּיָה אַף הִיא בִּמְאוֹר הָעֵינַיִם (ע"ז כח/ב: "שורייני דעינא"). עַל הוֹרָדַת שְׁנֵי פְּרוֹמִיל מִתִּפְקוּד הַלֵּב, כּוּלֵי-עָלְמָא לֹא פְּלִיגֵי שֶׁאָסוּר, עַל-כֵּן צָרִיךְ לִשְׁמֹר בְּיוֹתֵר עַל הָרְאִיָּה, וְכָל יְרִידָה קַלָּה בִּמְאוֹר הָעֵינַיִם וּבְכֹחַ הָרְאִיָּה, הוּא נֶזֶק שֶׁרָצוּי וּכְדַאי לִמְנֹעַ אוֹתוֹ, בִּפְרָט כַּאֲשֶׁר נֶזֶק זֶה מִצְטַבֵּר.

שְׁמִירַת הָעֵינַיִם כִּפְשׁוּטָהּ

א - מַן דְּסָרִיק רֵישֵׁיהּ =מִי שֶׁמְּסָרֵק אֶת רֹאשׁוֹ כְּשֶׁהוּא יָבֵשׁ, שֵׂעָר הָרֹאשׁ וְהַקַּרְקֶפֶת מַפְרִישִׁים שֻׁמָּנִים וּבְצֵרוּף גְּבִישֵׁי מֶלַח שֶׁל זֵעָה שֶׁהִתְיַבְּשָׁה, אָבָק, קִלּוּף-עוֹר וְהַזָּהֳמָה הַמִּצְטַבֶּרֶת וְנִדְבֶּקֶת לַשֵּׂעָר, הַכֹּל מִתְפּוֹרֵר בִּשְׁעַת סֵרוּק שֵׂעָר יָבֵשׁ, חוֹדֵר אֶל תּוֹךְ הָעֵינַיִם וּמַזִּיק לָהֶן (נדרים פא/א). כָּאן מְגַלִּים אָנוּ שֶׁזֶּה לֹא רַק תַּהֲלִיךְ טִבְעִי, אֶלָּא דַּוְקָא אֶת הַחֲלָקִים הָרָעִים שֶׁל תַּעֲרֹבֶת זוֹ, יֵשׁ מַזִּיקִים שֶׁמְּנַסִּים לִדְחֹף אֶל תּוֹךְ הָעַיִן.

ב - מַן דְּשָׁתֵי =מִי שֶׁשּׁוֹתֶה מַיִם בְּאֹפֶן מְיֻחָד לְאַט, טִיף טִיף =טִפָּה טִפָּה. עִקַּר מִשְׁכַּן הַשֵּׁדִים הוּא בְּמַיִם, וְדַרְכָּם יֵשׁ לָהֶם אֶפְשָׁרוּת לַחְדֹּר אֶל הָאָדָם. בִּגְלַל הַשִּׁנּוּי בִּשְׁתִיָּה יֵשׁ לָהֶם רְשׁוּת לְהִתְחַבֵּר אֶל הַשּׁוֹתֶה, וּבִשְׁתִיָּה אִטִּית, אָמְנָם עֲדַיִן אֵין לָהֶם פְּנַאי לְהַזִּיק לְגַמְרֵי, אֲבָל לְפָחוֹת אֶת רְאִיַּת הָעֵינַיִם הֵם מַצְלִיחִים לְשַׁבֵּשׁ, כִּי שְׁתִיָּה אִטִּית, אִם הִיא אֵינָהּ בִּגְלַל מַחֲלָה בַּגָּרוֹן, הִיא בִּגְלַל תַּאֲוָה לְהַרְגִּישׁ זְמַן יוֹתֵר אָרֹךְ אֶת הָאֹכֶל וְהַשְּׁתִיָּה בְּבֵית הַבְּלִיעָה. זוֹ תְּכוּנָה שֶׁל הָרוֹדְפִים אַחַר מַרְאֵה עֵינֵיהֶם. אָמְנָם כָּאן הוּא מַשְׁקִיעַ אֶת הָאַשְׁלָיוֹת שֶׁלּוֹ בַּגָּרוֹן, אֲבָל הָעֵינַיִם הֵם הַתַּיָּרִים וְהַמְתַוְּכִים שֶׁבִּלְבְּלוּ אוֹתוֹ לִרְדֹּף אַחַר תַּאֲווֹת.

ג - וּמַן דְּסַיֵּם מְסַנֵּי =מִי שֶׁנּוֹעֵל אֶת נְעָלָיו אַדְמִיתָנֵיהּ =כְּשֶׁעֲדַיִן רְטוּבוֹת כַּרְעָא =רַגְלָיו מֵהָרַחֲצָה. סֻלְיָה סְפוּגַת מַיִם שֶׁמְּחַלְחְלִים הַחוּצָה, יוֹצֶרֶת קֶשֶׁר בֵּין הַדּוֹרֵךְ לְבֵין הַקַּרְקַע שֶׁהַנַּעַל אֲמוּרָה הָיְתָה לַחֲצוֹץ בֵּינֵיהֶם. וְזֶה עוֹשֶׂה פְּגִימָה בִּמְאוֹר הָעֵינַיִם, שֶׁהִיא אָמְנָם אֵינָהּ עִוָּרוֹן אֶלָּא חֻלְשָׁה, אֲבָל מְרֻבַּת צַעַר. זוֹ תּוֹפָעָה שֶׁבְּגִיל אַרְבָּעִים/חֲמִשִּׁים קָשֶׁה לְמַקֵּד אֶת הָעַיִן עַל דְּבָרִים קְטַנִּים, וּמִמֵּילָא קָשֶׁה לִקְרֹא אוֹתִיּוֹת קְטַנּוֹת, אֲבָל אֵין קֹשִׁי לְהַבִּיט לְמֵרָחוֹק. זֶה אָמְנָם קוֹרֶה לְכָל הַזְּקֵנִים, אֲבָל לֹא בְּגִיל כָּל כָּךְ צָעִיר. כַּיּוֹם פָּתְרוּ בְּעָיָה זוֹ עַל יְדֵי מִשְׁקְפֵי-קְרִיאָה. הַבְּעָיָה שֶׁל מִקּוּד הָרְאִיָּה אֵינָהּ כָּל-כָּךְ קַיֶּמֶת אֵצֶל עַמֵּי אֲרָצוֹת, חֻלְשַׁת הָעַיִן לֹא מַפְרִיעָה לָהֶם לָשֶׁבֶת בְּצַוְתָּא עַל הַסַּפְסָל שֶׁתַּחַת הָעֵץ בַּגָּן הַצִּבּוּרִי, וּלְפַטְפֵּט מִבֹּקֶר עַד עֶרֶב עַל הָא וְעַל דָּא. אֲבָל הַמְבַקֵּשׁ לִהְיוֹת תַּלְמִיד חָכָם, שֶׁרוֹצֶה לִשְׁהוֹת בְּבֵית הַמִּדְרָשׁ עַד גִּיל תִּשְׁעִים וְתֵשַׁע, וּכְבָר בְּגִיל אַרְבָּעִים הוּא אֵינוֹ יָכוֹל לִקְרֹא אֶת אוֹתִיּוֹת הָרַשִׁ"י שֶׁבְּשׁוּלֵי הַחֻמָּשׁ וְהַגְּמָרָא, לֹא אֶת הָרַמְבַּ"ן וְהָרַשְׁבָּ"א וְלֹא כְּלוּם, אֶלָּא תָּלוּי בְּחַסְדָּם שֶׁל אֲחֵרִים שֶׁיּוֹאִילוּ לְהַקְרִיא לוֹ מִידֵי פַּעַם אֵיזֶה קֶטַע, בְּלֵית בְּרֵרָה הוּא יֵאָלֵץ לְוַתֵּר עַל הַתָּכְנִית לִהְיוֹת בֶּן-תּוֹרָה, וִינַסֶּה אֶת מַזָּלוֹ בְּאֵיזֶשֶׁהוּ מִשְׁלוֹחַ-יָד. אֲבָל אִם זֶה יִקְרֶה לוֹ בְּגִיל שִׁשִּׁים, אַחַר שֶׁהוּא כְּבָר יָשַׁב אַרְבָּעִים שָׁנָה בְּבֵית הַמִּדְרָשׁ, הוּא יֵאָלֵץ לִסְבֹּל בְּיוֹתֵר בְּחֹסֶר מְאוֹר הָעֵינַיִם, גַּם בִּגְלַל שֶׁבְּגִיל כָּזֶה אָפְסוּ סִכּוּיָו לִמְצֹא תַּעֲסוּקָה אַחֶרֶת, אֲבָל בְּעִקָּר בִּגְלַל שֶׁאַהֲבַת הַתּוֹרָה כְּבָר יוֹקֶדֶת בְּלִבּוֹ, וְכָתַב הָרַמְבַּ"ם: "חַיֵּי בַּעֲלֵי הַחָכְמָה לְלֹא תַּלְמוּד תּוֹרָה - כְּמִיתָה הֵם חֲשׁוּבִים" (רצושמה"נ ז/א). מַה הוּא יָכוֹל לַעֲשׂוֹת מִבֹּקֶר עַד עֶרֶב בְּבֵית הַמִּדְרָשׁ, כְּשֶׁעֵינָיו מְמַאֲנוֹת לְסַפֵּר לוֹ מַה כָּתוּב בְּאַלְפֵי סִפְרֵי הַחָכְמָה הַגּוֹדְשִׁים אֶת הָאִצְטְבָּאוֹת סָבִיב. לָכֵן הַהַמְלָצָה עַל עֵינַיִם בְּרִיאוֹת הִיא אָמְנָם הַמְלָצָה סוֹחֶפֶת, אַךְ חֲשׁוּבָה בְּיוֹתֵר לְתַלְמִידֵי חֲכָמִים, שֶׁצְּרִיכִים לִזְכֹּר לֹא לַעֲשׂוֹת טָעֻיּוֹת שֶׁמַּזִּיקוֹת לָעֵינַיִם.

מְחַבְּלֵי הַפַּרְנָסָה

יֶשְׁנָם שְׁלֹשָׁה דְּבָרִים הַפּוֹתְחִים פֶּתַח בִּפְנֵי מַזִּיקִים הַמְּחַבְּלִים בַּפַּרְנָסָה:

א - אִם תַּלָּאֵי =תּוֹלִים דִּבְרֵי מַאֲכָל עַל וָו, מַסְמֵר וְיָתֵד, אוֹ מִשְׁתַּלְשְׁלִים מֵהַתִּקְרָה, בְּבֵיתָא =בַּבַּיִת, זֶה זִלְזוּל בָּאֹכֶל, דָּבָר זֶה קָשֵׁי לְעַנְיוּתָא =קָשֶׁה לַעֲנִיּוּת. נֶאֱמַר שֶׁהַתּוֹלֶה בְּאֹפֶן כָּזֶה אֶת הַתְּפִלִּין, חַיָּיו יִהְיוּ תְּלוּיִים (ברכות כד/א), שָׁם זֶה בִּגְלַל הַזִּלְזוּל, וְכָאן הַהִתְנַהֲגוּת הַמְזַלְזֶלֶת מְאַפְשֶׁרֶת אֲחִיזָה לַמַּזִּיקִים. מֹשֶׁה רַבֵּנוּ כָּרַת בְּרִית בֵּין ה' וּבֵין יִשְׂרָאֵל עַמּוֹ, בְּטֶרֶם יַצִּיגוּ אֶת כַּף רַגְלָם עַל הָאָרֶץ הַמֻּבְטַחַת, וְכֹה דְּבָרָיו: "אִם לֹא תִשְׁמַע בְּקוֹל ה' אֱלֹקֶיךָ - - - וְהָיוּ חַיֶּיךָ תְּלֻאִים לְךָ מִנֶּגֶד" (דברים כח/טו-סו). "תְּלֻאִים" =תְּלוּיִים עַל הַסָּפֵק. כָּל סָפֵק קָרוּי 'תָּלוּי', עַל זְמַן מִלְחָמָה וְצָרוֹת שֶׁהַמָּוֶת אוֹרֵב מִכָּל פִּנָּה וְהַחַיִּים תְּלוּיִים בְּסָפֵק, נֶאֱמַר שֶׁהֵם תְּלֻאִים" - שֶׁמָּא יָמוּת בְּחֶרֶב (רש"י דברים שם). מִלְחָמָה מְבִיאָה בְּעִקְבוֹתֶיהָ רָעָב, מַגֵּפוֹת וְעוֹד צוּרוֹת שֶׁל מָוֶת, וְכָל אֵלֶּה תּוֹלִים אֶת הַחַיִּים עַל כַּף מָאזְנַיִם, כְּשֶׁמִּנֶּגֶד נִצָּבִים אֳפָנִים רַבִּים שֶׁל מָוֶת כְּכַף כְּבֵדַת מִשְׁקָל. לֹא הַמָּוֶת תָּלוּי אֶלָּא הַחַיִּים, זְרִימָתָם הַשּׁוֹטֶפֶת, תְּנָאֵי קִיּוּמָם, הַפַּרְנָסָה וְהַכֵּלִים לְקַבֵּל אֶת בִּרְכַּת הַשָּׁמַיִם - הַכֹּל תָּלוּי בְּסָפֵק (תר"י), כְּפִי שֶׁהַתּוֹרָה מַדְגִּישָׁה: "וְהָיוּ חַיֶּיךָ תְּלֻאִים לְךָ", לֹא הַמָּוֶת תָּלוּי, הַמָּוֶת הוֹפֵךְ לִהְיוֹת יוֹתֵר וַדַּאי מֵאֲשֶׁר הֶמְשֵׁךְ הַחַיִּים. עַל הַחַיִּים מַבִּיטִים כְּאִלּוּ מִבַּחוּץ, וְרוֹאִים אוֹתָם מִנֶּגֶד - מִמּוּל, בְּעוֹד שֶׁאֶת הַמָּוֶת רוֹאִים בְּאוֹתוֹ צַד שֶׁל מִתְרַס הַמַּבִּיטִים, וְלֹא בְּעֶבְרָם הַשֵּׁנִי שֶׁל הַחַיִּים. זוֹהִי תּוֹצָאָה יְשִׁירָה שֶׁל חַיֵּי רָעָב וּמַחְסוֹר, הַנּוֹבֵעַ מִתְּלִיַּת מַאֲכָלִים בְּחֹסֶר כָּבוֹד. כִּדְאָמְרִי אִינְּשֵׁי =כְּפִי שֶׁנּוֹהֲגִים אֲנָשִׁים לוֹמַר בְּפִתְגָּם עֲמָמִי: תָּלָא סִילְתָא =תָּלוּי הַסַּל - תָּלָא מְזוֹנֵיהּ =תְּלוּיִים הַמְּזוֹנוֹת. הַנֶּזֶק כָּאן הוּא תְּגוּבָה עַל אִכְסוּן מָזוֹן בְּאֹפֶן לֹא מְכֻבָּד, וְלֹא אֲמָרָן =לֹא נֶאֱמַר כְּלָל זֶה אֶלָּא בְּרִיפְתָא =לֶחֶם, שֶׁאֵין לִתְלוֹתוֹ, כִּי זוֹ צוּרַת אִכְסוּן לֹא מְכֻבֶּדֶת. אֲבָל בִּישְׂרָא =בָּשָׂר וְכַוְרֵי =דָּגִים לֵית לָן בָּהּ =אֵין לַחְשֹׁשׁ מִלִּתְלוֹת אוֹתָם, כִּי אוֹרְחֵיהּ הִיא =הַדֶּרֶךְ הִיא כָּךְ לְאַכְסֵן אוֹתָם כְּשֶׁהֵם תְּלוּיִים, כָּךְ מְיַבְּשִׁים אוֹתָם, וְכָךְ הֵם אֲמוּרִים לְהִשָּׁאֵר רְצוּעוֹת רְצוּעוֹת שֶׁל בָּשָׂר מְאֻוְרָר. אָמְנָם בְּמָקוֹם בּוֹ מְצוּיִים עַכְבָּרִים, וְהַדֶּרֶךְ הַיְּחִידָה לִמְנֹעַ מֵהֶם לְהִתְקָרֵב אֶל הַלֶּחֶם הִיא עַל יְדֵי הַנָּחָתוֹ בְּשַׂקִּית נִכְבָּדָה וּתְלִיָּתָהּ מִוָּו הַמִּשְׁתַּלְשֵׁל מֵהַתִּקְרָה, כְּדֵי שֶׁלֹּא תִּהְיֶה לָעַכְבָּרִים אֶפְשָׁרוּת גִּישָׁה אֶל הַלֶּחֶם, אֵין אִכְסוּן כָּזֶה נֶחְשָׁב כְּזִלְזוּל, וּמִמֵּילָא מֻתָּר יִהְיֶה לַעֲשׂוֹת זֹאת (או"ח תלד/א). כָּךְ מְאַכְסְנִים אֶת הַחִטִּים לְמַצּוֹת, שֶׁהֲרֵי הַקְּצִירָה הִיא מִיָּד אַחַר פֶּסַח, וְיֵשׁ לְהָנִיחַ אֶת הַחִטִּים כִּמְעַט שָׁנָה תְּמִימָה, עַד הַטְּחִינָה לִפְנֵי הָאֲפִיָּה לְפֶסַח שֶׁל שָׁנָה הַבָּאָה. מִמֵּילָא תְּלִיָּה זוֹ לֹא רַק שֶׁאֵינָהּ מְבַזָּה, אֶלָּא הִיא הָאִכְסוּן הַנִּכְבָּד בְּיוֹתֵר.

ב - אִם נִמְצָאִים פַּאֲרֵי =סֻבִּין שֶׁל חִטָּה אוֹ גְּלִידֵי בְּצֵל יָבֵשׁ, וְכֵן שְׁאָר סוּגֵי הַקְּלִפּוֹת שֶׁאֵינָן רְאוּיוֹת אֲפִלּוּ לְמַאֲכָל בְּהֵמָה, הַמְּאַכְסֵן בְּבֵיתָא =בַּבַּיִת שַׂקִּים מְלֵאִים כָּאֵלֶּה דְּבָרִים, זֶה קְשֵׁי לְעַנְיוּתָא, כִּי לֹא רָאוּי לְמַלֵּא אֶת הַבַּיִת בְּדִבְרֵי הֶבֶל חַסְרֵי עֵרֶךְ, אֲשֶׁר אֵלָיו נִדְבָּקִים מַזִּיקִים לְמִינֵיהֶם, וּמַקְרִינִים הַרְבֵּה מְאֹד אֶנֶרְגִיָּה שְׁלִילִית, שֶׁהֲרֵי אֶת הַלִּכְלוּךְ לֹא עוֹשִׂים הַשֵּׁדִים, אֶלָּא הֵם בּוֹחֲרִים לִשְׁהוֹת בּוֹ, וּבְמָקוֹם בּוֹ הֵם שׁוֹהִים אָמְנָם לֹא מִצְטַבֵּר עוֹד לִכְלוּךְ, אֲבָל הַלִּכְלוּךְ הַקַּיָּם הוֹפֵךְ לִהְיוֹת יוֹתֵר מֻדְגָּשׁ, יוֹתֵר מְעֻפָּשׁ, יוֹתֵר רָקוּב, חָמוּץ וּשְׁאָר אוֹפַנֵּי הַקִּלְקוּל, וְזֶה גּוֹרֵם לְהִתְפַּשְּׁטוּת הַצַּחֲנָה וְהָרִקָּבוֹן.

ג - נַשְׁוָרָא =פֵּרוּרִים עַל הָרִצְפָּה בְּבֵיתָא =בְּבַיִת, שֶׁאֵין מַקְפִּידִים לֶאֱסֹף אֶת הַפֵּרוּרִים שֶׁנּוֹפְלִים בִּשְׁעַת הָאֲכִילָה, זֶה לֹא רַק בְּעָיָה שֶׁל הֶגְיֵנָה, אֶסְתֶטִיקָה וְרִצְפָה מְלֻכְלֶכֶת, אִסּוּף הַפֵּרוּרִים בְּסוֹף הַסְּעֻדָּה, מוֹרֶה עַל רָמָה אֱנוֹשִׁית שֶׁל נִקָּיוֹן, שֶׁבּוֹ אֵין לַנֶּפֶשׁ לְבַזּוֹת אֶת שְׁיָרֵי הַמָּזוֹן הַפְּזוּרִים עַל הַקַּרְקַע בְּזִלְזוּל. אִם הַסּוֹעֵד יַבִּיעַ כְּפִיּוּת טוֹבָה לַמָּזוֹן וְיִדְרֹךְ עַל שְׁיָרֵי סְעֻדָּתוֹ, הֲרֵי שֶׁזּוֹ הַפְנָיַת עֹרֶף דּוּ-צְדָדִית, וְהַמָּזוֹן אַף הוּא מַפְנֶה עֹרֶף, עַל כֵּן דָּבָר זֶה קָשֵׁי לְעַנְיוּתָא =קָשֶׁה לַעֲנִיּוּת וּמַזַּל הָעֹנִי נִתְפָּס בַּמְּזַלְזֵל בִּשְׁיָרֵי מַאֲכָלִים, עַד שֶׁבְּמִקְרִים קִיצוֹנִיִּים יָכוֹל לָבוֹא לֹא רַק עֹנִי עַל הַמְזַלְזֵל, אֶלָּא מַגִּיעַ רָעָב עַל כָּל תּוֹשְׁבֵי הָאָרֶץ (תענית כד/ב: "פריצי בריפתא"). שַׂר הָעֲנִיּוּת מִתְנַחֵל הֵיכָן שֶׁמְּזַלְזְלִים בְּאֹכֶל, וְהֵיכָן שֶׁדּוֹרְכִים עַל פֵּרוּרִים (חולין קה/ב). כְּלָל זֶה נֶאֱמַר גַּם בְּפֵרוּרִים קְטַנִּים שֶׁאֵינָם רְאוּיִים לְמַאֲכָל, וְאַף עַל פִּי שֶׁמֵּעִקַּר הַדִּין אֵין צֹרֶךְ לְכַבְּדָם, כִּי אֵין לָהֶם עֵרֶךְ וְהֵם מִתְבַּטְּלִים מֵאֲלֵיהֶם (פסחים ו/א), הַזָּהִיר בָּהֶם יִזְכֶּה לְגָרֵשׁ אֶת שַׂר-הָעֲנִיּוּת מִבֵּיתוֹ (ראה או"ח קפ/ד ובמ"ב שם), וְלֹא רַק זֹאת, אֶלָּא לְאָרֵחַ בְּאֹפֶן קָבוּעַ אֶת הַשַּׂר הַמְּמֻנֶּה עַל עֹשֶׁר וּנְכָסִים (שב"ח על חולין קה/ב).

גֶשֶׁם וּמַזִּיקִים בְּלֵיל ד' וְשַׁבָּת

כְּשֶׁהַקָּבָּ"ה בָּרָא אֶת הָעוֹלָם, הוּא קָבַע לוֹ מַסְלוּל שֶׁל סֵדֶר וּמִשְׁטָר. גַּם מַה שֶּׁנִּרְאֶה כַּחֲרִיגָה, שִׁנּוּי וְהִתְפָּרְצוּת, הַכֹּל מוֹפִיעַ בַּתָּכְנִית הַמְקוֹרִית. אֶת זְמַנֵּי הַגֶּשֶׁם הוֹעִיד הַקָּבָּ"ה בְּלֵיל רְבִיעִי וּבְלֵיל שַׁבָּת, זֶהוּ: "וְנָתַתִּי גִשְׁמֵיכֶם בְּעִתָּם" =בַּזְּמַן הַנָּכוֹן וְהָרָאוּי (ויקרא כו/ד. תענית כב/ב). כָּאן מְגַלִּים אָנוּ שֶׁבְּלֵילֵי שַׁבָּתוֹת וּבְלֵילֵי רְבִיעִית שָׁרוּ =מֻתָּר לְמַזִּיקִים עִילוּיֵהּ =לַעֲלוֹת לָבוֹא וּלְהִתְהַלֵּךְ בִּרְחוֹבוֹת הָעִיר, כִּי בִּשְׁנֵי לֵילוֹת אֵלֶּה שׁוֹלְטִים כּוֹכָבִים בַּעֲלֵי כֹּחַ לְהַזִּיק: שַׁבְּתַאי - בְּלֵיל ד', וּמַאֲדִים בְּלֵיל שַׁבָּת (גו"א ויקרא שם). אַף עַל פִּי שֶׁאֵין לָרַע שׁוּם שִׁלְטוֹן בְּשַׁבָּת קֹדֶשׁ, וְכָל הַמַּזִּיקִים, הַקִּטְרוּגִים וְהַכְּעָסִים, כֻּלָּם נִמְלָטִים וְנֶחְבָּאִים מִפְּנֵי קְדֻשַּׁת הַשַּׁבָּת (זוהר תרומה "כגוונא"), זוֹ עֻבְדָּה מְרוֹמֶמֶת שֶׁאֵין לָהּ כָּל-כָּךְ בִּטּוּי בָּעוֹלָם הַגַּשְׁמִי, גַּם מַלְאַךְ הַמָּוֶת וְגַם הַיֵּצֶר הָרַע מַמְשִׁיכִים לִפְעֹל בְּיוֹם זֶה, וְהַמַּזִּיקִים חָפְשִׁיִּים דַּוְקָא בַּלֵּילוֹת בָּהֶם שׁוֹלֶטֶת בִּרְכַּת הַגֶּשֶׁם. מִתּוֹךְ כָּךְ עוֹלֶה אֵיזֶשֶׁהוּ קֶשֶׁר בֵּין הַגֶּשֶׁם לְבֵין הַמַּזִּיקִים, הַגּוֹרְמִים שֶׁבְּנֵי אָדָם לֹא יִהְיוּ בְּחוּצוֹת עִיר, וּכְשֶׁבְּנֵי אָדָם לֹא נִמְצָאִים, מִתְחַזְּקִים הַמַּזִּיקִים, וְגוֹרְמִים שֶׁבְּנֵי אָדָם עוֹד יוֹתֵר יִסְתַּלְּקוּ, וְסִלּוּקָם זֶה גַּם הוּא מְחַזֵּק אֶת הַשְּׁמָמָה הָאֱנוֹשִׁית, שֶׁהִיא שִׁלְטוֹן הַשֵּׁדִים, כָּךְ יוֹצֵא שֶׁיֶּשְׁנָה הֲדָדִיּוּת וְתָכְנִית כְּפוּלָה, גַּם הַשֵּׁדִים מַרְחִיקִים אֶת בְּנֵי הָאָדָם, וְגַם בְּנֵי הָאָדָם הַמִּתְרַחֲקִים מְחַזְּקִים אֶת נוֹכְחוּת הַשֵּׁדִים. זֶהוּ הַזְּמַן לְגִשְׁמֵי בְּרָכָה, שֶׁהֲרֵי "אֵין הַבְּרָכָה שׁוֹרָה אֶלָּא בְּדָבָר הַסָּמוּי מִן הָעַיִן" (תענית ח/ב, ב"מ ח/א). גַּם בְּאֹפֶן פִיזִי קָשֶׁה לִהְיוֹת בַּחוּץ בִּזְמַן הַגֶּשֶׁם. בִּזְמַנָּם הַקֹּשִׁי הָיָה כָּפוּל וּמְכֻפָּל, עֲדַיִן לֹא הָיוּ כְּבִישִׁים, בַּגֶּשֶׁם הָפְכָה הָאֲדָמָה לִהְיוֹת בּוֹצִית דְּבִיקָה וְטוֹבְעָנִית, הַבִּגּוּד נִרְטַב, כְּלֵי הָאִכְסוּן לֹא הָיוּ אֲטוּמִים, כָּל הַחֲפָצִים וְהַמָּזוֹן נִרְטְבוּ, עַל כֵּן הָיְתָה לַכֹּהֵן הַגָּדוֹל תְּפִלָּה מְיֻחֶדֶת, שֶׁהַקָּבָּ"ה לֹא יִשְׁמַע אֶת תְּפִלָּתָם שֶׁל עוֹבְרֵי הַדְּרָכִים, הַמְּבַקְּשִׁים אֶת עֲצִירַת הַגֶּשֶׁם (יומא נג/ב. תענית כד/ב). מֵאִידָךְ לַשֵּׁדִים יֵשׁ מְשִׁיכָה מְיֻחֶדֶת לְמַיִם, וּבַגֶּשֶׁם הֵם מַרְגִּישִׁים עַצְמָם כְּמוֹ "דָּג בַּמַּיִם", עַל כֵּן טִבְעִי שֶׁהֵם יִתְהַלְּכוּ בְּרֹאשׁ חוּצוֹת בִּזְמַנִּים גְּשׁוּמִים.

גְּבוּרוֹת גְּשָׁמִים

קַיָּם קֶשֶׁר מַהוּתִי בָּעֻבְדָּה שֶׁלֵּיל רְבִיעִי וְלֵיל שַׁבָּת הוּא זְמַן הַגֶּשֶׁם וְהוּא זְמַן הַמַּזִּיקִים. הַגֶּשֶׁם הוּא "גְּבוּרוֹת גְּשָׁמִים" (תענית ב/א), גְּבוּרָה הִיא דִּכּוּי כֹּחוֹת שְׁלִילִיִּים, כְּפִי שֶׁאוֹמְרִים חֲזַ"ל: "אֵיזֶהוּ גִּבּוֹר? - הַכּוֹבֵשׁ אֶת יִצְרוֹ" (אבות ד/א). שֹׁרֶשׁ הַגֶּשֶׁם הוּא בִּ"גְבוּרָה", עַל כֵּן דַּוְקָא בְּשִׁלְטוֹן שֶׁל מִדַּת-הַדִּין בִּשְׁנֵי לֵילוֹת אֵלֶּה בָּא הַגֶּשֶׁם. 'שֶׁפַע' וּ'מִדַּת-הַדִּין' אֵינָם שְׁנֵי דְּבָרִים הַסּוֹתְרִים זֶה לָזֶה, לְהֵפֶךְ, הֵם שְׁלוּבֵי-זְרוֹעַ, כַּנֶּאֱמַר: "מִצָּפוֹן תִּפָּתַח הָרָעָה" (ירמיהו א/יד), מֵאִידָךְ: "הָרוֹצֶה לְהַעֲשִׁיר יַצְפִּין" (ב"ב כה/ב). מִדַּת הַחֶסֶד מַסְכִּימָה אָמְנָם לָתֵת גַּם לְמִי שֶׁאֵינוֹ זַכַּאי, אַךְ לְחַלֵּק אֶת הַשֶּׁפַע שָׁוֶה בְּשָׁוֶה, בְּעוֹד שֶׁמִּדַּת הַדִּין וְהַגְּבוּרָה, מְאַפְשֶׁרֶת עֹשֶׁר וְרִבּוּי מָמוֹן הַרְבֵּה יוֹתֵר מֵהַחֵלֶק הָאִישִׁי, אֲבָל מֵאִידָךְ הִיא גַּם מְאַפְשֶׁרֶת עֹנִי מָרוּד, מִדַּת הַדִּין תִּדְרֹשׁ לְפָחוֹת אֶת הַמִּינִימוּם לְמִי שֶׁזַּכַּאי, גַּם בְּעִתּוֹת רָעָב וּמִלְחָמָה. כְּמוֹ-כֵן הַחֶסֶד שֶׁמַּעֲנִיק מַתְּנוֹת חִנָּם, מְסֻגָּל גַּם לְהַפְסִיק, אֲפִלּוּ כְּשֶׁיֵּשׁ רְעֵבִים לְלֶחֶם, בְּעוֹד שֶׁהַדִּין וְהַגְּבוּרָה מְחַיְּבִים לְהַעֲנִיק אֶת הַמִּינִימוּם לְמִי שֶׁזַּכַּאי לְכָךְ. 'שֶׁפַע' וּ'גְבוּרָה' נִרְאִים כְּסוֹתְרִים, אֲבָל קַיָּם בֵּינֵיהֶם קֶשֶׁר הֲדָדִי, מִדַּת הַדִּין דּוֹרֶשֶׁת תְּגוּבָה מְלֵאָה לְכָל מַעֲשֶׂה, לָכֵן הִיא קְשׁוּרָה גַּם אֶל הַשָּׂכָר וְגַם אֶל הָעֹנֶשׁ. הַחֹרֶף הוּא דֻּגְמָא לְכָךְ, הוּא נֶחְשָׁב לְ'לַיְלָה', הַלֵּילוֹת אֲרֻכִּים, הַשֶּׁמֶשׁ מֻסְתֶּרֶת בַּעֲנָנִים, הָאֲוִירָה סַגְרִירִית וְקוֹדֶרֶת, הַדְּרָכִים מְשֻׁבָּשׁוֹת בְּבוֹץ וְלֹא מִתְאַפְשֶׁרֶת יְצִיאָה. מֶזֶג הָאֲוִיר קַר, עַל כֵּן נֶאֱלָצִים אֲנָשִׁים לְהִסָּגֵר בְּבֵיתָם, לָכֵן זְמַן הַגֶּשֶׁם נִקְרָא: "סַגְרִיר" =סָגוּר (משלי כז/טו), וְהִנֵּה דַּוְקָא הַחֹרֶף צוֹרֵר בִּכְנָפָיו גִּשְׁמֵי בְּרָכָה לְהַרְווֹת אֶת הָאֲדָמָה וּלְהַצְמִיחַ שֶׁפַע יְבוּל. לָכֵן קָבַע הַקָּבָּ"ה כִּי בְּאֶרֶץ-יִשְׂרָאֵל יֵרְדוּ שֶׁפַע הַגְּשָׁמִים דַּוְקָא בַּחֹרֶף. מֵהַטַּעַם הַזֶּה לַמְרוֹת שֶׁזְּמַן הַגֶּשֶׁם הוּא בַּלַּיְלָה, גַּם מַזִּיקִים מִתְהַלְּכִים בּוֹ.

שַׂר הָעֹשֶׁר וְשַׂר הָעֹנִי

שְׁנֵי מַלְאָכִים מְלַוִּים אֶת הָאָדָם בְּלֵיל שַׁבָּת מִבֵּית הַכְּנֶסֶת לְבֵיתוֹ - מַלְאָךְ טוֹב וּמַלְאָךְ רַע, כְּשֶׁהַבַּיִת מְסֻדָּר וּמְאֻרְגָּן כַּהֲלָכָה, אוֹמֵר הַמַּלְאָךְ הַטּוֹב: "יְהִי רָצוֹן שֶׁכָּךְ יִהְיֶה בְּשַׁבָּת הַבָּאָה", וּמַלְאָךְ רַע נֶאֱלָץ לַעֲנוֹת 'אָמֵן' בַּעַל כָּרְחוֹ. כְּשֶׁהַבַּיִת מְלֻכְלָךְ, אֵינוֹ עָרוּךְ, לֹא מוּכָן לְשַׁבָּת וְאֵינוֹ תּוֹאֵם אֶת כְּבוֹד הַשַּׁבָּת, אוֹמֵר מַלְאָךְ רַע: "יְהִי רָצוֹן שֶׁכָּךְ יִהְיֶה בַּשַּׁבָּת הַבָּאָה" וּמַלְאָךְ טוֹב נֶאֱלָץ לַעֲנוֹת 'אָמֵן' בְּעַל כָּרְחוֹ (שבת קיט/ב). אֶת שְׁנֵי הַמַּלְאָכִים הַלָּלוּ - הַטּוֹב וְהָרַע עֲשׂוּיִים אָנוּ לִפְגֹּשׁ לֹא רַק בְּשַׁבָּת, אֶלָּא בְּעוֹד הִזְדַּמְּנוּיוֹת, כְּשֶׁיִּהְיֶה לְאֶחָד מֵהֶם מַה לְּהַגִּיד. אֵיסָרָא =הַשַּׂר דִּמְזוֹנֵי =הַמְּמֻנֶּה עַל הַסְפָּקַת הַמְּזוֹנוֹת, 'נֹקֵד' =נָקִי שְׁמֵיהּ =שְׁמוֹ, הוּא נִקְרָא כָּךְ כִּי הוּא מִתְבּוֹנֵן אֲפִלּוּ עַל נְקֻדּוֹת וּפֵרוּרִים קְטַנִּים, וְאֵינוֹ מַסְכִּים לְפַרְנֵס בַּיִת מְזַלְזֵל בְּמָזוֹן, וּבִפְרָט הוּא מִתְנַגֵּד לְהַעֲנִיק פַּרְנָסָה הֵיכָן שֶׁמְּפַזְּרִים פֵּרוּרֵי לֶחֶם. מֵאִידָךְ אֵיסָרָא =הַשַּׂר דְּעַנְיוּתָא =הַמְּמֻנֶּה לְהָבִיא עֲנִיּוּת, 'נָבָל' =מְלֻכְלָךְ שְׁמֵיהּ =שְׁמוֹ, עָלָיו וְעַל אֵלֶּה כָּמֹהוּ נֶאֱמַר: "עֹשֶׂה עֹשֶׁר וְלֹא בְמִשְׁפָּט, בַּחֲצִי יָמָו יַעַזְבֶנּוּ, וּבְאַחֲרִיתוֹ יִהְיֶה נָבָל" =עָנִי (ירמיהו יז/יא). כְּלוֹמַר: יִכָּנֵס תַּחַת הַמֶּמְשָׁלָה שֶׁל הַמַּזִּיק הַמְּמֻנֶּה עַל עֹנִי וְדַלּוּת. כְּשֶׁהוּא רוֹאֶה בַּיִת מְזַלְזֵל בְּמָזוֹן וּמְלֻכְלָךְ בְּפֵרוּרֵי לֶחֶם, הוּא קוֹבֵעַ בּוֹ אֶת מִשְׁכָּנוֹ, וּמֵהַמִּפְקָדָה הַזּוֹ הוּא מַשְׁלִיט טֵרוֹר עַל כָּל פְּרוּטָה שֶׁאֲמוּרָה לְהַצְלִיחַ לְהַגִּיעַ. מִי שֶׁבְּבֵיתוֹ לֹא מְבַקֵּר לֹא הוּא וְלֹא הוּא, הֲרֵי הוּא בֵּינוֹנִי. אֲבָל כְּדֵי לִהְיוֹת עָשִׁיר אוֹ כְּדֵי לִהְיוֹת עָנִי, צָרִיךְ מַלְאָךְ מְיֻחָד שֶׁיִּדְחֹף לַכִּוּוּן הַנָּכוֹן. כְּדֵי לְהַגִּיעַ לְעֹשֶׁר, לֹא דַּי שֶׁיִּסְתַּלֵּק מַלְאַךְ הָעֹנִי, וּכְדֵי לִהְיוֹת עָנִי לֹא דֵּי בְּכָךְ שֶׁהַמַּלְאָךְ הַמְּמֻנֶּה עַל הָעֲשִׁירוּת יַפְסִיק לְהַשְׁפִּיעַ.

יוֹתֵר עָנִי מֵעָנִי

יֵשׁ לִשְׁאֹל: מַדּוּעַ צָרִיךְ שְׁנֵי מַלְאָכִים? מַה תַּפְקִידוֹ שֶׁל מַלְאַךְ הָעֹנִי, אַחַר שֶׁמַּלְאָךְ הָעֲשִׁירוּת וְהַמְּזוֹנוֹת נֶעְדַּר מֵהַבַּיִת? הֲלֹא עֹנִי הוּא הֶעְדֵּר בְּרָכָה, מִמֵּילָא הוּא אָמוּר לְהַגִּיעַ מֵאֵלָיו לְכָל מָקוֹם שֶׁמַּלְאָךְ הָעֹשֶׁר מַדִּיר מִמֶּנּוּ אֶת רַגְלָיו. אֶלָּא שֶׁקַּיָּם כְּלָל: "בָּתַר עַנְיָא אַזְלָא עַנְיוּתָא" (ב"ק צא/א, ב"ב קעד/ב, חולין קה/ב, ערכין כג/א), שֶׁמַּשְׁמָעוֹ: הָעֲנִיּוּת רוֹדֶפֶת אֶת הֶעָנִי בְּפֹעַל, לֹא רַק עַל יְדֵי עֲצִירַת הַפַּרְנָסָה, אֶלָּא מְבִיאָה לוֹ נְזָקִים אָפְיָנִיִּים. מַעֲמָדוֹ הַנָּחוּת אֵינוֹ מְאַפְשֵׁר לוֹ לַעֲמֹד עַל זְכֻיּוֹתָיו, וְהוּא זוֹכֶה לְפָחוֹת מִבְצָעִים, הַנָּחוֹת וּמַתָּנוֹת מֵהֶעָשִׁיר. כְּמוֹ-כֵן בִּגְלַל מַחְסוֹר בְּכֶסֶף הוּא אֵינוֹ יָכוֹל לִקְנוֹת מוּצָרִים בְּנֵי-קַיָּמָא וְכֵלִים טוֹבִים שֶׁיַּחְזִיקוּ מַעֲמָד, אֶלָּא עָלָיו תָּמִיד לְהוֹצִיא עוֹד וְעוֹד כֶּסֶף עַל תִּקּוּנֵי גְּרוּטָאוֹתָיו, מַצָּבוֹ הַבִּישׁ מְאַלֵּץ אוֹתוֹ לְהַרְבֵּה הוֹצָאוֹת שֶׁהֶעָשִׁיר אֵינוֹ זָקוּק לָהֶן, כְּפִי שֶׁאוֹמְרִים חֲזַ"ל: "גַּגּוֹ בְּתַחְתִּית הַגַּגּוֹת, וְכַרְמוֹ בִּמְרוֹמֵי הַכְּרָמִים" (כתובות קי/ב. ב"ב קמו/א. סנהדרין ק/ב), כְּלוֹמַר: הוּא קוֹנֶה בַּיִת בְּתַחְתִּית הַמּוֹרָד, הַשְּׁפָכִים שֶׁל כָּל הָעִיר זוֹרְמִים אֵלָיו, אֶת כַּרְמוֹ הוּא קוֹנֶה בְּרֹאשׁ הָהָר, וְכָל הָאֲדָמָה הַמְשֻׁבַּחַת נִסְחֶפֶת מִכַּרְמוֹ אֶל כַּרְמֵיהֶם שֶׁל הָעֲשִׁירִים הַנְּטוּעִים בְּמוֹרַד הָהָר. כְּמוֹ-כֵן אֵין לוֹ דֵּי מָמוֹן לַעֲרֹךְ בֶּדֶק בַּיִת לְגַגּוֹ לִקְרַאת הַחֹרֶף וְאֵינוֹ יָכוֹל לְהַרְשׁוֹת לְעַצְמוֹ לִמְרֹחַ שִׁכְבַת זֶפֶת עָבָה וַחֲזָקָה. הַגְּשָׁמִים שֶׁיַּחְדְּרוּ לְבֵיתוֹ, יַשְׁחִיתוּ אֶת הָאֹכֶל, יְקַלְקְלוּ אֶת מְעַט הָרָהִיטִים שֶׁלּוֹ, יְצַנְּנוּ אֶת הַבַּיִת, יָבִיאוּ בּוֹ טַחַב, וְיִגְרְמוּ לְמַחֲלוֹת רַבּוֹת שֶׁהֶעָשִׁיר אֵינוֹ מַכִּיר, וְכֵן עַל דֶּרֶךְ זוֹ מַחֲלוֹת קָשׁוֹת וּנְזָקִים רַבִּים רוֹדְפִים אַחַר הֶעָנִי (בכתובות קי/ב הובאו עוד דוגמאות). בְּדוֹמֶה לְכָךְ בֵּאֵר הַגְרָ"א אֶת הַנֶּאֱמַר שֶׁהַקָּבָּ"ה: "יוֹצֵר אוֹר וּבוֹרֵא חֹשֶׁךְ" (ישעיהו מה/ז). הַחֹשֶׁךְ נֶחְשָׁב כִּבְרִיאָה וְלֹא רַק הֶעְדֵּר אוֹר, כִּי יֵשׁ בּוֹ כֹּחַ שְׁלִילִי בְּעַצְמוֹ, עַל כֵּן טָעוּת לַחֲשֹׁב שֶׁהֶעָנִי מֻזְנָח וּמְלֻכְלָךְ כִּי אֵין לוֹ אֶפְשָׁרוּת וְכֶסֶף לְאַרְגֵּן סֵדֶר וְנִקָּיוֹן, הַהֵפֶךְ הוּא הַנָּכוֹן, זֶה הִתְחִיל בְּזִלְזוּל, מָקוֹם מְזֹהָם וּמַצְחִין מַזְמִין אֵלָיו עֹנִי. הַסִּבָּה נְעוּצָה בִּתְכוּנָה אֱנוֹשִׁית בְּסִיסִית, עֲשִׁירוּת לֹא בָּאָה מֵאֲלֶיהָ, אֶלָּא הִיא תּוֹצָאָה שֶׁל עָמָל, רָצוֹן וְחָרִיצוּת. לְעָשִׁיר אִכְפַּת מֵהַנַּעֲשֶׂה סְבִיבוֹ וְהוּא הוֹפֵךְ אֶת עַצְמוֹ לִכְלִי קִבּוּל לְקַבָּלַת שֶׁפַע, בְּדִיּוּק לְהֵפֶךְ מִמֶּנּוּ הוּא הַשָּׁרוּי בְּלִכְלוּךְ וּבֵין שְׁאֵרִיּוֹת לֶחֶם, תְּכוּנָה זוֹ נוֹבַעַת מִזִּלְזוּל בְּכָל הַסּוֹבֵב, עַל כֵּן גַּם אִם אָדָם זֶה יַצְהִיר בְּפֶה מָלֵא שֶׁהוּא רוֹצֶה לִהְיוֹת עָשִׁיר, דְּבָרָיו אֵינָם אֶלָּא מִן הַשָּׂפָה וְלַחוּץ, הוּא אֵינוֹ יוֹדֵעַ כֵּיצַד לְהִתְאַרְגֵּן וּבַמֶּה לְהַשְׁקִיעַ אֶת מַעֲרֶכֶת חַיָּיו כָּרָאוּי. הוּא מְעֻנְיָן בְּמַתָּנָה אוֹ בִּירוּשָׁה, כְּדֵי לִהְיוֹת עָשִׁיר לִזְמַן-מָה, וּבְמַעֲרֶכֶת חַיָּיו הָעֲנִיָּה הוּא יְבַזְבֵּז אֶת הָעֹשֶׁר, וְיִשָּׁאֵר בְּמַצָּב יוֹתֵר גָּרוּעַ מִמַּה שֶּׁהָיָה לִפְנֵי הֱיוֹתוֹ עָשִׁיר.

נִקְמַת הָרוּחַ הַכְּלוּאָה

הִנֵּה דֻּגְמָא נוֹסֶפֶת שֶׁל דָּבָר הַגּוֹרֵם לַעֲנִיּוּת: אִם מַנִּיחִים צָעָא =קְעָרָה אַפּוּמָא דְּחַצְבָא =עַל פִּי הַדְּלִי שֶׁשּׁוֹאֲבִים, חוֹצְבִים אִתּוֹ מַיִם מֵהַבְּאֵר, דְּלִי זֶה הַמְּכֻסֶּה בִּקְעָרָה קָשֵׁי לְעַנְיוּתָא =יִגְרֹם לָעֹנִי לָבוֹא לַבַּיִת, אִם הֻנַּח בִּשְׁגָגָה - תָּבוֹא הָעֲנִיּוּת בִּשְׁגָגָה, וְאִם הֻנַּח בְּמֵזִיד - תָּבוֹא הָעֲנִיּוּת בְּמֵזִיד. בַּהֶמְשֵׁךְ מְבֹאָר שֶׁהַשֵּׁדִים נֶאֱחָזִים בְּמֵי-בְּאֵרוֹת, עַל כֵּן כְּלִיאָה כָּזוֹ גּוֹרֶמֶת לָהֶם לְהֵאָחֵז שָׁם בְּמִשְׁנֵה כֹּחַ. לְמַעֲשֶׂה בֵּין אִם מִסְתַּתֵּר הִגָּיוֹן מֵאֲחוֹרֵי הַדְּבָרִים, וּבֵין אִם זֶה חֹק כָּלְשֶׁהוּ הַקָּשׁוּר לְשֵׁדִים וּלְעוֹלָמוֹת טְמִירִים, הָעֻבְדָּה הִיא אַחַת, וְאוֹתָהּ הִצִּיגוּ כָּאן חֲזַ"ל כְּדֵי שֶׁנֵּדַע לְהִזָּהֵר בָּהּ.

רוּחַ רָעָה מְסַנְוֶרֶת

יֶשְׁנוֹ סוּג עִוָּרוֹן שֶׁנִּגְרַם מֵחֲמַת סִנְווּר, זֶה נִקְרָא: "רִבּוּי כֵּלִים", וְהוּא גּוֹרֵם לְעִוָּרוֹן. בַּחֹשֶׁךְ אָמְנָם לֹא נִתָּן לִרְאוֹת מְאוּמָה, פוּטוֹנִים בּוֹדְדִים שֶׁל אוֹר מְאַפְשְׁרִים לִרְאוֹת רַק צֶבַע לָבָן בּוֹהֵק מִקָּרוֹב, אֲבָל גַּם עֹדֶף אוֹר גּוֹרֵם לְסִנְווּר וּלְחֹסֶר אֶפְשָׁרוּת לִרְאוֹת מְאוּמָה (בראשית יט/יא: "סנוורים"). מַחֲלַת הַסַּנְוֵרִים עֲלוּלָה לָבוֹא עַל יְדֵי גּוֹרְמִים אֲחָדִים, שֶׁחֶלְקָם הַגָּדוֹל לְקוּחִים מֵעוֹלָם הַדִּמְיוֹן, אֲשֶׁר בּוֹ רוֹאֶה הַחוֹלֶה אוֹרוֹת חַסְרֵי שַׁחַר, וּתְמוּנוֹת לְלֹא מָקוֹר הַנִּצָּבוֹת לְנֶגֶד עֵינָיו מַסְתִּירוֹת אֶת מַה שֶּׁבֶּאֱמֶת נִמְצָא מוּלוֹ. הַבּוֹלֶטֶת וְהַגְּדוֹלָה שֶׁבְּכֻלָּם הִיא הָאַשְׁלָיָה, שֶׁאֹשֶׁר וְסִפּוּק יִהְיוּ לוֹ בְּשָׁעָה שֶׁיַּצְלִיחַ לְהַשִּׂיג אֶת הַדִּמְיוֹן הַפּוֹעֵם בְּקִרְבּוֹ בְּאוֹתָהּ שָׁעָה, וְהוּא יִהְיֶה מָלֵא שִׂמְחָה כְּשֶׁיַּגְשִׁים אֶת מַה שֶּׁהוּא רוֹדֵף אַחֲרָיו. מָאן דְּשָׁתֵי מַיָּא =מִי שֶׁשּׁוֹתֶה מַיִם בְּצָעֵי =בְּקַעֲרַת אֲכִילָה, וְאֵינוֹ יוֹדֵעַ אֶת הַגְּבוּל הַבָּרוּר שֶׁבֵּין אֲכִילָה לִשְׁתִיָּה, הוּא עוֹשֶׂה זֹאת אוֹ מִפְּנֵי שֶׁהוּא מְמַהֵר, וְאֵין לוֹ דֵּי זְמַן לִשְׁתּוֹת כְּבֶן-אָדָם, אֶלָּא שׁוֹפֵךְ אֶת שְׁתִיָּתוֹ לְתוֹךְ הַצַּלַּחַת, וּבְכָךְ מַרְוִיחַ אֶת שְׁטִיפַת הַצַּלַּחַת אַחַר הָאֹכֶל, וְלֹא אִכְפַּת לוֹ לִגְרֹם לִסְלִידָה וּלְגֹעַל לְעַצְמוֹ וְלַסּוֹבְבִים אוֹתוֹ, הַ"יִּעוּל" שֶׁלּוֹ בַּזְּמַן, יִהְיֶה לוֹ לְרוֹעֵץ וְאוֹיֵב, כִּי הִתְנַהֲגוּת כָּזוֹ קָשֵׁי =קָשָׁה וּמְסֻכֶּנֶת לִבְּרוֹקְתִי =בָּרָק וְסִנְווּר בָּעֵינַיִם, בְּלִיטָה פּוֹלִיפְּ וְיַבֶּלֶת, שֶׁכְּלַפֵּי חוּץ נִרְאוֹת עֵינָיו יָפוֹת וּמֻשְׁלָמוֹת, אַךְ אֵינָן רוֹאוֹת (ערוך). הַגְדָּרָה הַמַּתְאִימָה לְמַחֲלָה שֶׁכַּיּוֹם מַכִּירָה רְפוּאַת הָעֵינַיִם בְּשֵׁם "בַּרְקִית" [=גְּלָאוּקוֹמָה] וְגוֹרֶמֶת לִבְרָקִים קַלִּים בְּתוֹךְ הָעַיִן. הִיא נוֹבַעַת מִלַּחַץ בְּתוֹךְ הָעַיִן הַנִּגְרָם מֵעִכּוּב בִּיצִיאַת הַנּוֹזֵל הַתּוֹךְ-עֵינִי, נִסְפָּג בַּדָּם שֶׁבְּתוֹךְ הָעַיִן, וְהַלַּחַץ הָעוֹלֶה גּוֹרֵם לִרְאִיַּת בְּרָקִים אֵלֶּה. בַּקָּרְבָּן שֶׁשָּׁלַח הַקֵּיסָר, הִטִּיל בַּר-קַמְצָא מוּם בְּ"דוֹקִין שֶׁבָּעַיִן", שָׁם פֵּרֵשׁ רַשִׁ"י "טַיְּילָא" (גיטין נו/א), דּוֹמֶה לְ"מַיְלָא" (שבת עח/א). מוּם זֶה מְתֻרְגָּם שָׁם "פֶעֶעֶל", כְּלוֹמַר: חִסָּרוֹן, כֶּשֶׁל. גַּם תּוֹסְ' מַשְׁוִים בֵּין הַ"בַּרְקָא" כָּאן לְבֵין מוּמִים הַפּוֹסְלִים בַּבְּהֵמָה (בכורות לח/ב "וסימנך"). הֲרֵי שֶׁלְּאוֹתוֹ מָקוֹם יֶשְׁנָה גִּישָׁה, עַל כֵּן סָבִיר לְהָנִיחַ שֶׁהַכַּוָּנָה לְמָקוֹם חִיצוֹנִי כָּלְשֶׁהוּ, אוֹ לְמַחֲלָה פִיזִית, וְלֹא שֶׁנִּגְרֶמֶת בִּגְלַל פְּגָם פְּנִימִי. כָּאן לֹא מִתְמוֹדְדִים הַחֲכָמִים עִם בְּעָיָה שֶׁל רוֹפֵא עֵינַיִם, אֶלָּא עִם הַשֹּׁרֶשׁ, שֶׁאִם הוּא יְטֻפַּל נָכוֹן, לֹא תִּפְרֹץ הַבְּעָיָה וְלֹא יִצְטָרְכוּ אֶת הַהַצָּעוֹת שֶׁל רוֹפְאֵי הָעֵינַיִם.

רוּחַ רָעָה מַפְחִידָה

דְּבָרִים הַמְּחַסָּרִים מֵהַגּוּף גּוֹרְמִים לִתְחוּשׁוֹת פַּחַד בִּלְתִּי מֻסְבָּר, אֲפִלּוּ אֵלֶּה הַגּוֹרְמִים רַק חִסָּרוֹן קַל, עַל כֵּן דְּאָכַל =מִי שֶׁאוֹכֵל אֶת פְּרִי אוֹ אֶת הֶעָלִים שֶׁל תַּחֲלֵי =שַׁחֲלַיִם, הוּא צֶמַח חָרִיף הַמְשַׁמֵּשׁ גַּם בְּתַעֲשִׂיַּת הַשֵּׁכָר [=רַשָּׁאָד], בָּרְפוּאָה הִשְׁתַּמְּשׁוּ בּוֹ לְשַׁחְרֵר אֲטִימוּיוֹת (מוסף הערוך). גַּם כַּיּוֹם הוּא מֻכָּר כְּצֶמַח רְפוּאִי לְמִגְוָן רָחָב שֶׁל טִפּוּלִים. חֲרִיפוּתוֹ מְכַוֶּצֶת אֶת פְּעֻלַּת הַמֵּעַיִם, מְצַמְצֶמֶת אֶת מִיצֵי הַקֵּבָה וּמְעַכֶּלֶת חָמְרֵי בִּנְיָן בַּגּוּף, מִבְּחִינָה מְסֻיֶּמֶת זֶה מָוֶת חֶלְקִי. עַל כָּאֵלֶּה מַאֲכָלִים שׁוֹרָה רוּחַ רָעָה, מִי שֶׁאוֹכֵל שַׁחֲלַיִם וְלָא מָשֵׁי יָדֵיהּ =אֵינוֹ שׁוֹטֵף אֶת יָדָיו אַחַר כָּךְ כַּהֲלָכָה, מַפְחִיד =יָבוֹא עָלָיו פַּחַד בִּלְתִּי מֻסְבָּר, בְּמֶשֶׁךְ תְּלָתִין יוֹמִין =שְׁלֹשִׁים יוֹם, כִּי רוּחוֹת רָעוֹת, שֵׁדִים וּמַזִּיקִים יוֹנְקִים אֶת כֹּחָם מִטֻּמְאָה, עַל כֵּן בּוֹחֲרִים הֵם אֶת בָּתֵּי הַקְּבָרוֹת כְּאֶחָד מִמְּקוֹמוֹת מִשְׁכָּן מָעֳדָפִים, כִּי מֵת הוּא טָמֵא, וְהַמִּשְׁתַּיֵּךְ אֶל הַמָּוֶת אֲפִלּוּ בְּאֹפֶן קָלוּשׁ, מְאַפְשֵׁר לְרוּחַ רָעָה לְהֵאָחֵז בּוֹ. עַל כֵּן הַמִּתְעוֹרֵר מִשֵּׁינָה שֶׁהִיא אֶחָד חֶלְקֵי שִׁשִּׁים שֶׁל הַמָּוֶת (ברכות נז/ב), צָרִיךְ לְסַלֵּק מִמֶּנּוּ אֶת הָרוּחַ הָרָעָה הַשּׁוֹרָה עָלָיו, עַל יְדֵי נְטִילַת יָדַיִם כַּהֲלָכָה, וּמִי שֶׁאֵינוֹ מַקְפִּיד עַל כָּךְ, עָלוּל לְהִנָּזֵק בָּאֳפָנִים שׁוֹנִים (שבת קט/א). כָּךְ זֶה גַּם בִּשְׁאָר הָאָפָנִים שֶׁל צִמְצוּם הַחִיּוּת וּבְחִינָה מְסֻיֶּמֶת שֶׁל מָוֶת הַמְּבִיאָה רוּחַ רָעָה, וְהַתִּקּוּן בְּכָל אֶחָד מֵהֶם הוּא נְטִילַת יָדַיִם כַּהֲלָכָה, כְּדֵי לְהָסִיר אֶת הַטֻּמְאָה וְאִתָּהּ סָרָה גַּם הָרוּחַ הָרָעָה. מִי שֶׁאֵינוֹ מַקְפִּיד עַל כָּךְ, עָלוּל לְהִנָּזֵק בְּהֶתְאֵם לְגֹדֶל הֶחָלָל הַפָּנוּי שֶׁנּוֹתַר מִסִּלּוּק חֶלְקִי שֶׁל הַחַיִּים. מִלְּבַד נְזָקִים שֶׁמְּבִיאָהּ הָרוּחַ הָרָעָה, הִיא גּוֹרֶמֶת לִתְחוּשׁוֹת עֲמוּמוֹת שֶׁל פַּחַד סָמוּי, כִּי הַנֶּפֶשׁ חָשָׁה בְּקָרְבָתָם שֶׁל מַזִּיקִים, גַּם אֶת אֵלֶּה שֶׁאִי-אֶפְשָׁר לִרְאוֹת. אָדָם מֻרְכָּב מִשְּׁנֵי חֲלָקִים; גּוּף וּנְשָׁמָה. יֵשׁ חֶלְקֵי נְשָׁמָה גְּבוֹהִים הַמִּשְׁתַּלְשְׁלִים מִמְּקוֹרָהּ הָעֶלְיוֹן, וְיוֹרְדִים עַד לָאָדָם הַחָמְרִי. קֶשֶׁר זֶה מִתְבַּטֵּא בְּכֹחַ הַדַּעַת, בִּיכֹלֶת הַחֲשִׁיבָה, בַּהַרְגָּשׁוֹת וּבְמַצְפּוּן הַמְּיֻחָד לַמִּין הָאֱנוֹשִׁי בִּלְבַד. הַנְּשָׁמָה בְּדַרְגּוֹתֶיהָ הָעֶלְיוֹנוֹת, זוֹכָה מִדֵּי פַּעַם בְּפַעַם לְהַשְׁפָּעוֹת קְדֻשָּׁה וְהַשָּׂגוֹת מְיֻחָדוֹת, שֶׁאֵינָן מַגִּיעוֹת לִידֵי בִּטּוּי בַּשֵּׂכֶל הָאֱנוֹשִׁי, אַךְ מַשְׁאִירוֹת רֹשֶׁם קָלוּשׁ בַּנֶּפֶשׁ, כְּגוֹן הַשְׁפָּעַת הַנְּשָׁמָה הַיְּתֵרָה בְּשַׁבָּת (רש"י ביצה טז/א: "נשמה יתרה"). הַקֶּשֶׁר שֶׁל הַנְּשָׁמָה אֶל הָעוֹלָם הָרוּחָנִי אֵינוֹ מֻרְגָּשׁ בְּמַהֲלַךְ הַמַּחְשָׁבוֹת, אֲבָל נוֹכְחוּת שֶׁל רוּחַ רָעָה מַשְׁאִיר פַּחַד עָמוּם וַחֲרָדָה בִּלְתִּי מֻסְבֶּרֶת, שֶׁמְּקוֹרָהּ בְּשָׁרְשָׁהּ הָעֶלְיוֹן שֶׁל הַנְּשָׁמָה (דרך ה' ג/א: "הנפש ופעולותיה"). בַּדּוֹרוֹת הַמְּאֻחָרִים יוֹתֵר כִּנּוּ הַחֲכָמִים תְּחוּשׁוֹת אֵלֶּה בְּשֵׁם "חֲזוֹן הַמַּזָּל" (ראה מגילה ג/א: "חרדות"). כַּיּוֹם מְשַׁיְּכִים תְּחוּשׁוֹת אֵלֶּה לַתְּחוּם פָּארָא-פְּסִיכוֹלוֹגְיָה.

נִתּוּק מֵחִיּוּת = פַּחַד

הוּא הַדִּין לְמִי דִּמְסוֹכָר =שֶׁהִקִּיז דָּם, זוֹ הָיְתָה רְפוּאָה עֲמָמִית מְקֻבֶּלֶת בִּימֵי קֶדֶם, וּבָעֵת הָאַחֲרוֹנָה אִבְּדָה מִזָּהֳרָהּ, בִּגְלַל שֶׁאֵין אָנוּ יוֹדְעִים אֶת הַכַּמּוּת וְאֶת הָעִתּוּי הַמַּתְאִים לְכָךְ, וּכְשֶׁעוֹשִׂים אֶת זֶה לֹא נָכוֹן, לֹא רַק שֶׁאֵין תּוֹעֶלֶת, אֶלָּא נִגְרָמִים נְזָקִים רַבִּים. הַחְסָרַת דָּם נֶחְשֶׁבֶת כְּמִיתָה חֶלְקִית וּמְבִיאָהּ רוּחַ רָעָה, וְאִם לָא מָשֵׁי יָדֵיהּ =אֵינוֹ רוֹחֵץ אֶת יָדָיו, גַּם הוּא מַפְחִיד =יָבוֹא עָלָיו פַּחַד בְּמֶשֶׁךְ שִׁבְעָה יוֹמֵי =שִׁבְעָה יָמִים. הוּא הַדִּין לְמִי דְּשָׁקֵיל =שֶׁהוֹרִיד אֶת מַזְיֵיהּ =שַׂעֲרוֹתָיו =הִסְתַּפֵּר, הַשֵּׂעָר הוּא חֵלֶק מֵהַגּוּף הַחַי, שֶׁהֲרֵי שֵׂעָר גָּזוּז אֵינוֹ מַלְבִּין אֲפִלּוּ אַחַר שָׁנִים אֲרֻכּוֹת, וְאִלּוּ בִּהְיוֹתוֹ מְחֻבָּר, הוּא מַלְבִּין, מִפְּנֵי שֶׁחִיּוּת כָּלְשֶׁהִי יֵשׁ בּוֹ כָּל זְמַן שֶׁהוּא מְחֻבָּר אֶל הַגּוּף. מִי שֶׁהִסְתַּפֵּר וְאִם לָא מָשֵׁי יָדֵיהּ אַחַר כָּךְ, מַפְחִיד תְּלָתָא יוֹמֵי =יִפְחַד שְׁלֹשָׁה יָמִים. כְּמוֹ-כֵן דְּשָׁקֵיל =הַמֵּסִיר אֶת טוּפְרֵיהּ =צִפָּרְנָיו, וְלָא מָשֵׁי יָדֵיהּ, גַּם הוּא מַפְחִיד =יָבוֹא עָלָיו פַּחַד, אֲבָל רַק חַד יוֹמָא =בְּמֶשֶׁךְ יוֹם אֶחָד. הַקָּזַת דָּם נֶחְשֶׁבֶת כִּנְטִילַת חֵלֶק מֵהַחַיִּים בְּאֹפֶן בָּרוּר, לָכֵן זֶה גּוֹרֵם לְשָׁבוּעַ תָּמִים שֶׁל פַּחַד, גְּזִיזַת הַשֵּׂעָר נֶחְשֶׁבֶת לְפָחוֹת מָּוֶת, וַהֲסָרַת הַצִּפָּרְנַיִם - עוֹד פָּחוֹת. כִּי צִפֹּרֶן, גַּם אִם לֹא יָסִירוּ אוֹתָהּ, הִיא לֹא תַּחְזִיק מַעֲמָד עַל הָאֶצְבַּע זְמַן רַב, אֶלָּא תִּשָּׁבֵר וְתִפּוֹל, אֲבָל הַשֵּׂעָר מְחֻבָּר הֵיטֵב, וְיָכוֹל לְהִשָּׁאֵר כָּל הַחַיִּים, לָכֵן גְּזִיזָתוֹ נֶחְשֶׁבֶת לְיוֹתֵר הַחְסָרַת חֵלֶק מֵהַגּוּף, מֵאֲשֶׁר נְטִילַת צִפָּרְנַיִם. וּבְכָל אוֹתָן דֻּגְמָאוֹת יָבוֹא פַּחַד עָמוּם וּבִלְתִּי מֻסְבָּר, וְהַמְפֻחָד לֹא יָדַע מַאי קָא מַפְחִיד =מִמַּה בָּא עָלָיו פַּחַד זֶה.

כֵּיצַד וּבַמֶּה מִתְבַּטֵּא הַפַּחַד

בְּמַבָּט שִׁטְחִי נִרְאֶה שֶׁאֵין הֶבְדֵּל בֵּין הַמַּקְפִּידִים לִטּוֹל יָדַיִם לְבֵין אֵלֶּה שֶׁאֵינָם מַקְפִּידִים, וְנִתָּן לְהָנִיחַ שֶׁלֹּא נִכָּר שֶׁהָאֵינָם מַקְפִּידִים עַל טָהֳרַת הַיָּדַיִם אָכֵן אֲחוּזֵי פַּחַד כָּל יְמֵיהֶם, וְלַמְרוֹת כֵּן הָעֻבְדּוֹת תּוֹאֲמוֹת אֶת הַנֶּאֱמָר כָּאן, וְנִתָּן לְהַבְחִין בֵּינֵיהֶם בְּאֹפֶן בָּרוּר וְחַד בִּשְׁנֵי מִישׁוֹרִים.

א - אֵלֶּה שֶׁאֵינָם נוֹטְלִים אֶת יְדֵיהֶם מֵחֲמַת אֲדִישׁוּת מֻחְלֶטֶת לְכָל דָּבָר יָקָר, וְלֹא מְקַיְּמִים שׁוּם הֲלָכָה מֵהַ'שֻּׁלְחָן עָרוּךְ', קָמִים בַּבֹּקֶר, אוֹכְלִים בְּלִי נְטִילַת יָדַיִם וּבְלִי בְּרָכָה וְיוֹצְאִים לַעֲבוֹדָה. אֲנָשִׁים אֵלֶּה אֵינָם אֲדִישִׁים רַק לִקְדֻשַּׁת הַמָּסֹרֶת, אֶלָּא גַּם לִקְדֻשַּׁת הַחַיִּים. זֶה שֶׁהַ'גִּבּוֹר' שֶׁלָּהֶם אֵינוֹ פּוֹחֵד, לֹא נוֹבֵעַ מֵרוּחַ גְּבוּרָה הַמַּשְׁרָה שַׁלְוָה וּבִטָּחוֹן, אֶלָּא זֶה חֹסֶר אִכְפָּתִיּוּת שֶׁל אֲדִישׁוּת, הוּא לֹא פּוֹחֵד לֹא בִּגְלַל שֶׁהוּא גִּבּוֹר, אֶלָּא הוּא בַּעַל-מוּם. בְּתוֹךְ הַלֵּב שֶׁלּוֹ אֵין אֶת הַחַיְשָׁן הֶעָדִין שֶׁמַּדְלִיק לִפְעָמִים נוּרִית אַזְהָרָה. דֻּגְמָא בּוֹלֶטֶת לְכָךְ רוֹאִים אֵצֶל הָעוֹקֵף בְּאֹפֶן מְסֻכָּן בִּכְבִישׁ סוֹאֵן, "מִתְחַכֵּךְ עִם הַמָּוֶת" בִּלְשׁוֹנָם, הוּא אֵינוֹ עוֹשֶׂה זֹאת מֵחֲמַת גְּבוּרָה, אֶלָּא מֵחֲמַת זִלְזוּל בִּקְדֻשַּׁת הַחַיִּים, וְהָ"אֹמֶץ" שֶׁלּוֹ אֵינוֹ אֶלָּא פְּזִיזוּת וְטִפְּשׁוּת, כְּמוֹ שֶׁתִּינוֹק מֵעֵז לְהִתְקָרֵב אֶל שְׂפַת גַּג גָּבֹהַּ. הַמֵּנִיעַ לְמַעֲשֵׂי טֵרוּף אֵלֶּה אֵינוֹ אֶלָּא שִׁעְמוּם וְחֹסֶר טַעַם בַּחַיִּים, גִּבּוֹרֵיהֶם עַצְמָם אוֹמְרִים שֶׁהִתְקָרְבוּת אֶל שַׁעֲרֵי-מָוֶת נוֹעֲדָה לְהַדְגִּישׁ אֶת טַעַם הַחַיִּים (מכתב-מאליהו). מִי שֶׁאֵינוֹ מַקְפִּיד עַל מִצְווֹת הַתּוֹרָה, הוֹפֵךְ לִהְיוֹת יוֹתֵר וְיוֹתֵר מְגֻשָּׁם, עַד שֶׁאֵינוֹ מְסֻגָּל לָחוּשׁ בִּתְחוּשׁוֹת עֲדִינוֹת. אֶת הָאִישׁ הַגַּס נִתָּן לְהַפְחִיד רַק בִּדְבָרִים מְאַיְּמִים מַמָּשִׁיִּים הַקְּרוֹבִים אֶל הַחַיִּים בְּאֹפֶן יָשִׁיר, שֶׁהֲרֵי פַּחַד סָמוּי וְעָדִין מְהַוֶּה אִתּוּת לְהִתְרַחֵק מִדְּבַר-מָה, וּמִי שֶׁלִּבּוֹ אָטוּם וְאֵינוֹ רָגִישׁ לִפְחָדִים קַלִּים וְרוֹאֶה רַק אִיוּם מַמָּשִׁי, יִפָּגַע בְּנָקֵל בַּאֲסוֹנוֹת גְּדוֹלִים שֶׁלֹּא הִשְׂכִּיל לְהִתְרַחֵק מֵהֶם בְּעוֹד מוֹעֵד.

ב - אֵלֶּה שֶׁאֵינָם מַקְפִּידִים עַל נְטִילַת יָדַיִם וְלֹא עַל אֹרַח חַיִּים טָהוֹר, נִרְאֶה עֲלֵיהֶם שֶׁהֵם עַלִּיזִים, שְׂמֵחִים וְחַסְרֵי פַּחַד, אֲבָל כָּל הַחַיִּים הַלָּלוּ אֵינָם אֶלָּא הַצָּגָה. אַלְפֵי סִבּוֹת גְּדוֹלוֹת וּקְטַנּוֹת מְעַרְעְרוֹת אֶת הַשַּׁלְוָה, וּמַחְדִּירוֹת פְּחָדִים סְמוּיִים. אֵלֶּה שֶׁאֵין לָהֶם אֶת מִשְׁעֶנֶת הַתּוֹרָה הַקְּדוֹשָׁה, אֲחוּזִים בְּהַרְבֵּה מְתָחִים וּבְחֹסֶר מְנוּחַת הַנֶּפֶשׁ, הֵן בְּתוֹךְ הַבַּיִת וְהֵן מִחוּץ לוֹ. זוֹ הַסִּבָּה שֶׁהֵם טְרוּדִים לְלֹא הֶרֶף בְּהַסָּחַת הַדַּעַת, וּזְקוּקִים לְבִדּוּר, מוּזִיקָה, מוֹפָעִים שְׁאָר גֵּירוּיִים וְאֶמְצָעֵי הֲנָאָה חִיצוֹנִיִּים, בִּלְשׁוֹנָם זֶה נִקְרָא "לִבְרֹחַ". רַק מִפְּנֵי הַפַּחַד צָרִיךְ לִבְרֹחַ. אָמְנָם נִתָּן לִחְיוֹת בְּצֵל הַפַּחַד וּלְהִתְרַגֵּל אֵלָיו עַל יְדֵי חוֹמַת הֲגָנָה דִּמְיוֹנִית, , בִּפְרָט אֵלֶּה הַחוֹשְׁבִים שֶׁכָּךְ הִיא צוּרַת הַחַיִּים, וְאֵין אֶפְשָׁרוּת אַחֶרֶת. אַךְ בִּשְׁעַת מִבְחָן מִתְמוֹטֶטֶת אוֹתָהּ חוֹמַת נְיָר אַפְסִית, וּכְשֶׁהֵם נִצָּבִים מוּל סַכָּנָה אֲמִתִּית, מוּחָשִׁית וּמְאַיֶּמֶת, אָכֵן נִכָּר פַּחְדָּם בְּצוּרָה בּוֹלֶטֶת, וְהִיא אוֹחֶזֶת בְּנִימֵי אִישִׁיּוּתָם בְּאֹפֶן קָשֶׁה, הַמֵּפֵר אֶת שַׁלְוַת הַנֶּפֶשׁ וְגוֹרֵם לַחֲרָדוֹת שֶׁאֵינָן נִתָּנוֹת לִשְׁלִיטָה, בְּאֹפֶן הַרְבֵּה יוֹתֵר חָמוּר מֵאֲשֶׁר אֵצֶל הַמַּקְפִּידִים עַל הַהַמְלָצוֹת הַמְּבֹאָרוֹת כָּאן. כְּמוֹ-כֵן אַחַר שֶׁנִּפְגָּעִים מֵאֲסוֹן - גָּדוֹל כַּקָּטֹן, אֵצֶל אֵלֶּה שֶׁהַתּוֹרָה אֵינָהּ מְהַוָּה לָהֶם מִשְׁעֶנֶת אֵיתָנָהּ, מְעַרְעֵר הָאָסוֹן אֶת שִׁוּוּי הַמִּשְׁקָל הַנַּפְשִׁי לְגַמְרֵי. הָעֻבְדּוֹת מוֹכִיחוֹת שֶׁבִּשְׁעַת מִבְחָן, הַזְּהִירִים נוֹתָרִים בְּרִיאִים בְּנַפְשָׁם וּמְסֻגָּלִים לְהִתְמוֹדֵד עִם הַקְּשָׁיִים מִבְּלִי לְהִתְמוֹטֵט, וְאַף לְהַשְׁרוֹת רוּחַ תִּקְוָה בְּלֵב הַבָּאִים לְנַחֲמָם, בְּעוֹד שֶׁהָאֲחֵרִים אֲחוּזֵי צַעַר וּזְקוּקִים לְסַמֵּי הַרְגָּעָה וּלְרוֹפְאֵי נְפָשׁוֹת.

הַשְׁפָּעוֹת בְּעִקְבוֹת תְּנוּעוֹת יָדַיִם

הַמַּנִּיחַ דֶּרֶךְ קָבַע אֶת יְדָא =יָדָיו אַ-אוֹסָיָא =עַל אַפּוֹ וּנְחִירָיו, זוֹ דַּרְגָּא =מַדְרֵגָה וְשָׁלָב לְפַחְדָא =לַפַּחַד שֶׁיִּכָּנֵס דַּרְכּוֹ אֶל הַלֵּב. אִם הוּא רָגִיל לַעֲשׂוֹת כֵּן, סָבִיר לְהָנִיחַ שֶׁגַּם תּוֹךְ כְּדֵי שֵׁינָה יִהְיוּ יָדָיו עַל אַפּוֹ, וּכְשֶׁמִּדֵּי פַּעַם תַּעֲצֹר נְשִׁימָתוֹ, זֶהוּ "דֹּם-נְשִׁימָתִי" הַמִּתְרַחֵשׁ בְּעִקָּר בְּשֵׁינָה, וְגוֹרֵם לְמַצָּב רוּחַ יָרוּד, מְתָחִים, עֲצַבִּים וּפַחַד, שֶׁהַסּוֹבֵל עַצְמוֹ אֵינוֹ יוֹדֵעַ שֶׁהַמָּקוֹר לְכָךְ הוּא שְׁנָתוֹ הַטְּרוּפָה. אִם זֶה קוֹרֶה בְּשֵׁינָה, מִצְטָרֶפֶת לְכָךְ גַּם רוּחַ רָעָה הַשּׁוֹרָה עַל הַיָּדַיִם בִּזְמַן הַשֵּׁינָה, שֶׁאוֹתָהּ נוֹשֵׁם הָאַף לְלֹא הֶרֶף, וְאָז לֹא סְתִימַת הָאַף גּוֹרֶמֶת לְחֻלְשָׁה אֶלָּא לְהֵפֶךְ - הַנְּשִׁימוֹת הֵן הָאַחְרָאִיּוֹת לְכָךְ, הֵן אֵלֶּה הֵן שֶׁמַּחְדִּירוֹת אֶת הָרוּחַ הָרָעָה וּמְבִיאוֹת חֻלְשָׁה נַפְשִׁית, וְזֶה גּוֹרֵם שֶׁהוּא עוֹד יוֹתֵר יָשִׂים אֶת יָדָיו עַל אַפּוֹ, בִּגְלַל 'הִתְחַבְּאוּת' וְהִסְתַּתְּרוּת מֵאֲחוֹרֵי כַּף הַיָּד, שֶׁגָּרְמָה לָהֶרְגֵּל לְהַנִּיחַ אֶת יָדָיו עַל אַפּוֹ, שֶׁהֲרֵי הָאַף הוּא "חֹד הַחֲנִית" הַקִּדְמִי שֶׁל הָאָדָם ='פָּגוֹשׁ'. עַל כֵּן הַמֵּעִיד עַל נִפְטַר צָרִיךְ לְזַהוֹת אֶת חוֹטְמוֹ (יבמות קכ/א). הַ'חֹטֶם' אֵינוֹ רַק צוּרַת הַפַּרְצוּף וְיָפְיוֹ, אֶלָּא הוּא הַקֶּשֶׁר שֶׁבֵּין הַגּוּף לַנְּשָׁמָה, כַּנֶּאֱמַר: "וַיִּפַּח בְּאַפָּיו נִשְׁמַת חַיִּים", דְּהַיְנוּ: בַּחֹטֶם (בראשית ב/ז). עוֹד נֶאֱמַר: "כָּל אֲשֶׁר נִשְׁמַת רוּחַ חַיִּים בְּאַפָּיו" (בראשית ז/כב. קיימת התייחסות לכניסת האף תחילה לבית טמא). הַנּוֹהֵג לְהַסְתִּיר אֶת אַפּוֹ בְּאֹפֶן תְּמִידִי, בְּתַת-הַמֻּדָּע הוּא מַסְתִּיר אֶת עַצְמוֹ, יֵשׁ לוֹ הִסְתַּיְּגוּת מִפְּגִישָׁה עִם הַחֶבְרָה וְהָעוֹלָם, וּמִכֵּיוָן שֶׁ"אַחַר הַפְּעֻלּוֹת נִמְשָׁכִים הַלְּבָבוֹת" (חינוך ט"ז), הָעֻבְדָּה שֶׁהוּא מַמְשִׁיךְ לְהַסְתִּיר אֶת אַפּוֹ, בְּכָךְ טִבְעִי שֶׁפַּחַד זֶה לֹא יִדְעַךְ, אֶלָּא יֵלֵךְ וַיִּתְגַבֵּר.

יָדַיִם עַל הָרַכּוֹת

מִי שֶׁמַּנִּיחַ אֶת יָדָא =יָדָיו אַ-פּוּתָא =עַל מִצְחוֹ וְעַל צִדֵּי הָרַכּוֹת בִּתְנוּחָה עֻבָּרִית (נדה ל/ב). הֶרְגֵּל זֶה הוּא דַּרְגָּא לְשֵׁינָתָא =שָׁלָב הַמֵּבִיא שֵׁינָה, וְהַמִּשְׁתַּמֵּשׁ בִּזְרוֹעַ בִּמְקוֹם כָּרִית, נוֹפֶלֶת עָלָיו חִישׁ-מַהֵר תַּרְדֵּמָה (יד יוסף. והייתם לי סגולה 'שלאָפן'). הַמִּתְעַסְּקִים בְּכֹחוֹת הַנֶּפֶשׁ מַקְדִּישִׁים לִמּוּד וְהִתְבּוֹנְנוּת בַּתַּת-הַמֻּדָּע שֶׁקַּיָּם בָּנוּ עוֹד מֵהַתְּקוּפָה שֶׁל טֶרֶם הַלֵּידָה, וְהֵם מַסְבִּירִים אֶת הַתּוֹפָעָה שֶׁתְּנוּדָה מוֹנוֹטוֹנִית מַפִּילָה שֵׁינָה, בִּגְלַל שֶׁזֶּה מַזְכִּיר אֶת אוֹתָם יַרְחֵי-קֶדֶם. כָּךְ גַּם כְּשֶׁעוֹטְפִים אֶת הָרֹאשׁ עִם הַיָּדַיִם, נִכְנָסִים לְמַצָּב קָדוּם הַמַּפִּיל שֵׁינָה, וּכְשֶׁנִּמְצָאִים בַּאֲוִירָה וּבְצוּרָה שֶׁל שֵׁינָה, נִכְנֶסֶת מַעֲרֶכֶת הַשֵּׁינָה לִפְעֻלָּה וְתַרְדֵּמָה תִּפּוֹל עַל הַיּוֹשֵׁב כָּךְ. לָכֵן הַיּוֹשֵׁב וְלוֹמֵד תּוֹרָה, שֶׁיִּזָּהֵר לֹא לָשֶׁבֶת בִּתְנוּחָה זוֹ, כִּי חִישׁ מַהֵר הוּא יְאַבֵּד אֶת הַקֶּשֶׁר עִם הָאוֹתִיּוֹת הַמַּחְכִּימוֹת, וְיַתְחִיל לָשׁוּט בְּעוֹלָם הַחֲלוֹמוֹת הַגּוֹרְמִים לִהְיוֹת טִפְּשִׁים (לקט פירושי אגדה). כָּל מִי שֶׁצָּרִיךְ לִהְיוֹת עֵרָנִי וּפוֹחֵד לְהֵרָדֵם, כְּגוֹן שׁוֹמֵר, אַל לוֹ לִהְיוֹת בְּמַצָּב בּוֹ יְשֵׁנִים, כִּי בְּכָךְ הוּא מַזְמִין עָלָיו אֶת הַשֵּׁינָה. הַסֵּפֶר "מַפְתֵּחַ לְמַאַמְרֵי אַגָּדָה" מְצַיֵּן מַאֲמָר זֶה בַּכּוֹתֶרֶת "עַצְלוּת". כַּיּוֹם שֶׁהִתְרַגַּלְנוּ לִישׁוֹן עִם כָּרִית, יַעֲבֹר זְמַן-מָה עַד שֶׁנַּצְלִיחַ לִישׁוֹן כָּךְ שֵׁינָה עֲרֵבָה, כִּי בַּפְּעָמִים הָרִאשׁוֹנוֹת שֶׁנְּוַתֵּר עַל הַכָּרִית לְטוֹבַת הַזְּרוֹעַ, נָחוּשׁ כְּאֵבִים בִּגְלַל שֶׁאֵין אָנוּ רְגִילִים לִתְנוּחָה זוֹ.

רוּחַ רָעָה תַּחַת הַמִּטָּה

תַּנָּא =שָׁנִינוּ: אִם מַנִּיחִים אוֹכְלִים וּמַשְׁקִים תַּחַת הַמִּטָּה וִישֵׁנִים עָלֶיהָ, אֲפִלּוּ אִם הֵם מְחֻפִּים =עֲטוּפִים וּמְכֻסִּים בִּכְלֵי בַּרְזֶל וְקֻפְסָאוֹת מַתֶּכֶת, עֲדַיִן רוּחַ רָעָה שׁוֹרָה עֲלֵיהֶם, כַּאֲשֶׁר טֻמְאַת הַשֵּׁינָה עוֹבֶרֶת אֶל הָאֹכֶל וּמִמֶּנּוּ חוֹדֶרֶת אֶל הַגּוּף, וּמִי שֶׁיֹּאכַל מֵהֶם יִנָּזֵק מֵאוֹתָהּ רוּחַ רָעָה, לֹא רַק בְּאֹפֶן נַפְשִׁי אֶלָּא גַּם פִיזִי (שמירת הגוף והנפש: "אוכל ומשקה תחת המטה"). הַמַּחֲלוֹת הַנּוֹרָאוֹת הַחֲדָשׁוֹת בְּנוֹת הַדּוֹר הָאַחֲרוֹן, שֶׁהָרוֹפְאִים נִלְאִים לִמְצֹא לָהֶן תְּרוּפָה, נִגְרָמוֹת בִּגְלַל חֹסֶר זְהִירוּת מֵאֲכִילַת דְּבָרִים שֶׁרוּחַ רָעָה שׁוֹרָה עֲלֵיהֶם (הריי"ה מצאנז ז"ל שיחת ל"ג בעומר תשל"ו. ראה שבת קח/ב: "יד לפה תיקצץ"). מַאֲכָל וּמַשְׁקֶה שֶׁנִּפְסַל מֵאֲכִילָה וּשְׁתִיָּה, נִפְסַל גַּם מִלְּקַיֵּם בּוֹ מִצְוָה, כְּגוֹן: אֶתְרוֹג לִבְרָכָה, שֶׁמֶן זַיִת לְהַדְלָקַת נֵר חֲנֻכָּה, מַיִם לִנְטִילָה וְכַדּוֹמֶה. דְּבַר מִצְוָה צָרִיךְ לִהְיוֹת "מִן הַמֻּתָּר בְּפִיךָ" (שבת כח/ב), כְּלוֹמַר: רָאוּי לַאֲכִילָה, וּמִכֵּיוָן שֶׁהָרוּחַ רָעָה פּוֹסֶלֶת אוֹתוֹ מֵאֲכִילָה, מִמֵּילָא הוּא נִפְסָל גַּם לְמִצְוָה. אֲבָל הַנִּרְדָּם בְּלֵיל סֵדֶר כְּשֶׁמַּצַּת הָאֲפִיקוֹמָן תַּחְתָּיו, הִיא אֵינָהּ נִפְסֶלֶת בְּכָךְ, כִּי לֵיל פֶּסַח הוּא שָׁמוּר מֵהַמַּזִּיקִים וּמֵרוּחַ רָעָה (פסחים קט/ב. ר"ה יא/ב). כְּמוֹ כֵּן תִּינוֹק, הֱיוֹת שֶׁנְּטִילַת יָדָיו זֶה רַק הִדּוּר וְלֹא מֵעִקַּר הַדִּין, כִּי רוּחַ רָעָה אֵינָהּ שׁוֹרָה עָלָיו, עַל כֵּן בְּסַל הַנִּמְצָא תַּחַת עֶגְלַת יְלָדִים, שֶׁבּוֹ מַנִּיחִים גַּם אֹכֶל, וְשָׁכִיחַ שֶׁהַיֶּלֶד נִרְדָּם בַּעֲגָלָה, הַמַּאֲכָלִים אֵינָם נִפְסָלִים (שמירת הגוף והנפש שם).

שְׁתִיָּה בְּלֵיל רְבִיעִי וְלֵיל שַׁבָּת

תָּנוּ רַבָּנָן: לֹא יִשְׁתֶּה אָדָם מַיִם, לֹא בְּלֵילֵי רְבִיעִיּוֹת וְלֹא בְּלֵילֵי שַׁבָּתוֹת, כִּי זֶהוּ זְמַן הַגֶּשֶׁם, וְאָז שׁוֹלְטִים הַמַּזִּיקִים, וְיֵשׁ לָהֶם מְשִׁיכָה מְיֻחֶדֶת אֶל הַמַּיִם. פְּגִישַׁת שְׁנֵי הַנְּתוּנִים הַלָּלוּ - מַיִם, וְלֵיל רְבִיעִי אוֹ לֵיל שַׁבָּת, הֵם הַסִּבָּה לַאַזְהָרָה הַחֲמוּרָה: וְאִם שָׁתָה - דָּמוֹ בְּרֹאשׁוֹ =עֲוֹן מוֹתוֹ מֻטָּל אַךְ וְרַק עָלָיו בְּעַצְמוֹ, מִפְּנֵי הַסַּכָּנָה. לָשׁוֹן חֲרִיפָה זוֹ מְבָאֶרֶת בְּאֹפֶן שֶׁלֹּא נִתָּן לִטְעוֹת בּוֹ, שֶׁאִם הַצָּמֵא עֲדַיִן סָבִיל, פָּשׁוּט בְּיוֹתֵר יִהְיֶה לְהִתְאַפֵּק עַד אוֹר הַבֹּקֶר, אוֹ יוֹתֵר פָּשׁוּט לִשְׁתּוֹת מַשֶּׁהוּ אַחֵר וְלֹא מַיִם. גַּם מַיִם שֶׁמּוֹסִיפִים בָּהֶם תַּבְלִינִים, צֶבַע וּמִיץ, מְאַבְּדִים אֶת הַשֵּׁם 'מַיִם', וּכְבָר אֵין בָּהֶם סַכָּנָה. מַאי =אֵיזוֹ סַכָּנָה? רוּחַ רָעָה. וְאִי צָחֵי =אִם הוּא צָמֵא מְאֹד בַּלַּיְלָה מַאי תַּקַּנְתֵּיהּ =מַה הִיא הַתַּקָּנָה שֶׁתְּאַפְשֵׁר לוֹ לִשְׁתּוֹת? אִי אִיכָּא חַבְרֵיהּ בַּהֲדֵיהּ =אִם נִמְצָא חָבֵר אִתּוֹ, אִם אוֹתוֹ חָבֵר יָשֵׁן, נִנְעָרֵיהּ =שֶׁיָּעִיר אוֹתוֹ, וְלֵימָא =וְיֹאמַר לַחֲבֵרוֹ: פְּלַנְיָא =פְּלוֹנִי, אֲנִי צָחִינָא מַיָּא =צָמֵא לְמַיִם. הֶחָבֵר צָרִיךְ לִשְׁמֹעַ זֹאת כְּשֶׁהוּא עֵירָנִי לַחֲלוּטִין, וְאֵינוֹ צָרִיךְ לַעֲנוֹת מְאוּמָה, אֶלָּא רַק לִשְׁמֹעַ, וּבְכָךְ מִתְבַּטֶּלֶת הָרוּחַ הָרָעָה מֵהַמַּיִם. וְאִי לָא =אִם אֵין הוּא רוֹצֶה לְהָעִיר אֶת חֲבֵרוֹ. כְּגוֹן שֶׁקָּשֶׁה לוֹ לְהֵרָדֵם, וְלֹא נִרְאֶה הוֹגֵן לְהַפְרִיעַ לוֹ בַּשֵּׁינָה הַיְקָרָה בִּגְלַל צִמָּאוֹן קָלוּשׁ. הַהַצָּעָה לְהָעִיר אֶת הֶחָבֵר מוֹפִיעָה בַּגְּמָרָא רַק בַּסּוֹף, וְאִלּוּ בְּ'עֵין יַעֲקֹב' הִיא מוֹפִיעָה פַּעֲמַיִם, פַּעַם אַחַת כָּאן, וּפַעַם נוֹסֶפֶת כְּסִכּוּם שֶׁל תַּהֲלִיךְ. מִמֵּילָא יֵשׁ לוֹמַר שֶׁבַּפַּעַם הָרִאשׁוֹנָה: "אִי לָא", שֶׁהוּא אֵינוֹ רוֹצֶה לְהָעִיר אֶת הֶחָבֵר, כִּי סָבוּר שֶׁיַּצְלִיחַ לְהִסְתַּדֵּר בְּאֹפֶן אַחֵר, וּבַפַּעַם הַשְּׁנִיָּה: "וְאִם לָא", שֶׁאֵין לוֹ אֶפְשָׁרוּת אַחֶרֶת, אָז יָעִיר אֶת חֲבֵרוֹ הַיָּשֵׁן.

7 קוֹלוֹת שֶׁאָמַר דָּוִד עַל הַמַּיִם

אִם הַצָּמָא הוּא גָּדוֹל, וְאֵין חָבֵר אוֹ שֶׁאֵין אֶפְשָׁרוּת לְהָעִיר אוֹתוֹ, וּלְהִתְאַפֵּק עַד אוֹר הַבֹּקֶר לֹא בָּא בְּחֶשְׁבּוֹן, לֵימָא בְּרֵישָׁא =שֶׁיֹּאמַר תְּחִלָּה אֶת הַשִּׁבְעָה קוֹלוֹת דְּאָמַר דָּוִד עַל הַמַּיִם, וַהֲדַר =אַחַר כָּךְ נִשְׁתֵּי =יָכוֹל הוּא לִשְׁתּוֹת לִרְוָיָה. הֱיוֹת שֶׁמְּדֻבָּר כָּאן בְּנֹסַח שֶׁל לַחַשׁ וְקָמֵעַ, וְלֹא נִסָּיוֹן לְשַׁכְנֵעַ בְּהִגָּיוֹן אֶת הָרוּחַ הָרָעָה לְהִסְתַּלֵּק, לָכֵן חַיָּב פֶּרֶק זֶה לְהֵאָמֵר בְּדִיּוּק כְּפִי שֶׁנֶּאֱמַר עַל יְדֵי דָּוִד הַמֶּלֶךְ: א."קוֹל ה' עַל הַמָּיִם, אֵל הַכָּבוֹד הִרְעִים ה' עַל מַיִם רַבִּים. ב.קוֹל ה' בַּכֹּחַ, ג.קוֹל ה' בֶּהָדָר, ד.קוֹל ה' שֹׁבֵר אֲרָזִים, וַיְשַׁבֵּר ה' אֶת אַרְזֵי הַלְּבָנוֹן. ה.קוֹל ה' חֹצֵב לַהֲבוֹת אֵשׁ, ו.קוֹל ה' יָחִיל מִדְבָּר, יָחִיל ה' מִדְבַּר קָדֵשׁ, ז.קוֹל ה' יְחוֹלֵל אַיָּלוֹת וַיֶּחֱשֹׂף יְעָרוֹת, וּבְהֵיכָלוֹ כֻּלּוֹ אֹמֵר כָּבוֹד" (תהילים כט/ג-ט). בְּכֹחוֹ שֶׁל פֶּרֶק זֶה לַעֲשׂוֹת דְּבָרִים רַבִּים, וְעַל פִּיו תִּקְּנוּ אֶת שֶׁבַע הַתְּפִלּוֹת שֶׁל שַׁבָּת קֹדֶשׁ (ברכות כט/א). אַחַת הַמַּעֲלוֹת צֻיְּנָה כָּאן, שֶׁהוּא עָשׂוּי לַעֲצֹר אֶת הָרוּחַ הָרָעָה שֶׁל לֵיל שַׁבָּת, אַף אִם נִדְבְּקָה כְּבָר, בִּקְדֻשַּׁת פְּסוּקִים אֵלֶּה יֵשׁ כֹּחַ לְסַלֵּק אֶת הַטֻּמְאָה וְהַנֶּזֶק. כַּיּוֹם נוֹהֲגִים כָּל שְׁלוֹמִי הֲמוֹנֵי יִשְׂרָאֵל לֵאמֹר פֶּרֶק זֶה בְּקַבָּלַת שַׁבָּת (ניצוצי אור), וְלֹא רַק הַצְּמֵאִים הַמְּבַקְּשִׁים לִשְׁתּוֹת וּפוֹחֲדִים מִנֶּזֶק כָּלְשֶׁהוּ, וְאָכֵן שׁוֹתִים אָנוּ בְּלֵיל שַׁבָּת מַיִם לִרְוָיָה, לְלֹא כָּל חֲשָׁשׁ. מִנְהָג זֶה יְבָאֵר אֶת הָעֻבְדָּה שֶׁבְּכָל לֵיל שַׁבָּת מְלַוֶּה מַלְאָךְ רַע אֶת הַחוֹזֵר מִבֵּית הַכְּנֶסֶת (שבת קיט/ב), זוֹ תּוֹפָעָה שֶׁלְּלֹא הַמְּבֹאָר כָּאן קָשֶׁה לְהָבִין אוֹתָהּ, אִם אָנוּ זַכָּאִים שֶׁבְּמֶשֶׁךְ כָּל יוֹם וְכָל הַיּוֹם, כָּל הַשָּׁבוּעַ וְכָל הַשָּׁנָה יְלַוּוּ אוֹתָנוּ מַלְאָכִים טוֹבִים (תהילים צא/יא), מַדּוּעַ לְפֶתַע דַּוְקָא לִכְבוֹד שַׁבָּת מַגִּיעַ אֶחָד רַע? הַתְּשׁוּבָה שֶׁבְּלֵיל שַׁבָּת מִתְהַלְּכִים גַּם מַלְאָכִים רָעִים, וּכְשֶׁאָנוּ מַקְדִּימִים אֶת שִׁבְעַת הַקּוֹלוֹת שֶׁאָמַר דָּוִד עַל הַמַּיִם, זוֹ קְרִיאַת תִּגָּר לַמַּלְאָךְ הָרַע, אָנוּ מִתְגָּרִים בּוֹ וּמַזְמִינִים אוֹתוֹ אֵלֵינוּ הַבַּיְתָה, כְּדֵי שֶׁיִּשְׁמַע אֶת הַבְּרָכָה מִפִּי הַמַּלְאָךְ הַטּוֹב וּבְעַל כָּרְחוֹ יֹאמַר 'אָמֵן' (שבת קיט/ב).

פִּתְרוֹנוֹת נוֹסָפִים לִשְׁתִיַּת הַצָּמֵא

וְאִי לָא =אִם אֵינוֹ יָכוֹל לוֹמַר פְּסוּקִים אֵלֶּה מִפְּנֵי שֶׁהַמָּקוֹם שֶׁהוּא עוֹמֵד בּוֹ אֵינוֹ נָקִי כְּדֵי לוֹמַר בּוֹ דִּבְרֵי תּוֹרָה, אוֹ שֶׁהַמָּקוֹם חָשׁוּךְ וְהוּא אֵינוֹ רוֹצֶה לוֹמַר דִּבְרֵי תּוֹרָה בְּעַל-פֶּה, אוֹ שֶׁאֵינוֹ יוֹדֵעַ פֶּרֶק זֶה בְּעַל-פֶּה. לֵימָא הָכִי =שֶׁיֹּאמַר מִלּוֹת לַחַשׁ אֵלֶּה שֶׁאֶפְשָׁר לְאָמְרָן גַּם בִּמְקוֹמוֹת שֶׁאֵינָם כְּשֵׁרִים לְדִבְרֵי תּוֹרָה: לוּל =אֲבָנִים יְקָרוֹת בְּפַרְסִית. שָׁפָן =רְקִיעַ הַשָּׁמַיִם בְּפַרְסִית. אֲנִיגְרוֹן =אוֹר עַל פְּנֵי הָרָקִיעַ. אֲנִירְדָפִין =זְמַן בְּלִי גְּבוּל (ערוך). אִם זֶה מַה שֶּׁמַּבְרִיחַ אֶת הַמַּזִּיקִים, נֹאמַר אֶת זֶה בְּצַיְתָנוּת. אִם נְבַקֵּשׁ קְצָת הִגָּיוֹן בַּמְּנוּסָה הַמְבֹהֶלֶת שֶׁלָּהֶם, הֲרֵי שֶׁהַמִּלָּה לוּל הִיא מָקוֹם סָגוּר שֶׁבּוֹ יִנְעֲלוּ אֶת הַכֹּחוֹת הָרָעִים. שָׁפָן הוּא הַסֵּמֶל שֶׁל בַּעַל חַיִּים פַּחְדָּן, וְשֶׁהַכֹּחוֹת הָרָעִים יָנוּסוּ וְיִבְרְחוּ כָּמֹהוּ. אַנִּיגְרוֹן הוּא מְמֻנֶּה עַל מַחֲלָה הַמְכַלָּה אֶת מֵחַ הָעֲצָמוֹת, שָׁם נִמְצָא בֵּית הַחֲרֹשֶׁת לְיִצּוּר כַּדּוּרִיּוֹת אֲדֻמּוֹת (מלאכי עליון). אֲנִירְדָפִין =נִרְדָּף, סְכִיזוֹפְרֶנְיָה. זוֹ רְשִׁימַת הַשֵּׁמוֹת שֶׁל אֵלֶּה שֶׁאֶת כֹּחַ הַשְׁפָּעָתָם הָרָעָה צָרִיךְ לְהַכְנִיעַ. יַמְשִׁיךְ לוֹמַר: בֵּין כּוֹכְבֵי יָתִיבְנָא =בֵּין הַכּוֹכָבִים אֲנִי יוֹשֵׁב - בְּמָקוֹם יוֹתֵר גָּבֹהַּ מִמַּה שֶּׁאַתֶּם מְסֻגָּלִים לְהַגִּיעַ, עַל כֵּן אֵין אַתֶּם יְכוֹלִים לָגַעַת בִּי וְאֵין אַתֶּם יְכוֹלִים לִפְגֹּעַ בִּי לְרָעָה. אַחַר כָּךְ יַמְשִׁיךְ וְיֹאמַר: בֵּין בְּלִיעֵי =אֵלֶּה שֶׁאַתֶּם מְבַקְּשִׁים לִבְלֹעַ אוֹתָם, וְהֵם שְׁמִינֵי =שְׁמֵנִים מִמֶּנִּי אָזֵילְנָא =אֲנִי הוֹלֵךְ וּבֵינֵיהֶם אֲנִי נִמְצָא, עַל כֵּן לְכוּ אֲלֵיהֶם וְהַנִּיחוּנִי לְנַפְשִׁי. זֶהוּ לַחַשׁ כְּלָלִי שֶׁמַּתְאִים לְהַרְבֵּה סוּגִים שֶׁל סַכָּנוֹת וּפְחָדִים בִּלְתִּי מֻסְבָּרִים, שֶׁהַמְּפַחֵד יֹאמַר: "הָעִזִּים שֶׁבְּבֵית הַמִּטְבָּחַיִם שְׁמֵנִים מִמֶּנִּי" (מגילה ג/א). מִלִּים אֵלֶּה אֵינָם גּוֹרְמוֹת נֶזֶק לָזֶה שֶׁאָכֵן בֶּאֱמֶת יוֹתֵר שָׁמֵן, אֲבָל זֶהוּ לַחַשׁ הַמֵּסִיר אֶת הַכֹּחוֹת הַבָּאִים לְהָרַע, וְאֵינוֹ שׁוֹלֵחַ אוֹתוֹ לְהַזִּיק לְמִישֶׁהוּ אַחֵר, אֶלָּא הֵם מִסְתַּלְּקִים וְחוֹזְרִים לְבָתֵּי הַכִּסֵּא, לְבָתֵּי הַמִּטְבָּחִים, לְצֵל הַדְּקָלִים, לְבֵית הַקְּבָרוֹת, לְמַחְסְנֵי הַשֶּׁמֶן וְלִשְׁאָר מְקוֹמוֹת הַמִּסְתּוֹר הַחֲשׁוּכִים שֶׁלָּהֶם.

מוֹצָא שֶׁל בְּלֵית בֵּרְרָה

וְאִי לֹא =אִם הַצָּמֵא אֵינוֹ בָּקִי בַּשָּׂפָה הָעִבְרִית וְהָאֲרַמִּית, עַל כֵּן הוּא חוֹשֵׁשׁ שֶׁלֹּא יַצְלִיחַ לוֹמַר לַחַשׁ זֶה נָכוֹן, וְעוֹד חֲשָׁשׁ מִתְגַּנֵּב אֶל לִבּוֹ, שֶׁאִם יֹאמַר אוֹתוֹ לֹא מְדֻיָּק, זֶה יִפְעַל בְּדִיּוּק לְהֵפֶךְ, אַף עַל פִּי שֶׁלְּמַעֲשֶׂה הוּא אֵינוֹ צוֹדֵק, אֲבָל הֲרֵי גַּם אֶת הַפַּחַד הַשָּׁרוּי בְּלִבּוֹ צָרִיךְ לְהַרְגִּיעַ. עֲדַיִן עוֹמֵד בְּפָנָיו פִּתְרוֹן אִי אִיכָּא =אִם יֵשׁ אֱינִישׁ בַּהֲדֵיהּ =אָדָם נוֹסָף אִתּוֹ, לַמְרוֹת שֶׁתְּחִלָּה הוּא חַס עַל חֲבֵרוֹ וְלֹא רָצָה לְהָעִירוֹ, כִּי חָשַׁב לְהִסְתַּדֵּר בְּכֹחוֹת עַצְמוֹ, אַךְ בְּלֵית בְּרֵרָה נִיתְעָרֵיהּ =שֶׁיָּעִיר אוֹתוֹ, וְלֵימָא לֵיהּ =שֶׁיֹּאמַר לוֹ: פְּלַנְיָא בַּר פְּלַנְתָּא =פְּלוֹנִי בֶּן פְּלוֹנִית, כְּמוֹ בְּכָל הַלְּחָשִׁים שֶׁצָּרִיךְ לְהַזְכִּיר אֶת שֵׁם הָאֵם (שבת סו/ב). אֲנִי צָחִינָא מַיָּא =צָמֵא לְמַיִם. הֶחָבֵר צָרִיךְ רַק לִשְׁמֹעַ אֶת הַהַכְרָזָה הַזּוֹ, וְלֹא מֻטָּל עָלָיו לַעֲשׂוֹת דָּבָר, אֶלָּא לַחֲזֹר לִישׁוֹן, וַהֲדַר נִשְׁתֵּי =אַחַר כָּךְ יִשְׁתֶּה. וְאִי לָא =אִם אֵין לוֹ חָבֵר לְהָעִירוֹ וְגַם אֵינוֹ יוֹדֵעַ לוֹמַר אֶת הַלְּחָשִׁים, אֲזַי יֵשׁ בְּפָנָיו פִּתְרוֹן פָּשׁוּט וְקַל, מְקַרְקֵשׁ =שֶׁיַּכֶּה בְּנִכְתְּמָא =בְּמִכְסֵה אַחַצְבָא =עַל הַדְּלִי, וַהֲדַר נִשְׁתֵּי =וְאַחַר כָּךְ יִשְׁתֶּה. פִּתְרוֹן זֶה אֵינוֹ מוֹעִיל לַצָּמֵא הַנִּגָּשׁ יָשָׁר אֶל הַדְּלִי וּמַתְחִיל לְהַכּוֹת בּוֹ, מִבְּלִי הַהֲכָנָה הַמַּקְדִּימָה שֶׁל חִפּוּשׂ חֲבֵרִים וּבְדִיקַת הַמָּקוֹם, אִם הוּא כָּשֵׁר לַאֲמִירַת פְּסוּקֵי תְּהִלִּים אוֹ קְמִיעוֹת, אֶלָּא רַק אַחַר נִסּוּי כָּל הַתְּנָאִים הַקּוֹדְמִים, וּבְדִיקָה שֶׁהֵם לֹא נִתָּנִים לְבִצּוּעַ, אָז יָכוֹל לְהַגִּיעַ הַתּוֹר שֶׁל הַפְּעֻלָּה הַקַּלָּה, שֶׁלִּפְנֵי כֵן הִיא לֹא הָיְתָה פּוֹעֶלֶת (שיח השדה שבת נח).

עוֹד מוֹצָא אַחֲרֵי אֵין בְּרֵרָה

וְאִי לָא =אִם אֵין לוֹ מִכְסֶה לְהָקִישׁ אִתּוֹ, עֲדַיִן עוֹמֵד פִּתְרוֹן קַל וּפָשׁוּט נוֹסָף בְּפָנָיו: שְׁנֵי הַפִּתְרוֹנוֹת הָאַחֲרוֹנִים חַיָּבִים לִהְיוֹת רַק בַּסּוֹף, כִּי בַּתְּחִלָּה הֵם לֹא יוֹעִילוּ, לָכֵן אִם עַד כֹּה הוּא לֹא מָצָא מַשֶּׁהוּ מִכָּל הָרְשִׁימָה, נִישְׁדֵי =שֶׁיַּשְׁלִיךְ בָּהּ =בְּסֵפֶל הַמַּיִם מִידִי =דְּבַר-מָה, וַהֲדַר נִשְׁתֵּי =וְאַחַר כָּךְ יִשְׁתֶּה. אֲפִלּוּ אִם הַפִּתְרוֹן הַקַּל הָאַחֲרוֹן הָיָה מוֹעִיל לְלֹא כָּל הַהַקְדָּמוֹת, יֵשׁ לִדְחוֹת אוֹתוֹ רַק לְמִקְרֶה שֶׁאֵין בְּרֵרָה אַחֶרֶת, כִּי הוּא לֹא מְהַוֶּה פִּתְרוֹן יָעִיל לְסַלֵּק אֶת הָרוּחַ הָרָעָה לְגַמְרֵי מִכֹּל וָכֹל, אֶלָּא מֵזִיז אוֹתוֹ קְצָת, וּמֵבִיא אֶת הַצָּמֵא לְמַצָּב שֶׁעַכְשָׁו יוֹתֵר מְסֻכָּן לִהְיוֹת צָמֵא מֵאֲשֶׁר לְהִפָּגֵשׁ עִם הַכֹּחוֹת הָרָעִים הַמֻּחְלָשִׁים. עַל כֵּן הִצִּיעוּ חֲזַ"ל אֶת הַפִּתְרוֹנוֹת מֵהַיּוֹתֵר יָעִיל אֶל הַפָּחוֹת יָעִיל.

סַכָּנָה לִשְׁתּוֹת מֵי-נָהָר בַּלַּיְלָה

תָּנוּ רַבָּנָן: לֹא יִשְׁתֶּה אָדָם מַיִם לֹא מִן הַנְּהָרוֹת וְלֹא מִן הָאֲגַמִּים בַּלַּיְלָה, וְאִם שָׁתָה, דָּמוֹ בְּרֹאשׁוֹ, מִפְּנֵי הַסַּכָּנָה. מַאי סַכָּנָה? אֶת הַסַּכָּנוֹת הַפִיזִיּוֹת מַכִּירִים כֻּלָּם, וּבִשְׁבִילָן לֹא צְרִיכִים הַחֲכָמִים לְצַטֵּט אֶת דִּבְרֵי רַבּוֹתֵיהֶם. הַכֹּל יוֹדְעִים שֶׁבְּמַיִם עוֹמְדִים יֵשׁ טַפִּילִים רַבִּים, חַיְדַקִּים, תּוֹלָעֵי מַיִם, בִּילְהָרְצִיּוֹת, רֹאשָׁנִים, בֵּיצִים, חֶלְזוֹנוֹת, דְּגִיגוֹנִים, אַמֶּבּוֹת לְמִינֵיהֶן, יְרֹקֶת, רִקָּבוֹן וְעוֹד, כְּשֶׁהַצַּד הַשָּׁוֶה שֶׁבְּכֻלָּם הוּא שֶׁמְּסֻכָּן לִשְׁתּוֹתָם. נֶגֶד סַכָּנוֹת אֵלֶּה קַל לְהִתְמוֹדֵד עַל יְדֵי סִנּוּן וְהַרְתָּחָה, אֶלָּא שֶׁעֲדַיִן תִּשָּׁאֵר סַכָּנַת הַמַּזִּיקִים, שֶׁגַּם הֵם נֶאֱחָזִים בְּמַיִם, וְאוֹתָם לֹא נִתָּן לְגָרֵשׁ בִּדְרָכִים אַלִּימוֹת. סַכָּנָה מִסּוּג זֶה נִקְרֵאת סַכָּנַת שַׁבְרִירִי =שֵׁד הַמְּמֻנֶּה עַל מַכַּת הַסַּנְוֵרִים, שֶׁהַקָּבָּ"ה הִכָּה בָּהֶם אֶת אַנְשֵׁי סְדוֹם (בראשית יט/יא ובאונקלוס שם. רש"י ע"ז יב/ב), עַל כֵּן אֵלֶּה שֶׁגָּרִים לְיַד הַנְּהָרוֹת צְרִיכִים לָדַעַת לְהָכִין לְעַצְמָם מַיִם לִפְנֵי שְׁקִיעַת הַחַמָּה, וּלְאַכְסְנָם בְּכֵלִים סְגוּרִים לְמֶשֶׁךְ כָּל הַלַּיְלָה, וְרַק עִם שַׁחַר לִשְׁאֹב מַיִם חֲדָשִׁים.

הַצָּמֵא מוֹצֵא פִּתְרוֹן וְלֹא מִתְאַפֵּק

מִי שֶׁגָּר לְיַד הַנָּהָר, אוֹ שֶׁקָּבַע לְעַצְמוֹ שָׁם לִינַת לַיְלָה, וְלֹא הֵכִין מַיִם בְּעוֹד הַשֶּׁמֶשׁ זוֹרַחַת, שֶׁלֹּא יִשְׁאַב אַחַר שְׁקִיעָתָהּ, אֶלָּא יְחַכֶּה לְאוֹר הַבֹּקֶר שֶׁל יוֹם הַמָּחָר. וְאִי צָחֵי =אִם הוּא צָמֵא, מַאי תַּקַּנְתֵּיהּ? כָּתוּב בַּתּוֹרָה שֶׁאָסוּר לִשְׁתּוֹת בְּיוֹם כִּפּוּר, עַל זֶה אֵין שְׁאֵלָה: "וְאִם הוּא צָמָא", כִּי גַּם אִם הוּא צָמֵא אָז אָסוּר, וְאִם זֶה צִמָּאוֹן שֶׁגּוֹבֵל בְּפִקּוּחַ נֶפֶשׁ, אֲזַי בֵּין כָּךְ וּבֵין כָּךְ הַחֻקִּים מִשְׁתַּנִּים. אֲבָל כָּאן הָיָה בָּרוּר לַחֲכָמִים שֶׁהַנֶּאֱמַר: לֹא לִשְׁתּוֹת בַּלַּיְלָה, אֵינוֹ אִסּוּר אֶלָּא הַמְלָצָה, שֶׁאָמְנָם כְּדַאי בְּהֶחְלֵט לְמַלֵּא, אֲבָל בְּמִקְרִים כָּאֵלֶּה, צְרִיכִים אָנוּ לִבְדֹּק עַד כַּמָּה מֻתָּר לָנוּ לִמְתֹּחַ אֶת הַחֶבֶל, וּלְחַפֵּשׂ אֶת הַגְּבוּל הַבָּרוּר שֶׁבֵּין הַמֻּתָּר לָאָסוּר. עַל כֵּן אוֹמְרִים הַחֲכָמִים: אִי אִיכָּא אֱינִישׁ גַּבֵּיהּ =אִם יֵשׁ אָדָם אִתּוֹ, נִימָא לֵיהּ =שֶׁיֹּאמַר עַל עַצְמוֹ בְּאָזְנֵי אוֹתוֹ חָבֵר: אֲנִי פְּלַנְיָא בַּר פְּלַנִיתָא צָחִינָא מַיָּא =צָמֵא לְמַיִם, וַהֲדַר =וְאַחַר מִלִּים אֵלֶּה נִשְׁתֵּי =הוּא יָכוֹל לִשְׁתּוֹת לִרְוָיָה וְלִבְרִיאוּת. בְּאֹפֶן פָּשׁוּט אֶפְשָׁר לְהַסְבִּיר 'סִנְווּר' זֶה בָּעֻבְדָּה שֶׁהַצְמָדַת הַפֶּה לְמַיִם טְעוּנֵי-חַשְׁמַל, גּוֹרֶמֶת לְעִקְצוּצִים וּתְחוּשָׁה שֶׁל בְּרָקִים קַלִּים בְּתוֹךְ הָעַיִן, וּכְשֶׁמְּשַׁתֵּף אֶת חֲבֵרוֹ, יָכוֹל הֶחָבֵר לָגַעַת בּוֹ אוֹ בַּמַּיִם וּלְפָרֵק מֵהֶם אֶת מִטְעַן הַחַשְׁמַל הַסְּטָטִי, אַךְ זֶה מְאֹד לֹא שָׁכִיחַ בְּמֵי אֲגַמִּים וּנְהָרוֹת, כִּי הַחִבּוּר שֶׁלָּהֶם לַאֲדָמָה מְבַטֵּל מֵהֶם חַשְׁמַל זֶה, אֶלָּא בִּשְׁעַת סַעֲרַת בְּרָקִים, אֲבָל אָז לֹא יוֹעִיל הֶחָבֵר, כִּי גַּם מֵאָה אִישׁ יְכוֹלִים לְהִתְפַּחֵם לְאֵפֶר אִם יִגְּעוּ בַּמַּיִם בְּדִיּוּק בְּשָׁעָה שֶׁבָּרָק פּוֹגֵעַ בָּהֶם, וַעֲלֵיהֶם יִהְיֶה מֻטָּל לִהְיוֹת מְשַׁחְרְרֵי הַחַשְׁמַל. עַל כֵּן אֵין מָנוֹס מִלְּהָנִיחַ שֶׁעַל סוּג גַּלִּים וְכֹחוֹת שֶׁאֵין אָנוּ יוֹדְעִים לִכְלוֹא מְדֻבָּר כָּאן, וּדְבָרִים שֶׁלֹּא נִתָּן לִכְלוֹא וְלִמְדֹּד.

הַפְחָתַת שֵׁם הַמַּזִּיק

וְאִי לָא =אִם אֵין אָדָם נוֹסָף, לֵימָא אִיהוּ לְנַפְשֵׁיהּ =שֶׁיַּגִּיד הוּא לְעַצְמוֹ: פְּלַנְיָא בַּר פְּלַנִיתָא =פְּלוֹנִי בֶּן פְּלוֹנִית, וְיַמְשִׁיךְ: אָמְרָה לִי אִמִּי: אִיזְדַּהִיר =תִּהְיֶה זָהִיר מִשַּׁבְרִירִי, אֲבָל מַזִּיק זֶה אֵינוֹ יוֹדֵעַ שֶׁבֶּאֱמֶת הוּא זֶה שֶׁצָּרִיךְ לְהִזָּהֵר, כִּי כְּפִי שֶׁהוּא מְנַסֶּה לְהַזִּיק לַאֲחֵרִים, גַּם הֵם יוֹדְעִים לְהָשִׁיב לוֹ מִלְחָמָה בְּאֹפֶן חָרִיף. מִסְתַּבֵּר שֶׁהַמִּלְחָמָה שֶׁאוֹסְרִים נֶגְדּוֹ אֵינָהּ בְּחֶרֶב וּבַחֲנִית, אֶלָּא כְּפִי שֶׁאוֹמֵר הַפִּתְגָּם הָעֲמָמִי: "מִלִּים יְכוֹלוֹת לַהֲרֹג", לְשֵׁם כָּךְ צָרִיךְ לַהֲרֹג אֶת הַמִּלָּה עַצְמָהּ. כֵּיצַד? לְהַפְחִית מִמֶּנָּה אוֹת אַחַר אוֹת וְלוֹמַר: 'בְּרִירֵי', 'רִירֵי', 'יְרֵי', 'רֵי'. אֶת הָאוֹת י' שֶׁבַּסּוֹף כְּבָר אֵין צֹרֶךְ לוֹמַר, כִּי הַכֹּחַ שֶׁלּוֹ הִתְאַדָּה וְנָמֵס לְגַמְרֵי עוֹד בְּטֶרֶם נָמֵס כָּל שְׁמוֹ. זֶה נִרְאֶה כְּמוֹ לַחַשׁ חֲסַר הִגָּיוֹן לַחֲלוּטִין, זֶה אָמְנָם קְצָת בֶּאֱמֶת כָּךְ, אֲבָל לֹא לְגַמְרֵי חֲסַר הִגָּיוֹן, מִפְּנֵי שֶׁאֵצֶל כָּל אֶחָד וְאֶחָד בָּעוֹלָם, הַמַּשְׁמָעוּת שֶׁל הָאוֹתִיּוֹת שֶׁמֵּהֶן מֻרְכָּב שְׁמוֹ, הֵן אֵלֶּה שֶׁמַּקְרִינוֹת עָלָיו אֶת הָאִישִׁיּוּת וּמַעֲנִיקוֹת לוֹ אֶנֶרְגִיָּה (ראה שבת קד/ב), וּמִמֵּילָא בָּרוּר שֶׁלְּהַחֲסִיר בְּאֹפֶן נָכוֹן מֵהָאוֹתִיּוֹת, אֵינוֹ שׁוֹנֶה מִלִּסְגֹּר לְמִישֶׁהוּ אֶת בֶּרֶז הַחַמְצָן, אוֹ לַעֲצֹר בְּדֶרֶךְ אַחֶרֶת אֶת מְקוֹר חַיָּיו. עַכְשָׁו כְּשֶׁהַמַּזִּיק כְּבָר מֻתָּשׁ וַחֲסַר כֹּחַ, הוּא יָכוֹל לִשְׁמֹעַ אֶת הַצָּמֵא מִתְגָּרֶה בּוֹ וְאוֹמֵר לוֹ בִּמְפֹרָשׁ: צָחִינָא מַיָּא =אֲנִי צָמֵא לְמַיִם, וַאֲנִי מִתְכַּוֵּן לִשְׁתּוֹת אוֹתָם בְּכַסֵּי חִיוְרֵי =כּוֹס לְבָנָה, יְקָרָה וּמְשֻׁבַּחַת (ברכות לא/א), כְּלוֹמַר: אֵינִי מִתְכַּוֵּן לִשְׁתּוֹת כְּמוֹ גַּנָּב מֵאֲחוֹרֵי הַגַּב שֶׁל הַמַּזִּיקִים, אֶלָּא כְּמוֹ מֶלֶךְ הַיּוֹשֵׁב לְיַד הַשֻּׁלְחָן וְשׁוֹתֶה בְּנַחַת וּבְכוֹס יָפָה.

בריך רחמנא דסייען

בברכת התורה

חנוך גבהרד